
Introducere 


Mi-am început pregătirea ca psihoterapeut acum mai mult de 30 de 
ani și, de atunci, mi-am petrecut majoritatea carierei în practica pri- 
vată, lucrând cu adulți care apelau la mine din cauza anxietății sau 
depresiei insuportabile, nefericirii în căsnicie, vreunei tulburări 
de alimentație, rușinii sau dispreţului de sine, comportamentului 
compulsiv — din diverse motive, dar fiecare dintre ele implicând 
o durere profundă. Această carte reprezintă efortul meu de a dis- 
tila acea experienţă și ceea ce am învăţat, într-un ghid util pentru 
oamenii care nu fac terapie și, poate, nu și-o permit. 

Eu privesc natura și psihologia umană din perspectivă psihodi- 
namică: consider că pentru fiecare dintre noi, aspectele ascunse 
ale vieţii noastre mentale rămân în afara conștientizării și devin, 
astfel, inconștiente. Ca terapeut psihodinamic, sarcina mea este 
să îmi ajut pacienţii să își cunoască aceste părți obscure, iar una 
dintre metodele principale de a face acest lucru este să îi ajut să 
înţeleagă mecanismele psihice de apărare care țin emoţiile, gându- 
rile și temerile dureroase în afara conștiinței. 

Aceste mecanisme de apărare constituie subiectul cărții de 
față: modul în care funcționează acestea, elementele dureroase ale 
experienței umane pe care le exclud de regulă din conștiință, moti- 
vele pentru care ne bazăm pe ele și potenţialele beneficii majore ale 
recunoașterii și înfruntării durerii inconștiente din spatele aces- 
tora. Mecanismele psihice de apărare reprezintă o parte univer- 
sală și necesară a psihologiei umane; ele ne protejează și ne ajută 
să trecem prin aspectele mai dificile ale experienței umane, dar 

adeseori, stau în calea dezvoltării și satisfacției. Apărările rigide sau 
adânc înrădăcinate ne pot împiedica să obținem ceea ce ne dorim 
cu adevărat în relațiile noastre, să ducem o viață bogată din punct 
de vedere emoțional și să trăim într-un mod care să promoveze 
stima de sine autentică. Această carte vă va ajuta să recunoașteți 
propriile mecanisme de apărare, care lucrează în interiorul dum- 
neavoastră, și să vă dați seama când trebuie să treceţi peste ele 
pentru a vă putea dezvolta. 

Deși confruntarea cu durerea poate părea o sarcină dificilă, 
poate fi și o experiență eliberatoare și provocatoare. Ce poate fi mai 
fascinant decât să ne explorăm propriile adâncimi, să recunoaștem 
complexitatea psihologică enormă a prietenilor, membrilor fami- 
liei și cunoștințelor noastre, să privim relațiile umane cu mai multă 
înţelegere? După atâția ani de practică, încă îmi iubesc meseria și 
îi găsesc pe ceilalți extrem de fascinanţi: sper ca această carte să vă 
insufle și dumneavoastră o parte din entuziasmul meu. 

Scopul meu este să explic conceptele și strategiile centrale ale 
psihoterapiei psihodinamice, pe care o practic, adaptându-le la un 
parcurs de autoexplorare individuală în afara tratamentului. De 
ce fac asta? începe prin a dezbate natura și scopul mecanismelor 
psihice de apărare, precum și acele aspecte ale experienței umane 
care le generează de obicei (Partea I). În secțiunea de mijloc a cărţii 
(Partea a II-a), mai lungă, arunc o privire mai atentă asupra celor 
mai importante mecanisme de apărare, cu exerciţii care să ajute 
cititorii să își recunoască propriile apărări în acțiune și să identi- 
fice sentimentele inconștiente din spatele acestora. Partea a III-a 
încheie cartea cu o serie de capitole care discută despre modalitățile 
de a dezarma aceste mecanisme de apărare și a ne gestiona mai 
eficient cele mai dificile emoții. 

În paginile care urmează, voi petrece mult timp discutând și aju- 
tând cititorii să devină conștienți de durerea pe care le este greu să 
o înfrunte. Experienţa lecturării acestei cărți, mai ales dacă rezolvați 
exercițiile conştiincios, nu va fi nici ușoară, nici comodă, dar am încre- 
dere că, dacă veți persevera, veți vedea beneficiile unei conștientizări 


de sine sporite. „De ce fac asta?“ vă poate ajuta să obţineţi ceea ce vă 
trebuie din relațiile dumneavoastră, să dezvoltați o viață emoțională 
intensă, dar controlabilă, să vă cunoaşteţi mai bine — atât punctele 
forte, cât și limitările — și, astfel, să aveți așteptări mai realiste de la 
dumneavoastră, care să promoveze o stimă de sine autentică. 

La fel cum pacienţii, în psihoterapie, nu pot înfrunta deodată 
întreaga amplitudine reală a propriei dureri — nimeni nu ar putea 
face asta — probabil că nici dumneavoastră nu veți putea absorbi 
toate revelațiile din această carte dintr-o singură încercare. Poate că 
va trebui să o citiți de mai multe ori, sau să abordați unele capitole 
acum, iar restul mai târziu, după ce ați avut timp să integrați ceea 
ce ați aflat. Creșterea reală are loc puţin câte puțin, adesea pe par- 
cursul a perioade lungi de timp. Deși este important să perseverați 
și să nu dați înapoi de fiecare dată când vă simțiți amenințați, nu 
vă forțați prea tare și nu așteptați mai mult de la dumneavoastră 
decât puteţi face. Fiecare nouă frântură de autocunoaștere, fiecare 
pas înainte are valoarea sa. 

De asemenea, nu uitaţi că nimeni nu scapă pe deplin de meca- 
nismele de apărare și nu încetează să se bazeze pe ele. Deși sunt 
terapeut, autorul acestei cărți și presupusul dumneavoastră ghid 
în această aventură de autoexplorare, continui să îmi înfrunt și să 
mă lupt cu propriile mecanisme de apărare, în fiecare zi a vieții 
mele. Unul dintre principalele mesaje ale acestei cărți este acela că 
problemele noastre emoționale sensibile vor continua să ne pre- 
zinte provocări pe tot parcursul vieții, însă cu timp și efort, le vom 
gestiona cu mai multă ușurință și încredere în sine. 

Cu alte cuvinte, procesul de confruntare cu durerea și lupta cu 
cele mai dificile amintiri asociate cu aceasta reprezintă o provocare 
pentru toată lumea. Pe măsură ce parcurgeţi cartea și exercițiile, 
amintiți-vă că, într-un sens mai amplu, deși nu vă va alina întot- 
deauna suferința, și alți oameni parcurg aceeași călătorie anevo- 
ioasă ca și dumneavoastră. 

Perspectiva psihodinamică își are originile în opera lui Sigmund 
Freud. Ca psihanalist tânăr, am predat un curs de un an de zile, care 
acoperea toate cele 24 de volume ale operei sale — parte standard 
a curriculei la cele mai multe institute de pregătire psihanalitică 
din lume. Freud a căzut în dizgrație în ultimii 50 de ani, în mare 
parte deoarece nu a reușit să înțeleagă sexualitatea feminină și avea 
niște opinii despre femei care astăzi ar fi considerate misogine sau 
condescendente; la nivel larg, este considerat învechit și demodat. 

În ciuda acestei perspective, multe dintre observaţiile lui 
revoluționare au fost încorporate în cultura noastră ca premise 
fundamentale. Chiar și oamenii care îl resping pe Freud acceptă 
multe dintre teoriile esenţiale ale psihanalizei, fără măcar să își 
dea seama. Cultura noastră a fost schimbată profund și definitiv 
de munca sa de pionierat. 

De la moartea lui Freud, în 1939, mulți teoreticieni influenţi 
i-au extins și i-au corectatideile. Mă voi referi la unele dintre ele în 
această carte, dar de cele mai multe ori mă voi referi la Freud. Până 
la sfârșitul acestei cărți, sper că veți aprecia mai mult contribuția 
sa la cultura noastră, văzând în el, așa cum văd eu, un geniu 
revoluționar, care ne-a ajutat să modelăm felul în care ne gândim 
la noi înșine și la alți oameni în fiecare zi, chiar și atunci când nu 
ne dăm seama. 


PARTEA 


Intelegerea mecanismelor 
noastre psihice de apărare 


UNU 


Acel „Eu' pe care 
nu îl cunosc 


„niciodată n-a știut prea bine care îi e voia.“ 
— William Shakespeare, Regele Lear, Actul I. Scena 1 


Într-un moment sau altul al vieții noastre, majoritatea dintre noi tre- 
cem printr-o experienţă în care simțim, vorbim sau ne comportăm 
într-o manieră care ne ia prin surprindere, în care vedem deodată 
că „în spatele scenei“ se întâmplă ceva nerecunoscut. Ceea ce pare 
a fi un incident minor poate declanșa ceva în noi și ne dăm seama, 
subit, că simțim de câtva timp ceva intens, însă fără să ne dăm seama. 

Partenerul dumneavoastră de viață face de ceva timp ore supli- 
mentare la muncă și ați acceptat, cu drag, să preluaţi partea sa de 
sarcini de acasă. „Sărăcuţul de el, muncește atât de mult.“ Apoi, 
când îl rugați să treacă pe la curățătorie, în drum spre birou, și ezită 
înainte să spună „da“, vă răţoiţi la el: „Lasă! Mă duc eu!“ 

O prietenă sună să anuleze planurile cu dumneavoastră, în 
ultima clipă — „A intervenit ceva... te superi?“ — și vă simțiți sur- 
prinzător de mâhniți. De-a lungul anilor, ați trecut cu vederea 
multe astfel de cazuri de lipsă de considerație. Acum, vă dați seama 
că nu aţi trecut peste faptul că anul trecuta uitat de ziua dumnea- 
voastră de naștere. Vedeţi clar ceea ce ați știut dintotdeauna, dar 
nu ați vrut să înfruntați: are alte prietenii pe care le prețuiește mai 
mult decât pe cea cu dumneavoastră. 

Mama dumneavoastră a murit acum șase luni, după o boală 
îndelungată. La momentul respectiv, ați considerat că ați jelit 
destul în timpul bolii sale și că, atunci când moartea a pus, 
în sfârșit, capăt suferinței, a fost aproape ca o ușurare. Într-o 
seară, pe când urmăriți un film cu o temă tristă, începeți deodată 
să plângeţi în hohote, dându-vă seama cât de mult vă lipsește 
mama. 

De obicei, trecem prin viață considerând că experienţa noas- 
tră conștientă asupra propriei persoane reprezintă începutul și 
sfârșitul a tot ceea ce suntem; de fapt, părți importante ale vieții 
noastre emoționale pot rămâne ascunse de noi pentru totdeauna. 
Aceasta nu este o idee inedită. Cel puţin încă de pe vremea lui 
Shakespeare (vedeţi citatul de la începutul acestui capitol), cei 
care studiau natura umană observau că unii oameni se cunosc mai 
bine decât alții. 

Romanele lui Jane Austen sunt înțesate de personaje care ajung 
să înțeleagă faptul că anumite atitudini sau patimi le-au orbit față 
de adevărata lor natură. În Mândrie și prejudecată, după ce acceptă, 
în sfârșit, realitatea din scrisoarea lui Darcy, Elizabeth Bennett se 
gândește: „Până în momentul acesta, nu m-am cunoscut cu adevă- 
rat.“ Pe parcursul istoriei romanului literar, autori precum Vladimir 
Nabokov și Ford Madox Ford au folosit naratori necreditabili pen- 
tru a descrie bărbați și femei care nu se aflau în legătură cu un anu- 
mit adevăr din centrul vieților lor emoţionale. 

Termenul „minte inconștientă“ a fost inventat de filosoful ger- 
man din secolul XVIII Sir Christopher Riegel, introdus în limba 
engleză de către Samuel Taylor Coleridge și adoptat de către 
Sigmund Freud acum mai mult de un secol, ca temelie a teoriilor 
sale psihanalitice. De atunci, noțiunea de parte inconștientă! a 
minții, îndepărtată de conștiință, a pătruns în patrimoniul cultural, 


! În limbajul de zi cu zi, mulți oameni o numesc „subconştient“, deşi termenul 
corect este cel de „inconştient“, iar eu aşa o voi numi pe parcursul acestei 
cărți. 


făcându-și loc în modul nostru comun de a înțelege sinele și pei- 
sajul său. 

De exemplu, este destul de obișnuit să vorbim despre un „act 
ratat“ — o încurcătură în limbaj care dezvăluie ceva ce vorbito- 
rul nu a vrut să spună, cel puţin nu în mod conștient. Se poate să 
cunoașteți acest exemplu din filmul lui Woody Allen, Annie Hall: 
personajul principal a început o psihanaliză intensivă și spune: 
„Nu cred că mă deranjează deloc analiza. Singura întrebare este: 
îmi va schimba oare consoarta?“ Actul ratat constituie o figură de 
stil preferată la Hollywood, folosită pentru a obține amuzamentul 
în filme precum seria Austen Powers, „Dumnezeu pentru o zi“ și 
„Mincinosul mincinoșilor“. 

Mulţi oameni deduc că există motive inconștiente în spatele 
anumitor acțiuni, precum „a uita“ o obligaţie sau o sarcină neplă- 
cută: nu se pune problema ca persoana respectivă să fi neglijat în 
mod intenționat ceea ce a promis că va face; ci actul de a uita a 
evidenţiat o ezitare în a duce lucrul la bun sfârșit. Mă îndoiesc că 
persoanele căsătorite, al căror partener de viață „a uitat“ de ani- 
versarea lor, ar privi această omisiune ca fiind complet nesemni- 
ficativă. 

Credem adeseori că noi știm lucruri despre ceilalți pe care ei 
nu le pot vedea. Atunci când o parte dintre colegi ies împreună la 
masă și discută despre un alt coleg, unul dintre ei ar putea spune 
ceva de tipul: „Trebuia să îmi dau seama că nu reacționează prea 
bine la critici. Se consideră perfectă.“ Un grup de prieteni vechi 
vorbesc despre un tovarăș care nu este de față și noua lui iubită: 
„Oare el nu își dă seama că e același gen de femeie dominantă? 
Exact ca mama lui!“ Atunci când ascultați un prieten care discută 
despre planurile sale de a „începe un nou capitol al vieţii sale“, se 
poate să vă spuneţi, în gând: „Hai, nu te mai minţi singur.“ 

Deși presupunem că avem un dar deosebit de a-i cunoaște pe 
oamenii din jurul nostru, probabil că ne-ar displăcea ca altcineva să 
creadă același lucru cu privire la noi. Posibilitatea de a fi incapabili 
să recunoaștem la noi înșine ceva ce alţii văd clar este extrem de 

neplăcută pentru majoritatea oamenilor. Dacă un prieten ne suge- 
rează asta, vom insista că actul nostru ratat a fost doar o disfuncție 
chimică, fără niciun înţeles ascuns; că am uitat de întâlnirea pentru 
cină pentru că am fost extrem de stresaţi la serviciu; că omiterea 
unui nume de pe lista de invitaţi a fost pur și simplu o neglijență 
și nu are nimic de-a face cu modul în care respectiva persoană ne-a 
tratat de sus la petrecerea de Crăciun de anul trecut. 

Uneori, chiar uităm deoarece suntem foarte ocupați la serviciu. 
Uneori, acel act ratat chiar nu are un sens ascuns. Dar, de obicei, 
omisiunile și actele ratate dezvăluie un proces de care nu suntem 
conștienți și pe care nu dorim să îl recunoaștem, nici măcar față 
de noi înșine. 

Faptul că putem observa motivațiile inconștiente la alte per- 
soane mai ușor decât la noi înșine este de înţeles, dacă ne gân- 
dim la natura inconștientului, de ce unele gânduri și sentimente 
rămân inconștiente, și altele nu. Conform multor teoreticieni ai 
psihodinamicii care au scris despre acest lucru, începând cu Freud, 
inconştientul poartă toate gândurile și sentimentele pe care fie le 
găsim prea dureros de suportat, fie intră în conflict cu moralitatea 
și valorile noastre și ne subminează propria imagine despre sine. 
Cu alte cuvinte, nu vrem să știm despre conținutul inconştientului 
nostru. Dacă am vrea să știm, acele gânduri și sentimente nu ar 
mai fi inconștiente. 

Așadar, cum reuşim să evităm întâlnirea cu acele părți din noi 
înșine pe care le considerăm prea greu de îndurat? Cum este posi- 
bil ca un aspect al personalității noastre să rămână străin de noi, 
deși alții îl pot vedea? 

Aici intervin mecanismele psihice de apărare (denumite și apă- 
rări psihice sau, pur și simplu, apărări). Mecanismele noastre de 
apărare sunt metode invizibile prin care excludem gânduri și sen- 
timente inacceptabile din conștiință. În timpul acestui proces, 
ele distorsionează în mod subtil percepțiile noastre despre reali- 
tate — atât în relațiile noastre personale, cât și în terenul emoţional 
dinăuntrul nostru. Această carte se va dedica descrierii acestor 


mecanisme de apărare, înțelegând modul în care ele acționează 
şi învățând să le identificăm în noi înșine. De asemenea, va pre- 
zenta modalități mai eficiente de a gestiona și a exprima ceea ce 
se găsește în inconștient: atunci când apărările noastre devin prea 
rigide sau prea adânc înrădăcinate, ele ne pot împiedica să ducem 
o viață plină și satisfăcătoare. 

În timpul anilor de facultate, când eram foarte deprimat și am 
căutat ajutorul unui profesionist, la fel ca mulți oameni care încep 
psihoterapia, am presupus că terapeutul meu mă va învăța metode 
sau tehnici de a-mi rezolva problemele. Spre surprinderea mea (Și, 
uneori, spre disconfortul meu), am observat în curând că, de fapt, 
el asculta foarte atent ceea ce ziceam și apoi îmi spunea ceva com- 
plet neașteptat, despre un anumit aspect al vieţii mele emoţionale, 
pe care eu nu reușisem să îl văd. Deși respingeam multe dintre 
lucrurile pe care mi le spunea, iar uneori mă înfuriau extrem de 
tare, cu timpul, i-am adus, fără să vreau, suficiente exemple să îi 
validez observaţiile, astfel încât și eu am început să le accept ca 
fiind adevărate. 

În cei 30 de ani de când am devenit psihoterapeut, am lucrat 
şi eu în același mod. Ascult oamenii care apelează la mine pen- 
tru ajutor și aud multe lucruri pe care nu intenţionează, în mod 
conștient, să mi le împărtășească — despre sentimente insupor- 
tabile de nevoie, o furie prea înspăimântătoare ca să fie recu- 
noscută, invidie sau gelozie care le otrăvește sufletul, rușine 
debilitantă și alte emoții atât de intense, încât pacienții mei nu 
suportă să le aducă la suprafață. Eu încerc să îi ajut să își înțeleagă 
propriile mecanisme de apărare — căile inconștiente prin care 
se feresc de părţi ale propriilor experiențe care li se par prea 
dureros de înfruntat. De asemenea, le demonstrez faptul că o 
anumită apărare îi împiedică, de obicei, să obțină ceea ce le tre- 
buie cu adevărat sau să aibă grijă de ei înșiși, dar și de relaţiile 
lor interpersonale. 

Deoarece aici apare problema inerentă a apărărilor psihice: 
deși sunt necesare și utile, pentru fiecare dintre noi, în gestiona- 
rea durerii inevitabile care însoțește natura umană, atunci când 
devin prea adânc înrădăcinate ne pot împiedica să accesăm emoții 
importante, cu care trebuie să ne confruntăm. 

Pe de o parte, amorțirea temporară față de o durere copleșitoare 
vă poate ajuta să treceţi peste pierderea unei persoane dragi; pe 
de altă parte, dacă vă hotărâți să nu vedeți absența emoțională 
din copilăria dumneavoastră, poate însemna că nu vedeţi felul în 
care acel trecut joacă un rol în căsnicia dumneavoastră nefericită. 
Evitarea conștientizării faptului că ne îndreptăm cu toții către 
moarte ne permite să funcționăm zilnic și să ne vedem de viețile 
noastre; dacă ne implicăm în comportamente cu nivel înalt de risc 
deoarece credem, în mod inconștient, că suntem invulnerabili, 
şi nu muritori ca toți ceilalți, ne putem confrunta cu consecințe 
tragice. 

Excluzând o mare parte din experiența noastră emoţională ne 
epuizăm, ne reducem puterea și capacitatea de supraviețui în lume. 
De exemplu, furia ne poate motiva să facem schimbări importante 
în viețile noastre — să ieșim dintr-o relație nesănătoasă, cu un 
partener egoist, sau să punem punct unei prietenii care funcționa 
doar din partea noastră, protejându-ne, astfel, de un tratament 
inadecvat. Dacă recunoaștem vinovăția și regretul pe care îl simțim 
pentru modul în care ne-am comportat, ne putem revanșa față de 
o persoană la care ținem. 

Deviind sau redirecționând exprimarea unora din cele mai 
puternice emoții, mecanismele noastre de apărare ne determină, 
de obicei, să acționăm în moduri care nu ne aduc ceea ce avem 
nevoie cu adevărat; în schimb, ele pot fi contrare propriilor inte- 
rese sau chiar autodistructive. 

Cel mai rău lucru este că apărările psihice pot exclude sau 
redirecționa greșit părți ale vieţii noastre emoționale de care avem 
nevoie pentru ca relaţiile noastre să fie eficiente — nu doar amo- 
roase, ci și cele legate cu membrii familiei și prietenii apropiați sau 


colegii de muncă. Dacă blocaţi conştientizarea propriilor nevoi, 
nu puteți dezvolta o intimitate reală. Dacă vă „înghiţiți“ furia sau 
nefericirea mâncând compulsiv, nu sunteți motivaţi să acționaţi 
asupra cauzei acestor sentimente, acasă, cu prietenii sau colegii de 
muncă. Oamenii care obișnuiesc să se retragă atunci când altcineva 
exprimă o emoție care îi înspăimântă vor dezvolta relații limitate, 
nesatisfăcătoare, care nu prezintă nicio amenințare. 

Pe parcurs, această carte va aplica tot ceea ce aflăm despre meca- 
nismele de apărare pentru a ajunge la o înţelegere a impactului lor 
în relaţiile noastre. Vom analiza rolul pe care îl joacă acestea în 
tiparele nefericite de care nu putem să scăpăm, incapacitatea de 
a ne apropia și a ne angaja față de cineva, probleme recurente la 
locul de muncă, prietenii care se destramă, comunicări dificile cu 
părinții sau copiii noștri etc. 

Scopul nostru final va fi să învăţăm să dezarmăm acele meca- 
nisme de apărare care ne împiedică să realizăm un contact satis- 
făcător cu oamenii importanți din lumea noastră, și să găsim 
modalități mai eficiente de a exprima ceea ce se află în inconștient. 
Nu toate mecanismele de apărare trebuie să fie dezarmate, și nici 
nu trebuie să ne confruntăm cu tot ceea ce se află în inconștient; 
dar atunci când apărările noastre devin prea rigide sau prea adânc 
înrădăcinate, perturbând în mod profund relaţiile noastre, trebuie 
să dezvoltăm metode mai conștiente și mai flexibile de a face față. 


CE ESTE UN MECANISM PSIHIC DE APĂRARE? 


La fel ca noţiunea de minte inconștientă, și ideea de apărări psi- 
hologice a intrat în limbajul curent, colorând înțelegerea noastră 
despre natura umană. Aproape toată lumea înțelege ce înseamnă 
să pari defensiv sau să reacționezi defensiv. Folosim acele cuvinte 
pentru a descrie comportamentul oamenilor atunci când aceștia nu 
vor să recunoască adevărul cu privire la ceva ce s-a spus despre ei. 

„Ai văzut ce defensiv devine Jeff atunci când aduci vorba de 
fratele lui? Probabil că se simte vinovat pentru ceea ce s-a întâm- 
plat la nunta lui.“ 

Recunoaștem faptul că persoana încearcă să evite un lucru 
dureros sau neplăcut pe care nu vrea să îl înfrunte. Datorăm această 
înțelegere a atitudinii defensive scrierilor timpurii ale lui Sigmund 
Freud. 

Freud a început să scrie despre conceptul de apărări psihice în 
anii 1890, cel mai notabil în opera sa timpurie Studii despre isterie 
(1895), la care a lucrat împreună cu Josef Breuer?. Freud a scris 
în germană, bineînţeles, iar cuvântul pe care l-a folosit pentru a 
descrie acest fenomen mental a fost Abwehr, tradus mai exact ca 
„evitare“ sau „distanțare“ decât ca „apărare“. 

Ne-au rămas multe traduceri nereușite ale terminologiei lui 
Freud. De exemplu, el folosea cuvântul uzual „das Ich“ („eu“) 
atunci când scria despre sine și despre mintea conștientă; în loc 
să folosească același tip de limbaj în engleză, traducătorii au impor- 
tat termenul „ego“ din latină, acordându-i o notă mai importantă, 
mai „științifică“. Fiind o disciplină tânără, atacată și ridiculizată 
de către instituţiile medicale din acele vremuri, psihanaliza dorea 
foarte tare să fie luată în serios. 

Ideea lui Freud este una simplă, și nu atât de tehnică precum o 
face să pară termenul englez de „mecanism de apărare“. Potrivit 
lui Freud, uneori, atunci când ne confruntăm cu o idee sau un sen- 
timent care ni se pare prea dureros sau inacceptabil din punct de 
vedere moral, ne ferim de el, împingându-l în inconștient. Nu este o 
decizie intenționată; are loc în afara conștientizării, în moduri care 
sunt, de obicei, automate. Freud a început să formuleze această 
perspectivă către sfârşitul secolului XIX. 

Părerea lui originală despre natura și funcționarea apărărilor 
psihice este acceptată, la nivel larg, de majoritatea gânditorilor 
şi terapeuţilor psihodinamici din ziua de astăzi, deși mulți alți 


2 Cf. Sigmund Freud. Studii despre isterie. Editura Trei, 2014. 


scriitori au contribuit și au extins înţelegerea noastră cu privire 
la acest concept, de când l-a introdus Freud pentru prima dată — 
printre ei, Alfred Adler, Anna Freud și Melanie Klein. Cea mai 
simplă și mai puţin teoretică explicaţie provine de la psihanalis- 
tul britanic Donald Meltzer, care, în întreaga sa operă, susține că 
toate mecanismele de apărare sunt, în esență, „minciuni pe care 
ni le spunem nouă înșine pentru a ocoli durerea“. 

Această perspectivă asupra naturii și funcționării mecanisme- 
lor de apărare ne ajută să le conectăm la experiența noastră per- 
sonală. Toată lumea poate empatiza cu dorința de a evita durerea. 
Cu toţii înțelegem cât este de ușor să ne păcălim, în condiţiile în 
care ne-ar durea prea tare sau ne-ar fi greu să funcționăm dacă 
am înfrunta adevărul. Uneori, mecanismele noastre de apărare ne 
ajută să mergem înainte, dacă înfruntarea adevărului ne-ar face 
viața insuportabilă. 

Însă, alteori, trebuie să ne confruntăm durerea; evitarea ade- 
vărului ne face să ne simțim mai bine pentru moment, dar poate 
înrăutăți situaţia pe termen lung. lată un exemplu de utilizare a 
unuia dintre cele mai des întâlnite mecanisme de apărare, pe care 
îl înţelege toată lumea: negarea aventurii extraconjugale a partene- 
rului de viață (în ciuda semnelor evidente) vă poate ajuta să evitați 
durerea provocată de trădare, dar vă împiedică și să gestionaţi 
această catastrofă din viața dumneavoastră și daunele colaterale — 
asupra copiilor dumneavoastră, prieteniilor, propriilor sentimente 
de apreciere de sine. 

Mecanismele de apărare acționează în prezent, fără să se gân- 
dească la ziua de mâine. Sunt necugetate și reflexive; singurul lor 
scop este să îndepărteze durerea actuală și nu iau în calcul costurile 
pe termen lung ale acestui comportament. Uneori, ne „trezim“ în cele 
din urmă, și înfruntăm adevărul. Uneori, cunoștințele inconștiente 
ies la suprafață și ne dăm seama de ceea ce fierbea înăuntrul nostru, 


3  Meltzera dezvoltat această perspectivă asupra apărărilor din ideile sugerate 
de opera altui psihanalist britanic, W.R. Bion. 

pe tăcute, de foarte mult timp. Adeseori, continuăm la fel ca înainte, 
cu mecanismele de apărare la locul lor și neobservate. Ființele umane 
sunt sclave ale obișnuinței, iar schimbarea este grea. 

Această carte își propune să provoace schimbări ajutându-vă să 
vă identificați mecanismele de apărare tipice, să le dezarmați și să 
dezvoltați mai multe căi eficiente de a înfrunta adevărul în acele 
cazuri în care acest lucru va îmbunătăți viața și relațiile. 


MECANISMELE DE APĂRARE ȘI PERSONALITATEA 
DUMNEAVOASTRĂ 


De fiecare dată când discutăm despre mecanismele de apărare unul 
câte unul, ca strategii individuale, avem impresia greșită că aces- 
tea sunt tehnici discrete, folosite în izolare — ca și cum am juca 
golf, cu opțiunea de a folosi un băț, o ţeavă de metal sau o pană de 
despicat lemne pentru orice lovitură. De fapt, tindem să dezvol- 
tăm apărări caracteristice sau obișnuite, sau grupuri de astfel de 
apărări, iar aceste moduri tipice de a evita durerea joacă un rol în 
conturarea întregii noastre personalități. 

Wilhelm Reich a dezbătut acest subiect în lucrarea sa fundamen- 
tală, Character Analysis (1933). Deşi vorbitorii de limba engleză din 
ziua de astăzi folosesc termenul „caracter“ atunci când vorbesc des- 
pre excentricitate sau moralitate — de exemplu, spunem „Ce carac- 
ter năstrușnic are“; sau „Este o femeie cu un caracter înalt“ — Reich 
folosea cuvântul german Charakter în sensul de „personalitate“. El 
considera că personalitatea cuiva sau „trăsăturile de caracter ca 
întreg [sunt] un mecanism de apărare compact“ cu același efect de 
evitare, ca orice altă apărare psihologică.+ O astfel de apărare apare 


4 Wilhelm Reich. „Charakteranalyse“ (1933). În limba engleză: (New York: 
Farrar, Strauss şi Giroux, 1972) p. 48. 


„în modul în care se comportă cineva de obicei, în maniera cum 
vorbește, merge și gesticulează; dar și în obiceiurile caracteristice 
ale unei persoane (modul în care cineva zâmbește sau rânjește... 
felul cum cineva este politicos și cum cineva este agresiv). 

Așadar, dacă oamenii v-ar descrie ca fiind o persoană extrem 
de drăguță, care nu se înfurie și nu se supără niciodată, această 
descriere ne-ar spune câte ceva despre mecanismele dumneavoas- 
tră caracteristice de apărare. Dacă sunteți o persoană hotărâtă, 
care tinde să domine o situaţie, țipând la alții sau cicălindu-i până 
când sunt de acord cu dumneavoastră — acest lucru ar sugera un 
set complet diferit de apărări. Modurile obișnuite de a interacționa 
cu persoanele importante din viața dumneavoastră ne spun multe 
despre mecanismele de apărare pe care le folosiţi de obicei. 

În ultimii ani, mass-media și-a concentrat atenţia asupra 
așa-numitelor „tulburări de personalitate“, pentru a sensibiliza 
publicul față de o problemă psihologică atât de profundă încât 
definește personalitatea unui individ, modelându-i relaţiile într-un 
mod ușor de identificat. Bărbaţii și femeile care suferă de tulbu- 
rare de personalitate narcisică€ au, de obicei, o impresie exage- 
rată despre propria lor importanţă, le lipsește empatia față de 
ceilalți și reacționează la critici cu furie sau rușine. Persoanele 
care suferă de tulburare de personalitate borderline sunt impul- 
sive, volatile din punct de vedere emoţional și au relații instabile 
cu alți oameni. 

Această diagnosticare, bazată pe modul în care dificultățile 
emoționale pot defini o personalitate, reprezintă versiunea cli- 
nică, codificată, a tipului cotidian de rezumat psihologic pe care 
îl folosim cu toţii: limbajul nostru este plin de expresii pe care 
le utilizăm pentru a trage concluzii despre oameni ale căror 
personalități reflectă maniere caracteristice de relaționare. 


5 Ibid,pp.51-52. 

6€ Acest diagnostic a fost eliminat din următoarea revizuire a Manualului de 
Diagnostic şi clasificare statistică a tulburărilor mintale (DSM 5), publicat 
de către American Psychiatric Association. 

Gândiţi-vă la afirmaţiile de mai jos. Acestea sunt expresii și moduri 
de a descrie alți oameni, pe care majoritatea dintre noi ne-am bazat, 
la un moment dat. Deoarece ele se referă la trăsături de caracter 
care tind să cauzeze divergențe sau probleme în relații, oamenii 
intenționează, de obicei, să spună ceva critic sau acuzator atunci 
când le folosesc: 


A este obsedată de control. 

B mă face mereu să simt că trebuie să îl salvez. 

Este ușor să te înţelegi cu C, atâta timp cât faci ca ea. 

D este prea dornic de afecțiune pentru gusturile mele. 

E este o persoană foarte retrasă. 

F devine isteric cu privire la orice lucru neînsemnat. 

De ce este G atât de crispat mereu? 

Așa e H — foarte irascibil! 

Lui J îi place să dramatizeze mereu! 

K crede că e trimisul lui Dumnezeu pe pământ pentru femei. 
Le ca un șoricel sfios. 

De ce acceptă M să fie cârpă de șters pe jos în relaţia aceea? 


Aceste descrieri evidențiază o anumită trăsătură sau un stil de a 
relaționa și le folosim pentru a defini opinia noastră despre perso- 
nalitatea fundamentală a cuiva. Deși mai puţin evident, ele indică 
şi acele zone în care persoana are cele mai multe probleme: (1) ges- 
tionarea nevoii și dependenței pentru A-D; (2) gestionarea emoțiilor 
intense și, adeseori, dureroase pentru E-H; și (3) probleme legate 
de stima de sine în relație cu cei din jur pentru J-M. 

În Capitolul Doi, vom examina în detaliu fiecare dintre aceste 
aspecte, explorând ceea ce eu numesc „preocupări psihice primare“ 
ale vieţii. Dificultatea noastră relativă în confruntarea cu aceste 
provocări determină, în mare parte, ce mecanisme psihice de apă- 
rare folosim. 

Fiecare dintre noi își dezvoltă propria constelație individuală de 
apărări pentru a gestiona emoțiile universale. Culturile pot diferi 


prin modurile în care acestea tolerează sau condamnă anumite 
sentimente, formându-ne astfel personalitățile și modurile în care 
evităm emoțiile inacceptabile din punct de vedere social, dar peste 
tot, oamenii se luptă cu aceleași provocări fundamentale inerente 
pentru experiența umană: 


1. Nevoia sau dorința de contact cu alți oameni și dependenţa de 
ei pentru ceea ce ne trebuie; tolerarea frustrării, dezamăgirii 
sau neputinței în acele relații. 

2. Gestionarea emoțiilor dificile sau dureroase, cum ar fi teama, 
anxietatea, furia, ura, invidia și gelozia. 

3. Sentimentul de mulțumire față de sine și încredere în valoa- 
rea personală în relaţie cu ceilalți. 


Diverși oameni au probleme cu diverse emoții; doi oameni pot 
avea bătăi de cap cu aceeași provocare emoţională, și se pot apăra 
împotriva ei în moduri complet diferite. Pentru noi toți, mecanis- 
mele de apărare pe care le folosim ne vor contura personalitățile 
și ne vor afecta profund relaţiile interpersonale. 


ȘI CU DUMNEAVOASTRĂ CUM RĂMÂNE? 


În acest moment, probabil că vă întrebaţi: „Deci, care sunt aceste 
mecanisme psihice diverse de apărare?“ Sau, mai probabil, „Ce 
apărări folosesc eu?“ Restul acestei cărți va fi dedicat explică- 
rii apărărilor tipice pe care le folosim cu toţii, cu exemple din 
practica mea profesională, dar și din experienţele de zi cu zi, pe 
care le recunoaștem cu toţii. Pentru ca lucrurile să vă fie clare, 
capitolul acesta și următoarele capitole din primele două părți 
vor include un set de întrebări /exerciţii care vă vor ajuta să vă 
vedeți propriile apărări psihice în acțiune și să înțelegeţi de ce 
faceţi ceea ce faceți. 

UTILIZAREA EXERCIȚIILOR DIN ACEASTĂ CARTE 


Ca pregătire pentru primul exercițiu, întoarceți-vă și recitiți descri- 
erile personalităților de la A până la M, din ultima secțiune (p. 26). 
Se poate ca una sau două dintre ele să vi se aplice și dumneavoas- 
tră, deși într-o formă mai puțin extremă. 

Poate că cineva v-a rănit cândva sentimentele, descriindu-vă 
în acești termeni: „De ce trebuie să devii așa isteric pentru orice 
lucru?“ Sau: „Eşti foarte încordat mereu! De ce nu te poţi relaxa?“ 
Dacă le-aţi auzit, probabil că v-aţi simțit auto-protectivi — defensivi, 
în sensul cotidian al cuvântului. Atunci când oamenii ne spun ceva 
despre noi înșine într-un limbaj agresiv sau recurg la asasinarea 
caracterului utilizând cuvinte precum „întotdeauna“ și „totul“, ne 
este greu, în mod natural, să ascultăm, indiferent cât de corecte 
ar fi observațiile lor. 

Chiar și atunci când un prieten face o observație provocată de 
îngrijorare sau afecțiune, se poate să vrem să o respingem. Uneori, 
indiferent cât de frumos este spusă, o astfel de remarcă ne va deter- 
mina să fim defensivi. Pe măsură ce analizați cele 12 descrieri ale 
personalității de mai sus, se poate să insistați că niciuna nu vi se 
aplică, nici măcar într-o formă mai puțin extremă. Sau poate că 
gândiţi: „Este o umbră de adevăr în ele, dar...“ Dacă vă aduceți 
aminte, definiția noastră de bază a mecanismelor de apărare — min- 
ciuni pe care ni le spunem pentru a evita durerea — o astfel de reacție 
ar putea însemna că unul dintre mecanismele dumneavoastră de 
apărare se află în plin proces de funcționare. Cuvântul emfatic 
„dar“ sugerează adesea acest lucru. Tindem să devenim defensivi 
atunci când ne confruntăm cu ceva dureros. 

Freud și mulți alți terapeuți ai curentului psihodinamic care 
l-au urmat numesc acest fenomen „rezistență“. Probabil că ați mai 
auzitacest cuvânt; nu este un concept greu de înțeles. Dacă, la înce- 
put, am ocolit sentimentele sau faptele prea dureroase — adică am 
recurs la un mecanism de apărare — în mod natural, ne vom opune 


oricărui lucru care ameninţă să reînvie acea durere. Uneori, res- 
pingem o idee pur și simplu pentru că nu ne sună adevărat. Însă 
alteori, ne opunem acesteia pentru că o considerăm amenințătoare 
sau dureroasă. În acest ultim caz, rezistența noastră față de această 
idee dezvăluie funcționarea unuia dintre mecanismele noastre de 
apărare. 

În practica mea psihoterapeutică, sunt martorul rezistenței 
pacienţilor mei, zi de zi; fără să devin prea intruziv, le atrag atenția 
asupra acestei rezistenţe și îi încurajez, cu blândețe, să se gân- 
dească la ce înseamnă ea, de fapt. Dacă nu vă aflați într-un proces 
terapeutic, va trebui să îndepliniți rolul de psihoterapeut pentru 
propria persoană, pe măsură ce citiți această carte, consemnând 
atunci când apare rezistența. Cu răbdare, dar și cu fermitate, va 
trebui să vă adresaţi întrebările dificile: 

De ce tot revin la această idee, iar și iar, și insist că nu este adevă- 
rată? 

Ce anume mă irită atât de mult la acest pasaj? 

De ce nu am mai pus mâna pe cartea despre apărări, de când am 
citit secțiunea aceea care îmi amintea de... de ce anume? 

De ce am trecut mai departe atât de repede, după ce am citit acel 
studiu de caz? 

Eu vă sugerez ca, atunci când citiți această carte, să aveți la înde- 
mână un caiet sau un jurnal în care să vă notaţi reacțiile. Păstrați-l 
într-un loc sigur și asigurați-vă că nu are nimeni altcineva acces la 
el. Vă va fi greu să scrieți acele observaţii rușinoase sau tulbură- 
toare, dacă vă temeţi că cineva le-ar putea citi. Fiţi cât se poate de 
sinceri și de non-critici. Încercaţi să vă concentrați doar asupra a 
ceea ce este — felul în care vă simțiți cu adevărat, reacțiile dumnea- 
voastră neînfrumusețate — și nu modul în care credeţi că ar trebui 
să reacționați. Nu vă forțați să vă schimbaţi. 

În ceea ce privește exercițiile de la sfârșitul capitolelor: notați-vă 
răspunsurile, consemnând orice reacție puternică sau neobișnuită 
pe care o aveţi. Pe măsură ce progresați spre ultimele capitole, 
întoarceţi-vă ocazional și recitiți răspunsurile anterioare. Se poate 

să descoperiţi că perspectivele și înțelegerea dumneavoastră se 
schimbă cu timpul. Iar dacă nu vreţi să rezolvaţi exerciţiile sau să 
răspundețţi la întrebări, notați și acest lucru. Rezistența apare sub 
multe forme! 


EXERCIŢII 


La fel ca în cazul tuturor exerciţiilor din această carte, notați-vă 


răspunsurile în jurnal. Puteţi face acest lucru în format narativ sau 
puteţi scrie notițe scurte, rezumându-vă gândurile. 


l. 


Atunci când vă gândiţi la unii dintre oamenii pe care îi 
cunoașteți, credeți că există lucruri pe care dumneavoastră le 
observați și identificați, dar ei nu le văd? De ce credeți că nu își 
dau seama de acest aspect al propriilor persoane? În ce fel ar fi 
dureros pentru ei să recunoască adevărul? 


La începutul capitolului, am oferit câteva exemple de oameni 
care „se trezesc“ cu o emoție pe care nu-și dădeau seama până 
atunci că o simt. Vi s-a întâmplat vreodată așa ceva? Ce emoție 
ați ajuns să simțţiţi, în cele din urmă? Era neplăcută sau dure- 
roasă? 

V-a spus cineva vreodată ceva despre dumneavoastră care v-a 
supărat sau v-a determinat să deveniți „defensivi“ în sensul 
cotidian al cuvântului? Judecând acea experiență acum, există 
vreun element spus de acea persoană care ar putea fi adevărat? 


CE URMEAZĂ? 


Exercițiul simplu de mai sus are ca scop să vă determine să vă 


gândiţi la realitatea apărărilor, atât în dumneavoastră, cât și în alte 


persoane, și să vă concentrați asupra modurilor în care încercăm 
cu toţii să evităm adevărurile dureroase. Mâine și în timpul zile- 
lor care urmează, încercaţi să depistaţi acele „minciuni“ pe care 
prietenii, colegii sau membrii familiei dumneavoastră și le spun 
singuri, pentru a evita durerea. Începeţi să vă întrebaţi ce adevăruri 
neplăcute preferați să nu înfruntați dumneavoastră. 


DOI 


Preocupările noastre 
psihice primare 


„A fi înseamnă a fi vulnerabil. 
— Norman 0. Brown 


Gândiţi-vă la următoarele afirmații legate de specia noastră: 


1. Ființele umane sunt primate cu o pruncie îndelungată neaju- 
torată și o copilărie dependentă chiar mai lungă. 

2. Pentru a supraviețui într-o lume periculoasă, ne-am dezvol- 
tat un sistem de reacții emoționale intense, care ne ajută să 
gestionăm situații vitale și să reacționăm rapid la stimulii 
amenințători. 

3. Homo sapiens sunt animale sociale care, din punct de vedere 
istoric, au trăit întotdeauna în grupuri sau triburi cu o ierarhie 
internă complexă; o interconexiune psihologică/emoțională 
între membri unește grupul și sprijină supraviețuirea speciei. 


Aceste trăsături pot suna ca niște date antropologice intere- 
sante, fără prea mare impact asupra dumneavoastră, personal, 
sau asupra preocupărilor dumneavoastră zilnice, dar în realitate, 
fiecare dintre ele joacă un rol esenţial în viețile noastre. Ele afec- 
tează, de asemenea, fiecare dintre relațiile noastre — între părinte 
şi copil, între prieteni sau colegi, între parteneri de viață. Și stau la 
baza căutării individuale a sensului și valorii personale. 


Din perspectiva dezvoltării, iată câteva dintre modurile în care 
moștenirea noastră evoluționistă ne formează poveștile de viață 
personale, personalităţile pe care ni le dezvoltăm și problemele 
psihice care ne-ar putea afecta. 


1. Din cauza copilăriei noastre îndelungate și vulnerabile — în care 
ne bazăm timp de mulţi ani pe părinţii noștri să ne îndeplinească 
nevoile și să ne protejeze de pericolele lumii înconjurătoare — pro- 
blema dependenţei se află la baza experienței umane. Dacă nevo- 
ile noastre nu sunt îndeplinite în pruncie, atunci când suntem 
complet vulnerabili și neputincioşi, dacă părinţii noștri ne fac 
să ne simțim nesiguri în lume de la o vârstă fragedă, acest lucru 
ne va modela capacitatea de a avea încredere și a depinde de alți 
oameni pentru restul vieţii noastre. 


Luaţi în considerare cazul lui Brian, unul dintre pacienţii mei, 
al cărui tată și-a abandonat familia când Brian era foarte mic, și a 
cărui mamă a trecut, după aceea, de la o relație de scurtă durată 
la alta. Ca adult, Brian era un singuratic, căruia îi era greu să aibă 
încredere în oameni sau să depindă de cineva. Când s-a căsătorit, 
și-a ales o femeie pe care o putea controla cu ușurință și a instalat, 
pe ascuns, echipament de supraveghere în casă, pentru a-i veghea 
toate mișcările. 

O altă pacientă, Melissa, provenea dintr-un mediu la fel de hao- 
tic; a devenit disperată și posesivă în relaţiile cu prietenii și în 
relațiile ei amoroase. Din momentul în care își forma o nouă cone- 
xiune, devenea preocupată de cealaltă persoană, îngrijorându-se 
că aceasta ar putea să o părăsească. 


2. Începând de la naștere, bebelușii au sentimente și temeri puternice 
faţă de lumea în care trăiesc. O mare parte din sarcina părinţilor 
este să îi ajute să își gestioneze aceste sentimente — să îi calmeze 
și să îi facă să se simtă în siguranță, de exemplu, sau să îi aline 
atunci când suferă. Dacă noi creștem alături de îngrijitori care 
ne dezamăgesc constant, care nu ne oferă sprijinul emoțional de 


PP sa 


care avem nevoie, neva fi întotdeauna greu să ne gestionăm pro- 
priile sentimente. 


Am lucrat mulți ani cu o tânără pe care o voi numi Sharon, care 
a apelat la mine pentru că avea o problemă cu un ciclu incontrolabil 
de mâncat compulsiv și vomat. Părinţii ei au divorțat timpuriu și 
mama sa a condus viețile propriilor copii cu precizie militară, evi- 
tând emoțiile intense sau conflictele de orice tip, atât de mult încât 
a trăit într-o stare de negare față de faptul că cel de-al doilea său soț 
o molesta pe Sharon. Ca adult, Sharon nu putea gestiona emoţiile 
puternice și folosea mâncarea pentru a se anestezia; vomatul ser- 
vea ca mijloc inconștient de a evacua sentimentele intolerabile și 
îi conferea o stare de goliciune liniștită... temporar. 

Un alt pacient, Aidan, care provenea dintr-o familie extrem de 
tulburată și inconstantă din punct de vedere emoţional, se simțea 
copleșit de propriile lui sentimente. Problemele minore de la locul 
de muncă deveneau crize majore; frustrarea îl făcea adesea să aibă 
ieșiri explozive la adresa colegilor săi de serviciu. Atunci când tre- 
buia să înfrunte conflictele din relaţiile sale, ajungea, de obicei, la 
o cădere nervoasă. 


3. Fiecare dintre noi are nevoie să simtă că el/ea contează și are un 
loc în această lume; avem nevoie de un sentiment al valorii interne 
și să simțim că ceilalți oameni din vieţile noastre („tribul“ nostru) 
ne apreciază și ne respectă. Atunci când mediul nostru timpuriu 
nu ne oferă acest sentiment de valoare și apreciere individuală, 
ne vom confrunta cu probleme legate de rușine și stimă de sine 
scăzută pe tot parcursul vieților noastre. 


Sam era copilul unor părinți severi și perfecționiști, care îl 
determinau să creadă că nimic din ceea ce făcea nu se ridica la 
standardele lor. A devenit un bărbat înalt și extrem de chipeș, dar 
tot nu putea scăpa de senzaţia că este urât. Ca adult, deși era căsă- 
torit şi în mod evident heterosexual, ocazional vizita băi publice 
frecventate de obicei de bărbați homosexuali, atunci când se simțea 


foarte trist. Nu se implica niciodată în activități homosexuale acolo, 
dar se bucura de admiraţia și dorința pe care le vedea în ochii 
celorlalți bărbați. 

Jessica, o altă pacientă, provenea dintr-o familie numeroasă, 
cu istoric de consum de droguri, boli mentale și căsnicii eşuate. Pe 
măsură ce Jessica creștea, mama eitindea să o idealizeze — pentru 
talentele ei artistice și rezultatele excelente la școală — singurul 
copil care nu era „un ratat“, dar Jessica nu a simţit niciodată încre- 
dere în propriile capacități. De când se știa, se simțise paralizată 
de rușine; ca adult, nu își putea atinge potenţialul artistic, nu a 
avut niciodată o relaţie care să nu fie abuzivă emoţional, dădea 
întotdeauna mult mai mult decât primea și cerea foarte puţin în 
relaţiile de prietenie. 

Aceste trei preocupări primare stau la baza experienței umane. 
În anii de practică terapeutică, aproape fiecare persoană care a ape- 
lat la serviciile mele se confrunta cu una sau mai multe dintre ele. 

Unii pacienţi nu suportă natura dependentă a relațiilor personale 
intense; la fel ca Brian, nu se pot apropia, sau la fel ca Melissa, nu se 
pot „apropia prea tare“. 

În psihoterapia individuală, eu și clienții mei explorăm apă- 
rările psihice pe care le folosesc ei pentru a evita conştientizarea 
propriilor nevoi, în timp ce sunt ajutaţi să tolereze mai ușor acele 
nevoi — un pas necesar către relații mai satisfăcătoare. Pentru citi- 
torii care se confruntă cu probleme similare, această carte va iden- 
tifica mecanismele de apărare folosite, de obicei, pentru a gestiona 
nevoia insuportabilă de atenţie și afecțiune și va oferi indicaţii 
pentru dezarmarea acestor apărări, învăţându.-i, în același timp, 
moduri mai eficiente de a tolera acele nevoi. 

Alți pacienţi consideră că vieţile lor emoționale sunt greu de contro- 
lat. Fie se închid în sine și dezvoltă modalități de a scăpa de emoții, așa 
cum a făcut Sharon cu mâncatul compulsiv, fie simt că se află la mila 
propriilor emoții, copleșiți constant de sentimente, ca în cazul lui Aidan. 

În contextul relației de psihoterapie, acești pacienți ajung să 
recunoască strategiile defensive pe care le folosesc pentru a-și 

gestiona emoțiile, învățând, în același timp, modalități mai bune 
de a face față propriilor sentimente. Părțile a II-a și a III-a din 
această carte ghidează cititorul printr-un proces similar. 

Majoritatea pacienţilor se străduiesc să obțină un sentiment de 
valoare personală. La fel ca Sam, mulți oameni își doresc admirație 
intensă din partea celorlalți sau încearcă să atragă atenţia asupra lor 
pentru a scăpa de ura de sine sau de sentimentele de inutilitate perso- 
nală. Unii oameni sunt împovărați pe viață de rușine, la fel ca Jessica; 
se simt nedemni și le lipsește încrederea pentru a reuși în viață sau 
pentru a avea relații sănătoase. 

Ca psihoterapeut, un subiect central al muncii mele este 
rușinea — să îmi ajut pacienţii să recunoască motivele pentru care 
se simt așa cum se simt, apărările narcisice pe care le utilizează 
pentru a evita rușinea, sau modurile perfecționiste, încărcate de 
ură de sine, prin care „își ucid“ sinele împovărat de rușine, vătămat. 
Această carte explorează apărările specifice împotriva rușinii și ne 
învaţă o cale diferită de a o recunoaște și a o înfrunta. 


*** 


Se poate ca una sau mai multe dintre descrierile de mai sus să 
fie valabilă pentru dumneavoastră. 

Poate că nu puteți forma relații satisfăcătoare care să dureze, fie 
pentru că vă este greu să vă apropiați, fie pentru că ceilalți vă consi- 
deră prea posesivi sau „aderenți“. Poate că obișnuiți să reacționați 
exagerat și să vă pară rău după aceea; sau poate că vă închideți în 
sine și nu sunteți conștienți de ceea ce simțiți cu adevărat. Poate 
că aţi suferit, de-a lungul vieţii, din cauza stimei scăzute de sine 
sau chiara urii de sine. 

Din experiența mea, majoritatea oamenilor se confruntă într-un 
fel sau altul cu aceste probleme. De asemenea, evită durerea folosind 
diverse mecanisme de apărare, unele mai bune decât altele. Atunci 
când apărarea lor este relativ stabilă și eficientă, rareori apelează 
la psihoterapie (sau cumpără cărți precum cea de față). Au ajuns 
la un echilibru emoţional care le face viaţa tolerabilă, chiar dacă au 


fost nevoiţi să sacrifice anumite aspecte ale vieţii lor emoţionale. 
Nu trebuie să recunoaștem sau să simțim fiecare sentiment dureros. 
Există situații în care mecanismele psihice de apărare ne ajută să 
gestionăm durerea provocată de viaţă și, prin urmare, se dovedesc 
a fi utile. Nu toată lumea are nevoie sau își dorește psihoterapie. 

De obicei, dacă un mecanism de apărare nu funcționează sufici- 
ent de bine sau înrăutățește durerea, în loc să o amelioreze, atunci 
căutăm ajutorul unui profesionist. Poate de aceea ați hotărât să 
cumpăraţi această carte. Poate că există un comportament com- 
pulsiv care vă afectează viața și relaţiile. Sau un tipar distructiv pe 
care nu îl înțelegeți și de care nu puteți scăpa. Poate că reacționați 
la alți oameni în moduri pe care nu le puteţi controla și care vă pro- 
voacă multă durere sau umilire. Poate că relațiile dumneavoastră 
par disfuncționale și eşuate. 

Acestea sunt semne ale faptului că mecanismele psihice de apă- 
rare nu vă mai ajută, sau vă provoacă mai multă durere decât ar 
fi trebuit să vindece. Asta înseamnă că vă confruntaţi cu unul sau 
mai multe dintre cele trei aspecte ale preocupărilor psihice pri- 
mare: (1) nevoia și dependența ca parte inevitabilă a relațiilor; 
(2) gestionarea emoţiilor intense; sau (3) dezvoltarea stimei de 
sine (spre deosebire de rușine și sentimentul că este ceva în nere- 
gulă cu dumneavoastră). 

De asemenea, înseamnă că trebuie să găsiți modalități mai efi- 
ciente de a face faţă situațiilor, și scopul Părţii a III-a este să vă 
înveţe cum. 


PERSPECTIVE TEORETICE ASUPRA 
PREOCUPĂRILOR PSIHICE PRIMARE 


[Cititorii pe care nu îi interesează teoria sau istoria acestor idei 
pot trece direct la Exerciţii, fără să piardă continuitatea cărții.] 

Aproape toată lumea știe că Sigmund Freud a subliniat 
importanța instinctelor sexuale (libidoului) în natura umană, 
şocându-şi contemporanii cu teorii despre sexualitatea infantilă, în 
fazele orală și anală. În Trei eseuri asupra teoriei sexualității (1905), 
a menționat pentru prima dată sursa, scopul și obiectul unui instinct 
(ale unei pulsiuni), întorcându-se în mod repetat la aceste concepte 
în lucrările sale de mai târziu: „La pulsiune putem deosebi sursa, 
obiectul și scopul. Sursa este o stare de excitație la nivel corporal 
[și] scopul este anularea acestei excitații...“? 

Mai ales în operele lui timpurii, Freud sună uneori mecanic, așa 
cum vorbește un biolog despre acumularea de tensiune sexuală și 
eliberarea sa ulterioară, fără nicio referire la relațiile umane. Însă 
în toate teoriile lui Freud este implicită ideea că instinctele caută, 
prin natura lor, un obiect — adică noi, oamenii, avem o dorință 
nativă să ne conectăm cu alți oameni, nu doar pentru a găsi o eli- 
berare convenabilă pentru tensiunea sexuală. În citatul de mai sus, 
cea de-a treia trăsătură a instinctului este obiectul său; încă de la 
început, teoria psihanalitică a folosit acest termen nefericit pentru 
a se referi la alți oameni, în afară de individul respectiv (la fel ca 
în obiect versus subiect). 

Această idee de instinct către conectarea cu alți oameni se 
află în centrul școlii de gândire a relaţiilor cu obiectul, dezvol- 
tată de către teoreticieni precum Ronald Fairbairn, Melanie Klein, 
Donald Winnicott și Harry Guntrip în anii 1940 și 1950. Deşi teoria 
relațiilor cu obiectul păstrează o mare parte din limbajul freudian 
din teoria libidoului, ea mută, în mare parte, atenţia de la instinctul 
sexual la relația de hrănire mamă-bebeluș. Se concentrează asu- 
pra dependenței infantile timpurii — experiența nevoii, dorului și 
frustrării. Astăzi, majoritatea terapeuţilor psihodinamici folosesc 
o astfel de paradigmă pentru a-și înțelege pacienții. 


7 „Prelegeri de introducere în psihanaliză. Serie nouă“ (1933), Opere esențiale, 
vol. 1 (Bucureşti: Trei, 2010), p. 619. 


Cum a simțit pacientul copilăria, atunci când era complet neputin- 
cios și dependent de părinţii săi, mai ales de mama sa? 

În ce fel au influențat limitările și eșecurile părinților dezvoltarea 
pacientului? Experienţa sa timpurie de a avea nevoie de oameni a fost 
extrem de frustrantă? 

Cum sunt relaţiile lor de astăzi afectate de acele experiențe timpurii? 

Cu alte cuvinte, teoria relațiilor cu obiectul, ca extindere a gân- 
dirii freudiene, analizează preocupările noastre psihice primare: 
experiența nevoii și dependenței de alte persoane. 

Mulți teoreticieni ulteriori au extins înţelegerea noastră privind 
relația mamă-bebeluș, concentrându-se asupra rolului mamei în 
a ajuta copilul nedezvoltat să își gestioneze propria experiență 
emoțională. Noţiunea lui Donald Winnicott de „mediu susținător“, 
concentrarea lui Heinz Kohut asupra empatiei și perspectiva lui 
W.R. Bion asupra rolului mamei în „conţinerea“ experienţei 
emoţionale intolerabile a copilului ei — toate trei vorbesc despre 
modurile în care o mamă își ajută copilul să tolereze, să înțeleagă 
şi, în cele din urmă, să se gândească la experiența sa emoțională. 
Aceşti teoreticieni vizează cea de a doua arie de preocupări psi- 
hice primare: modul în care învăţăm să ne gestionăm sentimen- 
tele. Majoritatea terapeuților curentului psihodinamic au fost 
influențați de astfel de teorii: 

De ce tolerează pacientul meu sentimentele puternice atât de greu? 
Mama lui a fost indisponibilă din punct de vedere emoțional? Sau poate 
chiar opusul, a fost prea haotică și înspăimântătoare? 

În contextul şedinţelor noastre, cum îl pot ajuta să facă faţă acelei 
furii explozive, și să nu fie copleșit de aceasta? Probabil că și faptul 
că mama lui a fost instabilă și nu s-a putut baza pe ea a reprezentat 
un factor. 

Heinz Kohut nu doar a scris despre empatie și rolul său în 
relațiile cu obiectul, dar a extins și cunoștințele noastre despre 
modul în care un individ își trăiește sinele — cum se simte să 
fie cine este, în sinea sa, cum se luptă cu problemele de identi- 
tate, cu semnificația personală și exprimarea sinelui. Mai recent, 

Andrew Morrison a clarificat rolul rușinii profunde în tulburările 
sinelui, inclusiv în narcisism.8 Acești teoreticieni cercetează cea 
de-a treia arie de preocupări psihice primare: căutarea unui senti- 
ment intern al valorii personale și convingerea că suntem apreciați 
de către ceilalți. Atunci când se gândește la un pacient, un terapeut 
din curentul psihodinamic poate considera: 

Violenţa și haosul total din familia originală au lăsat-o pe femeia 
aceasta cu un sentiment profund de rușine cu privire la aspectele în 
care ea „nu este normală“. 

Mama lui deprimată și egocentrică nu avea loc pentru propriul 
copil, și nu avea aproape deloc capacitatea de a-l iubi sau a-l îngriji; 
drept urmare, a crescut cu o apreciere de sine scăzută, cu un sentiment 
infim al valorii personale. 

Următorul exercițiu vă va ajuta să analizați mai îndeaproape fie- 
care dintre preocupările psihice primare, pentru a afla care dintre 
acestea prezintă cele mai multe probleme pentru dumneavoastră. 


EXERCIŢIU 


Următoarele afirmaţii sunt împărțite în trei fascicule, cu două 
sub-grupe pentru fiecare fascicul. Citiţi toate afirmațiile o dată sau 
de două ori, pentru a vă da seama care fascicul vă atrage mai mult 
decât celelalte. Apoi, parcurgeţi din nou acel fascicul, și hotărâți 
care sub-grupă vă descrie mai exact. Notaţi acele opțiuni în jurna- 
lul dumneavoastră. 

Asiguraţi-vă că știți clar ce sub-grup ați ales, deoarece voi 
face referire la acestea pe parcursul întregii Părți a II-a. 

Chiar dacă ţineţi jurnalul într-un loc sigur, se poate să vă 
întrebaţi ce ar crede alți oameni dacă v-ar vedea alegerile, de parcă 


8 Andrew P. Morrison, „Shame: The Underside of Narcissism“, New York: 
Routledge, 1997. 


ar sta cineva în spatele scaunului, uitându-se peste umărul dumnea- 
voastră. Încercați să alungați astfel de gânduri; dacă sunt extrem de 
puternice, notați ceea ce vă imaginați că gândesc acei „alți oameni“. 
Un alt obstacol va fi reprezentat de așteptările dumneavoastră de 
la propria persoană și de la „eul“ care ați dori să fiți. După cum voi 
discuta în ultimele capitole ale acestei cărți, dezvoltarea unui tip de 
sinceritate vigilentă — nici prea dură, nici prea permisivă în evalu- 
ările sale — reprezintă o etapă necesară în dezarmarea apărărilor 
dumneavoastră. Evaluaţi-vă cât se poate de obiectiv. 
Și citiți discuţia de după exerciţiu abia după ce îl rezolvați! 


FASCICULUL A 
GRUPUL 1 


Nu am încredere că alți oameni vor fi alături de mine atunci 
când am nevoie de ei. 

Mă implic mereu în relații cu același tip de oameni dependenți. 

Nevoia și dependenţa de ceilalți reprezintă o slăbiciune. 

Rareori mănânc sau beau în exces și îmi controlez foarte bine 
poftele. 

Sexul nu contează pentru mine la fel de mult ca pentru alte 
persoane. 

Dacă vrei ca o treabă să fie făcută cum trebuie, ar trebui să o 
faci singur. 


GRUPUL 2 


Atunci când apare o problemă, îmi imaginez că cineva o va 
„rezolva“ în locul meu. 

Nu mănânc compulsiv, dar mi-ar plăcea să dețin mai mult con- 
trol asupra obiceiurilor mele alimentare. 

Atunci când mă îndrăgostesc, sentimentul mă consumă cu 
totul. 

Uneori, mă simt prea dependent de cineva. 

Uneori, ajung să fac sex cu o persoană cu care am ieșit la o 
întâlnire, deși știu că e o idee proastă. 

Se pare că alți oameni contează mai mult pentru mine decât 
contez eu pentru ei. 


FASCICULUL B 
GRUPUL 3 


Exprimările puternice ale emoțiilor mă fac să mă simt agitat. 

Nu plâng aproape niciodată, doar uneori, la câte un film trist. 

Mă enervez rareori, și nu îmi pierd niciodată cumpătul. 

Sunt o persoană extrem de amabilă. 

De obicei, încep lucruri noi, dar îmi pierd repede interesul. 

Îmi este teamă că se va întâmpla ceva rău dacă nu sunt extrem 
de atent. 


GRUPUL 4 


Adesea, reacționez exagerat la anumite situaţii și mă simt prost 
mai târziu din această cauză. 

Nu este neobișnuit să mă simt copleșit din punct de vedere 
emoţional. 

Mi-aș dori să nu am schimbările acestea bruște de dispoziţie. 

De obicei, mă simt dezorganizat și lipsit de control. 

Mi-am pierdut cumpătul de atât de multe ori, încât nici nu mai 
ştiu de câte ori s-a întâmplat. 

Simt că țin zăvorâte înăuntru o mulțime de sentimente 
intense. 


FASCICULUL C 
GRUPUL 5 


Probabil că petrec prea mult timp în fața oglinzii. 

O mare pare din bugetul meu este alocat hainelor și îngrijirii 
aspectului personal. 

Ceilalți și-ar dori să aibă fizicul/succesul/caracterul meu. 

În ceea ce privește relațiile, este greu să găsesc pe cineva care 
îmi întrunește standardele. 

La petreceri, îmi place să fiu în centrul atenţiei. 

Nu este neobișnuit pentru mine să fiu intolerant sau disprețuitor 
la adresa altor persoane. 


GRUPUL 6 


De cele mai multe ori, mă simt „inferior“ prietenilor și 
cunoștințelor mele. 

Tind să fiu prea dur cu mine însumi atunci când fac greșeli. 

De multe ori, sunt invidios pe alți oameni și pe vieţile lor. 

Mă tem că ceilalți mă privesc cu condescendenţă. 

Nu fac faţă criticilor foarte bine și tind să devin defensiv. 

Mi-aș dori să fiu altcineva. 


Pe măsură ce ați parcurs exercițiul, probabil ați observat că 
afirmaţiile din Fasciculul A au legătură cu nevoia, dorința și 
dependenţa. Fasciculul B se concentrează asupra emoțiilor puter- 
nice și autocontrolului, în timp ce Fasciculul C vizează proble- 
mele legate de stima de sine și modul în care ne vedem în relație 
cu ceilalți. 

Cititorilor care se simt mai apropiați de afirmațiile din Grupul 1 
le este greu să recunoască nevoia și să depindă de alți oameni; apă- 
rările lor se vor îndrepta către negarea dependenţei și convingerea 
personală că nu simt dorință sau nevoie. 

Oamenii care se identifică cu afirmațiile din Grupul 2 tind să 
se „lase în voia“ nevoilor și dorințelor; prin mecanisme caracte- 
ristice de apărare, încearcă să se controleze, dominându-și pro- 
priile nevoi. 

Cititorii care gravitează către afirmațiile din Grupul 3 se simt 
incomod atunci când se confruntă cu emoții intense; mecanismele 
lor de apărare vor fi orientate către evitarea situaţiilor care pro- 
voacă emoții intense sau către reducerea impactului acestor sen- 
timente, atunci când apar. 

Cei atrași de afirmaţiile din Grupul 4 se simt adesea copleșiți 
de propriile sentimente; mecanismele lor de apărare încearcă să 
„scape“ de acele sentimente în diverse moduri, sau să găsească 
modalități de a păstra un anumit sentiment, în detrimentul altuia. 

Persoanele atrase de afirmațiile din Fasciculul C, indiferent dacă 
este vorba de Grupul 5 sau Grupul 6, au probleme cu sentimen- 
tele de rușine și stimă de sine scăzută. Mecanismele de apărare ale 
celor care se identifică cu afirmaţiile din Grupul 5 sunt menite să 
se convingă singuri și să îi convingă pe alți oameni că exact opusul 
este adevărat. 

Oamenii care se identifică cu afirmaţiile din Grupul 6 au meca- 
nisme de apărare care i-au dezamăgit în mare parte (dar nu com- 
plet), deși dorința de a deveni o cu totul altă persoană este, în 
sine, un tip de mecanism de apărare. Voi discuta mai mult despre 
această chestiune în Capitolul Unsprezece, „Mecanisme de apărare 
împotriva rușinii“. 


CE URMEAZĂ? 


Probabil ați descoperit că multe dintre afirmațiile din diferite gru- 
puri rezonează cu dumneavoastră și nu vă încadrați într-un grup 
anume. De exemplu, atât Grupul 1, cât și Grupul 3 se adresează, 
de obicei, acelorași oameni. Ideea nu este să vă încadrați într-un 


tipar bine stabilit, ci să vă daţi seama care sunt provocările dumnea- 
voastră emoționale, ca preludiu pentru identificarea mecanismelor 
de apărare pe care le utilizați pentru a le face față. La un anumit 
nivel, într-o măsură sau alta, toată lumea se confruntă cu toate 
aceste chestiuni. 

Fiți atenți la maniera în care aceste probleme apar în viața 
dumneavoastră de zi cu zi. Observați modul cum dumneavoastră 
sau alți oameni reacționați la sentimentul de dependenţă sau la 
dorinţa de ceva. Poate fi un lucru simplu, ca aducerea unei căni 
de la bucătărie. Urmăriţi diversele modalităţi de a gestiona sen- 
timentele intense, dacă oamenii din jurul dumneavoastră tind să 
explodeze sau să se închidă în sine. Verificaţi-vă stima de sine în 
relaţie cu alți oameni și întrebaţi-vă cum credeţi că se simt aceștia 
în relaţie cu dumneavoastră. 

Înainte de a trece la următorul capitol, asigurați-vă că vă este 
clar care grup/grupuri de afirmaţii din Exerciţiu vă descrie/ 
descriu cel mai bine. Reţineţi acel număr/acele numere. 


TREI 
Peisajul emotional 


„Nu există conștientizare fără suferință” 
— Larl Jung 


În ultimul capitol, am analizat cele trei preocupări psihice primare 
care se află în centrul experienței umane — tolerarea nevoii de 
atenţie și afecțiune, a sentimentelor intense și dezvoltarea senti- 
mentului de merit și valoare personală. Deși cea de-a doua zonă de 
preocupări se concentrează asupra emoțţiei, toate cele trei domenii 
implică sentimente caracteristice pe care le simt ființele umane de 
peste tot, la un moment dat sau altul. Gestionarea preocupărilor 
noastre psihice primare înseamnă să înfruntăm și să acceptăm 
o gamă largă de emoții. 

Nevoile umane obișnuite sugerează faptul că tânjim după con- 
tactul cu ceilalți; ne dorim apropiere fizică și intimitate, prieteni 
şi sex. Atunci când obținem ceea ce ne dorim, ne simțim fericiți și 
satisfăcuți; atunci când nu obținem ceea ce ne dorim, ne simțim 
trişti, singuri sau frustrați. lar dacă suntem intolerabil de frustrați, 
putem simți furie, resentimente sau chiar ură. 

Dezvoltarea unui sentiment al valorii personale implică sentimente 
de mândrie, un sentimental integrității și o stare de bine care conduc 
la mulțumire, față de sine și de lume. O stimă de sine puternică este 
asociată, de asemenea, cu fericirea și împlinirea. Alternativa, rușinea, 
este unul dintre cele mai profund dureroase sentimente pe care le 
cunoaștem. Afectează experienţa de fericire și mulțumire. Întunecă 
întregul spectru emoțional; ne împiedică să obținem ceea ce vrem. 


Astfel, gestionarea preocupărilor noastre primare trezeşte, 
în mod inevitabil, sentimente intense; să le facem față cu brio 
înseamnă să învăţăm să tolerăm această intensitate, atât plăcută, 
cât și dureroasă. Înseamnă să acceptăm că natura umană implică 
o gamă amplă de emoţii, pe care nu le putem evita. 


„VREAU DOAR SĂ FIU FERICIT" 


Ca terapeut, una dintre provocările principale cu care mă confrunt 
atunci când întâlnesc un nou pacient este legată de această chesti- 
une — caracterul inevitabil al anumitor sentimente dureroase. La 
începutul propriului meu tratament, i-am spus psihoterapeutului 
meu ceva de tipul „Vreau doar să fiu fericit“. I-am spus acest lucru 
de mai multe ori, în diverse feluri. De obicei, îmi răspundea cu o 
întrebare: „Te interesează să afli ce simţi cu adevărat, sau doar să 
te simți într-un anumit fel?“ De-a lungul anilor, mi-am auzit pro- 
priii pacienți făcând afirmaţii similare; de obicei, le-am răspuns în 
aceeași manieră în care îmi răspundea mie psihoterapeutul meu. 

Toată lumea vrea să fie fericită și să simtă dragoste față de alții. 
Este de înţeles, și există o sumedenie de sfaturi profesioniste des- 
pre cum puteți atinge acest obiectiv. Mergeţi la raionul de cărți de 
psihologie practică dintr-o librărie și veți găsi nenumărate cărți 
care vă trasează harta către fericire, sau vă învață cum să obţineţi 
dragostea necondiționată. Altele vă oferă sfaturi pentru a trece peste 
un anumit sentiment „negativ“. Deși înțeleg dorința de fericire, 
setea de a simți dragoste și voința de a depăși sentimentele dificile 
şi dureroase, această carte își propune să aibă o atitudine diferită 
față de emoțiile noastre. 

Sentimentele sunt experienţe efemere; apar și dispar, și nimeni 
nu se simte mereu doar într-un fel. În acest sens, nu este posibil 
să atingem „fericirea“, de parcă am putea să ajungem la acea stare 
de a fi și să rămânem acolo. Chiar dacă aveţi o căsnicie fericită și o 

carieră care vă place la nebunie, o persoană la care ţineţi va muri, 
la un moment dat — părinții sau alte persoane dragi. Chiar dacă 
atingeți un anumit nivel de succes și împlinire personală, econo- 
mia se poate clătina, traficul de pe autostradă tot va fi infernal, 
vânzătorii vor fi nepoliticoși, zborurile se vor anula, lucrurile vor 
merge prost și vor avea loc accidente. Frustrarea, dezamăgirea, 
furia, tristețea și suferința sunt părți inevitabile ale experienţei 
umane. În cele din urmă, toată lumea trebuie să înfrunte iminența 
propriei morți. 

Este normal să încercăm să evităm durerea ori de câte ori este 
posibil. Vom găsi un itinerariu diferit pentru a evita ambuteiajul 
de vineri după-amiaza din drumul spre casă; ne vom asigura că nu 
ne mai facem cumpărăturile la magazinul unde vânzătorul s-a răs- 
tit la noi; vom renunţa la cunoștințele care ne rănesc sentimentele 
în mod constant. Însă în majoritatea timpului, este imposibil să 
anticipăm sau să evităm durerea. În acele cazuri, trebuie să tolerăm 
durerea, frustrarea sau dezamăgirea. Uneori, trebuie să învăţăm o 
lecţie din acest lucru — nu voi mai avea niciodată încredere în Holly; 
m-a dezamăgit de prea multe ori — dar, de obicei, nu avem ce face, 
decât să suferim până la capăt, până când sentimentul trece. 

Din ce știu, multora le este greu să suporte această experienţă, 
în sensul secundar al cuvântului: să tolereze ceva, ca fiind inevita- 
bil sau ineluctabil. Își pot dori să scape de propriile sentimente 
(folosind alcool sau substanţe ilegale), să își distragă atenţia, să 
se păcălească în ceea ce privește adevărul legat de ceea ce simt — 
apelând la diverse mecanisme de apărare, pe care le vom dezbate 
în Partea a II-a a acestei cărți. 

Înainte să trecem la detalierea acestor apărări, trebuie să discu- 
tăm mai întâi despre peisajul emoțiilor umane — tipurile de senti- 
mente pe care le simțim cu toții și cu care ne luptăm la un moment 
dat, pe măsură ce traversăm preocupările noastre psihice primare. 
Dacă suntem extrem de vii față de noi înșine și de experiența noas- 
tră, nu putem evita aceste sentimente. Cele mai dureroase emoții 
ne determină, de obicei, să recurgem la mecanismele de apărare. 


LISTA DE EMOȚII A LUI ARISTOTEL 


De-a lungul secolelor, mulți teoreticieni au încercat să alcătu- 
iască un catalog definitiv al emoţiilor. Deși a scris acum mai mult 
de 2000 de ani, Aristotel a creat lista care mi se pare cea mai utilă 
pentru scopurile mele. 

În cartea a doua din Retorica, ne spune că alcătuirea noastră 
emoțională de bază constă în șapte perechi de sentimente opuse: 

Furia și Calmul 

Ura și Dragostea 

Frica și Încrederea 

Rușinea și Nerușinarea 

Recunoștinţa și lipsa acesteia 

Mila (sau Empatia) și Indignarea 

Invidia și Emulaţia 

Deoarece scrie despre retorică, sau discursul public, Aristotel 
evidențiază modul în care emoțiile ne afectează judecata, și felul 
în care un orator poate trezi sentimente în publicul său, pentru 
a-l convinge; în schimb, eu mă voi concentra asupra modului în 
care aceste emoții apar, inevitabil, în contextul relaţiilor noastre, 
cu o importanță deosebităacordată celor pe care le considerăm cel 
mai greu de suportat și care declanșează cel mai adesea un meca- 
nism de apărare. 

Eu le grupez într-o manieră ușor diferită, într-o ordine menită 
să abordeze preocupările psihice primare, și bazată pe etapele dez- 
voltării emoționale prin care trecem, în mod optim, de la copilărie 
la maturitate. Nu include fiecare emoție pe care o putem simți vre- 
odată; nu este exhaustivă, dar acoperă emoțiile majore prin care 
trecem noi, oamenii, subliniindu-le pe cele care ne provoacă cea 
mai multă durere și cele mai multe probleme. 

La fel ca majoritatea terapeuţilor curentului psihodinamic, 
mă gândesc foarte mult la bebeluși și la experienţele lor timpurii. 
Mediul pe care îl întâlnim după ce ieșim din pântec, modul în care 

ne ajută sau ne împiedică să ne gestionăm preocupările psihice 
primare, va juca un rol important în conturarea adulților care vom 
deveni. Unele dintre cele mai dureroase emoții, cu care ne putem 
lupta întreaga viață, sunt primele pe care le simțim. 


FRICA, FURIA ȘI URA 


Este o experiență foarte incomodă să ascultăm ţipetele unui 
nou-născut. Acele sunete evocă numeroase sentimente în cei care 
le aud; dacă intrați în contact cu propriile reacții, puteţi înțelege 
ce simte bebelușul. Pentru început, frică. Ţipătul nou-născutului 
transmite teroarea acestuia față de experiențele noi și imprevi- 
zibile cu care se confruntă în viața din afara pântecului. Uneori, 
bebelușii par și furioși — de parcă urăsc modul în care se simt, sau 
chiar se simt persecutați de acesta.” 

Poate că bebelușului îi este foame, frig, se simte incomod din 
punct de vedere fizic sau este, pur și simplu, epuizat. Deoarece 
aceste experienţe noi și neobișnuite sunt dureroase, ele îl înspăi- 
mântă pe copil; nu știe cât vor dura aceste experienţe. Bebelușii 
se înfurie dacă situaţia incomodă în care se găsesc durează prea 
mult; se pot simţi persecutați de senzaţii de care nu pot scăpa și 
pot ajunge să le urască. Eu consider că acestea sunt cele mai tim- 
purii reacții ale noastre față de experiențele nefamiliare sau dure- 
roase; ele continuă pe tot parcursul vieţii noastre, dar la niveluri 
care variază. 

Mulţi adulți se tem de o experiență nouă și neobișnuită. O ast- 
fel de frică ne face să ne împotrivim asumării de riscuri, să ezităm 
atunci când trebuie să renunțăm la lucrurile familiare în favoarea 
celor necunoscute, să nu riscăm în vederea obţinerii unui loc de 
muncă nou, să nu dorim să formăm relații noi ori să ezităm chiar și 
în faţa unei tunsori inedite. Mulți oameni rămân blocaţi în rutine 


9 Vorbind despre ură la acest stadiu timpuriu, nu vreau să sugerez că bebelu- 
şul îşi urăşte mama; ci urăşte experiența sa emoțională şi fizică de durere. 


rigide, temându-se să rupă tiparul sau să facă ceva neașteptat; 
motivele pot fi complicate, dar anxietatea față de ceea ce ar putea 
simți dacă lucrurile s-ar schimba este unul dintre acestea. Teama 
de emoții neașteptate, imprevizibile va declanșa adesea mecanisme 
de apărare, astfel încât excludem acele sentimente din conștiință 
înainte să ne poată crea probleme. 

Câţi dintre noi nu devenim irascibili și ne răstim la ceilalți, 
atunci când suntem obosiţi, ne este foame sau ne doare ceva? 
„Nu te răzbuna pe mine“, spun oamenii, ca reacție. Irascibilitatea 
noastră este o modalitate de exprimare a furiei stârnite de acele 
experienţe neplăcute, și, de obicei, o îndreptăm către oamenii 
din jur, de parcă ar fi vina lor. Ne putem înfuria atunci când 
simțim ceva ce nu ne place, iar uneori urâm oamenii despre care 
credem că ne-au făcut să ne simțim așa. De cele mai multe ori, 
nu este corect: nu ești tu de vină pentru felul cum mă simt eu 
acum, dar asta nu mă împiedică să mă răzbun pe tine, de parcă 
ar fi vina ta! 

Frica, furia și chiar ura ocazionale reprezintă părţi inevitabile 
ale peisajului emoțional. 


CALMUL ȘI ÎNCREDEREA 


Dacă mediul emoţional îi oferă bebelușului ceea ce are nevoie — 
adică, dacă un părinte ia în braţe, hrănește și alină copilul, îi 
schimbă scutecul etc. — frica acestuia se va diminua, iar el se va 
calma. Furia și ura se vor estompa, pe măsură ce sentimentul de 
disconfort va dispărea. 

Desigur că foamea va reveni, în cele din urmă, la fel ca oboseala 
și alte tipuri de disconfort fizic, stârnind din nou sentimentele 
de frică, furie și, uneori, ură. Dar, având experienţe repetate de 
întoarcere la o stare de calm atunci când părinţii îi oferă ceea ce are 
nevoie, bebelușul își dezvoltă, treptat, un sentiment de siguranță 
în lume. Amintirile faptului că era hrănit și alinat se vor acumula; 
cu timpul, bebelușul ajunge să aibă încredere că îngrijitorii săi vor 

apărea din nou și îi vor oferi ajutor data viitoare când durerea va 
reapărea. 

Astfel de experiențe constante de îngrijire permanentă, de a fi 
readus iar și iar la o stare de calm, determină copilul să aibă încre- 
dere în îngrijitorii săi, dar formează și baza pentru sentimentul 
de încredere în sine. Amintirile acumulate de supraviețuire a ace- 
lor momente dureroase îl fac pe bebeluș să aibă încredere că va 
putea supraviețui data viitoare când vor apărea acele sentimente. 
Capacitatea de a îndura furtunile emoţionale, de a trece printr-o 
experienţă și a supravieţui, reprezintă fundaţia pentru ceea ce vom 
numi mai târziu încredere în sine sau stimă de sine. 

Gândiţi-vă la o persoană pe care o considerați stabilă din punct 
de vedere emoţional și cu o încredere în sine destul de mare — 
nici arogantă, nici detașată, și nici specială în vreun fel — pur și 
simplu o persoană obișnuită, echilibrată, rezonabil de mulțumită. 
Există șanse mari ca acea persoană să fi crescut într-o familie care 
i-a oferit tipul de mediu emoțional descris de mine mai devreme. 
Nu a fost perfect... ci doar „suficient de bun“, în formularea lui 
Winnicott. Atunci când mediul înconjurător este mai mult sau mai 
puţin demn de încredere, suficient de bun în a ne satisface nevo- 
ile, este ca o hrană pentru psihicul nostru și putem crește pentru 
a deveni adulți „normali“. 

Un mediu suficient de bun conduce la încredere în sine și la 
capacitatea de a suporta furtunile noastre emoţionale. 


RUȘINEA 


Ce se întâmplă atunci când părinţii nu calmează bebelușul, 
nu îi acordă ceea ce are nevoie sau, mai rău, resping copilul și 
reacționează cu sentimente de ostilitate? Mulți părinți sunt ei 
înșiși limitați din punct de vedere emoțional, incapabili să tole- 
reze lipsurile și provocările parentajului; se poate să urască modul 
în care îi face propriul copil să se simtă, iar apoi îl resping. Prea 
mulți părinți sunt absorbiți de propriile lor nevoi și probleme 


personale, astfel încât nu mai au loc pentru nimeni altcineva. Unii 
copii ghinioniști se nasc în familii în care părinţii suferă de boli 
mentale, sunt afundațţi în depresie, paralizați de anxietate sau se 
cunosc prea puţin pe ei înșiși și limitările lor personale. 

Ce se întâmplă cu acei copii care cresc într-un astfel de mediu? 

În loc să se simtă în siguranţă în această lume, să fie convinși 
că hrana și sprijinul emoţional de care au nevoie pentru a pros- 
pera vor fi disponibile în viitorul apropiat, frica, furia și ura 
copilului devin de nesuportat; deoarece nu are capacitatea de 
a trece prin această experienţă îngrozitoare, nu poate decât să 
evite conştientizarea acesteia. În loc să înveţe să tolereze și să 
înţeleagă această experiență, copilul încearcă să scape de ea, sau 
de conștientizarea acesteia, bazându-se pe mecanismele psiholo- 
gice de apărare pentru a se proteja. 

Copiii care provin din astfel de familii nu își dezvoltă niciodată 
sentimentul fundamental de încredere și siguranţă în lumea lor; 
pot fi afectați de anxietate cu privire la ceea ce s-ar putea întâmpla. 
Și, în loc să își dezvolte stima de sine care însoțește această încre- 
dere, pot avea un sentiment intens de rușine. Acest tip de rușine 
diferă de formele mai târzii de rușine care pot rezulta din mesajele 
de rușinare emise de personajele importante din viețile noastre.10 
Diferă de tipul de rușine pe care îl simțim uneori, dacă încălcăm 
codurile acceptabile ale conduitei sociale. Rușinea care rezultă din 
acea experiență pervazivă de a fi dezamăgiţi de propriii părinți ne 
afectează în esența fiinţei noastre; naște un sentiment de a fi oare- 
cum diferiți de alți oameni, defecți sau chiar deformați. Voi discuta 
despre acest tip de rușine, în detaliu, în Capitolul Unsprezece. 

Poate că aveţi un prieten care are dificultăţi în ceea ce privește 
acest tip de rușine — o persoană talentată, precum pacienta mea, 
Jessica, descrisă în ultimul capitol, care nu părea capabilă să își 
îndeplinească întregul potenţial, care dădea întotdeauna mult mai 


10 John Bradshaw, „Healing the Shame that Binds You“, Deerfield Beach, 
Florida: HCI, 1987. 

mult decât primea, și care trecea de la o relație abuzivă la alta. Sau 
ca Sam, pacientul meu care se expunea în băi publice, pentru că 
își dorea cu disperare să fie admirat și dorit. 

Rușinea este moștenirea debilitantă a unei copilării deficitare, 
una dintre cele mai puternice și mai puțin înțelese emoții care ne 
determină să ne bazăm excesiv pe mecanismele noastre de apărare. 


INVIDIA ȘI GELOZIA» 


Persoanele care au crescut împovărate de rușine și de sentimen- 
tul de a fi „defecte“ se confruntă, de obicei, cu sentimente puter- 
nice de invidie și gelozie. Dacă se află în prezența oamenilor care 
au reușit în viaţă și și-au atins obiectivele, cu un nivel de succes 
financiar mult peste al lor, simt atât de multă rușine și un senti- 
ment de „inferioritate“, încât ajung să îi urască pentru asta. Ideea 
că alții deţin ceva — o calitate personală, o relaţie sau chiar un bun 
material — pe care considerăm că noi nu îl vom avea niciodată ne 
determină să ne dorim să îi ridiculizăm, să râdem de realizările 
lor, să „le mai tăiem din nas“. 

Chiar și oamenii care nu suferă de acest tip de rușine se pot 
simţi invidioși din când în când. Până la un anumit punct, invi- 
dia este o experiență normală; ne învață ce ne dorim și ne poate 
motiva să muncim pentru asta. Invidia poate fi o conștientizare 
ușor dureroasă a faptului că o altă persoană are ceva ce ne-am fi 
dorit și noi să avem, dar nu ne determină întotdeauna să urâm cea- 
laltă persoană sau să vrem să o distrugem. Atunci când i se adaugă 
și rușinea, invidia devine insuportabilă și extrem de distructivă: 


1 Folosesc cuvântul „invidie“ pentru a mă referi la o conştientizare dureroasă 
sau plină de resentimente a unui avantaj de care se bucură o altă persoană, 
asociat cu o dorință de a deține acelaşi avantaj, iar „gelozie“ pentru a mă 
referi la sentimentele care apar în relaţiile în care există probleme de 
rivalitate sau infidelitate. Cu alte cuvinte, invidia implică doi oameni (tu 
ai ceva ce eu vreau) şi gelozia implică trei persoane (mă simt amenințat de 
relaţia ta cu o terță parte). 


pentru a ne simți mai bine, putem dori să anihilăm obiectul invi- 
diei noastre. 

Și gelozia este o experiență destul de des întâlnită, ca parte a 
multor relaţii. Majoritatea dintre noi ne-am simţit geloși, la un 
moment dat sau altul din vieţile noastre, dar nu a fost neapărat 
o problemă serioasă. Atunci când ţinem foarte mult la cineva, 
ne putem simți excluși dacă respectiva persoană petrece mult 
timp cu un alt prieten apropiat, un fost partener de viață sau 
un grup din care nu facem parte, dar nu ne ameninţă la un nivel 
profund. Dacă ne simțim profund amenințați, sau considerăm că 
experienţa geloziei este chinuitoare, se poate să existe un motiv 
justificat (de exemplu, partenerul nostru are o aventură) sau 
poate fi rezultatul rușinii ascunse, al sentimentului de defect 
personal sau lipsă de valoare, care rezultă din eșecurile timpurii 
în educaţia noastră. 

Persoanele cu părinţi care le dezamăgesc în mod constant și 
care nu au reușit să le ofere lucrurile de care aveau nevoie se simt 
rareori în siguranță în relațiile pe care le formează ca adulți. Ceea 
ce poate fi un sentiment minor și trecător de gelozie la o persoană, 
poate fi intolerabil pentru o alta. Iar dacă ne confruntăm cu o 
rușine profundă, gelozia va fi și mai dificilă, deoarece ne îndoim 
de faptul că suntem iubiţi; ne temem că lipsurile și defectele noastre 
ne fac de neiubit. Gelozia devine toxică, deoarece ne temem că va 
fi doar o chestiune de timp până când „adevărul“ nostru interior 
va fi dezvăluit, iar noi vom fi respinși. 

Invidia și gelozia sunt emoții normale; atunci când se asoci- 
ază cu rușinea, devin insuportabile. 


DRAGOSTEA, RECUNOȘTINȚA ȘI CAPACITATEA DE A EMPATIZA 


Atunci când lucrurile merg suficient de bine în dezvoltarea 
noastră, când îngrijitorii noștri ne fac să ne simțim în siguranță 
şi iubiţi, și, prin urmare, să avem încredere în noi înșine, ne simțim 
recunoscători pentru prezența lor în viața noastră și pentru ceea 

ce ne-au oferit. Dezvoltăm capacitatea de a iubi. Îngrijitorii cu care 
putem empatiza și care reacționează în mod adecvat la nevoile și 
emoţiile noastre ne permit să facem același lucru pentru alții. Dacă 
obţineţi suficient din ceea ce aveţi nevoie, veţi fi recunoscători; 
dacă oamenii din jurul dumneavoastră vă înțeleg sentimentele și vă 
ajută să treceţi peste ele, mai târziu în viață veți putea face același 
lucru pentru alții. 

Deoarece empatia înseamnă să vă imaginați în pielea unei alte 
persoane, din punct de vedere emoțional — să intrați în experiența 
emoțională a acelei persoane — trebuie să fiți capabili să tolerați 
respectivele emoții, pentru a putea empatiza. Atunci când nu 
obținem suficient din ceea ce ne trebuie, atunci când oamenii de 
care depindem sunt incapabili să empatizeze cu sentimentele noas- 
tre, putem dezvolta o capacitate foarte limitată de a empatiza cu 
sentimentele altora. Capacitatea noastră de a simţi dragoste auten- 
tică pentru alte persoane poate fi profund îngrădită. Putem deveni 
absorbiți și preocupaţi excesiv de propria persoană — „narcisici“, 
în sensul în care este folosit acest cuvânt în mod uzual. 

Sau putem dezvolta un tip hiperactiv de empatie, în care deve- 
nim prea preocupați de nevoile altor oameni. În familiile în care 
părinții nu au avut prea multe de oferit, la nivel emoţional (erau 
ei înșiși nedezvoltați și extrem de dornici de afecțiune), copiii pot 
crește simțind că pot obține ceea ce au nevoie pentru sine doar 
Satisfăcând întâi nevoile celorlalți. Pot părea altruiști în devota- 
mentul lor, dar acest tip de empatie este mai puţin legat de alți 
oameni decât s-ar părea; are mai multă legătură cu atingerea unei 
imagini de sine ideale pentru a combate rușinea, cu o nevoie neîn- 
deplinită, și nu cu adevărata generozitate. 

Capacitatea de a simți recunoștință, dragoste și de a empa- 
tiza cu sentimentele celorlalți rezultă dintr-un mediu suficient 
de bun; lipsa acestuia conduce la apariția egocentrismului sau 
unui fals altruism. 


*** 


Acest rezumat al dezvoltării optime și a lucrurilor care pot 
merge prost comprimă ani de experienţă clinică, educaţie și for- 
mare; nu aș fi surprins să aflu că vă simțiți copleșiți de tot ceea ce 
ați aflat până acum. Nu vă îngrijoraţi. Vom reveni la aceste idei în 
capitolele care urmează; poate fi o idee bună să reveniţi la acest 
capitol și să îl recitiți mai târziu. 

Subiectul central al acestei discuții este faptul că anumite 
emoții, multe dintre ele dureroase, sunt inerente în experienţa 
umană și nu pot fi evitate întru totul. În momente diferite, aproape 
fiecare dintre noi se va confrunta cu aceste emoţii. Următorul 
exerciţiu ar trebui să vă ajute să identificaţi acele sentimente în 
propria dumneavoastră experienţă. 


EXERCIȚIU 


Încercați să vă amintiți un moment în care ați simţit fiecare dintre 
următoarele emoții. Scrieți, în jurnalul dumneavoastră, o descriere 
cât se poate de detaliată a acelui moment și a sentimentului trăit. 
Dacă vă trec prin minte mai multe momente, concentrați-vă asupra 
celui mai dureros sau mai dificil. Amintirea emoției poate include 
modul în care s-a simțit corpul dumneavoastră, fantasmele pe care 
le-a stârnit, părerile pe care le-aţi avut despre dumneavoastră pen- 
tru că vă simțeați așa, dacă ați exprimat sentimentul, felul cum au 
reacționat ceilalți față de dumneavoastră. Analizaţi sentimentul la 
nivel profund și notaţi totul. 

Lista se concentrează asupra sentimentelor „negative“ sau dure- 
roase, deoarece acestea sunt cele pe care nu dorim să le simțim și 
care ne provoacă cele mai multe probleme. 

Extrem de agitat și anxios 

Înfiorător de singur 

Frustrat din punct de vedere sexual 

Cu o nevoie aproape insuportabilă de atenție și afecţiune 

Extrem de furios 

Trist, cu un sentiment profund de pierdere 

Plin de ură 

Rușinat sau umilit 

Chinuitor de invidios 

Extraordinar de gelos 

Dacă nu vă amintiţi nici măcar o ocazie care să ilustreze unul 
dintre aceste sentimente, notați acest lucru: poate indica un 
mecanism de apărare în acțiune (adică se poate să îl fi exclus din 
conștiință). Pe măsură ce scrieți, notați-vă dacă aveți tendința să 
justificați modul cum vă simţeaţi sau să daţi vina pe altcineva; se 
poate ca, în sinea dumneavoastră, acea emoție să vi se pară com- 
plet inacceptabilă. 


kkk 


După ce terminați acest exercițiu care se concentrează asupra 
emoțiilor dureroase, se poate să vă simțiți epuizați. În mod normal, 
nu petrecem atât de mult timp scoțând la suprafață amintirile pe 
care am prefera să le uităm... ar fi bine să luați o pauză înainte de 
a continua lectura. 


CE URMEAZĂ? 


După ce ați finalizat primele trei seturi de exerciții, ar trebui să 
cunoașteți cât de cât acele preocupări psihice primare care vă aduc 
cele mai mari provocări: 
a. În ceea ce privește nevoile umane fundamentale, se poate 
să fiți extrem de independenți sau prea dependenți de alții. 
b. Atunci când vine vorba despre emoții, se poate să simțiți 
prea mult sau prea puțin. 
c. Se poate, pe de o parte, să fiți paralizați de frică, iar pe de 
altă parte, să fugiți constant de ea. 


Ultimul exercițiu din această secțiune ar trebui să vă fi ajutat 
să exploraţi cele mai dificile emoții umane care apar în legătură cu 
preocupările noastre psihice primare, oferind și indicii despre cele 
care vă provoacă dumneavoastră cele mai mari probleme. 

Având aceste cunoștințe, sunteți pregătiți să aflați mai multe 
despre mecanismele individuale de apărare, despre modul în care 
funcționează acestea și pe care dintre ele este posibil să le folosiți 
dumneavoastră — subiectul Părţii a II-a. 


DE ȚINUT MINTE 


Din cauza naturii specifice, aproape mecanice a acestui concept, de 
fiecare dată când discutăm despre apărările psihologice, este ușor 
să credem că vorbim despre procese mentale izolate și clar defi- 
nite. În Partea a II-a, voi discuta despre mecanismele de apărare, 
unul câte unul, pentru a vă familiariza cu trăsăturile acestora, dar 
ţineţi minte că apărările psihologice denumite separat nu sunt, în 
realitate, atât de distincte precum le fac să pară aceste denumiri, 
iar adesea pot fi conceptualizate în moduri complet diferite. 

La fel, încercaţi să evitați actuala modă culturală de a aplica 
diagnostice tuturor. În zilele noastre, auzim adesea că cineva suferă 
de tulburare bipolară, AD HD, sindrom de stres posttraumatic, tul- 
burare narcisică de personalitate sau tulburare de personalitate de 
tip borderline, depresie sezonieră ș.a.m.d. Deși este reconfortant 
să aplicăm etichete, de parcă am ști ceva foarte important despre 
noi înșine și despre alte persoane, de fapt, aceste categorii separate 
în mod artificial maschează vasta diversitate a experienței umane. 
Oamenii nu sunt categorii și nimeni nu se încadrează perfect în 
vreo categorie. 

Potenţialii pacienți îmi spun adesea că au fost diagnosticați 
cu o tulburare sau alta, de parcă mi-ar spune ceva esenţial despre 
ei înșiși, dar încep tratamentul fără vreo înţelegere suplimentară 

comparativ cu alte persoane. Dacă citiți alte cărți sau ascultați 
ce se spune în mass-media, este posibil să fi ajuns să credeți că 
suferiți de o tulburare identificabilă, binecunoscută. Încercați să 
lăsați deoparte acea idee, deocamdată. Gândiţi-vă la mediul unic 
din care proveniţi și la personalitatea dumneavoastră, în loc să vă 
blocați într-o categorie de diagnostic. Încercați să înțelegeți pro- 
priile dumneavoastră manevre de apărare — ce faceți pentru a evita 
conștientizarea durerii și de ce — în loc să vă întrebaţi ce diagnostic 
vă descrie cel mai bine. 

Cu alte cuvinte, gândiţi-vă mai mult la durerea intoleriabilă decât 
la un proces mental sau un diagnostic specific. Concentrați-vă mai 
mult asupra a ceea ce s-ar putea să evitați și de ce vi se pare atât de 
dureros, în loc să vă îngrijorați cu privire la mecanismul specific 
de apărare pe care îl utilizați sau categoria de tulburare mentală 
în care vă încadrați. 

Toate mecanismele de apărare, indiferent cum le-am conceptualiza, 
reprezintă eforturile noastre de a ocoli, deghiza sau scăpa de ceva dină- 
untrul nostru care ni se pare inacceptabil sau intolerabil de dureros. 

Să continuăm cu Partea a II-a. 


PARTEA a Il-a 


Identificarea apărărilor 
dumneavoastră psihice 


PATRU 


hefularea și negarea 


„Ascultă-te mai atent, ai refulat multe.” 
— Funcţionarii, 1994 


REFULAREA 


Atunci când un film independent cu buget redus despre doi vân- 
zători încorporează un concept psihanalitic în dialog, știm sigur 
că acel concept a intrat în curentul cultural de masă. Căutaţi sin- 
tagma „extrem de refulat“ (so repressed) pe internet și o veți găsi 
aplicată americanilor, femeilor occidentale, creștinilor, japone- 
zilor, irlandezilor ș.a.m.d. Conceptul de refulare sexuală ne este 
familiar majorităţii dintre noi și a devenit o temă recurentă a fil- 
melor de la Hollywood, de la Splendoare în iarbă (1961) la American 
Beauty (1999). 

Majoritatea oamenilor se gândesc la refulare exclusiv în legătură 
cu aspectele sexuale, în special datorită importanţei sexualității în 
gândirea lui Freud și modului în care era exprimată aceasta în ata- 
cul secolului XX asupra vechilor tabuuri sexuale. Deși sindromul 
amintirilor refulate se poate dezvolta (ipotetic) drept rezultat al 
diverselor tipuri de traumă, în mintea publicului, acesta este aso- 
ciat cel mai des cu abuzul sexual din copilărie. Întrebaţi pe oricine 
ce înseamnă „refulare“ și răspunsul se va referi, probabil, la sex. 

Însă refularea are legătură cu o gamă mult mai vastă de 
experienţe; aproape orice sentiment inacceptabil sau dureros poate 

fi refulat din conștiință: furie, vinovăție sau suferință. Refularea 
a fost primul mecanism de apărare identificat de către Sigmund 
Freud; la începutul carierei sale, pe măsură ce se îndepărta de uti- 
lizarea hipnozei, a descoperit că exista o forță psihică ce împiedica 
persoana să devină conștientă de impulsuri sau idei inacceptabile; 
aceasta acționa împingându-le în afara conștiinței. 

În articolul său, „Refularea“, Freud descrie conceptul în termeni 
simpli: „natura ei [a refulării] constă doar în respingerea și ținerea 
la distanță față de conștient“!?. Acel „lucru“ ținut la distanță poate 
fi o emoție sau un impuls inacceptabil; poate fi o percepţie despre 
realitate pe care nu doriţi să o recunoașteți. Deşi Freud considera 
că, în principal, motivul refulării era evitarea conflictului — dintre 
instinctele noastre sexuale și moralitate, spre exemplu — mie mi 
se pare mai utilă formularea lui Donald Meltzer (Capitolul Unu), 
şi anume că toate apărările (inclusiv refularea) sunt, în esență, 
„minciuni pe care ni le spunem pentru a ocoli durerea“. 

Așadar, atunci când refulăm ceva (adică ținem ceva departe de 
conștiință), încercăm să evităm durerea de diverse feluri. 

În primii ani, Freud a folosit cuvintele „apărare“ şi „refulare“ 
aproape interschimbabil. Uneori, vorbește despre refulare ca meca- 
nism de apărare distinct; alteori, pare să fie un principiu funda- 
mental care stă la baza tuturor mecanismelor de apărare: totceea ce 
a intrat pe tărâmul inconştientului trebuie să fi fost cândva refulat 
din conștient. Celălalt subiect al acestui capitol — negarea — este 
unul dintre principalele mecanisme de apărare, de sine stătător, 
dar depinde și de activitatea refulării. 

Freud a clarificat faptul că refularea nu este ceva ce are loc o sin- 
gură dată; este un proces care necesită consum continuu de ener- 
gie mentală, pentru a împiedica refulatul să revină în conștiință. 
Cu alte cuvinte, tindem să dezvoltăm strategii nesfârșite, menite 
să împiedice sentimentele refulate să evadeze din temnița lor. 


1! Sigmund Freud, “Refularea“, Opere esențiale, vol. 3, București: Trei, 2010, 
p. 101. 


Recunoașterea semnelor acelui efort mental suplimentar pentru 
a menţine ceva refulat reprezintă una dintre modalitățile prin care 
putem identifica un mecanism de apărare în plină desfășurare; voi 
discuta despre acest subiect mai în detaliu pe parcursul acestei 
cărți, mai ales în Partea a III-a. 

Oricine practică sau a făcut terapie psihodinamică privește, pro- 
babil, refularea, ca pe un fapt general acceptat al vieţii, dar există 
mulți oameni de știință și profesioniști din alte zone ale domeniu- 
lui sănătăţii mentale care îi contestă existența. Majoritatea cărților 

«de psihologie practică nu menționează refularea sau inconștientul. 
În acele cărți, dezvoltarea psihologică pare să se refere în mare 
parte la dezvățarea comportamentelor și tiparelor de gândire dez- 
adaptative, deprinderea tehnicilor cognitiv-comportamentale noi 
şi repetarea afirmațiilor. 

După părerea mea, dacă nu înțelegeți cum funcționează refu- 
larea, dezvoltarea reală este aproape imposibilă, din moment ce 
este foarte puțin probabil să intrați în contact cu durerea pe care o 
evitați. Chiar dacă puteți depăși un tip de comportament sau tipar 
de gândire dezadaptativ, probabil că veți dezvolta o altă strategie 
la fel de dezadaptativă pentru a ţine refulatul la distanță. Freud a 
insistat întotdeauna că materialul inconștient este „indestructibil“. 
Doar pentru că nu sunteți conștienți de nivelul de furie pe care îl 
simțiți față de tatăl dumneavoastră, nu înseamnă că furia a dispă- 
rut. Ea va continua, în mod inevitabil, să își facă simțită prezența, 
în maniere ascunse — ironii sau sarcasm, spre exemplu. 


OSTILITATE INCONȘTIENTĂ ȘI COMPORTAMENT 
PASIV-AGRESIV 


Una dintre pacientele mele, Olivia, părea o persoană extraordi- 
nar de drăguță. Îmbrăcată impecabil, extraordinar de politicoasă, 

atentă la fiecare detaliu. A apelat la terapie pentru a primi ajutor 
în privința sentimentelor sale generalizate de anxietate. Părea să 
aibă o căsnicie fericită, deși, cu cât lucram mai mult împreună, cu 
atât devenea mai clară distanța emoţională dintre Olivia și soțul 
ei, Dan. Indiferent ce nemulțumiri avea Dan față de soţia lui, nu o 
exprima verbal decât pe una dintre ele, dar destul de des: că femeia 
avea „două mâini stângi“ și spărgea mereu lucruri. 

După cum am descoperit pe parcursul terapiei, în interiorul 
Oliviei exista multă furie inconștientă. O mare parte din acea furie 
era rămâșița persistentă a copilăriei sale — tatăl extrem de autori- 
tar, ofițer de armată pensionat, nu îi permitea să aibă păreri dife- 
rite de ale lui sau să își exprime furia, iar mama alcoolică nu îi 
oferea un refugiu emoțional. În propria căsnicie, Olivia simţea, în 
mod inconștient, un nivel înalt de furie față de soțul ei (cu și fără 
motiv), dar din moment ce familia ei de origine nu o învățase cum 
să tolereze astfel de sentimente, ea refulase conștientizarea aces- 
tora. Cu timpul, am ajuns să înțelegem că „spargerea obiectelor“ 
era o exprimare inconștientă a furiei violente, pe care o considera 
inacceptabilă și pe care trebuia să înveţe să o tolereze, încetul cu 
încetul. 

Multe persoane care își refulează ostilitatea și-o exprimă în 
mod ascuns și indirect, prin modalități pe care, de obicei, nu le 
recunosc. Comportamentul pasiv-agresiv surprinde această dina- 
mică — nu în sensul clinic, de diagnostic al acestui termen, 
ci în sensul de zi cu zi, pe care îl folosim cu toţii. În loc să ne 
verbalizăm furia în mod direct sau să ne comportăm agresiv, 
putem tergiversa îndeplinirea unei sarcini importante, ne putem 
plânge sau împotrivi cu încăpățânare cooperării, sau putem, pur 
şi simplu, să „uităm“ să facem ceva. Indiferent cât de greu le-ar 
fi altora să creadă — de exemplu, soției unui astfel de agresor 
pasiv — mulți dintre acești oameni nu își dau seama că se simt 
furioși. Și-au refulat conştientizarea propriei ostilități, care își 
găsește, apoi, căi secrete de exprimare, în aceste moduri alter- 
native. 


REFULAREA ȘI REZISTENȚA 


Freud a ajuns să înţeleagă refularea prin experiența sa clinică cu 
rezistenţa (Capitolul Doi, pp. 38-39). La început, atunci când credea 
că recuperarea amintirilor traumatizante putea fi tămăduitoare, a 
descoperit că pacienţii săi nu doreau să recupereze acele amintiri, 
și se opuneau eforturilor lui de a le aduce la lumină. A concluzio- 
nat că exista o forță psihică ce împiedica amintirea traumatizantă 
să intre în conștiință. Rezistenţa pacienţilor săi față de amintirea 
unui lucru traumatizant indica refularea durerii. 

Propriile mele întâlniri zilnice cu rezistența pacienţilor îmi 
arată funcţionarea refulării. Din când în când, identific ceva clar 
pentru pacienții mei — o durere pe care nu o înfruntă, un nivel de 
rușine pe care nu pot suporta să îl simtă — iar atunci când încerc 
să îi ajut să îl privească, într-o manieră cât se poate de empatică și 
de sensibilă, ei insistă că nu se simt astfel; sau par să fie de acord 
cu mine, iar apoi schimbă subiectul. Uneori, îmi spun verde în față 
că mă înșel (și, bineînţeles, uneori chiar mă înșel!). 

În cazurile mai grave, pacienţii renunţă la tratament, dacă mă 
apropii prea mult de materialul refulat. Am avut o experienţă tipică 
cu o clientă nouă, o femeie cu o copilărie marcată de abuz psihic 
și sexual, care simțea, în mod evident, o durere emoțională înfio- 
rătoare. Atunci când îmi vorbea, în timpul ședințelor de terapie, 
îmi comunica acea durere la un nivel non-verbal, deși ea nu părea 
să fie conștientă că o simţea; am încercat-de câteva ori să îi atrag 
atenţia asupra acelei dureri și să îi reamintesc de toate motivele 
întemeiate pentru suferința ei, și a fost de acord cu mine, dar fără 
prea multă tragere de inimă. 

În săptămânile care au urmat, a devenit ambivalentă față de 
programări, spunându-mi că nu putea să ajungă la următoarea 
ședință, deoarece avea o conferință a doua zi și nu voia să „îi fie 
distrasă atenţia“. După încă trei ședințe, a hotărât să nu se mai 
întoarcă. Desigur că există și alte explicaţii posibile. Atunci când 

cineva încheie terapia fără nicio explicație, nu ai cum să afli moti- 
vul real. Dar, pentru mine, această experiență mi-a demonstrat 
puterea excepțională a refulării, și rezistența care lua naștere în 
pacienții mei atunci când încercam să o provoc. 

Probabil că deja simțiți și dumneavoastră o oarecare rezistență. 
În mintea dumneavoastră, probabil că puneţi la îndoială existența 
refulării sau vă gândiţi dacă este atât de importantă precum 
susțin eu. Poate consideraţi că fosta mea pacientă a luat o deci- 
zie înțeleaptă atunci când a hotărât să întrerupă terapia cu mine. 
Poate că și dumneavoastră ați vrea să „renunțați“, lăsând cartea 
din mână, în loc să continuaţi să citiți. 

Păstrați-vă mintea deschisă și citiți, totuși, partea care urmează. 


NEGAREA 


La fel ca refularea, și conceptul de negare a intrat în curentul prin- 
cipal de gândire al societății noastre. Aproape toată lumea înțelege 
ce înseamnă dacă cineva este „în faza de negare“. Acest termen 
apare în mod obișnuit în emisiunile de televiziune și filmele de 
la Hollywood, Pet Shop Boys au scris un cântec cu titlul acesta, și 
facem chiar și jocuri de cuvinte pe baza denumirii acestui concept. 
Termenul a devenit atât de omniprezent acum, încât conceptul 
pare banal, chiar enervant, dar negarea este o forță puternică în 
psihicul uman. 

Aproape toți psihoterapeuții îi recunosc existența, indiferent 
dacă o consideră semnificativă din punct de vedere clinic. Odată 
cu popularizarea alor sale cinci etape ale suferinţei, Elisabeth 
Kubler-Ross a vorbit despre caracterul universal al negării (prima 
dintre acele etape), iar răspândirea programelor în 12 pași a pro- 
movat conştientizarea acestui concept: o etapă fundamentală în 
gestionarea dependenței este să recunoști că ești dependent, în loc 
să continui să negi acest lucru. 


„Eşti în faza de negare“ este o expresie pe care majoritatea din- 
tre noi au spus-o sau au auzit-o la un anumit punct din propria 
viață. Ea se referă, în general, la negarea unui fapt: „Cred că ești 
în faza de negare acum — e clar că Jane va fi promovată, și nu tu.“ 
Sau: „Nu își va părăsi niciodată soţia — dar tu nu vrei să accepți 
asta; eşti în faza de negare.“ Conceptul este unul simplu. Un fapt 
inacceptabil există, unul care însă intră în conflict cu dorințele sau 
convingerile noastre, așa că negăm că ar fi adevărat. 

De asemenea, putem nega un sentiment, mai ales dacă am pri- 
mit mesaje culturale sau parentale care ne spun că un astfel de 
sentiment este inacceptabil. Drept rezultat al introiectării acestor 
mesaje, putem ascunde existența acelor sentimente chiar și față 
de noi înșine. „Nu sunt supărat că ai uitat de ziua mea... din nou.“ 
Sau: „Nu, nu o invidiez pe Emily. Ce ar fi de invidiat la ea?“ Atunci 
când am încercat pentru prima dată să o conving pe pacienta mea, 
Olivia (pp. 65-66) să devină conștientă de furia ei inconștientă, 
mi-a spus că mă înșel și a continuat să o nege mult timp. 

În teoria freudiană clasică, existența unui conflict motivează 
negarea (și alteapărări): un fapt intră în conflict cu dorințele noas- 
tre, sau un sentiment intră în conflict cu valorile noastre, așa că 
îl negăm. Am un prieten apropiat care, în adolescenţă și până la 
vârsta de 25 de ani, se gândea adeseori că „ultimul lucru care i s-ar 
putea întâmpla“ ar fi să afle că este homosexual. Își nega propria 
sexualitate, deoarece fusese crescut într-o manieră religioasă, și 
din cauza tuturor mesajelor negative din partea societăţii cu pri- 
vire la homosexualitate, pe care le primise pe parcursul copilăriei. 

Deși rolul conflictului în stimularea unei apărări psihologice 
este, cu siguranță, important, eu consider că durerea joacă rolul 
primordial. În exemplul precedent, ideea că ar putea fi homosexual 
îl durea pe prietenul meu; conflictul dintre identitatea lui sexuală 
și valorile sale religioase îi provoca durere. Pentru Olivia (ca și pen- 
tru restul lumii), furia reprezenta o experiență dureroasă. Conflictul 
dintre furia ei și valorile moștenite din familie, conform cărora 
astfel de sentimente erau „rele“, îi provoca durere. 

NEGAREA CONȘTIENTIZĂRII 


Atunci când folosim negarea, indiferent dacă negăm un sentiment 
sau un fapt, ne negăm propria conștientizare. Cu alte cuvinte, folo- 
sind acest mecanism de apărare, refuzăm să recunoaștem ceea 
ce știm, la un anumit nivel, că este adevărat, clivându-ne ast- 
fel conștiința și negând o parte a acesteia. Dacă spunem lucru- 
rile astfel, sună ca și cum ar fi o decizie conștientă; din contră, 
toate mecanismele de apărare au loc în mod inconștient, în afara 
conștiinței noastre — dacă am ști că o facem, apărarea nu ar mai 
funcţiona! 

Iată un alt exemplu popular: în filmul Dragoste frântă, din 1986, 
Rachel Samstat se duce într-o bună zi la coafor; aude o poveste 
despre o femeie care nu recunoștea semnele evidente ale faptului 
că soțul ei avea o aventură extraconjugală. Rachel ţipă, îngrozită, 
când își dă seama de ceva: conștientiza tot mai mult că soțul său, 
Mark, îi era infidel, deși ea insistase față de ea însăși și de alte per- 
soane că mariajul ei era foarte fericit. Atunci când a auzit povestea 
coafezei, apărările ei s-au prăbușit, iar adevărul dureros pe care 
încercase să îl evite a intrat în conștiință. 


NEGAREA ÎN PSIHOTERAPIE ȘI ÎN VIAȚA DE ZI 
CU ZI 


Psihoterapeuţii gestionează negarea în diverse moduri. Terapeuțţii 
cognitiv-comportamentali evită să confrunte direct negarea și 
preferă să înveţe pacienții modalități mai eficiente de a gestiona 
emoțiile negative. O persoană cu pregătire în psihoterapia psiho- 
dinamică poate ataca subiectul direct, urmărind apoi cum se apără 
pacientul de conștientizarea acestuia. De exemplu, îi pot spune 


unui pacient: „În ciuda a ceea ce spuneți despre «acceptare» și 
împăcarea cu moartea mamei dumneavoastră, eu cred că nu puteți 
suporta cât de mult vă este încă dor de ea.“ 

După cum am menţionat mai devreme în acest capitol 
(pp. 63-64), refularea sau negarea nu sunt evenimente unice; 
deoarece emoția refulată sau negată „vrea“ întotdeauna să eva- 
deze, este o stare instabilă care necesită efort continuu pentru 
a o menţine. Un efort specific implică repetarea opusului, ca 
în exemplul de mai sus: pacientul care insistă că s-a împăcat cu 
ideea morții mamei sale, deși nu este adevărat. Se poate ca această 
repetiţie să aibă loc doar în gândurile noastre — la fel ca în cazul 
prietenului meu, care își tot spunea că nu este homosexual — sau 
cu voce tare, către alți oameni, așa cum face Rachel Samstat în 
Dragoste frântă, atunci când se laudă mereu că are o căsnicie foarte 
fericită. Acum mai mult de 400 de ani, Shakespeare a surprins 
perfect această dinamică, iar noi îi repetăm cuvintele chiar și în 
ziua de astăzi: „Asemenea șuvoi de jurăminte-mi pare c-a depășit 
măsura!“ (Hamlet, III, II)". 

La fel ca alte apărări, negarea are funcţiile sale normale și utile. 
De exemplu, mulți dintre noi negăm că urmează să murim, în cele 
din urmă. Dacă sunt sincer față de mine, știu că, de fapt, nu cred 
asta — cel puţin nu tot timpul. Dacă aș crede-o, mi-ar fi greu să îmi 
continui viața și să îmi urmăresc scopurile. „Ce rost are să mai merg 
la sala de sport azi, dacă oricum corpul meu se va nărui, iar eu voi 
muri?“ Uneori, utilizarea temporară a negării ne ajută să facem 
față unei pierderi inimaginabile: negăm faptul că simțim o durere 
profundă, deoarece, dacă am înfrunta întreaga forță a suferinței, 
deodată, am fi copleșiți. Poate că avem nevoie să conștientizăm 
pierderea încetul cu încetul, pe parcursul unei perioade mai lungi 
de timp. 


13 Shakespeare, colecția bilingvă, Hamlet, Hamlet, Prince of Denmark, București, 
Pandora-M, 2016, p. 189. (N. red.) 

LA CE TREBUIE SĂ FIŢI ATENŢI 


Fiecare dintre capitolele din Partea a II-a va include o discuție 
despre modurile tipice în care pot fi folosite mecanismele spe- 
cifice de apărare pentru a ne gestiona preocupările psihice 
primare: (a) nevoia și dependența; (b) emoțiile puternice și 
(c) stima de sine. După o descriere generală a fiecărei apărări, 
voi explica felul cum apare ea în acele zone — faptul că refularea 
unei nevoi sau dependențe poate afecta caracterul unei persoane, 
sau lucrurile pe care le spun și le fac oamenii atunci când își neagă 
propria furie. Fiecare capitol din Partea a II-a va urma același 
format. Folosind ceea ce aţi aflat în Partea I despre propriile dum- 
neavoastră zone de preocupare, puteți începe să vă analizați com- 
portamentul, gândurile și sentimentele, în căutarea semnelor care 
trădează prezența mecanismelor de apărare dezbătute în fiecare 
capitol. 

Nimeni nu folosește fiecare dintre aceste apărări. În secțiunile 
denumite „La ce trebuie să fiți atenţi“, voi lega fiecare mecanism 
de apărare de semnele externe și procesele mentale interne, ceea 
ce vă va ajuta să hotărâți dacă vă puteți baza pe acest mecanism și, 
mai ales, dacă faptul că vă bazaţi pe el v-ar putea afecta relaţiile. 
De asemenea, vom discuta despre felul cum îl puteți recunoaște 
la alte persoane. 

Pe parcursul acestui proces, voi face referire la exercițiul din 
Capitolul Doi și la cele șase grupuri de afirmații (pp. 41-42) menite 
să vă ajute să vă identificați propriile zone de preocupare. Dacă nu 
vă este clar care dintre grupurile de afirmații vă atrage cel mai mult, 
vă sugerez să reveniți la ele și să le recitiți acum, și poate, din nou, 
pe măsură ce trecem la alte mecanisme de apărare. 

Țineţi minte un lucru: dacă simțiți că vi se aplică multe dintre 
aceste descrieri, nu presupuneți că asta înseamnă că aveți probleme 
grave sau o tulburare majoră în ceea ce privește aceste chestiuni. 
Fiecare dintre noi se bazează pe mecanisme de apărare pentru a 


supraviețui, iar acest lucru nu reprezintă o formă de boală psi- 
hică — este normal. Devine o problemă doar atunci când ne bazăm 
prea mult pe aceste mecanisme de apărare; trebuie să ne îngrijo- 
răm doar atunci când folosirea unei apărări psihice ne face rău în 
alte moduri importante. 


NEVOIA ȘI DEPENDENȚA 


Multora dintre noi le este greu să își tolereze nevoile și faptul că 
noi, ca ființe umane, trebuie să depindem de alți oameni pentru 
a ne satisface acele nevoi; de obicei, cauza este aceea că cea mai 
timpurie experiență de dependenţă din viața noastră a fost trau- 
matizantă sau satisfacerea ei extrem de inconstantă. Drept rezul- 
tat, putem refula conştientizarea nevoilor noastre, devenind foarte 
independenți și autonomi. Putem nega faptul că simțim anumite 
nevoi sau dorințe. 

În multe familii, exprimarea nevoilor este descurajată, iar 
încrederea în propriile puteri este prețuită. Ca urmare, membrii 
acelor familii învaţă să își nege nevoile, iar adesea, devin foarte 
ambițioși. Pe de o parte, capacitatea de refulare a conștientizării 
nevoii îi ajută pe oameni să își atingă obiectivele pe termen lung 
care implică un nivel înalt de privare; pe de altă parte, refularea 
extremă ne poate debilita, dacă noi înșine ne privăm complet de 
ceea ce avem nevoie. Negarea nevoii și dependenţei noastre de alți 
oameni ne poate determina să îi subapreciem, deteriorându-ne, 
astfel, relaţiile cu aceștia. 

Dacă v-aţi simţit atrași de afirmațiile din Grupul 1 din Capitolul 
Trei, se poate să vă bazaţi pe refulare pentru a evita conştientizarea 
propriilor nevoi. Dacă prietenii și familia se bazează foarte mult 
pe dumneavoastră pentru a-și satisface propriile nevoi emoţionale 
sau financiare, dar dumneavoastră nu apelați niciodată la alții în 
aceeași manieră, este posibil să vă negați propria dependență. 


") D f ta? 
Dj i 


Dacă dezvoltați relații cu oameni care par să aibă întotdeauna mai 
multă nevoie de dumneavoastră decât aveţi dumneavoastră de ei, 
fiți atenţi la acest lucru, mai ales dacă dezaprobaţi sau judecați 
oamenii care au nevoie de „prea mult“. 

După cum am discutat mai sus, nevoile refulate sau negate nu 
dispar complet, ci doar conștientizarea noastră cu privire la aces- 
tea; respectivele nevoi inconștiente vor continua să se exprime în 
moduri ascunse. Persoana obsedată de muncă, care nu are timp 
pentru relații, poate începe să dezvolte simptome fizice, care 
necesită tratament medical. Bărbaţii și femeile care își refulează 
conştientizarea propriei nevoi de a avea alți oameni în preajmă 
recurg, de obicei, la mâncare, alcool sau droguri pentru a com- 
pensa. O dinamică des întâlnită în cazul personalității predispuse 
la dependenţă este preferința pentru o substanţă, ceva ce poate 
cumpăra și, teoretic, controla, în loc de contactul uman nesigur. 

Dacă aveţi probleme privind consumul de mâncare sau anu- 
mite substanțe, este posibil să vă refulați sau negaţi o nevoie dife- 
rită, una legată de alți oameni. Dacă nu vă interesează sexul deloc 
sau vă interesează foarte puţin, cu siguranţă v-aţi refulat dorința. 
În mod similar, dacă sunteți preocupaţi de pornografie, mai ales 
atunci când aveţi un iubit /iubită sau soţ/soţie, se poate să vă negați 
nevoia și dependența de altă persoană pentru a vă satisface nevoile 
sexuale — o puteți face și singuri! Dacă vă este greu să contactaţi 
alți oameni, probabil considerați că dependența dumneavoastră 
de aceștia este inacceptabilă. Oamenii care își spun singuri că nu 
au nevoie prieteni, relații intime sau sex se află în faza de negare. 


EMOȚIILE 


Dacă vă bazaţi pe refulare sau negare pentru a vă gestiona senti- 
mentele, se poate să fi exclus acele sentimente din conștiință și 
să vă vedeţi ca pe o persoană foarte calmă, imperturbabilă. Poate 


că sunteți mereu „echilibrați“, fără supărări groaznice, dar și fără 
bucurii încântătoare. Oamenii care își refulează sentimentele tind 
să refuleze întregul spectru de emoții, nu doar una sau două din- 
tre acestea. 

Dacă viața dumneavoastră pare „netedă“ sau sunteţi adese- 
ori plictisiți (adică v-aţi identificat mai mult cu afirmaţiile din 
Grupul 3), probabil că refularea este deja în acțiune. Dacă abordați 
viața într-o manieră logică, fără să lăsaţi loc emoţiilor să inter- 
vină, întrebați-vă unde au dispărut toate sentimentele. Deoarece 
emoțiile reprezintă seva tuturor relaţiilor interpersonale, se poate 
să vă treziți izolaţi, deconectaţi de oamenii pe care îi cunoașteți, 
indiferent dacă este vorba despre prieteni, colegi sau parteneri 
de cuplu. 

Unul dintre cele mai comune sentimente negate de oameni este 
furia. După cum am discutat în Capitolul Trei, frustrarea, furia, 
mânia și, uneori, ura sunt părți inevitabile ale peisajului emoțional 
uman și apar în toate relațiile noastre, într-un moment sau altul. 
Dacă nu vă enervați niciodată, se poate să vă aflați în faza de negare, 
mai ales dacă există situaţii în care vedeți motive legitime pen- 
tru a fi furioși. Dacă există o situație pe care știți că ar trebui să o 
înfruntaţi, dar continuaţi să o evitați — poate fi vorba de felul în 
care cineva a profitat de dumneavoastră sau v-a dezamăgit — se 
poate să fie din cauză că vă este teamă de propria furie și preferați 
să o negați. 

Din experiența mea, majoritatea familiilor descurajează expri- 
marea furiei. Aceasta poate fi o emoție foarte distructivă, mai ales 
atunci când apare în moduri violente, dar are valoare atunci când 
avem motive întemeiate să ne înfuriem — dacă am fost tratați 
nedrept de către un prieten sau un coleg de serviciu, de exem- 
plu, sau dacă cineva a încercat să ne facă rău intenţionat. Furia 
ne poate motiva să ieșim din relații distructive și să facem schim- 
bările necesare în viețile noastre. Furia ne ajută să luptăm con- 
tra nedreptăţilor, indiferent dacă acestea au loc acasă, la locul de 
muncă sau într-un mediu social mai amplu. 

O altă emoție pe care oamenii tind să o refuleze este suferința 
profundă sau tristețea provocată de o pierdere. Ca societate, noi 
descurajăm doliul îndelungat; mulți oameni consideră că lacrimile 
sunt un semn de slăbiciune. Dacă sunteți tipul de persoană care 
trece repede peste o pierdere — încheierea unei relaţii sau pier- 
derea unui prieten — se poate să vă refulaţi suferința și tristeţea. 
Dacă sunteţi genul de persoană care le spune altora „nu are rost 
să mai plângi degeaba; ce-a fost a fost“, probabil că tindeţi să vă 
negaţi propriile sentimente de pierdere. 


STIMA DE SINE 


Experienţa de a fi afectaţi într-un mod fundamental din punct 
de vedere emoţional, de a simţi o rușine constantă pentru cine 
suntem, poate fi atât de dureroasă, încât refulăm sau negăm 
conştientizarea acesteia. În schimb, ne concentrăm asupra a ceea 
ce putem întreprinde pentru a face ca noi sau viețile noastre să 
pară „normale“ sau chiar superioare altora, ca un fel de substitut 
pentru o stimă de sine autentică. Dacă descoperiţi că sunteți foarte 
preocupaţi de aparenţe, că vreţi ca alți oameni să vă perceapă ca 
fiind „foarte bine“ sau ca având totul sub control — și v-aţi identi- 
ficat cel mai mult cu afirmaţiile din Grupul 5 — probabil că refulați 
conștientizarea rușinii. 

Oamenii care își neagă propriile sentimente de inadecvare sau 
defect dezvoltă, de obicei, sentimente conștiente de superiori- 
tate, etalându-și acea superioritate și cerând admiraţie. Probabil 
că simt dispreţ faţă de ceilalţi și îi consideră inferiori; drept 
urmare, le este greu să menţină un contact apropiat indiferent 
cu oricine. Deoarece și-au refulat rușinea și se simt ameninţaţi 
de orice i-ar putea determina să se simtă rușinați, le este greu 
şi să își accepte responsabilitatea pentru greșelile pe care le 
fac, preferând să arunce vina pe alţii. Învinovăţirea frecventă 


a celor din jur provoacă divergențe puternice în relaţii și poate 
face persoana învinovăţită să vrea să se retragă dintr-o legătură 
apropiată. Drept urmare, prietenii, colegii sau persoanele dragi 
celui care învinovăţește pot păstra o distanță emoțională față 
de acesta. 

Fiecare dintre aceste trăsături — narcisism, dispreţ și 
învinovăţire — este un mecanism psihic de apărare de sine stătă- 
tor, și le voi discuta în detaliu în Capitolul Unsprezece, „Mecanisme 
de apărare împotriva rușinii“. 


EXERCIŢII 


Dacă v-aţi identificat cel mai mult cu afirmaţiile din Grupurile 2, 
4 sau 6, probabil că refularea și negarea nu sunt printre cele mai 
puternice mecanisme de apărare pe care le folosiți; drept urmare, 
s-ar putea ca acest exercițiu să nu vă implice la fel de mult ca unele 
dintre cele care vor urma. Oricum, trataţi-l cu toată seriozitatea, 
deoarece vă va familiariza cu abordarea care va fi folosită în capi- 
tolele următoare. 


1. Pentru a'identifica dacă refularea și negarea joacă un rol foarte 
mare în psihicul dumneavoastră, vedeţi câte dintre afirmaţiile 
următoare vi se aplică: 

e Am trecut printr-o pierdere majoră (de exemplu, înche- 
ierea unei prietenii sau a unei relații amoroase) și n-am 
simţit nimic sau mai nimic cu privire la aceasta. 

e Mi-a fost adresată o insultă sau o ofensă majoră, dar nu 
am reacționat într-o manieră emoţională. 

e Atunci când mi-am atins, în sfârșit, obiectivul, nu am 
simţit atâta satisfacţie pe cât m-aș fi așteptat. 

e Se pare că majoritatea oamenilor reacționează mai intens 
decât mine la evenimentele cotidiene. 

Oamenii cu o teamă extrem de mare față de sentimente puter- 
nice pot nega un anumit sentiment, dar tind să refuleze întregul 
spectru de emoții. Dacă simțiți uneori că nu vă trăiţi viața la inten- 
sitate maximă, fiind prea puțin implicaţi, din punct de vedere 
emoțional, în carieră și relații, probabil că funcționează un pro- 
ces intens de refulare. 


2. Dacă v-aţi identificat cu afirmaţiile din Exerciţiul 1 de mai 
sus: implicaţi-vă într-o activitate complet străină de rutina 
dumneavoastră obișnuită, și care vă este absolut nefamili- 
ară. Vă puteți duce la un club nou, ca să ascultați un gen 
de muzică neobișnuit, pe care nu l-aţi asculta în mod nor- 
mal. Sau puteți patina. Sau puteți să mergeţi într-un cartier 
necunoscut al orașului și să vă plimbaţi pe niște străzi pe 
care n-aţi mai mers niciodată. (Desigur, asigurați-vă că nu 
prezintă niciun pericol.) Vorbiţi cu o persoană pe care nu o 
cunoaşteţi. 

e Ați simțit vreo rezistență internă față de ieşirea din pro- 
pria rutină? 
Ce sentimente a trezit în dumneavoastră această experiență? 

e Ați observat că încercați să opriți sau să reduceți acele sen- 
timente? Cum? 

e Experiența a fost dureroasă în vreun fel? 

Oamenii care se bazează foarte mult pe refulare și negare pentru 

a se apăra de sentimente puternice își organizează, de obicei, viața 

astfel încât să evite situaţiile care le-ar putea declanșa, mai ales prin 

adoptarea unei rutine. Provocându-vă să înfruntați experienţe noi, 
puteți descoperi că intră în joc rezistența. 


3. Analizaţi-vă fostele relații — amoroase, profesionale sau 
de prietenie — pentru a vedea dacă există vreun tipar, dacă 
ceilalți se bazează mai mult pe dumneavoastră sau invers. 
Dacă așa stau lucrurile, probabil că vă negaţi propriile nevoi. 


4. Dacă v-aţi identificat cu Exerciţiul 3, încercaţi să apelaţi la un 
prieten, un coleg sau un membru al familiei și să îi cereţi aju- 
torul. Poate fi vorba despre un lucru minor, dar atunci când îi 
solicitați ajutorul, asigurați-vă că rostiți cuvintele „Am nevoie 
de ajutorul tău“. Probabil că va trebui să luptați împotriva pro- 
priei opoziții și a tuturor scuzelor pe care le veţi inventa pen- 
tru a nu face acest lucru. Analizaţi-vă cu atenție în momentul 
în care cereți ajutor, pentru a descoperi cum vă simțiți. Cu cât 
experienţa este mai incomodă, cu atât este mai probabil că, 
în general, vă refulați nevoile. 


5. Ca parte a exerciţiului din Capitolul Trei, v-am cerut să vă 
gândiţi la o situaţie în care v-aţi simțit rușinaţi sau umiliți. Ați 
reușit să vă aduceți aminte de o astfel de experiență? Dacă nu, 
acest lucru indică o refulare puternică, din moment ce fiecare 
dintre noi se simte rușinat, la un moment dat. 


6. Analizaţi-vă bine comportamentul și ceea ce au spus oamenii 
despre dumneavoastră: 

e  Deveniţi adesea nervoși și extrem de defensivi dacă un pri- 
eten, un coleg sau un membru al familiei vă învinovăţește 
de ceva? 

e V-a spus cineva vreodată că refuzați să acceptaţi respon- 
sabilitatea pentru greșelile dumneavoastră și că tindeţi să 
daţi vina pe alţii atunci când ceva nu merge bine? 

e V-au spus vreodată prietenii și familia: „Nu suporţi să fii 
criticat“? 

e Vă simțiți vreodată superiori și disprețuitori față de 
alți oameni, mai ales cei care par să aibă probleme emo- 
tionale? 

Dacă ați răspuns „da“ la vreuna dintre aceste întrebări, probabil 

că vă confruntați cu probleme ascunse legate de rușine, dar v-aţi 
refulat conștientizarea acestora. 

CE URMEAZĂ? 


Aceste exerciții simple ar fi trebuit să vă ajute să începeţi să 
recunoașteți rolul refulării și negării în viața dumneavoastră. Toată 
lumea apelează la refulare și negare într-o anumită măsură; dacă 
vă folosiți de ele în mod excesiv, puteţi descoperi că viața dum- 
neavoastră emoțională este restrânsă și vă este greu să dezvoltați 
relații profunde. Rezolvând aceste exerciţii, probabil că ați reușit 
să zăriți ce se află „dincolo“ de apărările dumneavoastră. 

De asemenea, am introdus o strategie care va fi utilizată pe 
tot parcursul capitolelor din această parte: așa cum am făcut în 
exercițiile 2 și 4 de mai sus, vă voi cere să ieşiţi din zona dumnea- 
voastră de confort, pentru a vă expune și a vă provoca mecanis- 
mele de apărare. După cum vom discuta mai pe larg în Capitolul 
Treisprezece, dezvoltarea psihologică autentică are loc atunci când 
alegem să facem altceva decât am vrea, în mod natural, și decât 
ceea ce ne-ar fi mai ușor. Mecanismele de apărare sunt obiceiuri 
mentale încastrate; pentru a ne dezvolta, trebuie să facem lucruri 
pe care nu vrem să le facem, astfel încât să le provocăm. 

Această strategie de dezvoltare va reprezenta subiectul părții 
finale din această carte, dar în capitolele din această secțiune de 
mijloc, vă voi sugera moduri de a începe să vă puneţi la încercare 
situația mentală actuală. 


CINCI 


Deplasarea și formatiunea 
reacțională 


„Nu-ţi vărsa nervii pe mine!” 
— S pusă de fiecare dintre noi, la un moment dat 


DEPLASAREA 


Aţi spus vreodată cuvintele de mai sus cuiva, sau vi le-a spus cineva 
dumneavoastră? Ele descriu perfect procesul de deplasare. Aveţi 
un sentiment — de exemplu, sunteți furioși deoarece a țipat șeful 
la dumneavoastră — dar din moment ce nu vă puteţi exprima acea 
furie, deoarece ați rămâne fără slujbă, vă direcționați sentimentul 
către altcineva, o persoană care probabil că nu a făcut nimic să vă 
atragă mânia. Acea persoană se simte tratată nedrept, recunoaște 
problema și vă spune să nu o transformați în țapul ispășitor pen- 
tru problema dumneavoastră. 

„Nu-ţi vărsa nervii pe mine!“ 

Sentimentul rămâne conștient, dar este îndreptat în altă parte 
decât către persoana care l-a provocat. Aceasta este o situație în 
care mecanismul de apărare nu este foarte puternic, spre deose- 
bire de negare, unde sentimentul poate lipsi cu desăvârșire din 
conștiință. În deplasare, adevărul se poate afla foarte aproape de 

suprafață; atunci când li se spune să nu „își verse nervii“ pe o per- 
soană dragă, majoritatea oamenilor își dau seama de ceea ce au 
făcut și își cer scuze. Probabil că vă trec prin minte exemple din 
propria experiență. 


UTILITATEA DEPLASĂRII 


Să vă ofer un alt tip de exemplu, pe care l-am auzit repetat în 
diverse moduri, de la diferiți pacienți, pe parcursul anilor. Acest 
tip de deplasare este mult mai îndepărtat de conștiință, reflectând 
prezența unui mecanism de apărare mai puternic. De asemenea, 
ilustrează valoarea apărărilor, faptul că avem nevoie de ele pentru 
a gestiona anumite situaţii în mod eficient. Iată rezumatul gene- 
ral al poveștii: 

În toiul nopţii, o proaspătă mămică este trezită din somn de 
urletele de foame ale bebelușului ei și se dă jos din pat, să îl hră- 
nească. Pe când stă în balansoar, alăptându-și copilul, simte o 
comuniune extraordinară cu bebelușul. Poate că se minunează de 
puterea dragostei sale materne, și de faptul că nu a mai simțit nici- 
odată așa ceva. Probabil că se gândește că nu s-a mai simțit nici- 
odată mai fericită sau mai mulțumită de viața ei. După ce copilul 
se linişteşte, adoarme la loc; mama îl pune în pătuţ și se întoarce 
în dormitor. 

Atunci când își vede soțul în pat, dormind buștean, poate că 
la început îi pare puțin rău pentru el, deoarece el ratează această 
splendidă apropiere. Dacă nu reușește să adoarmă la loc, probabil 
că va începe să simtă puțină ranchiună la adresa lui. Dacă bebelușul 
se trezește din nou și trebuie să se dea jos din pat încă o dată, ceea 
ce simte față de soțul ei s-ar putea schimba. 

Ce norocos e, nu trebuie să se trezească în toiul nopții, ca mine. 
Mâine, probabil că va fi odihnit, în timp ce eu mă voi târî prin casă 
toată ziua, complet epuizată. Este nedrept; sarcina alăptării îi revine 


în întregime mamei! Mi-ar plăcea să îl trezesc și pe el acum, ca să 
vadă cum e. 

Deja este atât de furioasă și de indignată încât îi poate fi greu 
să adoarmă la loc. 

Deși există o anumită doză de adevăr în gândurile acestei mame, 
nu explică nivelul său de furie. Unele mame își roagă soții să le dea 
copiilor biberonul la una dintre mesele din timpul nopții, dar acest 
lucru nu atenuează neapărat furia. Chiar și cuplurile care împart 
în mod egal sarcinile privind creșterea copilului pot nutri resenti- 
mente ascunse, fiecare simțind că partea sa de responsabilitate este 
disproporționat de mare. Pe lângă poveștile pe care le-am auzit de la 
pacienți, am discutat și cu prieteni despre experiențele lor atunci când 
au devenit părinți. Am și eu trei copii. Din câte îmi dau seama, furia 
și ranchiuna ocazională par să facă parte din „meseria“ de părinte. 

Deci ce se întâmplă, de fapt, aici? Mamele (sau, uneori, taţii 
care le dau bebelușilorbiberonul) nutresc resentimente pentru că 
trebuie să se trezească și să piardă o perioadă de somn pentru a 
avea grijă de copil. Nu își dau seama — și s-ar putea să nege acest 
lucru, dacă li l-ar sugera cineva — dar le enervează lipsurile pe care 
trebuie să le îndure pentru a fi părinţi, cât de greu este să își sacri- 
fice somnul și alte nevoi personale în favoarea copilului. Nimic 
din mesajele culturale aflate în cărțile despre creșterea copilului 
pe care le citim nu ne pregătește pentru această furie; din contră, 
toate descrierile sentimentale ale acestei experiențe sugerează că 
vom simţi doar dragoste față de copiii noștri, că oamenii care își 
urăsc bebelușii sunt oameni răi, desigur — oameni care își abu- 
zează copiii, scursurile societății. 

Din experiența mea, nu puteți evita un anumit nivel de furie sau 
de resentimente, atunci când aveţi un copil mic. Este o responsa- 
bilitate enormă și un sacrificiu imens al libertăţii personale; chiar 
și atunci când v-aţi dorit foarte mult un copil, lipsa somnului, zi 
după zi, își spune cuvântul. În loc să își urască bebelușul neajuto- 
rat și dependent, care este de fapt responsabil pentru acea lipsă 
de somn, proaspetele mame ajung să își disprețuiască soții. Acesta 

este un exemplu perfect de deplasare. Un sentiment provocat de 
o persoană și îndreptat către aceasta este considerat inacceptabil 
sau periculos, așa că este deplasat către o altă persoană. 

Tatăl este mult mai capabil decât un bebeluș să gestioneze furia 
îndreptată asupra sa, chiar dacă i se pare nedreaptă. După păre- 
rea mea, este unul dintre rolurile cele mai importante și mai tre- 
cute cu vederea ale unui tată: să absoarbă furia soției, atunci când 
ea nu poate și nu ar trebui să și-o îndrepte împotriva copilului. 
Mecanismul de apărare al deplasării îi permite să își mute un sen- 
timent puternic, care ar putea copleși sau răni un bebeluș, asupra 
unei alte persoane (să sperăm) mai pregătite să îl tolereze. 


CUM POATE AFECTA DEPLASAREA RELAȚIILE 


Un exemplu contrar de deplasare demonstrează potenţialul aces- 
teia de a deteriora relaţiile, atunci când este folosită într-un mod 
mai puţin benefic. Tatăl unui nou-născut se simte „dat la o parte“ 
de propriul copil și poate fi gelos pe atenţia pe care o primește 
acesta de la soţia lui; probabil că și viața sexuală a cuplului a avut 
de suferit o perioadă, și s-a oprit de tot după nașterea copilului. 
Deși se bucură, pe de o parte, de faptul că a devenit tată, la nivel 
inconștient, poate fi furios și indignat de lipsurile pe care le implică 
acest rol — este nervos pe soţia lui, pentru că l-a „abandonat“, și 
pe copil pentru că îi uzurpă locul în centrul afecțiunii acesteia. 
La birou poate deveni din ce în ce mai irascibil față de colegi, 
care consideră că este neobișnuit de dificil să colaboreze cu el. 
Lipsa somnului (chiar dacă nu se trezește el atunci când plânge 
bebelușul) înrăutățește situația. Atunci când ceva merge prost — nu 
reușește să respecte un termen-limită sau nu se ridică la înălțimea 
așteptărilor celorlalți — se poate să „își piardă cumpătul“ față de 
un coleg și să devină abuziv. Deoarece se simte incapabil să își 
exprime furia față de soţie și copil, o transferă asupra colegilor 


de serviciu. Colegii consideră că „își varsă nervii“ pe ei, deși nu își 
dau seama ce anume îi provoacă acea stare nervoasă. Dacă acest 
comportament continuă o perioadă lungă de timp, poate afecta 
iremediabil relaţiile sale profesionale. 


FORMAȚIUNEA REACȚIONALĂ 


Acest mecanism de apărare implică transformarea unui sentiment 
sau impuls inacceptabil în opusul acestuia. În mass-media, politi- 
cianul republican sau habotnicul religios cu o atitudine vehementă 
anti-homosexuali, care este prins în toiul unui comportament 
homosexual ilicit, este dat ca exemplu de formațiune reacțională (în 
mod greșit, după cum voi explica mai târziu). Exemplele celebre îl 
includ pe George Rekers (care a angajat un tânăr de la Rentboy.com 
să îi „care bagajele“ prin toată Europa); pastorul Ted Haggard, din 
Colorado Springs, care a avut o relație sexuală cu „maseurul“ lui 
timp de treiani; și fostul senator Larry Craig, din Idaho, care a flirtat 
cu un polițist sub acoperire în toaleta aeroportului din Minneapolis. 

Discutând despre aceste scandaluri într-un episod din Dr. Drew, 
în 2011, un psiholog clinician le-a descris, în mod incorect, ca fiind 
exemple tipice de formațiune reacțională, în care individul adoptă 
o anumită poziţie virulentă în public, care exprimă ura față de o 
altă parte a sinelui. Dar, la fel ca toate mecanismele de apărare, 
formațiunea reacțională este un proces inconștient. Dacă un bărbat 
este conștient de propria dorință de a întreține relații sexuale cu un 
alt bărbat, deși susține sanctitatea căsătoriei tradiționale, compor- 
tamentul lui ar putea fi descris mai corect ca ipocrizie. 

Pe de altă parte, dacă un alt bărbat — de exemplu, un pastor sau 
un politician — adoptă o platformă anti-homosexualitate și persecută 
persoanele homosexuale, sau dacă un tânăr bate bărbații care ies din 
barurile pentru homosexuali, fără să fie conștient de propria atracție 
sexuală față de ei, acesta ar fi un exemplu de formațiune reacțională. 

FUMĂTORUL REFORMAT 


Un exemplu mai familiar este dezgustul intens și intoleranța la 
fumul de țigară pe care le simt mulți dintre cei care au reușit să se 
lase de fumat. Înainte să se hotărască să renunțe, gustul și miro- 
sul de tutun ars îi încânta. Atunci când au încercat pentru prima 
oară să renunțe la acest obicei, probabil că era o tortură să se afle 
în preajma unei persoane care fuma, în special pentru că mirosea 
atât de bine. După câteva luni, după ce s-au descotorosit cu adevă- 
rat de acest obicei, se poate să fi dezvoltat o aversiune puternică 
față de același miros — formațiunea reacțională. 

Din nou, descoperim că un mecanism de apărare poate fi un 
avantaj. Deși, la un anumit nivel, oamenii își pot dori să fumeze 
din nou, dezgustul pe care îl simt în mod conștient îi împiedică să 
revină la un obicei distructiv. Dacă aţi întâlnit acest tip de fumător 
reformat, probabil că v-aţi simțit iritaţi, întrebându-vă de ce face 
respectiva persoană atâta caz, chiar ostracizând pe cineva pen- 
tru un comportament identic cu al fostului fumător odinioară. 
Intensitatea acestei aversiuni este un semn elocvent că se află în 
acțiune un mecanism de apărare. 


FORMAȚIUNEA REACȚIONALĂ CA PARTE A 
CARACTERULUI 


Otto Fenichel remarca,!1 acum mult timp, că formațiunea 
reacțională ca mecanism de apărare ajunge să fie integrată, de 
obicei, în tipul de personalitate sau stilul unei persoane, acționând 
ca apărare continuă, neîntreruptă împotriva unei părți mari a vieții 


14 Otto Fenichel, The Psychoanalytic Theory of Neuroses, New York: Norton, 
1945, p. 151. 


emoționale a individului (spre deosebire de negare, de exemplu, 
care se concentrează asupra unui fapt sau sentiment specific). Un 
stereotip cultural familiar este mironosița care, prin comporta- 
mentul său pretențios, ține la distanță impulsurile sexuale extrem 
de amenințătoare. 

Ca terapeut, am întâlnit cel mai des formațiunea reacțională ca 
aspect al caracterului atunci când sunt implicate furia și agresivi- 
tatea. De exemplu, o tânără pe nume Nicole a început tratamentul 
din cauza depresiei profunde, consumului impulsiv și incontrolabil 
de droguri și comportamentului automutilant. Mai exact, se tăia 
pe părți ale brațelor și picioarelor cu o lamă. Nicole îmi spunea 
adeseori că își dorea foarte tare să fie „o persoană bună“; se consi- 
dera extrem de bună la suflet. Lucra la un adăpost pentru animale 
şi vorbea însuflețit despre dragostea ei față de necuvântătoare. 

La începutul tratamentului ei, Nicole mi-a spus următoarea 
poveste, despre o experiență pe care a avut-o în școala primară. 
Unii dintre ceilalți elevi au găsit o pasăre rănită pe terenul de joacă; 
au început să o înțepe cu bețe și să o tortureze în alte moduri. 
Nicole a încercat să salveze pasărea, implorându-i pe ceilalți copii 
să înceteze. În timpul ședinței de terapie — mulți ani mai târziu — 
plângea, pe măsură ce îmi spunea povestea. Nu putea să înțeleagă 
cum de alți oameni puteau fi atât de cruzi și de nemiloși. Printre 
lacrimi, mi-a spus că respectivii copii râdeau pe măsură ce împun- 
geau pasărea cu beţele lor. 

Dupăcum am aflat mai târziu, Nicole avea sentimente puternice 
de furie explozivă și impulsuri sadice, pe care le îndrepta împo- 
triva propriului corp, în loc să le direcționeze către alte persoane. 
Deoarece considera că acest aspect sadic al caracterului său era 
intolerabil și înspăimântător, dezvoltase o formaţiune reacțională 
față de el — o imagine despre sine ca „persoană bună“, care întru- 
chipa exact opusul acestor sentimente. lubea animalele, se dedica 

În decursul anilor, am auzit adeseori pacienți noi spunând des- 
pre ei înșiși: „Indiferent ce dificultăți aș avea, măcar știu că sunt o 

persoană bună“ sau „Vreau din toată inima să fiu o persoană bună“. 
În realitate, se poate să se fi dedicat actelor de caritate, activităților 
religioase, muncii în folosul comunităţii și altor tipuri de volun- 
tariat; în lumea lor, probabil că sunt văzuți ca buni samariteni 
sau chiar sfinți. Mulți oameni își găsesc sensul vieții în astfel de 
activități filantropice, dar dacă se bazează pe ele ca dovadă a pro- 
priei bunătăți, punând accentul pe a părea într-un anumit fel și a 
fi consideraţi „oameni buni“ de către ceilalți, de obicei acest lucru 
înseamnă că se confruntă, la nivel inconștient, cu diverse tipuri 
de sentimente, în special furie și ură. 


FORMAȚIUNEA REACȚIONALĂ ÎN COLABORARE 
CU DEPLASAREA 


De obicei, acești oameni „buni“ găsesc moduri mai acceptabile 
de a-și exprima agresivitatea, de a o direcționa către străini sau 
cauze sociale, în loc să o îndrepte către persoanele dragi. De exem- 
plu, activiștii pentru drepturile animalelor sau mediul înconju- 
rător, care se implică în acţiuni de violență domestică în numele 
organizaţiilor lor. Așa-numitul liberal „sentimental“ care urăște și 
critică vehement conservatorii. Nu doresc să le denigrez poziția sau 
să le subestimez valorile; ci doar să arăt că „bunătatea“ și devota- 
mentul față de o anumită cauză pot funcționa ca apărare a carac- 
terului, promovând, în același timp, un ideal. 

Acest lucru este adevărat mai ales atunci când depresia repre- 
zintă o problemă majoră. Deși există diverse tipuri de depresie, 
o formă gravă rezultă din sentimente inconștiente profunde de 
furie-agresivitate, care sunt înfricoșătoare și inacceptabile pen- 
tru persoana deprimată. De exemplu, credinciosul evlavios care 
se străduiește să copieze compasiunea și dragostea lui Hristos și 
care se luptă cu o depresie îndelungată, care rezultă din „furia 


îndreptată către interior“. Deoarece acești oameni nu suportă 
să se confrunte cu propria agresivitate, ei dezvoltă o formaţiune 
reacțională la adresa ei — o identitate de „om bun“; probabil că 
evită conştientizarea mâniei sau urii, dar, drept consecință, cad 
în depresie. 


FORMAȚIUNEA REACȚIONALĂ ȘI RUȘINEA 


Atunci când ruşinea profundă este o problemă majoră, uneori 
vedem formațiunea reacțională sub forma nerușinării. Termenul 
„nerușinat“ a devenit o jignire preferată de politicieni (ex.: 
„Deoarece a comunicat aceste presupuse fapte, se dovedește că 
respectivul candidat minte cu nerușinare“), dar trebuie să clarifi- 
căm un aspect: nerușinat, în sensul psihodinamic, nu este același 
lucru cu a nu simţi rușine sau a fi indiferent în situaţiile în care alt- 
cineva consideră că ar trebui să simţi rușine. Nerușinarea înseamnă 
etalarea unui anumit comportament, exprimarea publică a sfidării 
unei norme sau valori sociale; persoana nu este deloc indiferentă, 
şi nici mândră. De fapt, comportamentul nerușinat întruchipează 
formațiunea reacțională față de o rușine insuportabilă. 

Una dintre pacientele mele, Eliza, lucra ca dansatoare la bară 
într-un club pentru bărbați, dar și la petreceri private; nu era pros- 
tituată și nu făcea sex pe bani. În situaţiile în care se aștepta (cu 
sau fără motiv) să fie judecată pentru profesia ei, Eliza găsea un 
mod de a face un anunţ agresiv legat de slujba ei, ca și cum voia să 
„se laude“ cu asta. La nivel inconștient, simțea multă rușine, dar 
nu neapărat cu privire la munca ei, ci mai ales cu privire la propria 
persoană și la felul în care era afectată din punct de vedere psiho- 
logic; îi era teamă că va fi văzută cu adevărat de alte persoane și 
judecată de ei ca fiind defectă. Poziţia ei agresivă de indiferență 
față de o astfel de judecată întruchipa o formațiune reacțională la 
sentimentul ascuns de rușine. 

După cum voi discuta în Capitolul Unsprezece, „Mecanisme de 
apărare împotriva rușinii“, multe forme de etalare narcisică a sine- 
lui pot fi înțelese ca un tip de formațiune reacțională. Atunci când 
sentimentele inconștiente de rușine domină o persoană, aceasta 
este îngrozită de perspectiva de a fivăzută cu adevărat. Îi este teamă 
să nu pară defectă sau deteriorată, chiar deformată, și, prin urmare, 
se străduiește să pară frumoasă, stârnind admirația. 

Narcisicii ne prezintă o imagine idealizată, falsă a propriilor 
persoane și vociferează, cerând atenție, pentru a ne împiedica să 
vedem sinele afectat și împovărat de rușine din interior. Este un 
exemplu de formațiune reacțională: teama inconștientă de a fi 
văzut devine dorința conștientă de a fi urmărit. 


LA CE TREBUIE SĂ FIŢI ATENŢI 


Repet: secțiunea „La ce trebuie să fiți atenți“ din fiecare capitol vă 
explică modul în care mecanismele de apărare dezbătute acționează 
în relaţie cu preocupările noastre psihice primare (Capitolul Doi). 
Fiecare capitol din Partea a II-a va include o astfel de discuţie îna- 
inte de exerciţii, cu referiri specifice la „Nevoia și dependența“, 
„Emoţiile“ și „Stima de sine“. 


NEVOIA ȘI DEPENDENȚA 


După cum am discutat în ultimul capitol, oamenii recurg uneori 
la diverse substanțe — mâncare, alcool și droguri — și nu la oameni, 
deoarece lucrurile sunt mai previzibile decât ființele umane. Dacă 
ştiţi pe cineva care se luptă cu dependenţa de substanţe și nu 
reușește să menţină relații apropiate, sau dacă vă consideraţi 
„dependenţi“ într-un fel sau altul, atunci nevoia intolerabilă de 
tip interpersonal poate reprezenta o problemă ascunsă. Nevoia 


este deplasată de la adevăratul obiect al dorinței (o persoană) la un 


obiect. Cititorii care se simt mai atrași de afirmațiile din Grupul 1 și 
Grupul 2 e posibil să folosească această apărare în moduri diverse. 

Mai devreme, am descris acest proces ca unul în care o nevoie 
este negată și refulată. Din nou, vedem cum o anumită dinamică 
psihologică poate fi considerată un anumit mecanism de apărare 
dintr-un punct de vedere, și un alt mecanism de apărare, din alt 
punct de vedere. Denumirea nu este la fel de importantă ca dure- 
rea ascunsă pe care încercăm să o evităm. Majoritatea oamenilor 
nu pot suporta să aibă nevoie de altcineva, sau se simt frustrați 
atunci când nu pot obține imediat ceea ce își doresc de la celălalt. 

Aceste chestiuni devin adesea subiectul psihoterapiei; dacă 
această discuţie atinge o coardă sensibilă, probabil că ar trebui 
să vă gândiţi la propria copilărie, la modul în care v-a format și la 
mecanismele psihice pe care le folosiţi. Poate că părinții extrem 
de instabili, rejectanți sau distanţi din punct de vedere emoţional 
v-au făcut să considerați că nu este sigur să depindeți prea mult 
de alte persoane. 

Dezgustul reflectă uneori formațiunea reacțională în acțiune, 
mai ales dacă este exprimat într-un mod intens sau dramatic. Din 
perspectivă evoluționistă, dezgustul s-a dezvoltat ca manieră de 
a ne proteja specia de substanţe care ne pot contamina sau face 
rău — de exemplu, reacția noastră de dezgust față de fecale. Acest 
mecanism inerent poate fi folosit în serviciul apărării psihologice, 
pentru a evita dorințele sau atracțiile de care ne temem că ne-ar 
putea „contamina“ sau răni, dacă le-am accepta. 

După cum am discutat mai devreme, homofobia reprezintă 
exemplul clasic, dar în orice situaţie în care apare un sentiment 
puternic de dezgust sau aversiune poate fi vorba despre o apă- 
rare. Oamenii care consideră că dorința sexuală este înfricoșătoare 
își pot evita propriile instincte, devenind puritani sau dezapro- 
batori, exprimându-și dezgustul față de comportamentul sexual 
modern, sau chiar simțind repulsie față de propriile organe sexu- 
ale. Convingerea că promiscuitatea implică tot felul de riscuri 
emoționale și fizice este una; dar disprețul şi repulsia față de oamenii 

mai puțin capabili sau dispuși să își controleze instinctele este 
cu totul altceva. Dacă simțiți acest lucru, probabil că vă afectează 
propria căsnicie sau propriile relații amoroase. Cititorii care s-au 
simţit atrași de afirmaţiile din Grupul 1 ar trebui să fie atenți la 
aceste semne. 

O persoană care își exprimă disprețul față de slăbiciune și oame- 
nii extrem de dependenți își poate evita propria dorință de a fi îngri- 
jită. O femeie de carieră care se simte superioară și disprețuiește o 
soţie care stă acasă poate tânji, în mod inconștient, după o astfel 
de experiență, ca parte a propriei căsnicii. În toate aceste cazuri în 
care acționează formațiunea reacțională, veți observa o intensitate 
specifică a reacției, care pare neobișnuită și poate surprinde sau 
chiar jigni alți oameni. 


EMOȚIILE 


Persoanele cărora le este greu să își exprime furia față de o 
persoană apropiată o vor deplasa, de obicei, către altcineva sau 
altceva, după cum am descris mai devreme în acest capitol. Ceea 
ce veţi observa, la dumneavoastră sau la alți oameni, va fi o inten- 
sitate care pare inadecvată pentru situaţia de față. Cineva vă poate 
spune: „Nu înţeleg de ce te enervezi așa de tare“; puteți considera 
că reacția unui prieten este „exagerată“. Uneori, furia poate fi adec- 
vată, atunci când este vorba de „picătura care a umplut paharul“; 
dar atunci când intensitatea reacției pare neobișnuită, se poate să 
reflecte deplasarea de la adevăratul obiect al acelei furii — soțul/ 
soția, un prieten, un membru al familiei. 

Ca să revenim la exemplul cu „persoana bună“ de la începutul 
acestui capitol, „amabilitatea“ extremă sau excesivă reflectă adese- 
ori o formațiune reacțională față de ostilitate (a nu se confunda cu 
falsitatea calculată sau nesinceritatea intenționată). Uneori, folo- 
sim cuvintele „siropos“ sau „greţos“ pentru a descrie un astfel de 
comportament. „A omori pe cineva cu atâta bunătate“ indică, de 

asemenea, faptul că afişarea unei emoţii poate, de fapt, să indice 
opusul acesteia. În cazul unei persoane care se exprimă astfel, 
se poate să simțiți că este ostilă într-un mod pe care nu îl puteţi 
defini. Uneori, poate fi un scop conștient, dar alteori, se poate ca 
persoana să nu aibă nici cea mai vagă idee cum se simte cu ade- 
vărat. Aceste lucruri se aplică cititorilor care s-au simţit atrași de 
afirmaţiile din Grupul 3. 

Căutaţi situații în care reacția dumneavoastră față de ceea ce a 
exprimatcineva sau reacția unei alte persoane față de dumneavoas- 
tră este extrem de diferită de ceea ce pare să aibă loc la suprafață. 
Colegii de muncă reacționează adeseori la comportamentul dum- 
neavoastră în moduri care vă surprind? Descoperiţi că spuneţi 
destul de des: „Dar nu asta am vrut să spun!“ Se poate ca cealaltă 
persoană să fi reacționat la comunicarea inconștientă a unui senti- 
ment care reprezintă exact opusul a ceea ce ați vrut să spuneți în 
mod conștient. 


STIMA DE SINE 


Oamenii care se confruntă cu sentimente de rușine le depla- 
sează, de obicei, către înfățișarea lor sau către propriile bunuri. 
Sentimentul chinuitor de a fi deteriorați sau defecți în interior poate 
apărea ca o preocupare excesivă legată de faptul că se consideră 
urâţi, îmbrăcați cu haine de proastă calitate, că au o mașină „infe- 
rioară“, un apartament jenant etc. Cu alte cuvinte, rușinea este 
deplasată din interior (persoana intrinsecă) către exterior (aspec- 
tul sau bunurile sale). Dacă v-au atras cel mai mult afirmațiile din 
Grupul 5, acest lucru vi se poate aplica și dumneavoastră. Voi 
spune mai multe despre această dinamică și apărările narcisice 
împotriva rușinii în Capitolul Unsprezece. 

Poate cunoaşteţi pe cineva care cere întotdeauna asigurări cu 
privire la propria înfățișare sau face glume autodenigrante care soli- 
cită contraziceri. Un astfel de comportament afectează o prietenie, 

deoarece poate fi obositor să trebuiască să oferiţi în mod constant 
astfel de asigurări. Poate că dumneavoastră vă simțiți „nesiguri“ 
cu privire la felul în care vă îmbrăcați și tânjiţi după complimente 
de la alți oameni. Deși putem conceptualiza aceste sentimente și 
comportamente în diverse moduri, indiferent cum am numi acea 
apărare, rușinea este intolerabilă. Apare într-o preocupare intensă 
pentru aspectul personal și primirea complimentelor de la prieteni 
și persoane dragi. 

La fel ca în cazul pacientei mele, Eliza, persoanele care dez- 
voltă o formațiune reacțională față de rușine pot părea sfidător 
de nerușinate. Probabil că, dacă aţi ascultat un prieten insistând 
că nu se simte prost pentru ceva ce s-a întâmplat, v-aţi gândit: 
„Dacă într-adevăr nu te simţi prost, de ce tot insiști cu subiectul 
acesta?“ Din nou, este vorba de dinamica transmisă prin citatul 
din Shakespeare care face acum parte din vocabularul nostru zil- 
nic: „Asemenea șuvoi de jurăminte-mi pare c-a depășit măsura!“. 
Formațiunea reacţională la rușine apare ca un fel de sfidare a unei 
convenții, care pare exagerată. 

Ar trebui să vă fie clar deja că intensitatea neobișnuită sau inadec- 
vată reprezintă unul dintre semnele elocvente ale activității unui 
mecanism de apărare. Fiți atenţi la prezența acesteia, atât la dum- 
neavoastră, cât și la ceilalți. În același timp, nu doresc să omogeni- 
zez comportamentul uman și să exclud elementul pătimaș din ceea 
ce considerăm noi a fi „normal“. Uneori, ura și furia ne însoțesc 
cele mai înalte idealuri, dacă descoperim că acele idealuri ne-au 
fost trădate. Putem simți dispreț atunci când ne vedem standardele 
încălcate, mai ales în moduri necugetate sau nepăsătoare. Dacă o 
restricție socială pare extrem de meschină sau limitativă, avem 
dreptate să ne exprimăm disprețul sau sfidarea în public. 

O posibilă modalitate de a ne da seama de diferență: dacă 
descoperiți adesea că vă implicaţi în justificări mentale față de 
propriapersoană, dacă aveți conversații cu oameni „din capul dum- 
neavoastră“, în care încercați să dovediți că ei greşesc și dumnea- 
voastră aveți dreptate, poate fi un semn că încercați să justificați o 


apărare psihică. Poate fi vorba despre o deplasare sau o formaţiune 
reacțională pe care încercați să o consolidaţi, dar poate fi vorba și 
despre alt mecanism de apărare. Voi discuta în detaliu despre jus- 
tificarea față de sine în Partea a III-a, „Dezarmarea mecanismelor 
dumneavoastră de apărare“. 


EXERCIŢII 


1. V-aţi revărsat vreodată furia asupra unei persoane care nu 
merita? 


Cine sau ce era cauza reală a acelei furii? Nu vă mulțumiți cu 
explicații de genul: „Aveam o dispoziţie proastă“. Dispoziţiile 
proaste nu sunt evenimente aleatorii, fără semnificaţie, iar 
adeseori există explicaţii foarte bune pentru acestea. 
Puteţi identifica motivele pentru care nu v-aţi exprimat 
acea furie în mod direct? Poate că este vorba de proximi- 
tate — persoana nevinovată s-a aflat la locul nepotrivit, 
în momentul nepotrivit; sau ați considerat că este inadec- 
vat sau periculos să vă exprimațţi furia către ținta reală a 
acelui sentiment. 

Acum, imaginaţi-vă că exprimațţi acea furie către obiectul 
său real. Dezvoltaţi această fantezie cât puteți de mult, ela- 
borând scena și interacțiunile dintre dumneavoastră. Vă 
poate fi de folos să vorbiţi cu voce tare, ca și cum persoana 
ar fi în aceeași cameră cu dumneavoastră. 

V-aţi simțit incomod sau neliniștit cu privire la exprima- 
rea propriei furii? Dacă da, vă va spune ceva despre cât de 
bine tolerați experienţa furiei și urii. 


2. Analizaţi-vă atitudinea la adresa ostilităţii: 


Simțiți că furia este o emoție complet distructivă sau une- 
ori are o valoare? 


pe 


Consideraţi că există moduri adecvate și inadecvate de 
exprimare a furiei? Cum le puteţi diferenția? 


3. Descoperiţi că sunteți extrem de preocupați de mâncare, 
alcool sau o altă substanță, sau simțiți o dorință puternică 
de a acumula bunuri materiale? Dacă da: 


Atunci când simțiți o astfel de poftă, în loc să o satisfaceți 
imediat, așezaţi-vă undeva cu jurnalul dumneavoastră și 
notaţi o descriere a modului în care vă simțiți atunci când 
vreți sau doriți un anumit lucru. 

Fiți detaliați și meticuloși; încercaţi să fiți cât se poate de 
exacți. Observați că apar și alte emoții sau impulsuri, pe 
măsură ce scrieți? Descrieți în detaliu și acele sentimente. 
Încercaţi să așteptați cât se poate de mult, înainte să vă 
satisfaceți impulsul. 


Aveţi reacții puternice de dezgust sau repulsie, pe care majo- 
ritatea oamenilor par să nu le împărtășească? Formaţiunea 
reacțională este unul dintre mecanismele de apărare cel mai 
rar întâlnite, așadar să nu fiți surprinși dacă răspunsul este 
„nu“. Dar dacă aţi răspuns „da“: 


Folosind propoziţii care încep prin „Mă dezgustă X deoa- 
rece...“ sau „Simt repulsie față de X pentru că...“, notaţi o 
descriere detaliată a ce anume stârnește acel dezgust sau 
acea repulsie. Rezolvaţi această parte a exerciţiului îna- 
inte de a continua lectura. 

Acum rescrieți acele propoziţii, înlocuind cuvintele „mă 
dezgustă“ și „simt repulsie“ cu „mă atrage“ și „simt atracție“. 
Probabil că vi se va părea ciudat acest exercițiu; ideea de a 
simți atracție în loc de dezgust poate părea absurdă. 

Fiți foarte atenţi la această reacţie și la cât de intens 
respingeți ideea de atracţie. Dispreţul și ridiculizarea, în 
special, potînsemna că simțiți o nevoie puternică de a vă 
consolida apărările. 


5. V-aţi simțit vreodată extrem de sfidători pentru că ați încăl- 
cat un cod de comportament acceptat la nivel larg? Poate că 
a fost vorba despre regulile unei organizaţii sau de dorințele 
propriei familii. V-aţi gândit: „Refuz să îi las să mă facă să mă 
simt vinovat/ă din această cauză!“? 

e Poate că aveţi un spirit independent, care refuză să se con- 
formeze normelor sociale care par greșite sau nedrepte. 

e Pedealtă parte, dacă simțiți nevoia să vă etalați „indiferența“ 
față de critică sau dacă folosiți multă energie mentală jus- 
tificându-vă sfidarea, dezbătând chestiunea cu niște critici 
imaginari din mintea dumneavoastră pentru a le dovedi 
că greşesc, această atitudine poate indica prezența unei 
vinovăţii (sau rușini) extrem de dureroase și de inconștiente; 
poate că o evitați prin această formaţiune reacțională de 
nerușinare sau indiferență sfidătoare. 

e Suspendațţi-vă scepticismul pentru o clipă, reduceţi la 
tăcere vocea din capul dumneavoastră care insistă asu- 
pra punctului dumneavoastră de vedere și gândiți-vă că 
poate vă pasă mult mai mult decât spuneți. Nu trebuie să 
recunoașteți acest lucru față de altcineva. Străduiţi-vă să 
vedeți și cealaltă parte a discuţiei din mintea dumneavoas- 
tră. Cum vă simțţiţi, ca urmare? 


CE URMEAZĂ? 


Răspunsurile dumneavoastră la primele două întrebări ar trebui 
să vă ajute să vă concentrați mai mult asupra propriilor atitudini 
la adresa furiei; la fel ca majoritatea oamenilor, probabil că vă 
este inconfortabil să simţiți sau exprimați ostilitatea. Această carte 
adoptă perspectiva conform căreia furia este o parte normală a 
relațiilor umane (vedeţi Capitolul Trei, pp. 50-51); dacă această 
idee vă face să vă simţiți extrem de incomod, probabil că vă bazaţi 

pe un mecanism de apărare care vă protejează. Fiți atenți la felul 
cum vă simțiți în preajma altor persoane care își exprimă furia. 

Ultima întrebare introduce o abordare pe care o voi aduce 
în discuţie pe tot parcursul cărţii, dar mai ales în Capitolul 
Treisprezece: recunoașterea modului în care ne bazăm pe dezba- 
teri mentale sau gânduri repetitive care insistă asupra unui anu- 
mit punct de vedere pentru a justiifica un mecanism de apărare. În 
săptămâna care urmează, analizaţi-vă propriile gânduri, pentru a 
descoperi dacă puteți identifica acest proces în acțiune. Aproape 
toată lumea își justifică apărările, la nivel mental, la un moment 
dat sau altul al vieţii. 


SASE 
Clivajul 


„Cu cât iubești mai mult pe cineva, 
Cu atât mai mult el scoate pe tine din sărite. 
Cu cât iubești mai mult pe cineva. 
Cu atât mai mult dorind să il vezi mort 
— Din muzicalul de pe Broadway, „Avenue Q 


Dintre mecanismele de apărare care vor fi discutate în această 
carte, clivajul este, probabil, cel mai greu de înțeles. Spre deose- 
bire de negare și refulare, ideea de clivaj nu a intrat în curentul 
principal de gândire al societății noastre, așa că nu găsim refe- 
riri familiare la acesta în vorbirea cotidiană, în cărți sau filme, 
care să ne faciliteze introducerea în acest concept. De asemenea, 
este mai dificilă recunoașterea clivajului în noi înșine decât a 
altor apărări. 

Pentru a face clivajul mai ușor de înţeles, strategia mea de aici 
diferă puţin de abordările din celelalte capitole. Voi vorbi mai întâi 
despre problemele emoţionale cărora li se adresează cel mai des 
clivajul — ambivalența și sentimentele puternice de ură — apoi 
voi demonstra modul în care clivajul, ca mecanism de apărare, 
încearcă să o simplifice pe prima și să elimine conștientizarea celei 
de-a doua. 

Și, deoarece clivajul este mai ușor de identificat în afară, în con- 
textul social mai amplu, acest capitol va include mai multe exemple 
din domeniul politic și public, aplicând, în cele din urmă, ceea ce 
am învăţat, psihologiei individuale. 

CELE DOUĂ TIPURI DE AMBIVALENȚĂ 


Versurile amuzante și iscusite din „Avenue Q“ de la începutul 
acestui capitol, sunt rostite de o tânără japoneză-americană (de 
aici bizareria gramaticală a exprimării), care cugetă la problema 
veche de secole întregi a pasiunii romantice — aceea că sentimen- 
tele puternice de dragoste fac loc, uneori, mâniei sângeroase. 
Deși se vede cel mai bine în cazul legăturilor emoţionale intense, 
experiența sentimentelor opuse (dragostea și ura) face parte din 
aproape toate relaţiile noastre importante. Acceptarea realității 
unei astfel de ambivalenţe este inclusă în experiența umană — cum 
să evităm să îi rănim pe oamenii la care ținem în timpul acelor 
izbucniri emoţionale în care ne-am dori, pentru scurt timp, să îi 
omorâm. 

Termenul „ambivalență“ este folosit, de obicei, în celălalt sens 
al său: incapacitatea de a ne hotărî, sau nesiguranța cu privire la 
ceea ce ne-ar plăcea să facem. Înseamnă să fim trași în mai multe 
direcţii de către dorinţele noastre. Dacă ați avut experiența unei 
astfel de ambivalenţe — adică, dacă v-a fost greu să hotărâți ce 
opțiune să alegeți sau ce să faceți atunci când vă simţeaţi trași în 
direcţii diferite — știți cât poate fi de neplăcut și de greu de tolerat. 

Atunci când ne simțim incomod de ambivalenţi, de obicei vrem 
să rezolvăm incertitudinea cu privire la ceea ce avem de făcut, cât 
se poate de repede. În decursul anilor, mulți pacienți mi-au spus 
că nu puteau înceta să se gândească la o anumită situație în care 
au fost ambivalenţi, adesea fiind chiar „obsedaţi“ de aceasta, până 
când reușeau să se hotărască. Poate că ați avut și dumneavoastră o 
experiență similară. Uneori, facem o alegere, orice alegere, doar 
pentru a încheia incertitudinea, deoarece nu o mai putem suporta. 

După cum a remarcat neurologul Robert Burton, ambiguitatea 
sau confuzia este greu de tolerat pentru mulți dintre noi, astfel 
încât preferăm să ne retragem din aceasta într-un sentiment de 
certitudine, considerând că știm ceva fără dubii, chiar dacă, de fapt, 


nu știm și nu putem ști acel lucru.” Formele de moralitate codifi- 
cate strict, sistemele de gândire rigide și limitarea dogmatică ne 
protejează de durerea nesiguranței. 

F. Scott Fitzgerald a spus cândva: „Proba de foc a unei 
inteligențe de primă mână este capacitatea de a întreține două 
idei diametral opuse în același timp, păstrându-ţi, totuși, capaci- 
tatea de a funcționa.“!€ Indiferent dacă este, într-adevăr, o ches- 
tiune de inteligență (și nu de maturitate psihologică sau abilitate 
emoțională), majorității dintre noi ne este greu să facem ceea ce 
a descris Fitzgerald. În schimb, tindem să respingem una dintre 
acele idei contradictorii și ne refugiem în cealaltă. Acest proces 
este extrem de vizibil în domeniul politic, în care mulți oameni 
au convingeri absolute, simpliste și de nestrămutat despre gesti- 
onarea problemelor sociale spinoase. 

Înfruntarea complexității, nesiguranța cu privire la ceea ce ar 
trebui făcut, observarea și simpatizarea cu perspective diametral 
opuse — toate acestea suntextrem de incomode. Cei care simt acest 
disconfort recurg, de obicei, la o gândire de tip alb sau negru. În 
loc să simtă nesiguranță sau ambivalenţă, să se confrunte cu zone 
gri, reduc acea complexitate la ori/ori. 

Putem defini o idee sau un punct de vedere ca fiind rău (negru) 
și îl putem respinge, aliniindu-ne cu perspectiva bună (albă). De 
obicei, acest proces este însoțit de sentimente de furie și încredere 
exagerată în sine, care ne susțin convingerea că avem dreptate, 
iar ceilalți greşesc. Ambiguitatea și compromisul ies din discuţie, 
deoarece ne readuc pe tărâmul dureros al ambivalenţei. 

Gândirea de tip alb sau negru reflectă mecanismul psihic de 
apărare cunoscut drept clivaj. Atunci când suntem incapabili să 
tolerăm tensiunea și confuzia iscate de complexitate, „rezolvăm“ 
acea complexitate clivând-o în două părți simplificate și opuse, 


15 Robert Burton, On Being Certain: Believing You Are Right Even When You're 
Not, New York: St. Martin's Press, 2008. 

16 F, Scott Fitzgerald, The Crack-Up, New York: New Directions Publishing, 
1945. 

de obicei aliindu-ne cu una dintre ele și respingând-o pe cealaltă. 
Dreptrezultat, putem simți un fel de alinare atunci când credem că 
ştim ceva cu certitudine deplină; în același timp, simplificăm exce- 
siv o chestiune complexă, furându-i din bogăție și din vitalitate. 

Dacă v-aţi contrazis vreodată cu cineva care crede că știe adevă- 
rul cu siguranță totală, veți înțelege că este o experiență frustrantă, 
care nu duce nicăieri. 


PROBLEMA URII 


Într-o manieră asemănătoare, folosim clivajul și pentru a ne con- 
frunta cu vieţile noastre emoționale. Ambivalența în cel de-al doilea 
sens al său — atitudini sau sentimente simultane și contradictorii, 
precum dragostea și ura — prezintă o provocare și mai mare decât 
tolerarea punctelor de vedere opuse. Aţi avut vreodată o ceartă trau- 
matizantă cu o persoană dragă — un partener de cuplu, un prieten 
sau un membru al familiei — și ați simțit, sub impulsul momentu- 
lui, că nu vreţi să mai vorbiți niciodată cu acea persoană? După o 
ieşire explozivă, ați fost absolut siguri că relația s-a terminat, însă 
a doua zi v-aţi răzgândit? 

Este dificil să tolerăm sentimentele temporare de ură pentru 
o persoană pe care o iubim, mai ales din moment ce, în cultura 
noastră, ura este percepută de obicei ca o emoție inacceptabilă. 
Descrierile populare ale naturii umane, care se găsesc în cărțile 
pentru copii, emisiunile pentru familie, manualele școlare pe tema 
diverselor chestiuni sociale, corecte din punct de vedere politic etc. 
elimină, adeseori, ura sau îi critică exprimarea. Învățăm că ura este 
un sentiment pe care nu ar trebui să îl avem, în ciuda numeroa- 
selor locuri în care îl vedem exprimat, în mod obișnuit: de către 
habotnicii religioși, politicieni, rasiști, instigatori la război etc. 

Este inacceptabilă mai ales în relaţiile noastre personale, deși 
majoritatea dintre noi a spus, la un moment dat, ceva de genul: 


„M-a enervat atât de tare, că îmi venea să îl omor.“ Aţi putea sugera 
că e doar „un fel de a spune“ și nu vorbeaţi serios. Desigur că nu 
avem intenția de a ucide pe cineva; dar de ce apare ideea de crimă? 
De ce nu ne exprimăm această emoție în alt fel? Deşi are loc la nivel 
inconștient, majoritatea oamenilor au simțit furie violentă la un 
moment dat în viețile lor. 

Puţini dintre noi dorim să recunoaștem sentimentele de ură față 
de un părinte, copil, partener de viață sau prieten apropiat, deși 
pare mai ușor să mărturisim că simțim asta față de un frate sau o 
soră. Mai ales în copilărie, înainte să devenim complet „civilizaţi“, 
violența fizică izbucnește de multe ori între copiii din aceeași 
familie; chiar și ca adulți, este obișnuit ca frații să aibă relaţii fur- 
tunoase, să aibă ieșiri violente atunci când se adună cu toții de 
sărbători sau să își poarte pică ani de zile. Dacă dumneavoastră nu 
ați simțit acest lucru niciodată, este posibil să cunoaşteţi oameni 
care au trăit așa ceva. Ura poate fi atât de intensă, de insuportabilă, 
încât fraţii și surorile încheie definitiv relaţiile dintre ei. 

De asemenea, considerăm că propria ură este acceptabilă atunci 
când pare justificată, când cineva ne-a rănit într-o manieră pro- 
fundă. Mai ales dacă există răutate sau insensibilitate de cealaltă 
parte, considerăm că este în regulă să urâm. V-aţi înfuriat vreodată 
dacă un alt șofer v-a „furat“ locul de parcare pe care îl așteptați? 
Aţi vrut să pocniţi o persoană care a intrat intenționat la coadă în 
fața dumneavoastră? Aţi vrut să vă sugrumațţi partenerul de cuplu 
sau soțul/soția atunci când a făcut un comentariu jignitor despre 
dumneavoastră, în fața unor prieteni? 

În relaţiile apropiate, ura poate fi extrem de dureroasă și de 
distructivă. Atunci când ne copleșește, putem răbufni și provoca 
durere, rănindu-i pe oamenii la care ținem. Probabil că ați avut 
experiența izbucnirii la adresa cuiva în timpul unei dispute și a 
rostirii unor cuvinte pe care le-aţi regretat mai târziu. Sub impul- 
sul momentului, probabil că ați simţit că urați persoana respectivă 
şi că doreaţi ca relația dumneavoastră să înceteze; poate că ați și 
spus asta, folosind un limbaj crud și abuziv. 

În decursul anilor, mulți pacienți mi-au povestit despre conflic- 
tele din relațiile lor, am descoperit că, atunci când sunt copleșiți de 
ură, este ceva obișnuit ca oamenii să le spună partenerilor de cuplu: 
„Mai du-te naibii!“ sau chiar: „Dispari de pe fața pământului!“. 


UNIVERSALITATEA URII 


În practica mea, pacienţii mă corectează uneori, dacă folosesc cuvân- 
tul „ură“ pentru a le descrie sentimentele: „Poate că sunt furios, dar 
e cam mult spus că urăsc. Nu cred că simt ură.“ De obicei, consideră 
că ura este o emoție rea; înseamnă că e ceva în neregulă cu tine. Ura 
este unul dintre acele sentimente pe care cărțile de psihologie prac- 
tică și ghidurile spirituale te învaţă să le depășești sau să treci peste 
ele, de parcă am putea să scăpăm pentru totdeauna de acea emoție. 

Dar uitaţi-vă la știrile de seară si veți vedea atrocități zilnice 
comise în Africa, reprimarea brutală a disidenţei în Orientul 
Mijlociu, crime oribile comise în țara noastră, nenumărate acte 
de răzbunare înfăptuite de regimurile politice corupte sau arma- 
tele rebele din toată lumea. În fiecare zi, oamenii de pe întreaga 
planetă își exprimă ura. 

Dacă vă uitaţi seara la emisiunile de reality show, veţi vedea 
acest aspect al naturii umane exprimat intens și nerușinat: invitați 
dornici de atenţie, îndemnați să ofere un spectacol pentru audienţă, 
spun lucruri malițioase oamenilor pe care se presupune că îi iubesc. 
Ura este un fapt al vieţii, iar gestionând-o, inhibând exprimarea 
acesteia, mai ales în majoritatea relațiilor noastre importante, deve- 
nim civilizați. 

La fel cum clivajul poate „rezolva“ ambiguitatea ideilor opuse 
ducând la o gândire de tip alb sau negru, el ne poate ajuta și să 
înfruntăm problema ambivalenţei în relaţiile noastre. Din punct 
de vedere emoţional, clivajul înseamnă să împărțim impulsurile 
de dragoste și de ură și să le menţinem complet separat. De obicei, 


acest lucru înseamnă să îndreptăm ura către o altă persoană decât 
cea pentru care este menită. 

În capitolul anterior, despre deplasare, am dat exemplul unei 
proaspete mame care nutrește resentimente împotriva soțului său 
și nu a copilului; o astfel de deplasare depinde de acest tip de cli- 
vaj emoțional. Mama și-a clivat ambivalenţa cu privire la bebelușul 
dependent de ea; se bucură de sentimentele de iubire și mulțumire 
și își deplasează ostilitatea de la copil către soţ. 

Pe măsură ce încercaţi să înțelegeți mecanismele de apărare și 
modul în care acestea funcționează, etichetarea și izolarea proce- 
selor exacte este mai puţin importantă decât recunoașterea dure- 
rii pe care sunt menite să o rezolve. Este dificil și dureros să avem 
emoții contradictorii (sentimente de dragoste și ură) pentru orice 
persoană apropiată, mai ales dacă este vorba de bebelușul neaju- 
torat pe care ni l-am dorit dintotdeauna. 


POVESTEA LUI ALEXIS 


Una dintre pacientele mele, Alexis, avea probleme cu ambivalența 
în ambele sensuri ale cuvântului. În momentul când a început tra- 
tamentul, se întâlnea de câteva luni cu doi bărbaţi diferiți — Steve 
și Brian — de obicei nu în aceeași perioadă, ci prin rotaţie. La înce- 
put, s-a hotărât că vrea să rămână cu Steve; apoi s-a răzgândit, a 
renunțat la Steve și a trecut la Brian. Nu se putea hotărî. 

La începutul fiecărei perioade cu unul sau cu celălalt, Alexis 
simţea că este „îndrăgostită“ și credea că este fericită (deși avea 
îndoieli dacă luase sau nu decizia corectă); atunci când apărea, 
inevitabil, un conflict care o făcea să devină furioasă sau frustrată, 
stabilea rapid că făcuse o greșeală, renunţa la actualul iubit și relua 
legătura cu cel pe care îl respinsese anterior. 

Alexis nu putea face față realităţii unei relații. Partenerii noștri 
fac, în mod inevitabil, lucruri care ne enervează sau ne frustrează; 

ori de câte ori simțea furie sau frustrare, Alexis considera că este o 
dovadă a faptului că a luat decizia greşită. Avea o perspectivă ide- 
alizată despre dragoste ca stare perfectă, neîntinată de celelalte 
emoții care o complicau, și pe care le cliva și le respingea de îndată 
ce începea să le simtă. 

Dar suportarea furiei și, uneori, a urii care survine în relațiile 
noastre, evitarea comportamentului distructiv, care îi rănește pe 
cei dragi în acele momente, ne permit să menţinem intimitatea cu 
o altă persoană timp de mulți ani de zile. Acest lucru se aplică și 
prieteniilor și relațiilor noastre familiale. 

După cum voi discuta în Partea a III-a, a tolera acest tip de 
ambivalență înseamnă a învăța să trăim o emoție fără ca ea să ne 
copleșească, și a înțelege că toate sentimentele sunt temporare. 
Tolerarea ambivalenţei înseamnă capacitatea de a gândi și a crede 
cu adevărat: „Poate că te urăsc în momentul acesta, poate că aș vrea 
să te dau cu capul de pereţi, dar știu că acest sentiment va trece și, 
în cele din urmă, voi simți din nou dragostea mea pentru tine.“ 


CLIVAJUL UTIL VS. CLIVAJUL EXCESIV 


Clivajul excesiv poate face ca relaţiile să fie dificile şi instabile. 
Poate cunoaşteţi pe cineva care începe și încheie în mod repetat 
relații romantice, sau care își face prieteni noi și renunță rapid la 
aceștia. Dacă nu puteţi tolera realitatea emoţiilor contradictorii, 
vă va fi greu să menţineţi un contact uman apropiat. 

Pe de altă parte, clivajul ne permite adeseori să ne susţinem și 
să ne protejăm relaţiile. Dacă avem alte moduri de a ne exprima 
sentimentele de furie, înseamnă că îi putem proteja pe cei dragi de 
aceste emoții. Dacă avem motive legitime să ne simțim furioși, este 
important să comunicăm acea furie (în maniere constructive) prie- 
tenilor, membrilor familiei și colegilor, dar nu este o idee bună să îi 
bombardăm cu întreaga intensitate a furiei noastre în toiul acțiunii. 


Una dintre funcţiile utile ale societății este să ne ofere moduri 
de a ne exprima furia — să identificăm locuri în care este normal 
să simțim și să ne exprimăm agresivitatea (clivată), sau chiar ura. 
Gândiţi-vă la cum funcționează competiţiile în sportul profesio- 
nist, de exemplu, în care majoritatea spectatorilor se identifică 
cu o echipă sau un concurent și doresc să zdrobească rivalul. Nu 
doar că oferă un mod necesar de a ne exprima impulsurile compe- 
titive, dar ne permit și să canalizăm numeroase sentimente agre- 
sive departe de relaţiile noastre intime și să le exprimăm într-un 
context mai sigur. 

Războiul, cu un combatant inamic identificat, poate servi 
aceluiași scop, oferind un mod aprobat de a ne exprima agresivi- 
tatea. În perioadele de război, clivajul devine extrem de evident: 
oamenii de acasă se reunesc mai ușor, își lasă neînțelegerile la o 
parte și se unesc împotriva unui dușman comun. Pentru o peri- 
oadă, poatecrea sentimentul armoniei și unității domestice, extrem 
de important în confruntarea cu o amenințare reală din exterior. 

Dar oamenii care se bazează foarte mult pe acest tip de apărare 
pot avea probleme fără o astfel de manieră de a-și exprima agre- 
sivitatea. De exemplu, în filmul „Marele Santini“, din 1979, colo- 
nelul Bull Meechum se întoarce după o misiune în străinătate și 
începe să își terorizeze familia. Mai târziu, recunoaște în fața pri- 
etenului său, Virgil, că este greu să fii războinic pe timp de pace. 
Are nevoie de modalitatea aprobată de a-și exprima agresivitatea, 
care îi permite să o cliveze și să și-o îndrepte departe de cei dragi. 
Fără o astfel de cale de exprimare, își brutalizează constant soția 
și cei patru copii. 

Probabil că ați participat și dumneavoastră la evenimente spor- 
tive ale propriilor copii și ați văzut un anumit tată extrem de preo- 
cupat de victoria echipei din care face parte fiica sa, și care devine 
agresiv și abuziv faţă de arbitru atunci când deciziile sunt favora- 
bile echipei adverse. Probabil că se confruntă cu un anumit nivel 
de ură, încearcă să o cliveze și să o canalizeze către sport, dar 
descoperă că sentimentul încă este incontrolabil. Uneori, „furia 

la volan“ poate reflecta procesul de clivaj: deși, teoretic, este mai 
sigur să vă îndreptați furia către străini, puteți avea probleme dacă 
celălalt șofer este la fel de mânios pentru că i-ați tăiat calea în trafic! 

De asemenea, clivajul poate fi folosit de ecologistul extrem de 
furios pe care l-am descris în ultimul capitol, activistul ostil care 
luptă pentru a proteja drepturile animalelor sau mediul încon- 
jurător cu o ură intensă, îndreptată către poluatorii industriali 
nemiloşi sau oamenii de știință diabolici din diverse laboratoare. 
Aceștia pot simţi ură, și pe bună dreptate; dar atunci când clivajul 
este excesiv, perspectiva lor asupra lumii devine simplistă: eroii 
negativi caricaturizați versus victima pură și nevinovată. 

Percepțiile despre persoanele dragi și atitudinile față de acestea 
pot deveni, și ele, bidimensionale. Oamenii care recurg la clivaj pot 
deveni extrem de „amabili“ în relaţiile lor intime; la nivel personal, 
pot părea artificiali sau siropoși. Și-au clivat sentimentele agresive 
şi au ales o modalitate de exprimare pe care o găsesc acceptabilă, 
dar prețul plătit este lipsa intimității autentice în relațiile de prie- 
tenie, dar și în cele familiale și amoroase. 


CLIVAREA PERCEPȚIILOR NOASTRE DESPRE ALŢI 
OAMENI 


Atunci când clivajul este activ, ne afectează adeseori capacitatea 
de a percepe alți oameni în mod corect. În exemplul de mai sus, 
activistul cu exces de zel vede problema drepturilor animalelor sau 
protejării mediului înconjurător în termeni de alb sau negru, sau 
chiar în termeni moraliști; drept rezultat, cei care se află de cealaltă 
parte devin caricaturi — ștabi corporatiști nemiloși sau oameni 
de știință cruzi — nemaifiind oameni tridimensionali. După cum 
am discutat mai devreme în acest capitol, ne este mai ușor să ne 
acceptăm ura dacă noi considerăm că este justificată; uneori, ne 

distorsionăm percepțiile, în mod inconștient, ca modalitate de a 
ne justifica sentimentele de ură. 

Pentru a găsi o modalitate sigură de exprimare a sentimente- 
lor noastre ostile, putem percepe lumea în termeni foarte clari de 
bine și rău: animalele neajutorate, nevinovate, și oamenii răi care 
le exploatează; mediul înconjurător imaculat și răufăcătorii care îl 
poluează. Îi urâm pe oamenii aceia răi, iar ei merită asta. În vremuri 
de război, guvernele folosesc acest tip de clivaj prin propagandă, 
pentru a ne convinge că partea adversă este rea. Gândiţi-vă la fil- 
mele create în timpul celui de-Al Doilea Război Mondial, pline de 
naziști caricaturizați. 

Urâţi-i pe oamenii aceștia — o merită! 

Eroii din acele filme de război din anii 1940 sunt, de obicei, la 
fel de bidimensionali ca și naziștii cei răi cu care se luptă, simpli 
în bunătatea lor — neînfricați, idealiști, plini de dragoste față de 
ţara lor și pregătiți să moară pentru ea. Rareori auziți un politi- 
cian din ziua de astăzi care să vorbească despre soldaţii noștri în 
uniformă altfel decât ca despre niște modele de curaj și sacrificiu 
de sine. Perspectiva asupra lumii în termeni de alb sau negru, de 
bine versus rău, reflectă procesul de clivaj. Pune stăpânire pe o 
realitate complexă, ambiguă, și o simplifică, în scopul apărării: fie 
un mecanism psihic individual de apărare, fie o apărare națională, 
care mobilizează ura populației în vreme de război. 


CLIVAJUL ÎN CONDIȚII DE STRES EXTREM 


Chiar și oamenii care nu se bazează în principal pe clivaj ca meca- 
nism de apărare pot recurge la clivaj în condiţii de stres extrem, 
atunci când mecanismele lor normale de apărare îi dezamăgesc. 
Negarea sau refularea pot funcționa o vreme, dar emoțiile intense 
ar putea trece prin ele, iar clivajul acționează ca un fel de apărare 
de rezervă. Pot explica acest proces mai clar cu un exemplu. 

Nepotul clientei mele, Chloe, s-a încurcat cu un grup de traficanţi 
de droguri și a fost ucis cu brutalitate de aceștia. Criminalii au fost 
prinși, dar au ajuns în instanța de judecată abia după câțiva ani. 
Pe măsură ce procesul se apropia, anticipând ororile pe care aveau 
să le audă de pe banca martorilor, Chloe și familia ei s-au unit sub 
forma unui grup de sprijin. Au creat un program, pentru a se asi- 
gura că cel puţin un membru al familiei era întotdeauna prezent. 
Evenimentele și obligațiile obișnuite erau lăsate deoparte; viața se 
învârtea în jurul procesului care se apropia. 

În această perioadă, familia lui Chloe a devenit devotată cauzei 
de a-i face dreptate băiatului ucis, care, așa cum se întâmplă de obi- 
cei în astfel de cazuri, devenise o persoană mult mai bună în amin- 
tirile lor decât fusese vreodată în viața reală. Familia și-a urmat 
scopul cu o fervoare aproape religioasă: condamnarea criminalilor 
la închisoare pe viață a devenit singurul scop al vieţii lor. Vechile 
nemulțumiri și conflicte dintre membrii familiei au fost lăsate deo- 
parte. Majoritatea dintre noi putem înțelege de ce s-ar întâmpla 
așa ceva; probabil că majoritatea dintre noi am reacționa la fel. 

Cu puțin timp înainte de începerea procesului, o prietenă de-a 
lui Chloe a făcut greșeala să se plângă de fratele ei, față de aceasta — 
pe bună dreptate, după cum s-a dovedit mai târziu, deși Chloe nu 
vedea asta la momentul respectiv. S-a întors împotriva prietenei 
sale și a încheiat relațiile cu aceasta, acuzând-o că i-a tratat fratele 
„cu răutate“, deși, de fapt, era vina acestuia. Prietena lui Chloe 
a devenit o persoană foarte „rea“, un dușman care trebuia să fie 
exilat. 

La fel ca o naţiune aflată în condiţii de stres în vreme de război, 
familia lui Chloe s-a strâns laolaltă. Nepotul ucis fusese bun, fami- 
lia lor era iubitoare, iar oricine nu îi sprijinea întru totul era rău. 
Prietena lui Chloe a devenit un dușman malefic, pe care trebuia să 
îl învingă. Deoarece durerea și groaza iscată de procesul care se 
apropia îi provocase atâta stres, nu mai putea tolera situații ambi- 
gue, ambivalente: nu putea suporta să creadă că fratele pe care îl 
iubea se comportase urât față de prietena ei. 


După câteva luni, după ce procesul a luat sfârșit și criminalii 
au fost condamnaţi, iar Chloe nu a trebuit să mai facă față unui 
stres enorm, ea a ajuns să înțeleagă punctul de vedere al prietenei 
sale și a reluat relaţia cu aceasta. Și-a recuperat perspectiva mai 
nuanțată asupra propriului frate, pe care o avea de obicei. Dar, 
în timpul acelei perioade îngrozitoare, înainte și după proces, a 
trebuit să îndure atât de mult stres, încât o perspectivă nuanțată, 
ambivalentă, i-ar fi suprasolicitat capacitățile emoţionale. 


LA CE TREBUIE SĂ FIŢI ATENŢI 


Extremele de bine și rău reprezintă semnul distinctiv al clivajului, 
împreună cu schimbările majore de la emoții foarte pozitive la unele 
foarte negative, atunci când vine vorba despre relațiile importante; 
veți vedea fluctuații enorme în percepția asupra celorlalți oameni, 
care pot trece abrupt de la un loc pe piedestal la groapa de gunoi, 
peste noapte. Gândirea de tip alb sau negru este la ordinea zilei. 


NEVOIA ȘI DEPENDENȚA 


Bărbaţii și femeile cărora le este greu să tolereze frustrarea 
inevitabilă care apare atunci când depind de alți oameni se pot 
îndrăgosti și pierde acest sentiment repede, crezând mai întâi 
în perfecțiunea unui nou partener, apoi respingându-l ca și cum 
ar fi lipsit de valoare. La fel ca pacienta mea, Alexis, puteţi avea 
probleme cu realitatea emoţiilor contradictorii, „rezolvându-vă“ 
ambivalența scăpând de partenerul de cuplu care v-a dezamăgit sau 
v-a enervat. Cititorii care s-au identificat cu afirmaţiile din Grupul 4 
sunt predispuși să apeleze la acest tip de clivaj. 

Puteţi vedea un tipar similar în prieteniile dumneavoastră: 
poate că nu criticați deloc anumiţi oameni pe care îi admirați și îi 
disprețuiți pe dușmani cu ardoare. Sentimentele intense și volatile 

pot fi un semn al clivajului. Dacă vă atașați foarte mult sau deveniți 
obsedați de alți oameni, indiferent dacă sunt prieteni sau parte- 
neri de cuplu — mai ales dacă tindeți să îi idealizați — s-ar putea 
să vă bazați pe un clivaj excesiv. Cititorii care s-au identificat cel 
mai mult cu afirmațiile din Grupul 2 ar trebui să fie atenți. Dacă 
vă entuziasmați în mod repetat cu privire la oameni noi, iar apoi 
vă pierdeţi rapid interesul, se poate să vă fie greu să acceptați rea- 
litatea ambivalenței în toate relațiile dumneavoastră care implică 
nevoia sau dependența. 

Deși, de obicei, ne apărăm împotriva conștientizării furiei, este 
posibil să clivăm sentimentele de dragoste atunci când simțim că 
este prea periculos să ne recunoaștem nevoia și dependența. Se 
poate ca o persoană furioasă sau nemulțumită în mod constant să 
evite sentimentele mai tandre; uneori, pare mai sigur să fii furios 
(o emoție puternică!), dar convins că ai dreptate, decât vulnera- 
bil, rănit și dezamăgit de un om pe care îl iubeşti, mai ales dacă 
depinzi foarte mult de acesta. 


EMOȚIILE 


Cititorii care se identifică cel mai mult cu afirmaţiile din 
Grupul 4 pot „exploda“ sau își pot ieşi din sărite, din când în când. 
Pentru perioade lungi de timp, puteți reuși să vă clivați emoțiile 
ostile sau „negative“, găsind modalități de exprimare a acestora 
în altă parte, la distanță; dar atunci când vă simțiți deodată furioși 
față de o persoană apropiată, furia poate pune stăpânire pe dum- 
neavoastră și vă poate copleși. Creşterile bruște, neașteptate ale 
emoțiilor puternice, mai ales atunci când este greu să explicăm 
intensitatea lor în acel moment, indică de obicei eșecul clivajului 
ca mecanism de apărare. 

Uneori, clivajul poate fi o apărare extrem de stabilă, ca în cazul 
persoanei „echilibrate“, care își ţine în frâu emoțiile și izbucnește 
rareori (Grupul 3). Clivajul joacă un rol important și în obsesii și 
compulsii. În celebrul caz al „Omului cu șobolani“, Freud descrie 


un pacient cu un conflict puternic între sentimentele de dragoste 
şi de ură; „Omul cu șobolani“ se baza pe gândirea obsesivă și com- 
portamentul compulsiv pentru a ţine ura sub control și departe 
de conștiință: obsesiile și compulsiile țin clivajul la locul său, dar 
numai prin vigilență constantă.” Dacă vă confruntați cu gânduri 
obsesive și/sau comportamente compulsive, poate că vă bazaţi pe 
clivaj pentru a vă păstra agresivitatea la distanță. 

Clivajul ca mecanism de apărare poate fi extrem de instabil și 
de haotic: unii oameni care se bazează pe clivaj trec de la o emoție 
extremă la alta într-o perioadă scurtă de timp. Perspectivele pot 
trece rapid de la a adora la a dispreţui persoana de lângă tine. 
Problema ambivalenţei, a modului în care este gestionată realitatea 
emoțiilor contradictorii în toate relaţiile, reprezintă o provocare 
pentru toată lumea, mai ales pentru oamenii care se confruntă cu 
simptome ale tulburării de personalitate de tip borderline.!8 


STIMA DE SINE 


Pentru o persoană care se confruntă cu probleme legate de 
rușine și stimă de sine scăzută, ambivalența aduce o provocare 
suplimentară. Dacă ne străduim să ne găsim valoarea personală, 
atunci când o persoană dragă ne dezamăgește sau ne frustrează, 
o luăm adesea ca pe o ofensă personală, care ne rănește profund. 
Ni se poate părea atât de chinuitor, încât o urâm pentru că ne-au 
făcut să ne simțim astfel. Clivăm acea dragoste și ne refugiem în 


17 Sigmund Freud, “Remarci asupra unui caz de nevroză obsesională“, Opere 
esențiale, vol. 7, București: Trei, 2010, p. 60. 

18 Deşi eu nu acord multă valoare acestui diagnostic, DSM-IV (Manualul de 
diagnostic şi statistică a tulburărilor mentale, ediția a IV-a) identifică un 
număr de trăsături care apar, de obicei, împreună, deşi în aproape toate 
aşa-numitele tulburări de personalitate, dar şi în alte tulburări. Pentru sco- 
pul nostru, cea mai importantă dintre acestea este „un tipar de relații inter- 
personale instabile şi intense, caracterizate de alternarea între extreme ale 
idealizării şi devalorizării“. Aceste alternări reflectă funcționarea instabilă 
şi haotică a clivajului ca mecanism de apărare. 

furie, întorcându-ne împotriva persoanei care a stârnit acele sen- 
timente de ruşine. Cititorii care se simt mai atraşi de afirmațiile 
din Grupul 6 tind să se bazeze pe acest tip de clivaj. (Voi spune 
mai multe despre acest tip de apărare în Capitolul Unsprezece.) 


EXERCIŢII 


1. Care este afilierea dumneavoastră politică? Dacă vă 
identificați puternic cu partidul dumneavoastră (adică dacă 
votaţi întotdeauna fie candidatul democrat, fie candidatul 
republican), analizaţi platforma celuilalt partid și vedeţi 
dacă sunteți de acord cu vreunul dintre punctele sale de 
vedere. Politica este un domeniu în care oamenii apelează 
adesea la gândirea de tip alb sau negru; dacă nu găsiţi niciun 
punct cu care să simpatizați, se poate să folosiţi clivajul pen- 
tru a rezolva ambiguităţile și nuanțele, mai ales dacă tindeţi 
să caricaturizați oamenii — adică republicanii sunt fanatici 
religioși înarmați, iar democrații sunt socialiști care îl urăsc 
pe Dumnezeu. 

2. Gândiţi-vă la una dintre primele dumneavoastră relaţii de 
dragoste. Vă amintiţi prima dată când v-aţi simţit frustraţi, 
dezamăgiţi sau furioși pe partenerul dumneavoastră? Cum 
aţi făcut față acelor sentimente? V-au ridicat semne seri- 
oase de întrebare dacă să mai continuaţi relația? Relaţia a 
supraviețuit sau apariţia acestor emoții dificile a condus la 
încheierea ei? 

3. Acum, gândiţi-vă la relația de dragoste actuală sau una 
recentă; amintiți-vă una dintre cele mai intense certuri pe 
care le-aţi avut, atunci când v-aţi simţit răniți sau dezamăgiți. 
Cum v-aţi exprimat furia? 

a. Aţi explodat și v-aţi atacat partenerul în moduri dureroase 
(chiar dacă ați simţit că erau justificate)? 


b. Sau, la extrema opusă, v-a fost teamă de furie — a dumneavoas- 

tră sau a partenerului — și ați cedat rapid, asumându-vă vina? 

Ambele poziții reflectă procesul de clivaj: în primul caz, v-aţi 

îndepărtat prin clivaj toate sentimentele bune, de dragoste, și, 

drept urmare, ați simțit doar ostilitate; în cel de-al doilea caz, v-aţi 

îndepărtat prin clivaj furia, deoarece ați considerat-o prea supără- 
toare sau distructivă. 


4. Atunci când vă enervați pe prieteni, membri ai familiei sau 
colegi de serviciu, tindeți să vă îndepărtați și să renunțați la 
ei? Dacă adoptați un tipar de conflicte explozive, care conduc 
la o ruptură, mai ales dacă tindeţi să simțiți că aveţi dreptate 
în propria apărare, poate fi în funcţiune clivajul. Analizaţi 
una dintre aceste relaţii eșuate; alegeţi o persoană a cărei 
amintire încă vă trezește sentimente de furie, dar care a 
însemnat cândva foarte mult pentru dumneavoastră: 

a. Străduiţi-vă să vă dați seama ce s-a întâmplat, din punc- 
tul de vedere al celeilalte persoane. Nu vă permiteți să 
„contraargumentați“ sau să vă gândiţi „da, dar...“ 

b. Amintiţi-vă un moment de dinainte de ruptură, când v-aţi 
simţit foarte apropiați de cealaltă persoană; încercați să vă 
aduceți aminte de sentimentele bune și vedeți dacă au rămas 
urme ale acestora. Dacă nu puteţi, înseamnă că ați reușit să 
clivați și ați negat toată afecțiunea pe care ați simțit-o vreodată. 

c. Dacă reușiţi să recuperaţi acele sentimente frumoase, simțiți 
vreun regret sau tristețe după aceea? Atunci când „vinde- 
căm“ un clivaj — adică, atunci când recuperăm dragostea 
sau afecțiunea clivată, de obicei trezim în noi înșine senti- 
mente de pierdere, remușcare sau regret. 

d. Sau, în schimb, aveți sentimente de rușine? Uneori, trecem 
de la „a avea dreptate deplină“ la „a greși complet“ — un alt 
caz de clivaj. Vedeţi dacă puteți găsi un punct de vedere mai 
„nuanţat“, în care fiecare dintre dumneavoastră a contribuit 
la respectiva neînțelegere. 

5. Amintiţi-vă de o perioadă din viața dumneavoastră în care ați 
trecut printr-un moment extrem de dificil — poate nu la fel 
de îngrozitor ca experiența prin care a trecut Chloe, dar ceva 
foarte stresant, foarte dureros. 

a. Aţi devenit mai sensibili sau mai „irascibili“ în acea peri- 
oadă, la fel ca majoritatea oamenilor? Aţi avut mai puţină 
toleranță decât de obicei pentru provocările obișnuite pe 
care vi le prezenta viața? 

b. Aţi avut vreodată neînţelegeri serioase cu alți oameni? V-aţi 
simțit „persecutați“ de comportamentul unui prieten, coleg 
sau membru al familiei? Ați simţit că aveţi dușmani? 

c. Atunci când vă uitaţi înapoi, vă dați seama în ce fel au fost 
distorsionate sau inexacte perspectiva dumneavoastră asu- 
pra lumii și toleranța față de alți oameni? Respectivele inci- 
dente vi se par acum neînsemnate, în comparaţie cu modul 
cum le-aţi văzut atunci? 


CE URMEAZĂ? 


În continuarea capitolelor precedente, exercițiile de mai sus 
vă încurajează să analizați mai profund rolul ostilităţii în relațiile 
dumneavoastră amoroase și în alte legături intime. Până acum, am 
discutat despre negarea și refularea furiei, deplasând-o și clivând-o, 
pentru a o îndrepta departe de o persoană dragă. Gestionarea forței 
potențial distructive a furiei și urii reprezintă o provocare psiho- 
logică majoră pentru toată lumea. 

În următoarea săptămână, fiți atenți la sentimentele ostile care 
ar putea apărea în viața dumneavoastră. Observați modul cum le 
înfruntați, și dacă apelaţi la vreunul dintre mecanismele de apă- 
rare discutate până acum. După cum voi discuta în Partea a III-a, 
o strategie mai eficientă ar fi să inhibăm prima creștere explozivă 
a emoțţiei, amintindu-ne că toate sentimentele sunt temporare și 
vor trece, cu timpul. Însă este mai ușor de spus decât de făcut! 


SAPTE 
Idealizarea 


„Sam: Am știut de prima dată când am atins-o. Mă simteam de parcă mă 
întorceam acasă... dar nu la vreo casă pe care o mai cunoscusem vreodată. 
Doar i-am dat mâna. ca să o ajut să coboare din mașină și am știut. A fost 
ca un fel de... magie” 

— „Nopti albe în Seattle" (1993) 


În ultimul capitol am discutat despre clivaj ca modalitate de a 
rezolva ambiguitatea, implicând fie emoţii contradictorii, fie ati- 
tudini incompatibile. De asemenea, am descris modul în care cli- 
vajul colorează adeseori felul în care percepem oamenii, folosind 
exemplul perioadei de război, când combatanții aflați de cealaltă 
parte a unui conflict devin foarte răi, iar soldaţii noștri, foarte buni. 
Drept rezultat al acestui tip de clivaj, tindem să ne urâm inamicii 
și să ne idealizăm eroii. Acest capitol analizează maniera în care 
idealizarea însoțește clivajul, dar funcționează și ca mecanism de 
apărare de sine stătător. 

Un ideal este un standard de perfecțiune, frumusețe sau 
excelenţă, și idealizarea înseamnă ridicarea lucrurilor banale sau 
umane la statutul de perfecțiune. Majoritatea dintre noi intuim 
acest proces; înțelegem că implică speranţe sau așteptări nerea- 
liste, și conduce de obicei la deziluzii, cel mai familiar exemplu 
fiind iubirea romantică. La începutul unei noi povești de dragoste, 
persoana iubită pare perfectă, fără defecte sau trăsături de caracter 
problematice; cu timpul, pe măsură ce această idealizare se estom- 
pează, începem să ne vedem partenerul de cuplu așa cum este de 

fapt. Dacă deziluzia se dovedește a fi prea puternică, poate duce 
la încetarea relaţiei. 

Pe lângă idealizarea unei alte persoane, putem idealiza și o 
experienţă sau, uneori, propria persoană. 

Idealizarea unei experiențe înseamnă să credem că aceasta ne va 
satisface perfect sau ne va rezolva toate problemele: de exemplu, 
persoana care crede constant că toate aspectele din viața sa vor fi 
minunate după ce se întâmplă un anumit lucru. 

Idealizarea propriei persoane înseamnă că noi considerăm 
că nu greșim sau nu avem probleme psihologice, ori că suntem 
mai echilibrați sau avem mai puţine defecte decât avem de fapt. 
Narcisicul, împovărat de sentimente inconștiente de rușine cu pri- 
vire la dezastrul din interiorul său (vedeți Capitolul Unsprezece), 
încearcă cu disperare să se considere perfect și frumos, invidiat 
sau admirat de către alții. 

Voi discuta despre aceste trei forme de idealizare — a unei alte 
persoane, a unei experienţe, a propriei persoane — mai detaliat 
în acest capitol. 


IDEALIZAREA CA MECANISM DE APĂRARE 


La început, se poate să nu fie evident că idealizarea este un meca- 
nism de apărare. Desigur, este un concept familiar, dar în ce fel 
este o apărare? În ce manieră întruchipează o minciună pe care 
ne-o spunem pentru a evita durerea? 

În același mod în care clivajul simplifică problema ambiguității — 
adică durerea provocată de incertitudine și ambivalență — idealiza- 
rea oferă o soluţie „simplă“ la problemele care, în mod inconștient, 
par fără speranță sau prea dureroase încât să fie confruntate. 
Prietenul dumneavoastră care se tot îndrăgostește și pierde rapid 
acel sentiment, care trece de la pasiunea impetuoasă la dezilu- 
zia amară... ați observat că tinde să devină deprimat atunci când 


fiecare nouă relație eșuează? Poate credeţi că depresia rezultă din 
dezamăgire, dar, de fapt, a fost acolo dintotdeauna; eșecul ideali- 
zării ca apărare împotriva sentimentelor de depresie îl pune din nou 
în contact cu acele sentimente de care sperase să scape. 

Cu alte cuvinte, unii oameni apelează la efectele aproape nar- 
cotice ale iubirii romantice, ca la un fel de antidepresiv emoţional. 
Implicarea lor într-o relație cu un partener are puţin de-a face cu 
intimitatea sau contactul emoţional autentic; ei își doresc „starea 
de euforie“ care rezultă din îndrăgostire, folosind-o ca modalitate 
de a scăpa de durere și depresie. Sfârșitul unei noi relaţii de dra- 
goste și „dezîndrăgostirea“ îi readuce la aceleași sentimente pe 
care speraseră să le vindece. 

Urcușurile și coborâșurile romanticului incurabil ne aduc 
aminte de urcușurile și coborâșurile asociate de obicei cu tulbu- 
rarea bipolară, ceea ce numeam înainte boala maniaco-depresivă 
(un termen pe care îl consider mai descriptiv și mai util). De fapt, 
depresia maniacală și dragostea în serie reflectă fuga către o stare 
de spirit idealizată — pasiune sau manie — pentru a scăpa de sen- 
timentele insuportabil de dureroase. 

Probabil cunoașteţi termenul „hipomanie“ (textual „sub 
manie“) — nu este la fel de extremă și de periculoasă ca stările de 
manie întâlnite în depresia maniacală, dar este similară ca natură. 
Dragostea romantică idealizată reprezintă un tip de hipomanie al 
cărei scop este să vindece sentimentele insuportabile de depresie. 


ETHAN 


Pacientul meu, Ethan, un scriitor aspirant trecut de 25 de ani, 
suferea de o formă ușoară de tulburare maniaco-depresivă și se 
îndrăgostea și „dezîndrăgostea“ constant. Zile și săptămâni la 
rând, se afunda într-o stare de depresie atât de profundă, încât 
abia reușea să ajungă la birou și să facă față sarcinilor cotidiene. 

Noaptea și în weekenduri, se închidea în casă, incapabil să scrie 
sau să facă altceva decât să se uite la televizor. În cele din urmă, 
își părăsea apartamentul și se ducea în baruri și cluburi de dans, 
căutând aproape conștient o nouă relație de dragoste, care să îl 
scoată din acea depresie. 

Atunci când cunoștea un bărbat nou, pasiunea îi conferea un fel 
de „stare de euforie“ care dura până la sfârșitul respectivei relații... 
câteva zile, câteva săptămâni. Ethan își idealiza întotdeauna par- 
tenerii, înzestrându-i cu trăsături pe care nu le posedau și făcând 
abstracție de caracterele lor adevărate. Atunci când realitatea îl 
lovea, inevitabil, devenea deziluzionat, încheia noua relație și se 
afunda din nou în depresie. O lungă perioadă de timp, Ethan s-a 
simțit incapabil să înfrunte motivele ascunse ale depresiei sale — 
furia puternică și distructivă, parțial alimentată de așteptarea de a 
obține tot ceea ce dorea, fără să muncească pentru asta; în schimb, 
căuta un remediu magic sub forma iubirii, trecând de la un partener 
la celălalt, atunci când drogul nu își mai făcea efectul. 


IMAGINILE CULTURALE ALE IDEALULUI 


Poate că ați cunoscut oameni precum Ethan, dar mai puţin extremi 
în goana lor frenetică după iubire. Poate că și dumneavoastră 
sunteți romantici incurabili. Cultura noastră ne prezintă în mod 
constant imagini idealizate ale dragostei și „fericirii până la adânci 
bătrâneţi“, de parcă relaţia potrivită ne-ar putea rezolva toate pro- 
blemele; mulți oameni așteaptă cu nerăbdare nunta perfectă, ca 
încununare a unei astfel de iubiri. 

Filmele de la Hollywood, mai ales genul comediei romantice, ne 
bombardează cu imagini ale iubirii perfecte: două persoane extrem 
de atrăgătoare se îndrăgostesc, se luptă cu obstacolele care li se 
ivesc în cale, le depășesc și, în cele din urmă, se îndreaptă către 
orizont ţinându-se de mână — așa cum se derulează lucrurile în cel 


mai romantic film, „File de poveste“ (1987). Bineînţeles că filmul 
este un basm... dar mulți adulți vor să creadă în basme. 

Căutarea unei iubiri idealizate implică dorința de a atinge o stare 
de perfecțiune, de a găsi soluții optime pentru toate dificultăţile, 
de a pune capăt durerii și suferinței. Reflectă credinţa într-un fel 
de magie, așa cum se arată în citatul din „Nopți albe în Seattle“ de 
la începutul acestui capitol. Atunci când Sam o prinde, în sfârșit, 
de mână pe Annie, în scena finală din film, publicul înțelege că și 
această atingere este magică, iar noul cuplu va trăi fericit până la 
adânci bătrânei. 


IDEALIZAREA ȘI CLIVAJUL 


Idealizarea în dragoste depinde de procesul de clivaj: ambivalența 
față de persoana iubită este „rezolvată“ clivând sentimentele sau 
îndoielile care intră în conflict cu Dragostea Adevărată și apoi 
scăpând de ele, de obicei prin procesul de proiecţie (care va fi 
discutat în capitolul următor). Romanticul incurabil se agaţă de 
iluzia perfecțiunii cât se poate de mult, până când realitatea iese 
la suprafață. Atunci, partenerul care înainte nu avea niciun defect 
nu mai are, deodată, nicio valoare. Persoana perfectă devine per- 
sona non grata. 

Ar trebui să ne fie clar că, deși folosim cuvântul „dragoste“ 
pentru a le descrie, astfel de sentimente de dragoste idealizată nu 
seamănă cu tipul de dragoste care se dezvoltă în relaţiile pe termen 
lung. Mulţi oameni spun că sunt îndrăgostiți, pentru a diferenția 
această stare de alte forme de dragoste. Dragostea romantică 
depinde de idealizarea persoanei iubite, în timp ce formele mai 
realiste de dragoste implică o perspectivă complexă asupra celei- 
lalte persoane, care include adesea trăsăturile sale enervante, sau 
comportamentele sale care inspiră furie. Dragostea romantică ide- 
alizată nu lasă loc pentru astfel de emoții dificile. 

Pe de altă parte, idealizarea timpurie care apare odată cu îndră- 
gostirea are rolurile ei. Acum mulți ani, terapeutul meu mi-a spus 
că aceste sentimente romantice ne pot ajuta să depășim anxietatea 
provocată de apropierea de o persoană străină. Vulnerabilitatea 
față de o persoană nouă, în mare parte necunoscută, poate fi 
înfricoșătoare — atât de înfricoșătoare încât putem evita complet 
această experiență de a ne apropia de ea. Ca mecanism de apă- 
rare, dragostea romantică (idealizarea) ne ajută să depășim aceste 
temeri. 

Îmi place să spun că o relaţie trainică este una în care ne trezim 
din visul iubirii romantice perfecte cu o persoană ideală și desco- 
perim că suntem implicați într-o relație cu o persoană care este, de 
fapt, destul de bună. În condiții optime, pe măsură ce idealizarea 
dispare, dezvoltăm o intimitate autentică, bazată pe aprecierea 
realistă a partenerilor noștri. Atunci când idealizarea reflectă o 
apărare mai puternică și o incapacitate de a tolera adevărul, atât 
la nivel intern, cât şi extern, ea este înlocuită de deziluzie, dispe- 
rare sau depresie. 


EROI ȘI CELEBRITĂŢI 


În cultura noastră, tindem să idealizăm anumite persoane publice, 
mai ales sportivi și staruri de film. În loc să îi vedem ca pe niște 
ființe umane obișnuite, la fel ca noi, îi ridicăm la statutul de 
perfecţiune: devin eroi care ne întruchipează idealurile; sau, în 
cazul celebrităților, duc vieți demne de invidiat, lipsite de greutățile 
care ne guvernează propria existență. 

La o primă privire, acest tip de idealizare nu pare deloc să fie un 
mecanism de apărare. În ce mod implică idealizarea unei celebrități 
o minciună pe care ne-o spunem nouă înșine pentru a ne feri de durere? 
Recunosc că nu este un mecanism de apărare extrem de puternic, 
dar implică un fel de autoamăgire: unii oameni (ne spunem noi) 


sunt atât de norocoși încât duc vieţi neafectate de durerea umană 
obișnuită, nu trec prin suferințe, pierderi sau frustrări, spre deo- 
sebire de noi. Chiar dacă suferă, felul lor de suferi este diferit, din 
punct de vedere calitativ, de felul cum suferim noi — mai nobil, 
demn de invidiat, pur și simplu pentru că sunt celebri. În cultura 
noastră, venerăm celebritatea, ca evadare din condiţia noastră 
umană obișnuită. 

Fascinaţia noastră față de viețile actorilor și sportivilor celebri 
poate servi drept subiect de bârfă în orașele mici, licee și corporații. 
Implică un anumit nivel de împlinire indirectă, prin care luăm 
parte, temporar, la existența lor fascinantă și evadăm din lumea 
noastrăbanală. Însă, la un alt nivel — de obicei unul inconștient — 
invidiem celebrităţile pentru viețile lor ideale, pe care știm că noi 
nu le vom duce niciodată. Din acest motiv, simțim o plăcere secretă 
(iar uneori nu foarte secretă) atunci când suntem martori la căde- 
rea lor — de aici revistele tabloide, care se vând în milioane de 
exemplare, și care redau povești despre trădare, abuzuri și divorțuri 
oribile. 


IDEALIZAREA UNEI EXPERIENŢE 


Oamenii care cred că vor fi, în sfârșit, fericiți „doar dacă“ se întâm- 
plă un anumit lucru idealizează, de obicei, evenimentul viitor, 
deoarece se simt incapabili să își înfrunte problemele reale, une- 
ori externe, dar de cele mai multe ori, interne. 

Propria mea tendință de a idealiza anumite experienţe a fost (și 
uncori încă este) destul de puternică. În copilărie, apropierea din 
familia mea era o experiență rară și nefericită; singurele vacanțe 
în care plecam împreună erau weekenduri prelungite, de trei zile, 
în Pădurea Naţională de Sequoia, sau drumuri interminabile cu 
mașina, din California până în Texas, pentru a o vizita pe bunica 
din partea mamei. 

După ce am avut și eu copii, abia aşteptam concediile petrecute 
în familie, cu speranţe idealizate și absurde, de parcă acea călătorie 
avea să repare totul — vacanța perfectă în familie, care să compen- 
seze propria mea copilărie. În fotografiile din aceste vacanțe, puteți 
vedea cum mi se schimba dispoziția odată cu realizarea faptului 
că eram același grup irascibil și certăreț. Până în ziua de astăzi, 
copiii mei se amuză pe seama fantasmei mele idealizate cu privire 
la vacanţa perfectă în familie. 

Multe persoane idealizează concediile în mod similar. Totul 
va fi minunat odată ce ajung în Hawaii. Sau — „Ce loc minunat! 
Dacă aș locui aici mereu, aș fi fericit.“ Din păcate, concediile se 
termină; se dovedesc să nu fie antidotul perfect pentru nefericire, 
pentru că ne întoarcem la viețile noastre imperfecte și dificultățile 
interne. Desigur că lista de experiențe idealizate posibile, adese- 
ori proiectate în viitorul imaginar, este interminabilă. Totul va fi 
minunat odată ce eu (a) voi obţine o slujbă nouă; (b) mă voi muta 
într-un alt oraș; (c) îmi voi cumpăra acel televizor cu ecran plat 
etc., ad infinitem. 

La fel ca în cazul iubirii romantice, acest tip de idealizare 
implică, de obicei, sentimente de entuziasm, care pot funcționa 
ca antidepresiv emoţional. Entuziasmul ridicat cu privire la eve- 
nimentul iminent ne ajută să înfruntăm dificultățile imediate pe 
care le întâlnim, interne sau externe, deoarece nu vor mai exista 
odată ce evenimentul are loc. 


IDEALIZAREA PROPRIEI PERSOANE 


Atunci când rușinea și disperarea cu privire la degradarea noas- 
tră internă sunt profunde, ne putem simți atât de deznădăjduiți 
încât negăm adevărul și ne creăm o imagine ideală despre sine, 
ca un tip de deghizare — o credință fantezistă în noi înșine. „Nu 
sunt copleșit de rușine și disperare pentru faptul că sunt într-o 


stare haotică; de fapt, sunt o persoană superioară, pe care ceilalți 
o admiră.“ Pe scurt, aceasta este o apărare narcisică. Începe cu 
negarea și înflorește în idealizare. Narcisicul se idealizează pe sine 
și vrea ca și alți oameni să îl idealizeze. 

Probabil că știți o persoană care se comportă astfel — care 
vorbește adesea despre ce lucru incredibil a făcut, despre vacanța 
sa uimitoare, despre cât de impresionată a fost toată lumea de ea la 
petrecerea la care s-a dus, despre cât de norocoasă a fost pentru că 
a cunoscut pe cineva, ce premiu a câștigat, ce rezultat incredibil a 
avut la ultima evaluare profesională ș.a.m.d. Probabil că uneori ați 
invidiat respectiva persoană, și tocmai asta și-a dorit ea (în mod 
inconștient) să simţiți. Voi spune mai multe despre această dina- 
mică în următorul capitol (Proiecția). 

Narcisicii depind de admiraţia și invidia celorlalți pentru 
a-și susține propria idealizare de sine. Din moment ce narcisis- 
mul reprezintă principala apărare împotriva rușinii, voi discuta 
mai detaliat despre acest tip de idealizare a propriei persoane în 
Capitolul Unsprezece. 


LA CE TREBUIE SĂ FIŢI ATENŢI 


Căutarea unei soluții complete și permanente la probleme com- 
plexe, interne sau externe, reprezintă semnul distinctiv al ide- 
alizării. Deoarece de obicei merg mână în mână cu clivajul, vor 
fi prezente și trecerile de la bine la rău (perfecțiune și lipsă de 
valoare) și de la dragoste la ură. 


NEVOIA ȘI DEPENDENȚA 


Oamenii care se bazează foarte mult pe idealizare ca mecanism 
de apărare nu pot să accepte realitatea relaţiilor dependente, în 
care frustrarea și dezamăgirea sunt inevitabile. Atunci când apar 

aceste sentimente, individul în cauză poate trece de la a idealiza o 
persoană la a o devaloriza sau chiar a o urî. 

Dacă treceţi în mod regulat prin astfel de cicluri — vă 
„îndrăgostiţi“ de oameni noi (prieteni sau parteneri de cuplu) și 
apoi vă simţiți deziluzionaţi de aceștia, astfel încât relația nu mai 
are valoare — s-ar putea să folosiți idealizarea ca apărare. Cititorii 
care s-au identificat cel mai mult cu afirmaţiile din Grupul 2 tind 
să se bazeze pe acest mecanism de apărare. 

Bărbații și femeile care îi idealizează adesea pe ceilalți își doresc 
să atingă un fel de apropiere perfectă de o altă persoană, uneori 
ajungând aproape de unirea identităților. Poate că ați cunoscut 
cupluri ce par ca siamezii, care fac totul împreună, împărtășesc 
aceleași interese etc. Poate că vă neglijați celelalte relații atunci 
când vă îndrăgostiți, devotându-vă unei persoane care a devenit 
noul centru al universului dumneavoastră. Dacă investiţi totul 
într-o singură relație — vreți să fiți împreună mereu, de parcă 
nimic altceva nu ar mai conta, și considerați că persoana aceea 
deține cheia către fericirea dumneavoastră — folosiți o formă de 
idealizare. 

Oamenii cu standarde imposibile pentru prieteni și parteneri 
de cuplu folosesc idealizarea ca apărare, deoarece nu pot suporta 
frustrarea și dezamăgirea care însoțesc relaţiile reale. În astfel de 
cazuri, ei idealizează un prieten pe care nu l-au cunoscut încă, 
un viitor suflet pereche care se va potrivi perfect cu așteptările 
lor. Spre deosebire de oamenii adevăraţi, prietenii sau iubiții 
imaginari nu ne dezamăgesc, nu vor niciodată ceva diferit de 
ceea ce vrem noi, nu se comportă niciodată în moduri care să 
ne rănească. 


EMOȚIILE 


Ciclurile maniaco-depresive, în care cineva trece de la o stare 
la alta, de la optimism excesiv la disperare, implică atât clivajul, 


cât și idealizarea. Chiar dacă nu vă încadrați în criteriile pentru 
tulburarea bipolară, puteţi, totuși, să oscilați între sentimentul 
de a fi „minunați“ și a fi „un nimic“. Dacă v-aţi întrebat vreodată 
de ce păreţi să fiți în culmea fericirii într-o săptămână — plini 
de entuziasm cu privire la viaţa și viitorul dumneavoastră — 
iar în următoarea săptămână să vă simțiți de parcă vi s-au îne- 
cat corăbiile, fără vreun motiv pe care să îl puteţi identifica cu 
ușurință, se poate să fie în acțiune idealizarea. Cititorii care se 
identifică cu afirmaţiile din Grupul 4 pot fi predispuși către 
idealizare. 

Dacă vă entuziasmați de multe ori, dar niciodată nu durează 
foarte mult — cu privire la un nou hobby sau o nouă carieră, 
posibilitatea de a trăi într-un alt oraș sau o altă țară, cumpărarea 
ultimului model de iPhone — se poate să fie în acțiune idealiza- 
rea, mai ales dacă gradul de dezamăgire care rezultă este la fel 
de intens. Dacă gândiţi, de obicei: „Totul ar fi minunat dacă s-ar 
întâmpla asta sau asta“, înseamnă că ați idealizat acel eveniment 
viitor. 

Oamenii care consumă anumite droguri, cum ar fi cocaina sau 
metamfetamina, pot idealiza starea de euforie pe care o simt atunci 
când se află sub influența drogului, privindu-l ca pe un antidot 
pentru problemele personale imposibil de rezolvat sau durerea 
insuportabilă. Oamenii care nu își pot tolera propria durere se „tra- 
tează“ adesea cu o gamă variată de „medicamente“, de la endorfina 
eliberată în urma exerciţiilor fizice intense la adrenalina obținută 
de amatorii de senzații tari. Anumite stări de spirit sunt idealizate 
și căutate ca „remediu“ pentru problemele interne care nu pot fi 
înfruntate. 

Bărbaţii și femeile care dau dovadă de toate calitățile descrise 
în această secțiune vor reuși cu greu să formeze prietenii reale 
sau să menţină relații apropiate, deoarece căutarea stărilor de 
„perfecțiune“ îi conduce departe de propriul adevăr intern, 
făcând astfel ca un contact autentic cu alte persoane să fie puțin 
probabil. 

STIMA DE SINE 


Atunci când cineva se confruntă, în mod inconștient, cu sen- 
timente de ruşine, el poate încerca să atragă admirația altora, ca 
substitut pentru o stimă de sine autentică. Dacă acea confruntare 
este profundă, dorința de a părea ideal și demn de invidiat va fi 
intensă. Cititorii care s-au identificat cel mai mult cu afirmațiile 
din Grupul 5 se vor idealiza pe sine, depunând eforturi continue 
pentru a părea perfecţi. Dacă aveți sentimente puternice de supe- 
rioritate comparativ cu prietenii și cunoștințele dumneavoastră — 
legate de bani, inteligență, aspect sau carieră — și găsiți mereu 
modalități subtile de a vă demonstra superioritatea — atunci vă 
bazați pe idealizarea propriei persoane pentru a evita sentimen- 
tele de rușine și de stimă de sine scăzută. 

Atunci când doi oameni cu astfel de tendințe formează o relație, 
de obicei vor ca aceasta să pară ideală în faţa celorlalți. Relația 
devine o extensie a imaginii de sine a fiecărui partener, invadată de 
aceeași dorință de a inspira admiraţie și invidie în ceilalți. Relația 
de dragoste poate depinde de idealizarea reciprocă, în care vă 
susțineți unul celuilalt eforturile defensive de a evita rușinea. 

Cititorii care s-au identificat cel mai mult cu afirmațiile din 
Grupul 6 tind să idealizeze alți oameni, dar se depreciază pe sine. 
Aceștia pot gândi în termeni de alb sau negru: „alți oameni au 
vieți perfecte, dar a mea este complet lipsită de valoare“. Dacă 
vă doriţi adesea să fiți altcineva — dacă aveți idoli sau eroi care 
considerați că sunt mult deasupra dumneavoastră, aristocrați care 
trăiesc într-un plan rarefiat, în timp ce dumneavoastră sunteți 
țărani umili — atunci idealizarea este în funcțiune. Modul în care 
această stare de spirit, extrem de dureroasă în sine, servește ca apă- 
rare psihologică pentru a evita durerea, va fi discutat în Capitolul 
Unsprezece. 

Dacă vă obsedează viețile fascinante ale celebrităților, probabil 
că aveţi tendința de a idealiza. Trăirea indirectă prin experiența 
starurilor rock, actorilor și altor personalități din mass-media 


reprezintă respingerea propriului sine împovărat de durere și o 
evadare într-un tărâm idealizat, lipsit de suferință. 


EXERCIŢII 


1. Amintiţi-vă de un moment când tocmai vă îndrăgostiserăţi; 
încercaţi să vă aduceţi aminte și să descrieţi acea experiență 
cât mai detaliat. Deoarece este o experienţă des întâlnită, o 
vom folosi ca paradigmă pentru toate stările de spirit idea- 
lizate. 

e Vă simțeaţi „în culmea fericirii“, de parcă puteaţi face față 
oricărei situaţii? Deodată, lucrurile care vă deranjau îna- 
inte nu mai contau? 

e Vă simțeaţi incredibil de norocoși? Consideraţi că alți 
oameni ar vrea să fie în locul dumneavoastră, dacă ar ști 
cât de bine vă simțiți? 

Convingeți scriitorul din dumneavoastră să descrie în detalii 
cât mai evocatoare maniera exactă în care v-aţi simțit. Aceste sen- 
timente intense caracterizează starea de spirit care rezultă atunci 
când funcționează idealizarea. 


2. Aţi format vreodată o prietenie intensă, care s-a încheiat 
într-un mod destul de urât, după un timp? Poate că la înce- 
putv-a preocupat această relaţie în moduri care nu sunt dife- 
rite de ceea ce se întâmplă într-o relație nouă de dragoste. Vă 
aduceţi aminte momentul sau momentele când aţi început 
să vedeţi persoana respectivă într-o altă lumină? Sau poate 
aţi considerat că prietenul a început să vă devalorizeze, să vă 
dezaprobe comportamentul sau să își exprime iritarea față 
de lucruri care înainte nu îl deranjau. 

e Descrieţi modul cum v-aţi văzut la început prietenul. Chiar 
dacă dispreţuiţi acea persoană acum, întoarceți-vă în timp 

şi întocmiți un portret care să vă confirme sentimentele 
de la început. Chiar încercați să îi exagerați calitățile, pe 
măsură ce îl descrieți. 

Apoi, notațţi ceea ce simțiți pentru el acum. La fel ca în 
descrierea anterioară, străduiți-vă să atingeţi o intensitate 
a expresiei care să transmită cu adevărat ceea ce simțiți. 


În ultimul capitol, am discutat despre felul în care clivajul con- 
duce la perspective de tip alb sau negru asupra lumii; acest exercițiu 
ar trebui să vă ajute să recunoașteți maniera în care idealizarea 
vă poate determina să nu mai vedeţi defectele unei persoane, iar 


apoi 


(după ce se transformă în devalorizare) să nu îi mai vedeți 


calităţile. 


3. Amintiţi-vă o perioadă din viață când așteptați cu nerăb- 
dare o experiență, cu speranţe enorme, dar ați fost profund 
dezamăgiţi atunci când s-a întâmplat. Poate că motivul au fost 
circumstanţele pe care nu le-aţi putut controla, dar se poate 
să fi fost și rezultatul așteptărilor idealizate. Dacă este posi- 
bil, încercați să vă amintiţi o experiență în care așteptările 
dumneavoastră au fost în mod clar problema. 


Descrieţi modul cum aţi crezut că se va desfășura respec- 
tiva experiență, înainte să aibă loc. Stăruiți asupra surselor 
de fericire și împlinire. Ce anume urmăreați? 

Acum notaţi ceea ce s-a întâmplat cu adevărat și ceea ce 
ați simţit. Încercaţi să creaţi contraste. Le puteţi așeza în 
coloane, una intitulată „Așteptări“ și alta „Realitate“. 
Așteptările și speranțele dumneavoastră v-au întunecat în 
vreun fel judecata, astfel încât ați făcut alegeri care, pri- 
vind în retrospectivă, nu au fost foarte înțelepte? 


4. Aţi observat vreodată că tindeţi să vă folosiți de numele unor 
celebrități? Poate cunoașteţi un om bogat sau ați văzut o cele- 
britate pe stradă, o persoană pe care prietenii și cunoștințele 
dumneavoastră ar admira-o. 


Consideraţi că, prin faptul că o cunoaşteţi sau aţi intrat 
în contact cu acea persoană, v-a crescut statutul sau v-a 
sporit valoarea? 

Aţi sperat, în secret, că prietenii v-ar invidia sau și-ar dori 
să fi fost ei în locul dumneavoastră, atunci când ați întâl- 
nit acea celebritate? 


Poate fi greu să recunoașteți că vă simțiți astfel; încercați să nu 
vă judecați. Dacă aceste amintiri vă stârnesc sentimente de rușine 
pentru comportamentul dumneavoastră, poate că ați încercat să 
evitaţi sentimentele de rușine idealizându-vă, și dorind ca și alții 
să vă idealizeze, la rândul lor. 


5. Într-o manieră similară, în ce fel încercați să vă prezentaţi 
familiei sau prietenilor într-o lumină idealizată, exagerând 
sau subliniind toate părțile bune și omițându-le pe cele rele? 
Gândiţi-vă la o situație în care ați avut un anunț important 
de făcut sau vești bune de comunicat familiei ori prietenilor. 


Aţi simțit că nu ați fi acceptaţi sau apreciați decât dacă vă 
prezentați într-o astfel de lumină? 

Cum au reacționat la acele vești? S-au bucurat pentru dum- 
neavoastră? Aţi observat pe cineva fiind invidios? A încer- 
cat cineva să vă strice bucuria? 

Acum, inversaţi situaţia: gândiți-vă la un moment în care 
ați stat în public, iar altcineva avea vești de împărtășit, 
în urmă cărora vi s-a părut că acea persoană avea o viață 
ideală. Cum v-aţi simțit? V-aţi bucurat pentru ea? Aţi invi- 
diat-o? V-a întristat? 


6. Amintiţi-vă o altă relație de dragoste, zilele de început, în care 
erați nerăbdători să vă arătaţi în faţa familiei și prietenilor 
cu noul partener. Au existat moduri în care încercați să vă 
prezentați pe sine într-o lumină idealizată? 


Privind în retrospectivă, credeți că ați vrut ca toată lumea 
să vă vadă ca fiind incredibil de norocoși, ca având un 

partener mai atrăgător/dezirabil/carismatic decât oricare 
dintre ei? 

e Dacă vă aflați acum într-o relaţie sau o căsnicie, faceți 
distincții mentale frecvente privind valoarea acelei relații 
în comparație cu cele ale altor cupluri? 

e Vedeţi vreodată relația dumneavoastră sau a altor oameni 
ca fiind perfectă sau aproape de perfecțiune? 


CE URMEAZĂ? 


Acest capitol ar fi trebuit să vă sporească conștientizarea modului 
în care idealizarea joacă un rol important în viețile multor bărbați 
și femei, și probabil chiar și într-a dumneavoastră. În continuare, 
fiți atenţi la felul în care unii oameni își descriu experiențele și 
încearcă să le facă să pară ideale. Examinaţi-vă propriile speranțe 
și așteptări cu privire la dragoste, pentru a vă da seama în ce 
măsură acționează idealizarea în cazul dumneavoastră. Aveţi grijă 
la sentimentele dureroase de dezamăgire, care apar atunci când 
vă dezamăgește un ideal. Se poate ca acele sentimente să nu fie 
rezultatul dezamăgirii, ci motivul pentru care căutaţi ceva ideal. 

Ca rezultat al primelor două exerciţii, se poate să fi recunoscut 
faptul că modul în care v-aţi simţit la un moment dat — de exem- 
plu, îndrăgostit de o persoană pe care aţi idealizat-o — nu repre- 
zintă întotdeauna un ghid de încredere către adevăr. Unul dintre 
obiectivele acestei cărți este să vă ajute să intrați în contact cu sen- 
timentele pe care le-aţi refulat sau le-aţi negat, iar un altul este să 
vă înveţe un scepticism sănătos cu privire la unele dintre celelalte 
emoții ale dumneavoastră. După cum voi detalia în Partea a III-a, 
nu trebuie să credeţi întotdeauna ceea ce simțiți. 


UP] 
Proiecţia 


„E o simplă proiecție!“ 
— Spusă de aproape toată lumea 


Proiecția este un alt concept care a intrat în cultura noastră și este 
înţeles la nivel larg, chiar și de către oamenii care nu au făcut nici- 
odată psihoterapie. „Hai, nu mai proiecta atât!“ vă poate spune un 
prieten. Ceea ce vrea să spună, de fapt, este că tindeţi să criticați 
o altă persoană pentru că a făcut ceva greșit, deși dumneavoastră 
sunteți partea responsabilă. Expresia „Râde ciob de oală spartă“ 
captează foarte frumos această idee. 

Însă proiecția este un fenomen mult mai amplu; fiecare om pro- 
iectează într-o oarecare măsură, iar utilizarea obișnuită a acestui 
termen în ziua de astăzi îi subevaluează complexitatea. Pentru a 
ne extinde înțelegerea, voi începe cu un alt fel de a privi proiecția: 
un tip primitiv de comunicare — de fapt, cea mai timpurie formă 
de comunicare dintre părinte și copil. În loc de proiecție, gândiţi-vă 
la evacuare — a scăpa de ceva ce se simte neplăcut. 


CUM COMUNICĂ BEBELUȘII 


Gândiţi-vă la următoarele expresii: 
A-și ventila sentimentele 
A se descărca asupra cuiva 
A-și elibera energia 

Toate aceste fraze sugerează un fel de evacuare sau golire. 
Printr-un discurs pasionat („ventilare“, „eliberarea energiei“), 
putem ușura presiunea emoţională; atunci când ne plângem mult 
unui prieten („descărcându-ne“ sau „vărsându-ne“ năduful), trans- 
ferăm povara sentimentelor noastre asupra altei persoane. Dorința 
de a scăpa de emoţiile dureroase, de a le muta asupra altora, îi 
motivează pe oameni să își facă un obicei din a se descărca sau a-și 
ventila sentimentele. Ei proiectează (adică scapă de ceva) într-un 
sens mai amplu decât folosim noi termenul în mod normal. 

Fără a dispune de avantajul cuvintelor, bebelușii fac ceva simi- 
lar, scăpând de emoţiile dureroase țipând sau plângând. Prin acest 
proces, durerea evacuată (proiectată) îi face pe îngrijitori să se 
simtă nefericiți. La fel cum probabil că v-aţi simțit îngrozitor după 
ce aţi ascultat un prieten descărcându-și ofurile o seară întreagă, 
părinţii absorb durerea copilului și se simt extrem de incomod — 
atât de incomod, încât simt nevoia să facă ceva. Simțim durerea 
bebelușului și încercăm să ne dăm seama ce înseamnă. Trebuie să 
hrănim bebelușul? Să îi schimbăm scutecul? Să îl alinăm? 

Așadar, într-un mod complet adecvat, bebelușii își evacuează sau 
proiectează experiența insuportabilă în noi,” evocând o reacție empa- 
tică, așa încât să îi ajutăm cu durerea sau disconfortul lor. Din per- 
spectivă evoluționistă, am putea spune că proiecția nu este doar cel 
mai timpuriu mecanism de apărare, menit să ajute bebelușul uman 
aflat în dificultate să gestioneze (să scape de) experienţele intolera- 
bile, dar și o formă de comunicare care stimulează reacțiile de îngri- 
jire în părinți. Proiecția este o parte normală, cotidiană a relațiilor 
părinte-copil și o trăsătură intermitentă a majorității celorlalte relații. 

În decursul normal al lucrurilor, atunci când sunt îngrijiţi 
suficient de bine sau nu sunt prea dificil de tolerat de către 


19 Deşi majoritatea persoanelor spun, de obicei, „a proiecta asupra cuiva“, teo- 
reticienii curentului psihodinamic preferă „a proiecta în cineva“, deoarece 
captează convingerea inconştientă că emoția sau gândul proiectat ajunge 
în interiorul unei alte persoane. 


părinţi, bebeluşii învaţă să își înțeleagă și să își tolereze propriile 
experiențe. Pe parcursul anilor, pe măsură ce cresc, copiii nu simt 
nevoia constantă de a-și proiecta experienţele în exterior, ci le pot 
păstra în interior și le pot face față de unii singuri. Cu alte cuvinte, 
cu ajutorul îngrijitorilor săi, teama, durerea, anxietatea etc. insu- 
portabilă a copilului devine, treptat, tolerabilă. 

Este la fel ca multe alte părți, mai practice, ale creșterii unui 
copil: după o vreme, copiii învaţă să folosească furculița și cuțitul, 
să se îmbrace, să își lege șireturile ș.a.m.d., astfel încât să nu mai 
trebuiască să facem noi aceste lucruri în locul lor. Învață să își tole- 
reze propriile experiențe emoționale, astfel încât să nu trebuiască 
să îi ajutăm noi constant să tolereze ceea ce simt. 


PROIECȚIA GA PARTE A VIEŢII DE ZI CU ZI 


Desigur, acesta este un ideal. Niciunul dintre noi nu este complet 
independent și nu renunţă pe deplin la proiecție. lată un alt exem- 
plu complex al proiecției în viața de zi cu zi, care sunt sigur că vă 
va suna cunoscut multora dintre dumneavoastră. 

Uneori, atunci când sunt extrem de obosit și de epuizat, devin 
irascibil cu persoanele dragi. Poate că le răspund tăios sau încep să 
îi critic, rățoindu-mă la ei pentru lucrurile incredibil de enervante pe 
care le fac. Fără să intenționez asta în mod conștient, îi fac pe oame- 
nii din jurul meu să se simtă nefericiţi, pentru că sunt foarte ursuz. 

Iată ce se întâmplă: am un sentiment neplăcut, pe care îmi este 
greu să îl tolerez singur. Doar o persoană destul de conștientă de 
sine poate recunoaște oboseala sau o stare proastă și poate gândi 
în sinea sa: „Nu am dormit bine azi-noapte“ sau „Am exagerat săp- 
tămâna aceasta, și mă simt destul de slăbit. Nu are nimic de-a face 
cu altcineva.“ În schimb, îmi proiectez experiența asupra oame- 
nilor din imediata mea vecinătate, făcându-i să se simtă nefericiți 
ca rezultat al modului în care îi tratez eu. Deși irascibilitatea mea 

nu mă scapă complet de experiența neplăcută, de obicei rezultă 
o oarecare ușurare (urmată adesea de vinovăţie) dintr-o astfel de 
proiecţie. 

Ocazional, vedem un proces similar la serviciu. „Șeful e nervos 
în dimineața aceasta,“ i-ar putea spune cineva unui coleg. „Încearcă 
să nu îi ieși în cale!“ Oamenii care se află în poziții de autoritate 
potabuza de angajaţii lor, găsind o alinare parțială a suferinței per- 
sonale atunci când o induc asupra celor care se află într-o poziţie 
inferioară în ierarhia corporației (sau o proiectează în aceștia). 
Pentru a-mi putea plăti taxele la facultate, am lucrat ca asistent 
juridic și vedeam de multe ori avocați stresaţi care, în ajunul unui 
proces, își făceau secretarele și asociaţii să se simtă oribil, prin 
comportamentul lor abuziv. 

„Peștele de la cap se împute“, spune proverbul. 

Înțelegem asta ca pe un tip de proiecție, în care sentimentele 
neplăcute sunt date din mână în mână, de la o persoană aflată într-o 
poziție superioară la o persoană aflată într-o poziţie inferioară, în 
cadrul unei ierarhii. Este un mecanism psihic de apărare, menit să 
ne scape de durere. Indiferent cât de ineficient și de distructiv ar 
fi acest tip de apărare, este important să vă aduceţi aminte că per- 
soana care se comportă astfel suferă; se simte copleșită de durerea 
sa și încearcă să scape de ea, proiectând-o asupra altora. La nivel 
inconștient, trebuie să existe speranţa că cineva ne va înțelege 
tipetele de durere și va face ceva să ne ajute, chiar dacă nu mai 
suntem bebeluşi cu părinți care să aibă grijă de noi. 

În Capitolul Cinci, am descris persoana care „își varsă“ emoțiile 
asupra unui prieten sau unui om drag, deși altcineva este obiectul 
real al acelei emoţii — un exemplu de deplasare. De asemenea, ne 
vărsăm sentimentele asupra altor oameni atunci când, încercând să 
scăpăm de propria nefericire, ne străduim, în mod inconștient, să 
îi facem pe ei să se simtă nefericiți. La un moment dat, majoritatea 
dintre noi ne-am descărcat sentimentele asupra celor la care ținem. 
În condiţii de stres, atunci când mai multe mecanisme adulte de 
gestionare a emoțiilor sunt copleșite de provocările emoţionale 


pe care ni le prezintă viaţa, apelăm la cea mai timpurie formă de 
apărare — proiecția. 

Cred că rolul (uneori nedorit) al persoanelor dragi este să îndure 
o anumită experienţă în locul nostru, atunci când nu o putem face 
singuri. Asumarea acelei poveri (proiecţiile) face parte din iubirea 
și grija faţă de alți oameni. De obicei, atunci când recunoaștem fap- 
tul că cineva proiectează în această manieră, înțelegem și încercăm 
să îl alinăm. Dar dacă nu putem suporta acele proiecţii, din propri- 
ile motive — dacă suntem prea stresaţi sau nutrim resentimente faţă 
de o altă chestiune — ne putem simţi atacați. Ne putem răzbuna — 
putem încerca să întoarcem sentimentul neplăcut — ceea ce poate 
avea drept rezultat un război al proiecţiilor din ce în ce mai intens. 


PROIECTAREA VINOVĂȚIEI 


Acum, când înțelegem fenomenul mai amplu al proiecției, haideţi 
să analizăm din nou sensul mai familiar al termenului, în care un 
sentiment de vinovăţie sau o conștiință încărcată este renegată și 
atribuită altcuiva. 

Să presupunem că Jim uită să facă ceva ce a promis că va face 
în drum spre casă. În seara aceea, când intră în casă, soţia lui, 
Stephanie, îl întreabă: „Unde sunt hainele de la curățătorie?“ 
Jim recunoaște, sfios, că a uitat complet de ele și își cere scuze. 
Deoarece Jim are obiceiul de „a uita“ să facă astfel de lucruri, soţia 
lui oftează, dezgustată. „Le voi lua eu mâine. De parcă nu aveam 
deja destule de făcut!“ 

Jim se simte, deodată, defensiv, și se întoarce către Stephanie, 
furios. „Nu înţeleg de ce faci din țânţar armăsar. Am uitat — ce 
mare lucru? Întotdeauna mă critici.“ 

Aţi avut vreodată un astfel de schimb de replici cu partene- 
rul de cuplu, cu un membru al familiei sau cu un prieten? Eu, cu 
siguranţă da. 

La început, Jim își recunoaște vina și își cere scuze. Majoritatea 
oamenilor își pot recunoaște vinovăția în astfel de circumstanțe, 
dar doar dacă scuzele le sunt acceptate imediat, fără ezitări, și 
sunt complet exonerați. Orice critică sau cruzime restantă va face 
experiența vinovăţiei intolerabilă; în acest caz, mulți oameni vor 
respinge sentimentul de responsabilitate și vor scăpa de vinovăţie 
(conștiința încărcată) proiectând-o în afară. 

În acest exemplu, conștiința încărcată a lui Jim ajunge în 
Stephanie, care îl critică; după aceea, o respinge inversând rolu- 
rile, transformând-o pe ea în personajul negativ. Jim nu se mai 
simte vinovat cu privire la propria neglijență; în schimb, încearcă 
să o facă pe Stephanie să se simtă prost pentru că este o persoană 
dură și critică. La un anumit nivel, Jim știe că el poartă răspunde- 
rea; proiecția implică o „minciună“ pe care și-o spune pentru că 
nu poate tolera vinovăția: „tu ești persoana rea, nu eu.“ 


PROIECȚIA ÎN RELAȚIILE AMOROASE 


Un alt loc în care vedem acest proces în acțiune sunt relațiile amo- 
roase. Cunoaștem cu toții pe cineva care s-a îndrăgostit și ne-am 
întrebat: „Oare ce vede la el?“ sau „E orb?“. Persoana îndrăgostită 
își dorește adesea sentimentele euforice asociate cu pasiunea și vrea 
să evite conştientizarea trăsăturilor de personalitate supărătoare 
ale persoanei iubite, care ar putea reduce sentimentele de îndrăgos- 
tire, delirul iubirii perfecte. Așadar, conştientizarea neajunsurilor și 
defectelor este îndepărtată prin clivare; de obicei, ajunge (este pro- 
iectată) în prieteni sau rude, care trebuie să poarte toate îndoielile. 

Persoana îndrăgostită poate evita sau chiar respinge acei 
oameni, astfel încât să nu fie nevoită să înfrunte percepțiile cli- 
vate. Poate că ați avut o experiență similară cu a mea, în care v-aţi 
simţit obligați, din grijă față de un prieten, să îi mărturisiți ceva 
neplăcut despre noua sa iubită, iar apoi respectivul prieten să se 


întoarcă împotriva dumneavoastră. Dacă o persoană se minte sin- 
gură și nu vrea să înfrunte adevărul, încercările dumneavoastră de 
a-i deschide ochii pot fi extrem de neplăcute pentru acea persoană, 
chiar ostile, și puteți deveni cu ușurință un dușman al său. 


PROIECȚIA GA ASPECT AL CARACTERULUI 


Exemplele de mai sus implică proiecția unui sentiment insuporta- 
bil sau unui adevăr detestat în altcineva. Utilizarea proiecției poate 
deveni mai generalizată și mai stabilă, astfel încât întregul caracter 
al respectivei persoane să fie definit de aceasta. 

Iată un exemplu clasic. Poate că aţi cunoscut cândva un bărbat 
foarte calm, cerebral, aproape detașat. Se poate să fi fost inginer, 
avocat, contabil sau un fel de om de știință, o persoană cu o minte 
analitică și o viață emoțională ţinută sub control strict. Am cunos- 
cut numeroși astfel de bărbați, care au ajuns să se însoare cu femei 
foarte emotive și dependente. Din experiența mea, este o dinamică 
familiară: un partener scapă de o mare parte din viața sa emoțională 
şi o proiectează asupra celuilalt partener, care o poartă în locul său. 

„Eu nu am nevoie de nimeni, tu ai. Eu nu am sentimente dure- 
roase și înfricoșătoare, tu ai.“ 

Bineînțeles că acest lucru are loc în afara conștiinței; adică este 
inconștient. Procesul de proiecţie este înrădăcinat în caracterul 
bărbatului, sprijinit de căsătoria sa cu o femeie care poartă toate 
emoțiile renegate, pe care el nu poate suporta să le simtă. 


GLIVAJUL ÎNSOŢIT DE PROIECȚIE 


În Capitolul Șase, am discutat despre problema ambivalenţei și 
modul în care folosim clivajul pentru a simplifica sau a ne rezolva 

emoțiile contradictorii. Le clivăm și încercăm adesea să scăpăm 
de una dintre ele. Ca mecanisme psihice de apărare, clivajul și 
proiecția cooperează adesea, ca mijloc de a gestiona problema 
ambivalenţei. 

Să presupunem că îmi e greu să îmi tolerez furia și sentimentele 
agresive; poate că nu erau acceptabile în familia mea de origine și 
trebuia să fiu o persoană „amabilă“. De fapt, sunt o persoană ama- 
bilă și nu prea, pentru că am un amestec de instincte iubitoare și 
ostile. Însă atunci când ostilitatea nu poate fi tolerată, o voi cliva: 
sentimentele de dragoste și cele acceptabile din punct de vedere 
social — acela sunt eu — și sentimentele agresive care nu mă repre- 
zintă pe mine. Așadar, m-am clivat în părți distincte și am renegat 
una dintre ele, ceea ce, de obicei, înseamnă că am proiectat-o în 
afară. 

În Capitolul Cinci, am vorbit despre pacienta mea, Nicole, o 
tânără care plângea de milă pentru pasărea rănită care fusese tortu- 
rată de colegii ei cei cruzi. Persoana ei miloasă, incredibil de bună, 
reprezenta o formaţiune reacţională față de sentimentele extrem de 
sadice pe care nu le putea recunoaște; în același timp, proiecta acele 
sentimente asupra celorlalți copii, care ajungeau să le întruchipeze. 
Acei copii se comportau, într-adevăr, într-o manieră crudă, așa că 
ați putea spune că îi validau proiecția. În profesia mea, ne referim 
uneori la acest lucru ca la „proiecția în realitate“. 

În exemplul cu Jim cel uituc și soția lui, Jim și-a proiectat 
propria conștiință vinovată în Stephanie. După părerea lui, ea 
întruchipează acum persoana critică și dură, care face din țânțar 
armăsar. Dar poate că Stephanie chiar este o persoană dură și cri- 
tică; atunci când Jim își proiectează conștiința încărcată asupra 
soţiei, ea reacționează într-o manieră care pare să confirme faptul 
că proiecția „a funcționat“. Dificultăţile adânc înrădăcinate din 
multe căsnicii depind de o astfel de dinamică. 

„De ce mă scoţi întotdeauna vinovat pe mine?“ 

„Întotdeauna faci așa — nu îți ţii promisiunile, iar dacă mă 
supăr, tot eu sunt o pacoste cicălitoare.“ 


„Gata, nu mai proiecta! De ce nu poți să recunoști că îți pare 
rău pentru ce ai făcut?“ 

V-aţi aflat vreodată în prezența unei persoane care vă tot 
întreabă dacă v-aţi supărat dintr-un anumit motiv, deși nu erați 
deloc supăraţi? Poate că v-a întrebat de atâtea ori, încât, în cele din 
urmă, chiar ați început să vă supăraţi. Poate că ea a sesizat ceva 
de care nici măcar dumneavoastră nu vă dați seama, dar se poate 
şi să își fi proiectat propria supărare asupra dumneavoastră, iar 
acum o percepe ca fiind acolo, identificată cu dumneavoastră, și 
nu înăuntrul său. Întrebările insistente — „Spune-mi sincer, ești 
absolut sigur că nu ești supărat pe mine?“ — pot ajunge să pro- 
voace exact sentimentul care a fost proiectat, ca un fel de confir- 
mare (inconștientă) că apărarea a avut succes. 

Cu alte cuvinte, atunci când oamenii se bazează pe proiecție 
ca mecanism de apărare, adeseori încearcă să valideze acea 
proiecție — adică să se convingă că a avut succes — spunând sau 
făcând lucruri care să evoce experiența renegată în alți oameni. 


PROIECȚIA ȘI ANXIETATEA 


Uneori, atunci când oamenii proiectează sau evacuează o experiență 
emoțională pe care nu o pot tolera, poate că nu ia o formă personală 
distinctă, dar se simte ca un fel de groază sau teamă de nedescris 
față de o ameninţare iminentă din afară. Lucrând cu persoane care 
sufereau de tulburări de anxietate, descopeream adesea că anxi- 
etatea semnalează o teamă că emoţiile proiectate se vor întoarce 
şi le vor copleși. Poate fi îngrozitor, mai ales că nu înţeleg de ce 
anume le este frică. 

Una dintre pacientele mele, Theresa, semăna cu Nicole din 
multe puncte de vedere: era timidă și vorbea domol, personali- 
tatea ei părea lipsită de orice formă de agresivitate, deși excela 
la desconsiderări aproape imperceptibile, care păreau drăguţe la 

suprafață. La fel ca mulți dintre clienții mei, provenea dintr-un 
mediu familial haotic. Familia ei avusese un stil de viață aproape 
nomad; mama ei era instabilă din punct de vedere emoțional, iar 
tatăl era distant. Drept urmare, Theresa nu s-a simțit niciodată în 
siguranță în lume. Crescând, a devenit aproape agorafobă și sufe- 
rea atacuri de panică intense. 

Pe măsură ce lucram împreună, am ajuns să înțelegem că își 
proiectase o mare parte din viața emoțională, deoarece i se părea 
insuportabilă. La nivel inconștient, i se părea că propria ostilitate 
era atât de amenințătoare, încât se temea că s-ar putea prăbuși, 
dacă și-ar fi „asumat-o“. În schimb, o proiecta în eter, ca sa spu- 
nem așa. Lumea exterioară părea din ce în ce mai amenințătoare, 
ceea ce o determina să ducă o viață și mai limitată, pentru a evita să 
intre în contact cu ceea ce proiectase. Uneori, chiar și atunci când 
se afla în siguranţa propriei case, acele sentimente amenințau să 
devină conștiente, rezultând într-un atac de panică. 

Acest tip de anxietate, în care ostilitatea proiectată și renegată 
ameninţă să se întoarcă, poate produce eforturi de a o micșora și 
a o controla, prin diverse tipuri de gânduri obsesive și comporta- 
mente compulsive. Voi discuta aceste apărări în Capitolul Nouă. 


PROIECȚIA ȘI RUȘINEA 


În secțiunea despre idealizarea propriei persoane, din ultimul capi- 
tol, am descris o persoană care, în timpul conversațiilor, găsește 
modalități de a spune: câți bani câștigă (mai mult decât dumnea- 
voastră), sau numele unei persoane importante pe care o cunoaște 
(iar dumneavoastră nu o cunoaşteţi); sau despre vacanța minunată 
și extrem de scumpă pe care a petrecut-o undeva (pe care dumnea- 
voastră nu v-aţi permite-o niciodată); cât de impresionat a fost 
altcineva de ea; ce mașină nouă și-a cumpărat; la ce petrecere fer- 
mecătoare a fost săptămâna trecută ș.a.m.d. 


Probabil că nu vă place acea persoană. Poate că o considerați 
snoabă sau ostentativă. Ori de câte ori aveți contact cu ea, vă simțiți 
nefericiți și vă lasă un gust amar. 

Oamenii care se idealizează pe sine și își etalează superioritatea 
vor să vă facă să vă simțţiţi prost cu privire la propria persoană — 
de fapt, acesta este scopul comportamentului lor. Uneori, este 
intenționat, dar de obicei, este o încercare inconștientă de a vă sub- 
mina stima de sine și a vă face să vă simțiți inferiori. Persoana care 
își doreşte foarte mult să pară învingătoare are nevoie de un pier- 
zător asupra căruia să triumfe. Uneori, acele persoane vă umplu 
de invidie, iar după aceea vreți să le „demolaţi“ — să le ridiculizați 
sau să le batjocoriți față de oricine este dispus să vă asculte. Uneori, 
ura este un termen potrivit pentru sentimentul pe care vi-l inspiră. 

Personajul Helen din filmul „Domnișoare de onoare“ (2011) 
exemplifică perfect aceste trăsături. Fiind o persoană mondenă, 
măritată cu un bărbat înstărit, ea face referiri constante la oame- 
nii importanţi pe care îi cunoaște, la locurile uluitoare pe care 
le-a vizitat, cunoștințele argumentate despre cele mai bune resta- 
urante din oraș, cei mai buni creatori de modă, cele mai bune 
locuri pentru shopping, cele mai bune localuri pentru o petrecere 
a burlăcițelor — de fapt, cele mai bune lucruri din orice domeniu. 
Își etalează această superioritate în special față de rivala sa, Annie, 
domnișoara de onoare, a cărei viață a ajuns într-o etapă extrem 
de proastă. 

Annie o urăște pe Helen. O urăște pentru că Helen o face mereu 
să se simtă ca o ratată. La sfârșitul filmului, după ce Annie a reușit 
să își readucă viața pe cursul cel bun și a scăpat din prăpastia de 
ură de sine în care căzuse, Helen recunoaște, în cele din urmă, că 
nu are prieteni și că nimeni nu vrea să petreacă timp cu ea, nici 
măcar soțul ei. La suprafață, ea pare să fie o învingătoare, dar de 
fapt, viaţa ei socială și căsnicia ei sunt pustii. Ea însăși se simte ca 
o ratată — exact așa cum încercase să o facă pe Annie să se simtă. 

Ceea ce proiectează Helen — ceea ce încearcă să proiecteze 
oamenii ostentativi, lăudăroși — sunt sentimentele de inferioritate. 

Ei încearcă, în mod inconștient, să vă submineze stima de sine, să 
vă umple de invidie, să demonstreze inferioritatea dumneavoas- 
tră, astfel încât să se poată simţi superiori și deasupra dumnea- 
voastră. De obicei, aceste persoane sunt hiper-competitive: pentru 
ele, lumea este compusă din două (și doar două) tipuri de oameni: 
învingători și pierzători, aflați la poluri diametral opuse. 

Ei se apără împotriva convingerii că se încadrează în categoria 
pierzătorilor proiectând acel sentiment asupra dumneavoastră și 
încercând să vă determine pe dumneavoastră să îl simţiți. 

„Tu ești pierzătorul și, spre deosebire de tine, eu sunt 
câștigătorul!“ 


LA CE TREBUIE SĂ FIŢI ATENŢI 


Proiecţia, ca fațetă a psihologiei umane, joacă un rol important, 
ivindu-se sub multe înfățișări și apărându-ne de aproape orice 
emoție dureroasă, astfel încât acest capitol funcționează doar 
ca introducere într-un subiect foarte amplu. lată unele dintre 
modalităţile prin care poate apărea proiecția. 


NEVOIA ȘI DEPENDENȚA 


Mi se pare util să consider că nevoile și vulnerabilitățile 
emoționale reprezintă „părţile de bebeluș“ din noi; ne exprimăm 
aspectele adulte sau parentale atunci când funcționăm responsa- 
bil în lume și avem grijă de noi înșine, îndeplinindu-ne nevoile 
sau găsind persoana adecvată care să ni le îndeplinească. Cu alte 
cuvinte, suntem un amestec de părți de părinte și de copil; oricare 
dintrie aceste aspecte poate fi proiectat în alți oameni. 

Bărbaţii și femeile care nu suportă să se simtă dependenți dez- 
voltă, uneori, relații cu prieteni și parteneri extrem de dependenți, 


asumându-și rolul de „Stânca Gibraltar“ sau devenind „un stâlp“ 
pentru ceilalți. Persoana care pare să nu aibă niciodată nevoie de 
nimic și pe care ceilalți se sprijină, ca pe un fel de părinte, s-a apă- 
rat cu siguranță împotriva conștientizării propriilor nevoi. 

Probabil că și-a negat nevoile și și-a refulat conştientizarea aces- 
tora; în același timp, se poate să le proiecteze în alți oameni, care 
trebuie să le poarte apoi în locul său. Cititorii care s-au identifi- 
cat cel mai mult cu afirmaţiile din Grupul 1 și Grupul 3 tind să se 
bazeze pe acest tip de proiecţie. 

Spre deosebire de aceștia, alți oameni își pot proiecta partea 
adultă sau parentală în altcineva și pot încerca să facă cealaltă per- 
soană să se simtă responsabilă pentru toată îngrijirea. Probabil 
cunoașteți pe cineva a cărui viață este mereu destrămată, și care 
trebuie să fie salvat de către părinţi sau prieteni. „Ia uite, iar am 
dat-o în bară — trebuie să ai grijă de mine, deoarece e clar că sunt 
un copil incompetent!“ Cititorii care se identifică cel mai mult cu 
afirmaţiile din Grupul 2 și Grupul 4 tind să proiecteze în acest 
mod. 

Dupăcum probabil că vă imaginaţi, Stânca Gibraltar și „copilul“ 
neputincios se atrag și se completează reciproc, formând relaţii 
foarte stabile, dar complet nesănătoase. 

Probabil că vedeți dinamici similare în anumite familii sau la 
serviciu: între părinți și copiii lor adulți, între colegi sau prieteni. 
Încercaţi să depistaţi relaţiile disproporționate sau asimetrice, în 
care una dintre persoane pare mult mai dornică de afecțiune sau 
mai dependentă decât cealaltă. Relaţiile mature implică reciproci- 
tate, în care fiecare parte depinde de cealaltă pentru îndeplinirea 
nevoilor, și, în schimb, îi satisface și celeilalte persoane nevoile. 


EMOȚIILE 


Atunci când proiectăm (renegăm) un sentiment pe care nu îl 
putem tolera, de obicei găsim pe altcineva care să îl poarte pentru 

noi, la fel ca în exemplul lui Jim cel uituc, care și-a transformat 
soția în propria conștiință încărcată. Alteori, proiecția poate fi mai 
violentă și mai explozivă: poate cunoașteți pe cineva care își iese 
din fire atunci când este pus sub presiune și îi face pe toți cei din 
jurul său să se simtă nefericiți. Vă poate ajuta să vă gândiţi la o ast- 
fel de persoană, indiferent de vârsta sa, ca la un copil copleșit de 
durere, care ţipă pentru a scăpa de acea experienţă. 

Dacă v-aţi aflat vreodată în compania unei persoane care se 
comportă astfel, știți cât de incomod este; probabil compania 
acelei persoane vi se pare neplăcută, stresantă sau chiar jigni- 
toare. Dacă tindeți să scăpaţi de sentimente neplăcute în această 
manieră, ceilalți oameni pot încerca să vă evite. Poate simțiți că 
sunteți „excesivi“ pentru prieteni și familie, iar parțial poate fi 
din cauză că vă bazaţi pe acest tip de proiecţie. Cititorii care s-au 
identificat cu afirmațiile din Grupul 4 ar trebui să fie atenţi la 
acest lucru. 

Dacă oamenii din jur se enervează adeseori pe dumneavoas- 
tră fără vreun motiv pe care să îl puteţi înțelege, probabil că vă 
proiectați furia. Dacă „învinovățiți“ des oamenii, se poate să evitați 
un sentiment dureros de responsabilitate pentru ceva ce nu doriți 
să înfruntați. Cititorii care s-au simțit mai atrași de afirmațiile din 
Grupul 3 tind să proiecteze în acest fel. 


STIMA DE SINE 


Sentimentele intense de superioritate, dispreț și îngâmfare, 
împreună cu atitudinile condescendente și mulțumirea de sine, 
semnalează de obicei că rușinea a fost proiectată în alți oameni. 
Același lucru este valabil pentru sentimentul competitiv de a fi mai 
atrăgător, mai prosper, mai popular etc. Cititorii care se identifică 
mai mult cu afirmaţiile din Grupul 5 tind să proiecteze în acest fel. 

Aceste apărări, dar și altele, împotriva conștientizării rușinii 
vor fi discutate mai detaliat în Capitolul Unsprezece. 


EXERCIŢII 


1. Examinaţi una dintre relațiile dumneavoastră apropiate și 
gândiţi-vă ce roljoacă nevoia și dependența în aceasta. Poate 
fi vorba de relaţia cu un prieten, un membru al familiei sau 
un partener de cuplu, dar, de preferat, nu un copil minor sau 
un părinte cu dizabilități. Dacă este posibil, gândiți-vă la o 
relație în care unul dintre dumneavoastră este mai dornic de 
afecțiune sau mai dependent decât celălalt, sau în care unul 
dintre dumneavoastră dăruiește într-un mod disproporționat. 


Există vreun motiv extern pentru care lucrurile stau ast- 
fel, sau este o funcţie a personalităților dumneavoastră? 
Dacă dumneavoastră sunteți persoana mai dependentă, 
ce simțiți față de această poziție? Cum vă tratează celălalt 
sau cum reacționează atunci când aveţi nevoie de ceva? 
Dacă cealaltă persoană este mai dependentă, ce simțiți la 
adresa acelei persoane, atunci când diferența devine evi- 
dentă? Vă deranjează faptul că dăruiți foarte mult și, prin 
comparație, primiți foarte puțin? 

Luaţi o măsură care să inverseze rolurile în mod 
intenționat. De exemplu, dacă tindeți să fiți persoana 
dependentă, faceţi ceva extrem de generos, în care să 
preluaţi conducerea, iar cealaltă persoană să fie pasivă. 
Nu cereți nimic în schimb. 

Sau, dacă sunteți tipul „Stânca Gibraltar“, cereți-i partene- 
rului sau prietenului să facă ceva pentru dumneavoastră 
în care să fiți complet dependenți de celălalt pentru înde- 
plinirea unei nevoi. Nu cereţi, pur și simplu ajutorul, ca 
în exercițiul din Capitolul Patru; în măsura în care acest 
lucru este posibil, deveniți neputincioși. 

Analizaţi-vă sentimentele și căutaţi disconfortul. Acest 
exercițiu vă va trezi sentimente puternice, pe măsură ce 

ieșiți din zona dumneavoastră de confort și vă puneţi la 
încercare apărările. 

2. Cel de-al doilea exercițiu este menit pentru oamenii care au 
probleme de anxietate sau suferă atacuri de panică. De aseme- 
nea, va fi util pentru persoanele care se tem că se va întâmpla 
ceva rău, dacă nu sunt extrem de atente — adică persoanele 
care au tendința de a avea gânduri obsesive sau comporta- 
mente compulsive. 

e Dece anume vă este frică? Probabil că ați ajuns să fiți 
îngroziți de propria anxietate, dar încercați să treceţi 
dincolo de ea. Anxietatea dumneavoastră are un anumit 
subiect, o experiență pe care sunteți hotărâți să o evitați? 

e Văimaginați un scenariu în care cele mai urâte coşmaruri 
ale dumneavoastră devin realitate? Scrieți despre asta cu 
foarte multe detalii. Pe lângă anxietate, mai există vreo 
altă emoție pe care vă este teamă să o simţiţi? 

e Probabilcă nivelul dumneavoastră de anxietate va începe 
să crească, pe măsură ce continuaţi să scrieți scenariul 
dezastrului. Dacă se întâmplă acest lucru, încercați să 
treceţi la o altă fantezie: imaginați-vă implicați într-o acti- 
vitate agresivă. Poate fi vorba de a lupta împotriva unui 
dragon mitic sau a-i da un pumn în față unei persoane 
care v-a rănit. Încercaţi să treziți un anumit nivel de furie 
în acea fantezie. 

e Puteţi crea o legătură emoţională între anxietate și furie? 
Aceste două emoții se conectează în vreun fel, în cazul 
dumneavoastră? 


3. Încercați să vă amintiţi o ceartă în care v-aţi simţit defen- 
sivi, de parcă cealaltă persoană încerca să vă facă să vă simțiți 
vinovaţi. Ar ajuta dacă încă vă afectează acel incident. 

e Simțiți un impuls puternic de a vă apăra și de a face ast- 
fel încât cealaltă persoană să pară vinovată? Simțiți că vă 
certaţi cu ea, în gândurile dumneavoastră? 


e Dacă analizaţi din nou incidentul, puteţi lăsa deoparte 
sentimentele defensive pentru o clipă, astfel încât să găsiți 
un aspect în care este posibil să fi avut o oarecare vină, 
măcar parțială? Simţiţi vinovăţie sau rușine cu privire la 
acest lucru? 

e Dacă da, scrieți o afirmaţie care să explice exact ce lucru 
dureros, insensibil sau greșit ați făcut; nu faceţi referiri 
la contribuţia celeilalte persoane, ci doar la propriul dum- 
neavoastră comportament. 

e Dacă încă mai păstraţi legătura cu acea persoană, încercați 
să purtaţi o conversaţie în care să vă asumaţi răspunde- 
rea pentru ceea ce ați făcut, dar nu spuneți nimic despre 
ce considerați că a făcut sau ar fi trebuit să facă cealaltă 
persoană. 

e Analizaţi ceea ce simțiți și gândiți-vă cum s-ar putea 
schimba rolurile. Cealaltă persoană își asumă partea de 
vină sau continuă să vă facă să vă simțiți vinovaţi? 


CE URMEAZĂ? 


Exerciţiile din acest capitol vă încurajează să vă provocaţi rolurile 
obișnuite și să ieșiți din comportamentele dumneavoastră tipice. În 
Partea a III-a, atunci când vom discuta mai amănunțit despre modul 
în care vă puteți dezarma apărările, voi accentua importanța acestui 
tip de efort pentru provocarea apărărilor încastrate în personalitatea 
dumneavoastră. Aspectele defensive ale propriului nostru caracter 
pot fi greu de identificat, atât de esențiale sunt în identitatea noastră. 

Pentru moment, fiți atenți la următoarele perechi și vedeți dacă 
relațiile dumneavoastră se împart în aceste moduri nereciproce: 

Stânca Gibraltar — Copilul neputincios 

Echilibru emoţional — Carusel emoţional 

Are întotdeauna dreptate — Greșește întotdeauna 

Nu căutați doar extremele; aceste roluri pot fi jucate în moduri 
subtile, care necesită puțină analiză pentru a fi identificate. 

După cum am discutat mai devreme, atunci când scăpăm de 
(proiectăm) anumite aspecte ale experienței — sentimente de 
nevoie, emoții puternice sau rușine — de obicei, găsim pe cineva 
care să „le poarte“ în locul nostru. Începeţi acum să examinaţi 
relațiile dumneavoastră, pentru a găsi modurile în care este posi- 
bil să proiectați ceva unul în celălalt. 


NOUĂ 


Controlul 


„Sunt un om obișnuit. care nu îşi dorește altceva decât să aibă șansa 
obișnuită de a trăi exact așa cum vrea. și de a face exact ceea ce vrea.” 
— din „My Fair Lady" (1956) 


SUPERSTIȚII 


Bine cunoscutul behaviorist B.F. Skinner a efectuat o serie de 
experimente folosind porumbei înfometați, ținuți într-o colivie 
care era atașată la un mecanism care le furniza automat hrană la 
intervale regulate, fără legătură cu ceea ce făceau păsările înainte. 
Skinner a descoperit că porumbeii asociau furnizarea hranei cu 
ceea ce făceau în momentul când le era oferită, și continuau să 
facă aceleași activități, adesea în mod bizar și ritualic, de parcă ar 
fi existat o relație cauzală între acele acțiuni și livrarea mâncării. 
Cu alte cuvinte, porumbeii au ajuns să creadă că puteau influența 
sosirea mâncării cu propriul comportament. 

Skinner considera că acele acțiuni erau comparabile cu 
superstițiile umane, cum ar fi ritualurile pentru schimbarea noro- 
cului la jocurile de cărți. În culturile tribale, acest tip de superstiții 
este destul de des întâlnit; multe religii panteiste folosesc com- 
portamente ritualice, cum ar fi sacrificiile animale, într-un efort 
de a influenţa acțiunea divină. În America modernă, jucătorii 

de baseball profesionist folosesc ritualuri superstițioase atunci 
când trebuie să lovească mingea. Superstițiile sunt întâlnite pre- 
tutindeni. 

Mulți oameni cred că vor atrage ghinionul dacă deschid umbrela 
înăuntru, trec pe sub o scară sau le taie calea o pisică neagră, așa că 
încearcă să evite aceste acțiuni, pentru a ocoli ghinionul. Oamenii 
din antichitate credeau că strănutul provoca evadarea sufletului 
din corp, prin nas, și că rostirea cuvintelorpotrivite îl împiedicau 
pe Diavol să pună mâna pe el. Până în ziua de astăzi, mulți dintre 
noi spun „Noroc!“ atunci când cineva strănută. 

V-aţi încrucișat vreodată degetele și le-aţi spus prietenilor să vă 
ureze succes, înainte de a începe să faceţi ceva care conta cu ade- 
vărat pentru dumneavoastră? De parcă degetele dumneavoastră și 
urările prietenilor ar avea vreun efect asupra rezultatului! 

Superstiţiile reprezintă dorința de a controla o lume imprevi- 
zibilă, de a simţi că avem un oarecare control asupra a ceea ce ni 
se întâmplă, deși, de fapt, suntem neputincioşi. Dacă noi credem 
că încrucișarea a două degete ne poate aduce noroc, ne putem 
consola sau spori încrederea, dar adevărul este că nu are un efect 
cauzal mai puternic asupra evenimentelor externe decât compor- 
tamentul ciudat al porumbeilor lui Skinner asupra momentului 
când sosea mâncarea. 


STAREA DE NEAJUTORARE ȘI CONTROLUL 


Trăirea stării de neajutorare este dureroasă și dificilă; eforturile 
depuse pentru a prelua controlul asupra propriilor circumstanțe 
pentru a atenua această neputinţă reprezintă o reacție naturală. 
În statele aflate de-a lungul zonei unde au loc frecvent tornade, 
oamenii construiesc pivnițe în care să se baricadeze; cetăţenii 
din California au în casă truse pregătite în caz de cutremur; în 
Louisiana, Corpul de Ingineri al Armatei întreține canale de 


scurgere pentru a controla inundaţiile. Facem tot ceea ce putem 
pentru a controla mediul înconjurător imprevizibil, dar adevărul 
este că suntem mai vulnerabili decât am vrea să recunoaștem. 

Majorităţii dintre noi ne este greu să trăim cu conştientizarea 
constantă a acestui fapt. Nu putem trece prin fiecare secundă a 
vieţii noastre conștienți că nu deținem controlul, că nu putem anti- 
cipa ceea ce va urma. Este unul dintre motivele pentru care intrăm 
în anumite rutine, pentru care ne aduce alinare să repetăm anumite 
tradiţii. Rutina și tradiţiile ne ajută să simțim că avem capacitatea 
de a prezice ceea ce va urma. O viață ordonată oferă o oarecare 
consolare în fața unui univers haotic, incontrolabil. 

Gândiţi-vă la ordine, tradiție și rutină ca la mecanisme de apă- 
rare sănătoase — „minciuni“ minore pe care ni le spunem pentru 
a evita anxietatea existenţială, într-o lume în mare parte imprevi- 
zibilă. Însă, duse la extrem, aceste mecanisme de apărare creează 
propriile lor probleme. 

Mulți oamenii își construiesc rutine atât de inflexibile și de ina- 
nimate, încât își secătuiesc experienţele de vitalitate emoțională. 

Persoana așa-numită „obsedată de curățenie“ își gestionează 
anxietatea exercitând un control enorm asupra mediului încon- 
jurător, adeseori înnebunindu-i pe cei din jur. 

Persoana care se străduiește să obțină controlul prin ritualuri 
compulsive se simte, de obicei, torturată de ele. 

Uneori, caracterul imprevizibil al sentimentelor noastre este 
greu de tolerat — de ce le simțim, ce anume le provoacă și cât vor 
dura. În Capitolul Doi, am vorbit despre pacienta mea, Sharon, 
care folosea mâncatul compulsiv și vomatul ca modalitate de a 
scăpa de emoţii într-o manieră ritualistă, extrem de controlată. Pe 
parcursul anilor, am lucrat, de asemenea, cu multe femei care își 
provocau răni: deși problemele psihologice în cazul automutilării 
sunt complexe, toate aceste femei foloseau tăieturile ca manieră 
de a exercita control asupra durerii. 

„Dacă mă tai acum, în locul acesta, pot hotărî când se va întâm- 
pla și cum mă va face să mă simt. Va continua cât timp voi vrea eu.“ 

La fel ca toate mecanismele de apărare, controlul ne poate ajuta 
să gestionăm emoțiile insuportabile, dar atunci când devin extreme 
sau prea adânc înrădăcinate, creează o serie nouă de probleme. 


DEPENDENȚA șI CONTROLUL 


Atunci când intrăm într-o relaţie cu altcineva, respectiva persoană 
începe să conteze pentru noi, iar ca urmare, poate influența modul 
cum ne simțim. Odată ce mă îndrăgostesc de tine, îţi acord pute- 
rea enormă de a mă răni. Dacă devii prietenul meu, îmi poți răni 
sentimentele prin comportamentul tău indiferent sau insensibil. 
Chiar și relațiile de la locul de muncă, de exemplu cea dintre dum- 
neavoastră și șeful dumneavoastră, au puterea de a inspira emoții 
foarte dureroase, pe care nu le putem controla. 

Unul dintre motivele pentru care oamenii se căsătoresc este 
pentru a obține un sentiment fundamental de previzibilitate și con- 
trol în fața emoţiilor înfiicoșătoare, cum ar fi gelozia sau teama de 
abandon. Având în vedere numărul ridicat de divorțuri și instabili- 
tatea crescândă a căsniciilor din lumea modernă, ați putea spune 
că senzaţia de predictibilitate este o iluzie, dar se pare că majorita- 
tea oamenilor continuă să și-o dorească. Desigur că și alți factori, 
emoționali și biologici, influențează impulsul de a ne căsători, dar 
dorința de a avea un sentiment de conexiune permanentă în fața 
incertitudinii joacă un rol important. 

Dorinţa de a crede că puteți conta pe o altă persoană — un 
soț, un prieten, un coleg de serviciu — este normală. Însă, dusă la 
extrem, dorința de a avea siguranță deplină conduce la un compor- 
tament pe care îl numim, de obicei, obsedat de control sau posesiv. 

Persoana geloasă, care trebuie să știe fiecare detaliu din pro- 
gramul partenerului său. 

Directorul de departament care încearcă să dirijeze ceea ce face 
fiecare angajat la locul de muncă. 


Prietenul care vrea să vă stăpânească, să știe totul despre viața 
dumneavoastră și să fie inclus în tot ceea ce faceți. 

Cu alte cuvinte, atunci când nevoia sau dorința noastră de a avea 
alți oameni aproape ne face să ne simțim intolerabil de neajutoraţi, 
putem încerca să îi controlăm. Poate că vă aduceți aminte de Brian, 
pacientul despre care am vorbit în Capitolul Doi, care s-a însurat 
cu o femeie supusă, după care a instalat, în secret, echipamente 
de supraveghere în casă pentru a-i monitoriza comportamentul. 
Măcar și-a dorit contactul și a intrat într-o relație, indiferent cât 
de obsedată de control și de posesivă s-a dovedit a fi. Alții consi- 
deră că această vulnerabilitate este intolerabilă, mai ales dacă cea 
mai timpurie întâlnire a lor cu dependența — în frageda pruncie 
şi în copilărie — i-a învățat că este nesigur să fie atât de vulnera- 
bili. Pentru a evita această experiență, se poate să evite complet 
relaţiile intime, trăind în izolare. 


CONTROLUL ASCUNS 


Deși cunoaștem cu toții oameni dominanți, care încearcă în mod 
activ să îi controleze pe cei din jurul lor, există și alte tipuri de 
control, mai greu de identificat. Mai exact, unii bărbaţi și unele 
femei tind să își controleze partenerii prin propria lor neputinţă. 
Deși par extrem de dependenți și de incapabili, de obicei au o 
fantasmă ascunsă de a-și controla partenerii; probabil că, în mod 
inconștient, consideră că, prin comportamentul lor neputincios, 
forțează cealaltă persoană să își asume rolul de îngrijitor, și că își 
pot manipula partenerul să le dea ceea ce își doresc, respectiv spri- 
jin emoţional sau financiar. 

Cu alte cuvinte, persoana care pare extrem de dependentă și 
de neputincioasă nu tolerează dependenţa reală mai mult decât 
persoana care încearcă să îi controleze pe ceilalți; ambele se apără 
împotriva conștientizării dependenţei, dar în moduri diferite, una 

prin control activ, cealaltă printr-un efort invizibil de a manipula 
şi, prin urmare, de a prelua controlul. Bărbaţii și femeile care par 
neputincioşi și aproape infantili pot considera, în mod inconștient, 
că ei trag sforile, controlând oamenii din jur ca pe marionete. 

Stereotipul cultural prezent aici este acela al femeii neajuto- 
rate, dar nu funcționează întotdeauna așa. La începutul perioadei 
mele de formare, am avut un pacient, un tânăr pe care îl voi numi 
Terry, care suferea de depresie gravă și avea un istoric de relaţii 
cu bărbați mai în vârstă, care aveau grijă de el din punct de vedere 
financiar. Pe vremea aceea, lucram la un centru de consiliere cu 
tarife reduse; cu toate acestea, lui Terry îi era greu să își plătească 
şedinţele și încerca să mă manipuleze, folosindu-mi teama și anxie- 
tatea pentru bunăstarea lui atunci când a devenit anorectic, pentru 
a mă convinge să îi ofer tratament gratuit. 

Atunci când și-a pierdut slujba și mi-a spus că nu mai poate 
plăti, eram pe punctul de a fi de acord să îl tratez gratuit de câteva 
ori pe săptămână, când m-a ajutat supervizorul meu să înțeleg 
dinamica de control dintre mine și pacientul meu. Atunci când l-am 
informat pe Terry că va trebui, totuși, să plătească taxa minimă a 
clinicii (5 dolari la fiecare ședință), s-a înfuriat pentru că nu mă 
putea forța să am grijă de el. Am învăţat multe din munca împre- 
ună cu acest pacient, mai ales despre furia și teama de dependență 
reală care se ascund în spatele acestor forme manipulatoare de 
neputinţă. 

Am rămas ferm pe poziţie. Terry și-a găsit o altă slujbă și a pier- 
dut-o; cu timpul, a învățat să își păstreze o slujbă pentru o perioadă 
mai lungă de timp, și să se întrețină singur. 

În vieţile noastre cotidiene, mulți dintre noi punem în scenă 
același fel de drame, la o scară mai mică: 

„Uitaţi“ să faceţi lucruri prin casă, treburi pe care i-ați pro- 
mis partenerului dumneavoastră că le veţi face, sperând în secret 
(probabil fără a recunoaște acest lucru) că le va face altcineva, 
în locul dumneavoastră? Aceeași dinamică se află, de obicei, în 
spatele amânărilor, speranța că puteți determina pe altcineva 


să îndeplinească respectiva sarcină, dacă o veți amâna suficient 
de mult. 

Ignoraţi problemele financiare iminente, atât de mult, încât 
atunci când, în sfârșit, le acordaţi atenţie, trebuie să le cereți 
părinţilor să vă scoată din încurcătură? 

Bărbatul care nu își poate menţine apartamentul curat nutrește, 
de obicei, o fantasmă că mama lui va fi întotdeauna acolo să strângă 
după el, dacă o poate forța să facă asta, așteptând cu mâinile în 
sân. (Nu vorbesc aici despre bărbatul căruia chiar nu îi pasă dacă 
trăieşte într-o cocină de porci; am cunoscut și femei dezordonate, 
care își doreau, în mod inconștient, ca cineva să curețe în urma lor.) 

Dacă priviți dincolo de rolul aparent de persoană neputincioasă, 
de obicei veți găsi intoleranța nevoii reale și fantasme ascunse pri- 
vind controlul prin constrângere. 


STIMA DE SINE $I CONTROLUL 


Atunci când cineva devine important pentru noi, acela câștigă 
capacitatea de a influența modul cum ne simțim cu privire la pro- 
pria persoană. Dacă o persoană pe care o preţuiesc și o respect se 
întoarce împotriva mea și mă respinge, îmi va răni stima de sine, 
indiferent cât de încrezător în propriile puteri aș fi eu, în general. 
Deși relațiile umane ne întăresc, în anumite feluri, ele ne sporesc 
vulnerabilitatea și le cedează altora puterea de a influența ceea ce 
credem despre noi înșine. 

Deoarece suntem animale sociale și, în mod inevitabil, ne expri- 
măm personalitățile în relație cu alți oameni, chiar și cunoștințele 
întâmplătoare și străinii pot avea un efect asupra modului în care 
ne simțim cu privire la noi înșine. Dacă ieșiți la o primă întâlnire 
cu cineva și vă dați seama că interesul pentru o a doua întâlnire nu 
este reciproc, vă doare, într-o anumită măsură. Dacă îi spuneți o 
poveste preferată unei persoane pe care tocmai ați cunoscut-o la 

o petrecere, iar aceasta vă arată clar că i se pare complet neintere- 
santă, vă răneşte stima de sine. 

Într-o anumită măsură, cu toții încercăm să ajustăm modul în 
care ne văd ceilalți. „A porni cu dreptul“ într-o relație înseamnă a 
te prezenta în moduri care să îți scoată în evidenţă toate calităţile. 
În loc să lăsăm totul la voia întâmplării, încercăm să controlăm 
părerea celeilalte persoane despre noi, subliniindu-ne calitățile. 
„Aşa vreau să mă vezi — fii atent mai ales la aceste trăsături.“ În 
situaţiile precum interviurile pentru angajare, în care contează 
prima impresie, este normal să încercăm să obținem acest tip de 
„control“ asupra unei alte persoane. 

Atunci când cunoaștem o persoană nouă, la o petrecere, majo- 
ritatea dintre noi încercăm să pornim cu dreptul. „Îţi voi povesti 
despre cariera mea de succes și vacanța în Europa din care tocmai 
m-am întors, dar probabil că nu voi menționa faptul că fiica mea toc- 
mai a renunțat la facultate, iar asta mă îngrijorează teribil.“ Este de 
înțeles, poate chiar natural că vrem să părem buni în faţa străinilor. 

Dusă la extrem, dorința de a părea buni devine un efort intens 
de a ne asigura că ceilalți ne admiră și ne invidiază. Poate implica 
atât de multă exagerare și deformare a realității, încât pare un fel 
de minciună. Cu alte cuvinte, este un mecanism psihic de apărare. 
„Fii atent la aceste lucruri minunate despre mine, astfel încât tu (și 
eu) să nu vezi toate lucrurile pe care nu le pot tolera cu privire la 
propria persoană.“ Eforturile defensive de a controla modul cum 
sunteți văzuţi stau la baza narcisismului. 

Mă voi întoarce la această dinamică în Capitolul Unsprezece, 
„Mecanisme de apărare împotriva rușinii“. 


LA CE TREBUIE SĂ FIŢI ATENŢI 


În afară de tipul clandestin de control care se deghizează în 
neputinţă, acest mecanism de apărare apare în trăsături de caracter 


distinctive, care nu sunt prea greu de identificat. Majoritatea dintre 
noi încearcă să-și exercite controlul asupra propriilor experiențe, 
într-o oarecare măsură — este normal — dar bărbații și femeile care 
se bazează foarte mult pe control ca mecanism psihic de apărare 
sunt deseori catalogați: 

„Îi place să facă pe șefa.“ 

„De ce ești atât de tipicar atunci când vine vorba de detalii?“ 

„Eşti obsedat de control.“ 

„Lucrurile trebuie să fie mereu așa cum spune el... altfel vedem noi.“ 

„Ce obsedată de curățenie!“ 

Dacă apelăm în mod excesiv la control, acest lucru poate ajunge 
să ne definească personalitatea. 


NEVOIA ŞI DEPENDENȚA 


Unii oameni încearcă să se asigure că nu se simt niciodată dor- 
nici de afecțiune sau dependenți. La extremă, pot fi singuratici 
sau pot evita complet intimitatea. La fel ca Henry Higgins din „My 
Fair Lady“, care jură că „nu va permite niciunei femei să intre în 
viața lui“, nici ei nu vor lăsa pe nimeni să se apropie, astfel încât 
să ajungă să conteze pentru ei. Descalifică în mod continuu even- 
tualele persoane interesate, sau se întâlnesc o perioadă cu cineva, 
apoi încheie relaţia, atunci când apare amenințarea dezvoltării 
unei intimități autentice. 

Pentru a deţine controlul absolut asupra propriei vieți, per- 
soana care se bazează foarte mult pe control nu își permite nicio- 
dată să depindă de altcineva, rezervându-și dreptul de „a trăi exact 
aşa cum vrea și de a face exact ceea ce vrea“. Poate demonstra un fel 
de indiferență față de relațiile umane, jurând să nu se căsătorească 
niciodată, deși, de fapt, evită teama de neputinţă și dependență. 

„Nu am nevoie de nimeni.“ 

Dacă sunteți de părere că aveţi o „problemă legată de intimi- 
tate“, așa cum descriem de obicei această chestiune, poate vă este 

teamă că ați putea pierde controlul dacă ați permite unei alte per- 
soane să conteze din punct de vedere emoţional. Vă este teamă 
că, dacă deveniți vulnerabili, vi se va reduce capacitatea de a anti- 
cipa modul cum vă veți simți. Într-o formă extremă, această apă- 
rare va conduce la înstrăinarea de prieteni și membri ai familiei. 
Dacă nimeni nu contează, atunci nimeni nu are puterea dea vă 
răni. Cititorii care s-au identificat cel mai mult cu afirmațiile din 
Grupul 1 și Grupul 3 tind să se bazeze pe această apărare. 

La extrema opusă, unii oameni se atașează rapid de persoane 
noi, iar în scurt timp încep să își dorească să exercite control asu- 
pra celorlalți. Cu o conștientizare de sine neobișnuită, o cunoștință 
de-a mea mi-a spus cândva: „Eu nu-mi fac prieteni, eu iau osta- 
tici“. Probabil că ați cunoscut o astfel de persoană, care a dorit 
să vă devină cel mai bun prieten, imediat după ce v-a cunoscut. 
Acești oameni pot deveni posesivi și geloși pe ceilalți prieteni ai 
dumneavoastră. La un anumit nivel, își doresc să pună stăpânire 
pe dumneavoastră. 

Această dinamică apare, de obicei, în relațiile de familie în care 
există probleme legate de separare. Părinţii cărora le este greu să 
își lase copiii să se maturizeze nu pot suporta sentimentele care 
apar pe măsură ce aceștia se separă: pierderea apropierii, dorința 
de contact atunci când copilul vrea să se mute în altă parte, senti- 
mentul că nu mai contează așa cum contau cândva. Pentru a evita 
astfel de sentimente dureroase, părinţii încearcă să își controleze 
copiii și să îi împiedice să se separe de ei. 

Posesivitatea în relațiile romantice apare atunci când persoanei 
îi este greu să tolereze separarea. Poate fi atât de amenințător să ne 
simțim dependenți și vulnerabili, încât încercăm să preluăm con- 
trolul asupra celeilalte persoane. Dacă sunteți o persoană geloasă, 
posesivă, probabil că vă este greu să aveţi nevoie de alți oameni, 
deoarece vă face să vă simțiți insuportabil de vulnerabili, lipsiți de 
control. Atunci când nu sunteți împreună, și nu știți ce face parte- 
nerul dumneavoastră, probabil că simțiți foarte multă anxietate. 


Pentru a gestiona acest sentiment, vă veți strădui să exercitați o 
formă de control asupra partenerului dumneavoastră (Grupul 2). 
Dacă viața dumneavoastră emoţională pare a fi o serie de supă- 
rări emoționale, și aveți frecvent nevoie de ajutor pentru a le gesti- 
ona, dacă oamenii importanți din viața dumneavoastră simt adesea 
nevoia să aibă grijă de dumneavoastră, probabil că reacționează la 
eforturile dumneavoastră de a solicita ajutorul. Se poate ca, în mod 
inconștient, să vă folosiți „neputința“ pentru a-i controla pe ceilalți, 
forțându-i să vă sară în ajutor. La o scară mai mică, dacă uitaţi des 
să faceţi lucruri pe care aţi promis că le faceţi, iar cei din jur tre- 
buie să preia respectivele sarcini în locul dumneavoastră, sau dacă 
amânațţi confruntarea cu anumite probleme până când intervine 
altcineva, probabil că, în mod inconștient, controlaţi persoanele 
apropiate, forțându-le să le gestioneze în locul dumneavoastră. 


EMOȚIILE 


Oamenii care se bazează foarte mult pe control pentru a-și 
gestiona emoțiile pot părea extrem de echilibrați sau poate chiar 
detaşaţi. Își pot reduce vieţile la un regim extrem de structurat, 
aproape fără variaţii, pentru a putea crede că vor ști exact ce vor 
simţi și când. Dacă sunteţi foarte atașați de rutina dumneavoas- 
tră și nu vă plac schimbările, dacă vă deranjează evenimentele 
neașteptate, probabil că vă bazaţi pe control pentru a minimaliza 
emoțiile neprevăzute din viața dumneavoastră. Acest lucru se aplică 
cititorilor care se identifică mai mult cu afirmaţiile din Grupul 3. 

Comportamentele compulsive pot fi considerate obișnuințe 
foarte ritualizate și servesc aceluiași scop, exercitarea controlului 
asupra unei emoții de nesuportat și a sentimentelor de neputinţă 
care o însoțesc. Anxietatea care înconjoară compulsia semnalează 
o teroare ascunsă, conform căreia experiența dumneavoastră va 
scăpa de sub control, emoţiile intense vă vor acapara și vă vor 
copleși. Natura acelor sentimente inconștiente poate varia, dar 

persoana compulsivă se teme întotdeauna că respectivele senti- 
mente vor fi intolerabile, dacă ajung în conștiință. Rezultatul temut 
ar fi dezintegrarea totală —în limbajul nostru de zi cu zi. 

„Când am auzit vestea, am simțit că mă face bucăți.“ 

Dacă aveți comportamente compulsive care simțiți că sunt 
în afara controlului dumneavoastră conștient, probabil sunteți 
îngroziți că un sentiment inconștient va scăpa de controlul pe care 
îl exercitați prin acea compulsie. 


STIMA DE SINE 


Este normal să vreți să porniţi cu dreptul într-o relație; însă 
dacă vă străduiţi în mod continuu să ajustați modul în care vă 
văd ceilalți, poate fi o problemă. Dacă investiţi multă energie în 
impresia pe care o lăsaţi altora, ticluind moduri de a influența 
sau a impresiona oamenii, înseamnă că vă bazaţi pe control, 
probabil pentru a evita sentimentele de rușine, atât conștiente, 
cât și inconștiente. Cititorii care s-au identificat cel mai mult 
cu afirmațiile din Grupul 5 vor tinde să apeleze la acest tip de 
control. 

Individul care se critică singur exercită control în modul opus. 
Jignirea adusă propriei persoane pare adesea să solicite, chiar să 
necesite o contrazicere: „Nu e adevărat! Arăți minunat în rochia 
aceea!“ Probabil că ați spus ceva similar, întrebându-vă dacă nu 
cumva persoana respectivă și-a criticat aspectul fizic pentru a vă 
atrage complimentele. Uneori, aceasta este intenţia conștientă, dar 
de cele mai multe ori, efortul său de a vă controla reacțiile este unul 
inconștient. Acești oameni tânjesc după laude și recunoaștere atât 
de mult, încât nu suportă să stea degeaba și să aștepte ca acestea 
să vină de la sine. 

Iar uneori, persoana extrem de rușinată se critică singură pen- 
tru a-i împiedica pe alții să o facă, anunțând explicit: „Nu poți să-mi 
spui că sunt un ratat, deoarece am spus eu asta deja.“ Indiferent 


cât de greu ar fi să credeţi că nu încearcă să vă manipuleze, să vă 
determine să o contraziceţi, de fapt încearcă să își exercite contro- 
lul asupra unei experienţe anticipate, care ar dărâma-o. Poate că 
se urăște pe sine, și vorbeşte despre sine într-o manieră denigra- 
toare, dar se simte mai bine decât dacă ar auzi disprețul rostit de 
altcineva. Cititorii care s-au identificat cu afirmaţiile din Grupul 6 
tind să recurgă la acest tip de control. 


EXERCIŢII 


1. Sunteţi superstițioși? Gândiţi-vă bine și nu răspundeţi ime- 
diat. Poate că, ocazional, ați spus ceva de tipul: „Mi-e teamă 
să vorbesc despre asta ca și cum ar fi ceva sigur, pentru că 
atunci nu se va mai întâmpla.“ Poate că aveţi un număr noro- 
cos atunci când cumpăraţi bilete la loterie. Vă consideraţi 
o persoană norocoasă sau ghinionistă? Dacă da, ce anume 
credeți că influențează sau determină acest tip de noroc? 


2. Analizaţi-vă viaţa și evaluați importanța rutinei pentru dum- 
neavoastră. Aveţi tabieturi? 
e Vă deranjează dacă vă este întreruptă rutina? 
e Atunci când vă faceţi planuri, vă este greu să vă adaptaţi, 
dacă planurile vă sunt schimbate în ultima clipă? 


3. Dacă ceilalți oameni vă descriu ca fiind obsedați de curăţenie, 
chiar dacă dumneavoastră nu consideraţi că sunteţi așa, staţi 
câteva zile fără să mai faceți ordine sau curățenie. Lăsați 
câteva vase murdare în chiuvetă, peste noapte; lăsaţi-vă hai- 
nele pe spătarul unui scaun, în loc să le puneţi la locul lor. Nu 
faceţi patul. Analizaţi-vă reacţiile și descrieți ceea ce simțiți. 
Amânațţi efortul major de a face curat, cât de mult puteți. 

4. Dacă sunteți tipul de persoană care preia, de obicei, inițiativa, 
pe care membrii familiei se bazează pentru luarea deciziilor, 
încercaţi să treceţi pe locul doi pentru o săptămână sau două. 
Dacă ceilalți vă roagă să alegeți ceva în locul lor, refuzați să o 
faceţi. Dacă, din contră, sunteţi tipul de persoană care caută 
întotdeauna sfaturile celorlalți, încercați să preluaţi frâiele, 
chiar și pentru câteva zile. Forțați-vă să fiți mai hotărâți, chiar 
dacă nu sunteți absolut siguri care ar fi cea mai bună cale de 
acţiune. În ambele cazuri, căutați modurile în care acestcom- 
portament neobișnuit vă face să nu vă simțiți în largul dum- 
neavoastră. Fiți atenți la orice schimbare privind modul în 
care vă vedeți pe dumneavoastră înșivă și pe ceilalți oameni 
implicaţi. 


5. Gândiţi-vă la o experiență care v-a făcut să vă simţiți complet 
neputincioşi. Încercaţi să vă aduceţi aminte exact ce ați simțit 
și descrieți acest lucru cât mai detaliat. Dacă nu vă trece prin 
cap niciun exemplu, imaginaţi-vă într-o situaţie în care v-aţi 
simți înfricoșați și lipsiţi de control. Scrieţi scenariul acelei 
experienţe. Folosiţi cât mai multe detalii. 

e Încefelaţi găsit (sau ați găsi) alinare în fața neputinței? 
e Ceanumevă ajută să simțiți că deţineţi mai mult control? 


6. Examinațţi rolul controlului în relațiile dumneavoastră cu 
prietenii, rudele și partenerii de cuplu. 

e Cine deţine cel mai mult control și cum anume și-l exercită? 
Persoana care face pe șefa va fi cea mai ușor de identifi- 
cat, dar încercați să găsiţi tipuri de comportament pasiv, 
la dumneavoastră sau la ceilalți, care reprezintă un fel de 
control ascuns. 

e Dacă sunteți căsătoriţi sau vă aflați într-o relație roman- 
tică, unul dintre dumneavoastră deține mai mult control 
asupra vieţii sexuale decât celălalt? O persoană tinde să 
hotărască când și cu ce frecvenţă au loc relaţiile sexuale? 


e Dacă da, încercați să inversați rolurile. Dacă dumneavoas- 
tră deţineţi controlul mai mult, încercaţi să vă lăsaţi parte- 
nerul să decidă circumstanţele. Dacă tindeți să fiți pasivi, 
încercaţi să fiți mai categorici în inițierea sexului. 


CE URMEAZĂ? 


La fel ca în ultimul capitol, exercițiile de aici vă încurajează să vă 
provocați rolurile tipice și să ieşiţi din zona de confort. Numai 
recunoașterea unui mecanism de apărare aflat în acţiune nu va 
conduce la schimbare; trebuie să puneţi în aplicare cunoștințele 
dobândite și să alegeți să vă comportați diferit, dacă doriți să vă 
dezvoltați. Voi discuta despre importanța alegerii, pe larg, în 
Capitolul Treisprezece. 

Pentru moment, puteți începe prin a examina îndeaproape 
rutina din viața dumneavoastră și a explora modul cum vă simțiți 
atunci când ieșiți din această rutină. Începeți cu lucruri mărunte: 
dacă mâncaţi același lucru la micul-dejun în fiecare zi, încercaţi 
ceva diferit. Dacă urmăriți în fiecare săptămână aceleași emisiuni la 
televizor, mergeţi la un film, citiți o carte sau faceți o plimbare prin 
parc. Evitaţi să faceți lucruri familiare și confortabile, și înfruntați 
necunoscutul. Fiţi atenți la modurile noi în care vă simțiți. 

Apoi, faceți un pas mai mare: încercați ceva complet neobișnuit 
pentru dumneavoastră, ceva ce vă face să vă simțiți vulnerabili și 
lipsiți de control (fără să fie periculos, desigur). Când eram tânăr, 
îmi stârnea multă anxietate să merg undeva să mănânc singur sau 
să merg singur la film. Găsiți ceva similar în cazul dumneavoastră 
şi fiți curajoși. Efectuarea schimbărilor și alegerea de a face ceva 
diferit necesită curaj. 


LEGE 
„Gândirea“ 


„Michael: Nu cunosc pe nimeni care să poată trăi o zi. fără două-trei 
raționalizări seducătoare. Sunt mai importante decât sexul” 
— „Marea răceală“ (1983) 


Într-o oarecare măsură, majoritatea dintre noi poartă conversații 
cu ei înșiși, „în mintea lor“, mai mult un monolog continuu, în 
multe feluri, pe care îl numim „gândire“. Pentru majoritatea 
oamenilor, acest flux de cuvinte mentale ocupă un loc central în 
conştientizarea de sine ca ființe raționale. 

„Gândesc, deci exist“, spunea Descartes: sentimentul meu de 
sine apare, parțial, din cuvintele care îmi trec prin minte. 

Gândirea pare a fi un proces constructiv, și desigur că și este; 
fără gândire, ființele umane nu ar putea reacționa în mod creativ 
la lumea din jur, nu ar putea face descoperiri, nu ar inventa lucruri 
noi etc. Gândirea ne permite să luăm măsuri mai întâi în imaginația 
noastră, și abia apoi să le punem în aplicare, scutindu-ne adesea 
de greșeli grave. Multe sfaturi înțelepte ne recomandă să gândim 
înainte de a acționa. 

„Măsoară de mai multe ori și croiește o dată.“ 

„Gândeşte, apoi vorbește.“ 

„Dacă te pripești, toată viața te căiești.“ 

Toate aceste zicale surprind ideea că gândul, ca formă imagi- 
nară de acțiune, ne poate scuti de durere și regret. Gândirea este, 
poate, cel mai valoros instrument din repertoriul uman. 


Pe de altă parte, uneori, ni se pare că gândirea „se întoarce 
împotriva noastră“ și devine o bătaie de cap, chiar un fel de tor- 
tură. Vi s-a întâmplat vreodată să nu puteți adormi, pentru că nu 
vă puteaţi opri mintea? V-a obsedat vreodată ceva — o ceartă pe 
care ați avut-o cu un prieten, o hotărâre importantă pentru cari- 
era dumneavoastră — și ați descoperit că nu vă puteaţi opri din a 
vă gândi la asta, chiar dacă voiaţi? Gândirea este un instrument 
foarte puternic, dar uneori, gândirea continuă se simte ca o tortură. 

Iar dacă gândirea întruchipează adesea un fel de dialog intern, 
un comentariu fluent pe care ni-l adresăm nouă înșine, atunci se 
pune întrebarea: dar dacă lucrurile pe care ni le spunem nu sunt ade- 
vărate? Uneori, gândul devine un fel de minciună internă, depăr- 
tându-ne de adevărul urât sau acoperind o realitate dureroasă; în 
acele cazuri, folosim gândirea ca pe un mecanism psihic de apărare. 

Acest capitol analizează cele două exemple principale de gân- 
dire ca mecanism de apărare — raționalizarea și intelectualiza- 
rea — încheind cu o perspectivă asupra modului în care procesul 
general de gândire poate întruchipa un tip de apărare psihologică. 


RAȚIONALIZAREA 


„Nu te mai păcăli singur!“ 

„Haide, fii serios!“ 

„Să știi că te minți singur.“ 

Acestea sunt câteva dintre nenumăratele expresii pe care le folo- 
sim atunci când considerăm că o altă persoană se păcălește sin- 
gură. Poate că ne-a spus ceva, a făcut o afirmaţie care explică ceea 
ce crede ea că este realitatea unei situaţii, iar noi suntem siguri că 
s-a convins singură să adopte o astfel de perspectivă, în mare parte 
pentru că vrea să o creadă, și nu pentru că într-adevăr este reală. 
Am putea să o numim confundarea dorințelor cu realitatea. Folosim 

un proces mental de autoamăgire, care implică gândirea verbală 
în serviciul unei minciuni. 

Uneori, minciuna spusă implică justificarea unui sentiment, 
unui motiv sau unei acțiuni, în încercarea de a o face să pară accep- 
tabilă sau validă — cu alte cuvinte, găsim scuze atunci când suntem 
neliniștiți cu privire la un anumit aspect. 

„Nu este greșit că am descărcat o copie piratată a acelui CD, 
deoarece sunt un student sărac și casele de discuri au oricum foarte 
mulți bani, așa că nu vor simţi diferența.“ 

De asemenea, găsim scuze pentru acțiunile noastre — adică le 
Taționalizăm — atunci când nu vrem să acceptăm întreaga respon- 
sabilitate pentru ceea ce am făcut. 

„Motivul pentru care am luat o notă foarte mică la test este 
acela că profesorul nu mă suportă (și nu că nu am învățat eu sufi- 
cient).“ 

De asemenea, încercăm să găsim motive logice pentru a explica 
o acțiune pe care am întreprins-o, făcând acel lucru să pară complet 
rațional, deși, de fapt, ne-am lăsat conduși de sentimente pe care 
nu vrem să le recunoaștem, nici măcar față de noi. 

„Mi-am cumpărat hainele acelea noi pentru că nu aveam cu ce 
să mă îmbrac la petrecerea lui Jane (nu pentru că știam că fostul 
meu prieten, care m-a părăsit, va fi acolo, și voiam să arăt foarte 
bine și să par fericită, de parcă nu m-aș fi simțit deloc umilită).“ 

După cum remarcă Michael în citatul din „Marea răceală“, de 
la începutul acestui capitol, cu toţii ne raționalizăm sentimen- 
tele și acțiunile; face parte din viața de zi cu zi, și ne-ar fi greu să 
trăim fără un anumit nivel de autoamăgire. „Totul se va termina cu 
bine“, își spun adesea oamenii, evitând sentimentele de pierdere 
sau regret. „Totul se întâmplă cu un motiv“, ne spunem, deși ade- 
vărul este că viaţa este, în mare parte, imprevizibilă și arbitrară. 
Raţionalizările ne ajută să simțim că trăim într-o lume ordonată, 
care evoluează conform unui plan mai amplu, deși, în realitate, este 
un univers întâmplător, în care lucrurile dureroase ni se întâmplă, 
adesea, fără vreun motiv temeinic. 


De asemenea, raționalizarea joacă un rol important în vieţile 
noastre cotidiene prin amplificarea stimei de sine. „Diane a fost 
promovată, și nu eu, pentru că e atât de ambițioasă încât e în stare 
să calce pe cadavre și l-a păcălit pe șeful nostru.“ Nu e mai bine 
să credem o astfel de poveste decât să acceptăm faptul că, pur și 
simplu, Diane e mai bună la ceea ce face decât noi? „Brandy îl 
place pe David mai mult decât pe mine pentru că are mulți bani și 
o mașină luxoasă.“ Poate că îl găsește pe David mai interesant și 
mai atrăgător, și atâta tot. 

De obicei, acest tip de raţionalizare nu este o apărare extrem 
de puternică; adevărul se află adeseori aproape de suprafață și, cu 
puţin ajutor — atunci când cineva ne pune faţă în față cu adevă- 
rul într-un mod care nu pare acuzator sau critic — se poate să îl 
recunoaștem, după o mică luptă interioară. 


INTELECTUALIZAREA 


În timp ce raționalizarea, ca mecanism de apărare, oferă explicații 
pentru anumite fapte, care sunt mai mult plauzibile decât adevă- 
rate, intelectualizarea încearcă să țină la distanţă întregul spectru 
de emoții deranjante. Prima poate fi considerată o minciună nevi- 
novată, pe care ne-o spunem singuri, ocazional, iar cea din urmă, 
un sistem continuu, care întruchipează o minciună majoră per- 
petuă: nu există nicio emoție deranjantă aici, ci doar gânduri obiec- 
tive. Raţionalizarea este o apărare discretă, ocazională, în timp ce 
intelectualizarea acaparează și definește întregul caracter al unei 
persoane. 

Sigmund Freud nu a folosit niciodată cuvântul „intelectuali- 
zare“, deși a înţeles clar că acest proces intelectual poate fi folosit 
pentru scopul apărării. Fiica lui, Anna Freud, a dedicat un volum 
întreg din cartea sa, „Eul și mecanismele de apărare“ subiectu- 
lui „Intelectualizarea la pubertate“. Ea considera că „interesele 

intelectuale, științifice și filosofice sporite din această perioadă 
reprezintă încercări de a controla instinctele și emoţiile asociate 
acestora“, considerând că un astfel de efort este relativ normal în 
timpul adolescenţei.2 

Dacă aţi crescut urmărind serialul TV din anii 1960, „Star Trek“, 
la fel ca mine, sau dacă l-aţi văzut reluat la televizor mai recent, 
ori pe DVD, înseamnă că știți personajul Spock, pe jumătate vul- 
canian, care simte puține emoții conștiente și își aduce intelectul 
puternic să gestioneze fiecare situație, în timp ce Căpitanul Kirk 
se lasă adeseori dominat de emoții. Domnul Spock demonstrează 
intelectualizarea și modul în care poate ajunge să definească între- 
gul caracter al unei persoane, poate mai bine decât oricare alt per- 
sonaj din cultura populară. 

Uneori, astfel de oameni sunt descriși ca fiind cerebrali; sau 
spunem că „trăiesc prea mult în capul lor“. Mi se pare util să ne 
gândim la intelectualizare în funcţie de atenția noastră și de locul 
încotro o îndreptăm. Persoana care își intelectualizează experiența 
dedică atât de multă atenţie gândurilor care îi trec prin cap, încât 
nu are timp să mai observe ce se întâmplă în corpul său. 

Observarea senzaţiilor corporale ne ajută să recunoaștem ceea 
ce simțim. Dacă ni se umplu ochii de lacrimi, simțim o presiune pe 
piept sau avem respirația întretăiată — aceste senzații ne anunță 
că ne simțim trişti. Dar dacă suntem prea ocupați cu gândurile 
noastre, se poate să nu fim capabili să remarcăm aceste senzaţii 
și, prin urmare, nu conștientizăm emoțiile. Chiar dacă detectez o 
oarecare tristețe, îmi pot muta atenţia rapid de la senzațiile cor- 
porale la gânduri, pentru a scăpa de ele. 

Cu alte cuvinte, intelectualizarea reprezintă un efort major și 
continuu de a ne muta atenţia de la locurile corporale în care ne 
observăm sentimentele la zona lipsită de emoții a intelectului. 


20 Anna Freud, Eul şi mecanismele de apărare, București: Editura Fundaţiei 
“Generaţia“, 2002. 


PRECOCITATEA 


Persoanele care se bazează mult pe intelectualizare sunt adesea 
acele persoane care au dorit să crească rapid, deoarece viața de 
familie timpurie i-a făcut să simtă că este nesigur să fii mic, depen- 
dent și aflat la mila emoţiilor. Deși lucrurile nu stau întotdeauna 
așa, copiii precoce se pot refugia într-un fel de pseudo-maturitate 
pentru a scăpa de experienţa de a fi mici, dezvoltându-și un sine 
intelectual rupt de realitatea experienței emoţionale. Dacă părinţii 
sunt perfecționiști și se așteaptă ca odraslele lor să le îndeplinească 
propriile aşteptări idealizate, respectivii copii pot simți că nu au 
voie să fie mici, cu temerile normale și capriciile emoţionale tipice 
perioadei de creștere. 

Ca adulţi, acești indivizi precoce se pot simţi ca niște impos- 
tori. Visele în care vin la școală nepregătiți pentru un examen 
sau apar dezbrăcaţi într-o situaţie socială pot dezvălui teama 
inconștientă că rafinamentul lor intelectual este doar o fațadă. 
În ciuda fluenţei verbale extraordinare și unei capacități impre- 
sionante de a manipula conceptele, ei simt că au crescut doar „la 
exterior“, deoarece dedesubt se ascunde un copil sau un bebeluș 
vulnerabil. 

Acum mulți ani, o pacientă mi-a prezentat un vis al său, care 
înfățișează intelectualizarea și lucrurile de care ne poate apăra 
aceasta. În visele ei, vedea o siluetă de bărbat, îmbrăcat într-un 
halat alb de laborator, cu o bonetă de absolvire în cap, ochelari de 
soare mari, negri, la ochi (îi aduceau aminte de cei purtați de per- 
sonajul de desene animate Mr. Peabody din „Wayback Machine“). 
Pe sub halatul de laborator, purta un scutec. Astfel, un intelect 
detașat, științific, poate oferi o cale de a scăpa de sentimentele 
înfricoșătoare „de bebeluș“ aflate dedesubt. 

Probabil cunoaşteţi o persoană cu un mod extrem de intelectua- 
lizat de a vedea lumea, un fel de Spock care rareori simte emoții la 
adresa vreunui lucru și care se străduiește să fie mereu obiectiv. La 


== Ik De ce fac asta? 
ui JOSEPH BURGO 


EE 


nivel inconştient, aceste persoane sunt îngrozite de propriile lor 
sentimente imprevizibile şi incontrolabile, fugind de ele în tărâ- 
mul lipsit de emoții al gândirii. 


PROCESUL GENERAL DE GÂNDIRE CA MECANISM 
DE APĂRARE 


În cazul pseudo-maturităţii, copilul evadează în dezvoltarea inte- 
lectuală precoce, într-un mod care reflectă un tip de negare: „Nu 
sunt mic, neajutorat și lipsit de experiență; de fapt, sunt foarte 
bine informat și avansat.“ În astfel de cazuri, aptitudinile intelec- 
tuale și verbale se dezvoltă prematur, dar separat de experiența 
autentică și drept apărare împotriva acesteia. Cuvintele au propria 
lor viață și par să aibă capacitatea magică de a ţine la distanţă sau 
a reduce durerea. 

În familia mea, umblă vorba că, atunci când am început să vor- 
besc, construiam deja propoziții complete — nu vorbeam „pe limba 
bebelușilor“, nu făceam încercări ezitante de a stăpâni limbajul. În 
timpul tratamentului, terapeutul meu mi-a sugerat că acesta era 
modul meu de a-mi exprima ura față de sentimentul de a fi mic 
şi neexperimentat, voiam să par matur imediat, fără a trece prin 
procesul îndelungat de maturizare. Deprinderea timpurie a limba- 
jului reflecta și o reacție la boala depresivă a mamei mele, pe care 
o simțeam ca fiind invazivă și copleșitoare: stăpânind la perfecție 
cuvintele și limbajul, simțeam că deţin controlul. Consideram că 
„Bândirea“ mă ajuta să scap de durerea și confuzia de nesuportat 
(a ei și a mea). 

Drept urmare, am apreciat întotdeauna în mod excesiv fluența 
verbală, și tind să gândesc prea mult, lăsându-mă purtat de fluxul 
mental al cuvintelor. În şcoală, scriam lucrări care sunau sofisti- 
cat; îmi era ușor să înțeleg conceptele și să le manipulez în moduri 


convingătoare, dar tărâmul cuvintelor și ideilor exista, în multe 
feluri, departe de experiența mea personală, fără a intra în contact 
cu aceasta și negând-o. O mare parte din călătoria mea ca scriitor 
și pacient în psihoterapie a constat în reconectarea acestor două 
tărâmuri. 

Mulţi dintre pacienţii mei din decursul anilor se prezentau cu 
mecanisme de apărare similare. De obicei, depistez acest proces 
în acțiune atunci când ascult pe cineva care vorbește părând să își 
cunoască experiența, dar mă face să mă simt deconectat, ținut la 
distanță. Pentru aceste persoane, „înțelegerea“ — întregul tărâm al 
gândirii verbale — poate funcționa separat de sensul real și ajută la 
evitarea acestuia, mai ales a părților dureroase. Aţi putea considera 
că este un fel de sofism intern, prin care ne păcălim continuu cu 
idei ample și argumente menite să ascundă adevărul. 

Uneori, gândirea verbală capătă o viață proprie, apărându-se 
constant de emoţiile insuportabile și devenind un fel de tortură. 
Mulţi pacienți mi-au vorbit despre agonia de a nu putea dormi 
pentru că mințile lor nu se puteau liniști. Cred că această dinamică 
stă la baza multor tipuri de insomnie. Așa cum se întâmplă de obi- 
cei în cazul mecanismelor puternice de apărare, ceea ce începe ca 
un mijloc de a ne proteja evoluează într-o problemă de sine stă- 
tătoare: problema nu mai este durerea, ci ceea ce facem pentru a 
ne apăra de ea. 

Nivelul de durere ascunsă explică de ce reducerea la tăcere 
a apărării verbale și stabilirea liniștii mentale sunt incredibil 
de dificile pentru majoritatea oamenilor: la fel ca în cazul tutu- 
ror apărărilor, renunțarea înseamnă înfruntarea durerii, aflarea 
lucrurilor pe care le-aţi evitat atâția ani. În cazul raționalizării, 
asta înseamnă contestarea minciunilor nevinovate pe care vi le 
spuneți uneori; în cazul intelectualizării și utilizării gândirii ver- 
bale ca apărare, implică sarcina mai intimidantă de a vă revizui 
întreaga structură a caracterului și modurile în care ați funcționat 
pe parcursul vieții, învățând să gândiţi mai puţin, pentru a simți 
mai mult. 

LA CE TREBUIE SĂ FIŢI ATENŢI 


Raţionalizările sunt destul de ușor de identificat; dar, deoarece 
sunt generalizate, integrate în structura caracterului nostru, inte- 
lectualizarea și „gândirea“ sunt mai greu de identificat. 


NEVOIA ȘI DEPENDENȚA 


Raţionalizarea apare, de obicei, în momentul când o persoană 
care încearcă să slăbească încalcă una dintre regulile dietei alese. 

„A fost o zi îngrozitoare la birou, așa că merit niște înghețată — 
doarcâteva linguri. Pot să compensez mâine pentru ceea ce mănânc 
astăzi.“ 

„Simt că mă privez de toate bucuriile vieţii, și dacă voi conti- 
nua așa, voi renunța la dietă. O mică pauză mă va ajuta să mă țin 
de dietă pe termen lung.“ 

Fiecare dintre noi știe cât de greu este să avem nevoie sau să 
vrem un anumit lucru — să fim conștienți de acea dorință — și 
totuși, să nu ne-o putem satisface. Chiar dacă vrem să slăbim, foa- 
mea poate părea intolerabilă. Raționalizăm încălcarea obiectivelor 
noastre pe termen lung pentru a ne satisface dorințele imediate; 
adică ne mințim pentru a obţine ceea ce vrem chiar acum. Cititorii 
care se identifică cel mai mult cu afirmaţiile din Grupul 2 pot folosi 
raționalizarea în acest fel. 

Bărbații și femeile care se confruntă cu diverse dependențe se mint 
singuri deseori, și îi mint și pe cei din jur în modul acesta. Este bine 
cunoscut faptul că alcoolicii mint: se mint pe sine și îi mint pe cei 
dragi; se bazează în principiu pe negare, dar folosesc și raționalizarea 
pentru a evita conştientizarea daunelor care rezultă din alcoolismul 
lor. „Nu le fac rău altora, ci doar mie însumi“ este o minciună notorie 
pe care și-o spun alcoolicii, și pe care le-o spun și altora. 

De asemenea, încearcă să minimalizeze gravitatea problemei 
și să o facă să pară „normală“. 


„Fiecare are câte un viciu. Nimeni nu e perfect.“ 

„Ce zi stresantă! Paharul acesta de băutură mă va ajuta să trec 
de următoarea ședință.“ 

„Mă va ajuta să mă relaxez și să adorm, astfel încât să pot 
funcționa mai bine mâine.“ 

În general, raționalizările tind să apară atunci când obiectivele 
noastre pe termen lung sau valorile noastre intră în conflict cu 
dorința de satisfacție imediată. Încercăm să scăpăm de durerea pri- 
vării printr-o minciună despre adevărata natură a motivelor noas- 
tre sau consecinţele reale ale acțiunilor noastre. Dacă vă căutați 
frecvent scuze pentru abuzul de substanţe, pentru momentele în 
care vă abateți de la dietă sau nu reușiți să urmați scopurile pe care 
vi le-aţi propus, probabil că folosiți raționalizarea. 

De asemenea, raționalizările apar și atunci când nu putem obține 
ceea ce ne dorim. Fabula lui Esop despre vulpea și strugurii din vie 
ilustrează acest proces. „Oricum, probabil că sunt acri.“ Acest tip de 
raționalizare reprezintă o minciună pe care ne-o spunem pentru a 
scăpa de o dorinţă, un sentiment de invidie sau un regret intolera- 
bil. Femeia care are argumente perfect valide pentru care nu îi pasă 
de o anumită dezamăgire foloseşte raționalizarea pentru a-și explica 
sentimentul de pierdere. Bărbatul care vă explică, într-o manieră 
logică, de ce nu și-ar dori să se afle vreodată în situația (demnă de 
invidiat, din punct de vedere obiectiv) unui prieten, și-a raționalizat 
invidia. Dacă v-aţi identificat mai mult cu afirmaţiile din Grupul 1, 
probabil că folosiți raționalizarea în acest mod. 

Oamenii care se tem, în mod inconștient, de intimitate, pot avea 
o explicație foarte logică pentru evitarea acesteia. Ei raționalizează 
instinctul de a fugi de dependența emoțională, deghizându-și frica 
prin motive plauzibile. 

„Nu pot să mă implic, până când nu hotărăsc ce vreau să fac 
cu viața mea.“ 

„Deocamdată, este o idee bună să mă întâlnesc cu diverși 
bărbați, fără să mă implic emoțional, până când voi fi pregătită 
să mă așez la casa mea. Nu vreau să dau speranțe deșarte cuiva.“ 

Femeile și bărbații implicaţi în cariere care solicită un nivel înalt 
de gândire analitică pot deveni atât de implicați, chiar pasionați de 
cercetările lor teoretice, de rapoartele juridice, de analizele chimice 
sau cantitative, încât nu mai lasă loc pentru relații emoţionale. Se 
pot convinge singuri că succesul în carieră necesită un fel de con- 
centrare asupra unui singur lucru, ceea ce ar face ca o relație să fie 
dificil, dacă nu chiar imposibil de menţinut. 

Oamenii care se bazează pe „gândire“ și intelectualizare ca 
mecanisme principale de apărare pot trăi doar la nivel rațional, ast- 
fel încât au foarte puțin contact cu corpurile lor, unde sunt obser- 
vate nevoia și dorinţa. Ei pot părea foarte „seci“ (o pacientă mi-a 
descris cândva astfel de oameni ca neavând „sevă în ei“); pot părea 
cerebrali și, adesea, asexuaţi. Probabil că, la nivel inconștient, 
nevoia și dorința sexuală li se par înspăimântătoare. Dacă nu aveți 
interes față de sex și nici nevoie de contact uman, trăind mai mult 
„în mintea dumneavoastră“, înseamnă că folosiți intelectualizarea 
ca mecanism principal de apărare. 

Intelectualizarea se poate manifesta într-un mod puternic în 
personalităţile cititorilor care se simt atrași de afirmațiile din 
Grupul 3. 


EMOȚIILE 


De obicei, raționalizarea ne oferă o scuză pentru a nu ne duce la 
bun sfârșit angajamentele, sau pentru a exprima sentimente ostile 
pe care nu le recunoaștem în mod conștient. Poate fi o apărare 
preferată a cititorilor care se identifică cel mai mult cu afirmaţiile 
din Grupul 4. 

„Dacă aș fi în locul său, și aș crede că cinevavine la cină la mine 
acasădoarpentru că așa mi-a promis, aș prefera să stea acasă, dacă 
nu își dorește cu adevărat să vină. Voi anula întâlnirea, chiar dacă 
este din scurt.“ 

„Poate va considera că sunt crudă, dar ar fi mult mai crud să nu 
îi spun adevărul. Sinceritatea este cea mai bună cale.“ 


Sau, expresia noastră preferată venită din partea părinților: 
„E pentru binele tău.“ 

Uneori, sinceritatea chiar este cea mai bună cale, iar părinții 
fac adeseori lucruri pentru binele copiilor, deși cei din urmă le 
consideră nedrepte, dar uneori, aceste raționalizări doar mas- 
chează motivul sau sentimentul real. În ceea ce privește cele trei 
exemple de mai sus, persoana poate simți (în mod inconștient): 

„Nu-mi pasă că i-am promis. M-a sunat John și prefer să mă 
văd cu el în seara asta.“ 

„Vreau să mă răzbun pe ea pentru ceea ce mi-a spus ieri.“ 

„M-am săturat să mă cert cu tine și detest toate privările la 
care sunt supusă. Meseria de părinte e un angajament pe viață!“ 

Raţionalizările ne împiedică să recunoaștem așa-numitele 
emoții negative: furia și ura, invidia, gelozia, resentimentele, ego- 
ismul etc. În schimb, excludem aceste sentimente din poveștile 
noastre personale și punem în loc o explicaţie rațională pentru 
comportamentul nostru. Uneori, puteţi identifica acest tip de 
raționalizare deoarece tindeţi să o repetați, cu un sentiment vag 
de neîncredere sau vinovăţie; puteți simți nevoia constantă de a 
vă justifica. Voi discuta mai mult despre această trăsătură a mul- 
tor mecanisme de apărare în Partea a III-a. 

Intelectualizarea tinde să ţină la distanță întregul spectru 
de emoții umane și este identificată imediat ca trăsătură de 
personalitate principală, după cum am menţionat în secțiunea 
anterioară. Persoana respectivă se teme de emoții puternice și 
va tinde să evite situații sau angajamente care le vor stimula. 
Persoana rece, distantă sau detașată se teme de intensitatea 
sentimentelor puternice. Pe de altă parte, „gândirea“ poate fi 
mai vizibilă în anumite momente decât în altele. În cazul meu, 
atunci când sunt extrem de stresat sau supărat, gândurile își 
iau elan. Este modul meu de a gestiona o experienţă care pare 
„excesivă“. Dacă nu am grijă, înseamnă că nu voi dormi în seara 
aceea. 

Sună cunoscut? 


D 

Dacă discursul interior prinde viteză și își mărește volumul, 
este un semn că un anumit sentiment dureros amenință să vă 
copleșească și dumneavoastră încercați să îl ţineţi la distanță. 


STIMA DE SINE 


Raţionalizarea poate fi utilă atunci când am spus sau am făcut 
ceva ce ne provoacă rușine. Cu toții raționalizăm „vinovăția“. 

„l-am făcut o favoare — în cele din urmă, îmi va mulțumi.“ 

„Era clar că o va păţi la un moment dat.“ 

„La urma urmei, era dreptul meu să îmi exprim părerea — nu 
am de ce să mă simt prost.“ 

După cum am menţionat în secțiunea anterioară, tindem să 
ne repetăm raționalizările, pentru a ne sprijini mecanismele de 
apărare. Dacă vă auziţi găsind explicaţii, de nenumărate ori, pen- 
tru faptul că nu ar trebui să vă simțiți rușinați sau vinovați, ţineţi 
cont de acest lucru. 

Atunci când intelectualizarea funcționează ca o apărare 
împotriva rușinii, sclipirea gândirii poate fi apreciată ca un tip 
de superioritate, care invalidează sentimentele (inconștiente) 
ascunse de rușine. Persoana care se consideră mult mai inte- 
ligentă și, prin urmare, superioară celorlalți, pare adeseori 
arogantă sau condescendentă (gândiţi-vă la personajul Mark 
Zuckerberg din Rețeaua de socializare). El s-a refugiat în propria 
istețime, întărindu-și apărarea privindu-i pe ceilalți oameni cu 
superioritate; poate deveni extrem de înflăcărat în timpul dez- 
baterilor intelectuale și se poate simți hotărât să le dovedească 
persoanelor inferioare că „greșesc“. 

După cum voi discuta în capitolul următor, persoana care 
se apără împotriva rușinii încearcă, de obicei, să facă pe altci- 
neva să simtă rușinea, în locul său; dacă dispreţuiți și nu aveți 
răbdare cu alți oameni și tindeţi să îi iritați mereu, dacă simțiți 
o nevoie puternică să câștigați fiecare dispută, atunci intelectul 


dumneavoastră poate funcționa ca un mecanism de apărare împo- 
triva rușinii inconștiente. Cititorii care s-au identificat cel mai mult 
cu afirmaţiile din Grupul 5 ar trebui să fie atenți la acest aspect. 


EXERCIŢII 


1. Rezervaţi-vă jumătate de oră pentru a fi atenţi la procesul 
dumneavoastră intern de gândire. Cu alte cuvinte, fiți atenți 
la ceea ce gândiţi, pe măsură ce gândiţi. Obiectivul acestui 
exerciţiu este să deveniți un observator conștient al propriei 
persoane. 

e Gândurile dumneavoastră sunt, în principal, verbale? În 
ce măsură seamănă gândirea dumneavoastră cu un fel de 
monolog intern? 

e Simțiți că deţineţi controlul asupra fluxului mental de 
cuvinte? Îl puteţi începe și îl puteți opri când vreţi, sau îl 
puteţi concentra asupra oricărui subiect dorit? 

e Acum, încercaţi să obţineţi o liniște mentală — adică să 
reducețţi la tăcere cuvintele mentale. Mutați-vă atenția 
asupra corpului, asupra locurilor în care puteţi înregis- 
tra emoțiile: fața, burta, gâtul, trunchiul. 

e Cât durează până când gândurile revin din nou? Aţi obser- 
vat anumite senzații corporale în timpul liniștii? Erau 
incomode? 


2. Într-o zi în care nu aveţi prea multe obligaţii, încercați să ţineţi 
post, într-un fel — renunțaţi la o masă sau două, fără să le 
înlocuiți cu gustări. Beţi doar apă sau sucuri, iar apoi urmăriți 
modul cum se intensifică foamea. Încercați să raționalizați 
încălcarea postului? Găsiţi scuze perfect raționale pentru a 
începe să mâncaţi? 

3. Dacă sunteţi de părere că aveţi o obsesie, de orice fel — con- 
sum de substanţe sau comportament sexual — încercaţi să 
vă abțineți mai mult decât de obicei, înainte să vă satisfaceți 
dorinţele. 


Dacă reușiți să vă abţineţi suficient de mult, ar trebui să 
înțelegeți experiența pe care încercaţi să o evitați prin 
comportamentul adictiv. 

De asemenea, poate dezvălui modul în care vă justificați 
verbal obiceiul. Ascultaţi-vă cu atenţie procesul de gân- 
dire, cuvintele care vă trec prin minte; vă găsiţi scuze sau 
inventați motive plauzibile pentru care ar trebui să cedați? 


4. Atunci când se întâmplă ceva care vă deranjează și vă gândiţi 
neîncetat la acel lucru, încercați să opriți fluxul mental al 
cuvintelor. Vedeţi cât puteţi rezista astfel. Spre deosebire de 
maniera în care v-am cerut să folosiți celelalte exerciţii: 


Nu încercaţi să descrieți ceea ce simțiți. 

Nu scrieți nimic. 

Nu încercați să înţelegeţi sau să atribuiți un sens senti- 
mentelor dumneavoastră. 

Pur și simplu fiți atenți și luați acest lucru la cunoștință, 
într-o manieră non-verbală. Nu vă descurajaţi, dacă vi se 
pare că această sarcină este extrem de dificilă. 


5. Încercaţi să vă aduceţi aminte o perioadă când v-aţi exprimat 
un sentiment puternic sau v-aţi răstit la cineva, iar apoi ați 
încercat să vă justificați comportamentul. 


Scrieţi o explicație detaliată și logică pentru comporta- 
mentul dumneavoastră. Forțaţi-vă limitele și găsiți cât mai 
multe justificări. 

Acum, imaginaţi-vă că cineva susține punctul de vedere 
contrar, și vă explică de ce fiecare dintre aceste motive este 
invalid. Vă simțiți defensivi? 


Imaginaţi-vă, pentru moment, că, într-adevăr, nu există 


justificări valide; cum vă simţiți? 


6. Acordaţi o importanţă deosebită inteligenței dumneavoastră 
sau vă mândriţi cu faptul că vă exprimațţi foarte elocvent? 


Ce simțiți față de persoanele mai puțin inteligente sau eloc- 
vente decât dumneavoastră? 

Vă amintiţi vreo situație când ați părut incapabili să vă 
exprimaţi sau să gândiţi clar, sub impulsul momentului? 
Cum v-aţi simțit, drept urmare a acelei experiențe? 

Aţi încercat vreodată intenționat să faceți o persoană să pară 
proastă sau stupidă, doar pentru că avea o opinie diferită 
de a dumneavoastră? Descrieți-vă sentimentele față de acea 
persoană și de părerile sale, folosind cât mai multe detalii. 
Acum, încercaţi să vă puneţi în situaţia acelei persoane. 
Folosiți-vă imaginația și încercați să simțiți experiența sa, 
făcând ca emoţiile sale să devină ale dumneavoastră. 
Faptul de a trăi sentimentele sale de rușine și de umilire 
vă poate ajuta să înțelegeţi sentimentele pe care dumnea- 
voastră încercați să le evitați. 


CE URMEAZĂ? 


Din experiența mea, majoritatea dintre noi ne bazăm, într-o oare- 
care măsură, pe mecanismele de apărare descrise în acest capitol. 
Deoarece procesul de gândire se află la baza conștiinței individuale, 
este esenţial să fim sceptici la adresa propriei gândiri, dacă vrem 
să detectăm minciunile pe care ni le spunem singuri. Exerciţiile 
din acest capitol ar trebui să vă ajute să deveniți conștienți de acest 
proces, încurajându-vă, în același timp, să vă mutați atenția departe 
de mintea dumneavoastră, asupra propriului corp. În Partea a III-a, 

voi discuta mai detaliat despre procesul de „localizare“ a senti- 
mentelor. 

Deşi puteți face același lucru în cazul tuturor exerciţiilor din 
această parte a cărții, trebuie să vă străduiți în mod special să 
generalizați această experiență, făcând-o parte din viața dumnea- 
voastră cotidiană. Ne bazăm pe procesele noastre de gândire pentru 
a justifica toate apărările pe care le folosim, ca un fel de mecanisme 
de apărare de rezervă sau secundare. Din acest motiv, înțelegerea 
acestor gânduri și contestarea validității lor reprezintă punctul de 
plecare pentru dezarmarea apărărilor noastre, pe care îl vom dis- 
cuta în ultima parte din această carte. 


UNSPREZECE 


Mecanisme de apărare 
împotriva rușinii 


„O femeie... atât de urâtă pe dinăuntru, încât nu ar fi putut continua să 
trăiască dacă nu ar fi putut fi frumoasă la exterior." 
— din filmul „Seven“ (1995) 


Dintre toate emoţiile dureroase descrise în această carte, senti- 
mentul profund de rușine este cel mai îngrozitor, cel mai greu de 
suportat. Probabil că perspectiva mea asupra rușinii și originilor 
sale diferă de modul în care vă gândiţi dumneavoastră la acestea, 
așa că, înainte de a descrie cel mai des întâlnite mecanisme de apă- 
rare împotriva rușinii, permiteţi-mi să clarific această perspectivă 
făcând un ocol scurt prin neurobiologie și dezvoltarea infantilă 
timpurie. 

La naștere, noi, oamenii, suntem extrem de vulnerabili și de 
dependenți de mamele noastre și de taţii noștri pentru a ne ajuta să 
creștem. Dezvoltarea noastră depinde de modul în care reacționează 
aceștia la nevoile noastre fizice și emoționale, și intrăm în această 
lume cu un set de așteptări înnăscute referitoare la cum ar trebui 
să fie aceste reacții. Winnicott numea această moștenire genetică 
„modelul normalității“.2! Atunci când părinții noștri reacționează 


2 DW. Winnicott, „The basis for self in the body“, în „Psycho-Analytic 
Explorations“, ed. C. Winnicott, R. Shepherd şi M. Davis, Londra: Karnac, 
1989. 

în mod adecvat, conform acelui model, e un sentiment de natu- 
Tal, corect și bine, care ne inoculează un sentiment de siguranță 
în lume și cu privire la propria noastră frumuseţe intrinsecă. După 
cum am discutat în Capitolul Trei, această experiență formează 
centrul stimei noastre de sine. 

Dar, în situaţiile în care reacțiile părinților deviază în mod dra- 
matic de la acel model — de exemplu, atunci când comportamentul 
lor este abuziv sau traumatizant din punct de vedere emoțional — 
copilul simte că ceva este foarte greșit și nu se simte în siguranță 
în lume. La un nivel intuitiv profund, el știe că propria lui dezvol- 
tare a luat o întorsătură greșită. În loc să insufle un sentiment de 
frumuseţe intrinsecă, un mediu abuziv sau traumatic îi oferă copi- 
lului un sentiment de defect intern și urâțenie interioară. 

Eu numesc acest sentiment profund de defect intrinsec 
rușine fundamentală. În interior, experienţa rușinii fundamen- 
tale, de obicei inconștientă, se simte ca urâţenie interioară, 
convingerea că ceilalți, dacă ne-ar „vedea“ cu adevărat, ar fugi 
de noi, revoltați sau dezgustați. 

La prima vedere, poate părea că folosesc cuvântul „rușine“ într-o 
manieră complet idiosincrasică, dar această utilizare reflectă unul 
dintre sensurile secundare ale acestui cuvânt: așteptări eșuate. 

„Ce păcat că ploaia ne-a stricat picnicul.“ 

Atunci când anticipăm ziua care va urma, avem o idee în minte, 
o viziune asupra plăcerii pe care ne-o va aduce picnicul planificat; 
atunci când realitatea nu reușește să atingă acea așteptare, spu- 
nem că este păcat?? — într-un sens diferit de, dar asociat cu sensul 
principal al acestui cuvânt. În cazul bebelușului aflat în dezvoltare, 
rușinea fundamentală apare atunci când așteptarea inerentă pen- 
tru un mediu sănătos este dezamăgită de realitatea unor părinți al 
căror comportament este abuziv sau traumatizant. Acea experiență 


2 shame în limba engleză, ce poate însemna atât emoția dureroasă pe care o 
numim „rușine“, câ“ și o situaţie regretabilă sau nefericită („e păcat că“). 
(N. red.) 


reprezintă un păcat, în sensul secundar al cuvântului, și are drept 
rezultat sentimente de rușine, în sensul principal al cuvântului. 

Studiile lui Allan Schore?’ și ale altor experți în neurobiologie 
au urmărit efectele reacțiilor parentale față de proprii copii asupra 
dezvoltării creierului bebelușului, în special acele părți implicate 
în sentimente și funcționarea socială. După ce au comparat tomo- 
grafiile unor copii de doi ani care au crescut în medii deficitare din 
punct de vedere emoțional — adică alături de părinți care eșuau 
în mod constant să reacționeze conform așteptărilor inerente ale 
copilului — cu tomografiile unor copii care au crescut în condiții 
optime, s-a descoperit că primii aveau mult mai puţini neuroni, 
cu mai puține interconexiuni între aceștia. 

Cu alte cuvinte, atunci când mediul diferă foarte mult de mode- 
lul normalităţii, nereușind să ofere reacțiile emoționale de care are 
nevoie bebelușul, creierul acestuia se dezvoltă anormal, la fel cum 
deficienţa de vitamina D (rahitismul) în copilărie poate afecta dez- 
voltarea normală a oaselor. După doi ani, aceste dezvoltări anor- 
male ale creierului devin permanente; creșterea inadecvată din 
partea părinților în această perioadă critică nu poate fi compen- 
sată niciodată. 

La fel ca în cazul rahitismului, în care nerezolvarea carenţei de 
vitamina D va conduce la degradare osoasă permanentă, creierul 
copiilor ai căror părinți i-au dezamăgit în mod constant din punct 
de vedere emoţional vor reflecta acea vătămare pe viață, mai ales 
în ceea ce privește stima de sine și capacitatea de a se conecta cu 
alți oameni la nivel emoţional. 

Rușinea fundamentală este conștientizarea (de obicei 
inconștientă) a acestui defect intern, simţit la celmai profund 
nivel al ființei noastre. 

Să exprimăm aceste idei din punctul de vedere al intereselor 
noastre psihologice principale (Capitolul Doi): pentru a ne putea 


23 Allan N. Schore, „Affect Regulation and the Origin of the Self: The 
Neurobiology of Emotional Development“, Mahwah, New Jersey: 1994. 

dezvolta normal după naștere, avem nevoie de părinţi care să ne 
satisfacă nevoile, să ne ajute să învăţăm să ne gestionăm emoțiile în 
contextul unei relații iubitoare, fericite, și să ne facă să ne simțim în 
siguranţă în lume. Acestea sunt condiţiile de care avem nevoie pen- 
tru a înflori, din punct de vedere emoţional și neurologic. Atunci 
când părinţii noștri eșuează, nu ne putem dezvolta așa cum am 
face-o în mod normal; pe măsură ce creștem, știm, la nivel intui- 
tiv şi profund, că dezvoltarea noastră a luat o întorsătură greșită, 
inoculându-ne sentimentul esenţial că ceva este în neregulă cu noi. 

Potrivit lui Winnicott, nu avem nevoie de un mediu perfect la 
naștere, ci doar de unul care să fie „suficient de bun“. Pe măsură 
ce trecem prin spectrul posibilităților, departe de „suficient de 
bun“, către medii mai limitate, mai traumatizante și mai abuzive, 
aceste defecte ne afectează și ne deteriorează în mod semnifica- 
tiv dezvoltarea. Sentimentul de rușine profundă se va intensifica 
pe parcursul acestui spectru: cu cât experiența timpurie este mai 
defectuoasă, cu atât mai pervaziv va fi sentimentul de degradare 
și, prin urmare, rușinea fundamentală. Aceste sentimente vor fi 
purtate de respectiva persoană întreaga viață. 

Chiar dacă dezvoltarea timpurie nu este abuzivă sau extrem de 
traumatizantă, putem căpăta rezerve de rușine atunci când părinții 
ne dezamăgesc în moduri importante. Poate că limitele dintre 
mamă și copil sunt vagi, iar părintelui îi este greu să tolereze sepa- 
rarea. Mama se poate afunda atât de mult în anxietate sau depresie, 
încât îi este limitată capacitatea de a satisface nevoile propriului 
copil etc. În astfel de cazuri — undeva între „suficient de bune“ și 
extrem de defectuoase — degradarea poate fi mai puțin severă și 
la fel vor fi și sentimentele noastre de rușine sau urâțenie internă; 
mecanismele noastre de apărare împotriva acelei experiențe nu ne 
vor domina caracterul într-un mod atât de general. 

Din experiența mea, mulţi oameni au astfel de rezerve de 
rușine. 

Oamenii care se confruntă cu rușinea fundamentală se bazează, 
de obicei, pe trei apărări obișnuite, pentru a evita conștientizarea 


dureroasă a acesteia: narcisism, învinovăţire și dispreț.” Am 
ajuns să asociez aceste trei apărări și să le conectez cu rușinea 
deoarece, din experiența mea de terapeut, ele merg mână în 
mână. Narcisismul reprezintă apărarea principală împotriva 
rușinii (inconștiente). Multor oameni care se luptă cu o astfel 
de rușine le este greu să își recunoască vina sau greșeala, și tind 
să îi învinovăţească pe alţii, în schimb. De obicei, își proiectează 
„urâțenia“ internă și simt dispreț pentru aceasta în exterior, la 
alți oameni. Voi discuta pe rând fiecare dintre aceste mecanisme 
de apărare. 


PRINCIPALUL MECANISM DE APĂRARE 
ÎMPOTRIVA RUȘINII 


Citatul aflat la începutul acestui capitol descrie o persoană care 
fuge de urâţenia interioară și se refugiază în frumuseţea fizică. 
În romanul celebru al lui Oscar Wilde, portretul lui Dorian Gray 
(ascuns de public) reflectă sinele său hidos, în timp ce exteriorul 
rămâne tânăr și incredibil de frumos. Exteriorul aparent frumos, 
dar înșelător, maschează, astfel, o persoană urâtă pe dinăuntru: 
aceasta este apărarea principală a narcisicului. Este oribil pe inte- 
rior, dar ideal la exterior. 

Deși cunoaștem acest tip de narcisic care își apreciază în mod 
exagerat aspectul și vrea să fie admirat sau dorit, ne putem idealiza 


24 Nu veţi găsi acest trio în lista Annei Freud cu cel mai des întâlnite meca- 
nisme psihice de apărare, deşi învinovăţirea poate fi considerată o formă 
de negare. („Nu este nimic în neregulă cu mine; tu eşti de vină.“) Melanie 
Klein considera că disprețul este o formă de apărare, dar împotriva conşti- 
entizării nevoii, şi nu a ruşinii. Andrew Morrison (op. cit.), bazându-se pe 
munca lui Heinz Kohut, a scris în profunzime despre narcisism ca reacție 
la un sentiment ascuns de ruşine, deşi concepe ruşinea într-un mod funda- 
mental diferit de propriile mele opinii, exprimate aici. 

imaginea publică pentru a evita ruşinea. Am oferit câteva exem- 
ple în Capitolul Şapte, discutând despre idealizare ca mecanism 
de apărare. Indiferent dacă vorbim despre bogăție, succes, popu- 
laritate, rafinament sau prestigiu, mulți oameni se străduiesc să 
pară ideali. Ei par să spună: „Uită-te la mine — le am pe toate! 
Admiră-mă. Invidiază-mă.“ Undeva în pod — sau, mai plauzibil, 
în beci (inconştientul) — există un sine urât, copleșit de rușine, 
pe care nu doresc să Îl vadă ceilalți vreodată. 

Pe pagina mea de internet și în filmulețele mele de pe YouTube, 
folosesc adesea filmul Avatar ca metaforă pentru această fugă de 
ruşine într-un sine idealizat — un sine care este, în mare parte, fic- 
tiv sau fals. La fel cum Freud a folosit mitul lui Narcis — un tânăr 
grec care s-a îndrăgostit de propria lui reflexie în apă — pentru a 
explica un fenomen psihologic pe care l-a numit apoi narcisism, eu 
folosesc filmul Avatar ca pe un fel de mit care clarifică principala 
apărare împotriva rușinii. 

La începutul filmului, Jake Sully suferise o vătămare gravă a 
coloanei vertebrale, care i-a provocat paraplegie. Nemaifiind capa- 
bil să lucreze ca pușcaș marin, Jake se oferă voluntar pentru o 
misiune militară specială pe planeta Pandora. Acolo, prin miraco- 
lul tehnologiei, el învaţă să se conecteze psihic la un „avatar“ sau 
sine fizic alternativ și să trăiască în interiorul aceluia pe planeta 
respectivă. 

Spre deosebire de sinele lui paraplegic, vătămat, acest avatar 
este sănătos, în formă și are trei metri înălțime, are un potenţial 
fizic enorm și aptitudini senzoriale care le depășesc pe cele ale 
oamenilor. Întruchiparea acestui avatar îi permite lui Jake nu 
numai să își recâștige funcțiile pierdute, ci și să își depășească 
potenţialul uman. În cele din urmă, experienţa sa de pe planeta 
Pandora se dovedește a fi mai reală și mai semnificativă pentru el 
decât viața sa adevărată; la finalul filmului, găsește o modalitate de 
a-și depăși handicapul fizic și de a se muta permanent pe tărâmul 
sinelui său superior, Na'vi. 


DAVID 


La fel ca Jake Sully, pacientul meu, David, tânjea după o identi- 
tate nouă, superioară, care să îi ascundă vătămările. Acum câțiva 
ani, când spaţiile virtuale de conversaţie și rețelele de sociali- 
zare erau abia la început, a devenit obsedat de lumea „relațiilor“ 
online. Un bărbat de vreo 35 de ani, scund, puţin supraponderal 
și absolut banal din punct de vedere fizic, David avea o stimă de 
sine extrem de scăzută. Trecutul său familial era foarte neferi- 
cit; spre sfârșitul adolescenței, mama lui s-a sinucis, iar David 
a renunţat la facultate la scurt timp după moartea acesteia. Nu 
a reușit niciodată să își găsească și să se dedice unei anumite 
cariere, și și-a petrecut majoritatea vieţii de adult fie întreținut 
de tată și mama vitregă, fie acceptând slujbe de nivel scăzut în 
comerţ. 

Deși își dorea cu ardoare să se apropie de ceilalți, David nu 
a reușit niciodată să dezvolte o relație de durată; în schimb, tin- 
dea să devină obsedat de bărbaţi indisponibili, extrem de atrăgă- 
tori și membri de succes ai lumii sociale, „Elita Gay“, după cum o 
numea el. Adesea, dezvolta relaţii de subordonare cu acești oameni: 
încerca să le câștige dragostea și afecțiunea „făcând“ ceva pentru 
ei. Invariabil, aceștia profitau de el, ceea ce dădea naștere unor 
resentimente din partea lui. În cele din urmă, avea loc o confrun- 
tare explozivă, care punea punct prieteniei. David era un bărbat 
profund nefericit și singur. 

Atunci când a descoperit spaţiile virtuale de conversaţie, a găsit 
o modalitate de a deveni (cel puțin în fantasmă) persoana care și-a 
dorit întotdeauna să devină. Așa cum cred că se întâmplă de obi- 
cei în „relaţiile“ online anonime, David se prezenta complet altfel. 
David de pe internet era mai tânăr, mai înalt și mai slab decât cel 
real; avea o carieră dinamică și conducea o altă mașină, avea pro- 
pria casă etc. David de pe internet le avea pe toate. 

De obicei, aceste relații se mutau de pe internet la telefon; îi 
plăcea foarte mult să îi „cunoască“ pe acești străini și să afle mai 
multe despre ei, prin intermediul apelurilor telefonice intermi- 
nabile. În cele din urmă, făceau planuri să se întâlnească; însă, 
în ultimul moment, reprograma și amâna întâlnirea cât putea de 
mult. Apoi, fie nu mai răspundea la telefon și dispărea din viața 
celeilalte persoane, fie făcea o confesiune rușinată și se retrăgea. 

David era împovărat de rușine profundă și intolerabilă. 
Deoarece nu putea înfrunta acea rușine și felul cum se simțea față 
de propria vătămare, relaţiile autentice i se păreau imposibile. În 
schimb, fugea de David cel urât și defect și se refugia în David 
Online cel atrăgător și prosper. La fel ca Jake Sully, și el își lăsa în 
urmă sinele deteriorat și evada într-un nou sine ideal. 

Într-o oarecare măsură, David era conștient că fugea de sine 
însuși. Se poate ca narcisicul cu o apărare reușită să nu știe că 
sinele pe care îl prezintă lumii este unul fictiv, iluzoriu, o negare 
a deteriorării interne. În ultimă instanță, David știa că nu putea 
menține această înșelăciune, deoarece se prezentase atât de diferit, 
încât o întâlnire față în faţă i-ar fi demascat imediat minciunile. 
Alți narcisici pot păcăli cu succes alți oameni, dar și pe ei înșiși. 


NARCISISM OBIȘNUIT VS. NARCISISM DEFENSIV 


Atunci când Freud a început să discute despre narcisism, îl vedea 
ca pe un semn de boală mentală, retragerea interesului și dorinței 
față de alți oameni și redirecționarea acelor sentimente către sine; 
în cele din urmă, a început să înțeleagă că narcisismul face parte 
din experiența umană normală. 

Este sănătos să fii interesat de sine, să te stimezi și să fii sigur că 
ești o persoană pe care și ceilalți o apreciază. Narcisismul obișnuit stă 
la baza stimei de sine și încrederii în sine. Atunci când este extrem — 
adică devine defensiv ca natură — narcisismul pare aroganță sau 


trufie. În locul unei convingeri tainice, indiscutabile că este o per- 
soană valoroasă, narcisicul defensiv are întotdeauna ceva de dovedit. 

Narcisicii pot simţi o nevoie continuă de a demonstra un tip de 
superioritate. Ei trăiesc într-o relație continuă cu un public real 
sau imaginar, un grup de spectatori care trebuie să îi privească 
cu invidie sau admiraţie. Prin comportamentul lor și lucrurile pe 
care le spun, narcisicii vă pot comunica subtil (iar uneori nu prea 
subtil) că le sunteţi inferiori. „Sunt mai deștept decât tine. Câştig 
mai mulți bani. Cunosc oameni importanţi, pe care tu nu îi cunoști. 
Sunt mai interesant, mai atrăgător, mai sexy, mai carismatic etc.“ 

Deoarece efortul de a nega rușinea și deteriorarea internă nece- 
sită sprijin constant din exterior, narcisicii au nevoie de atenția 
dumneavoastră. „Uită-te la mine! Ascultă-mă!“ Poate că vă sunt 
familiari acei narcisici care se expun fizic, punându-și corpul în 
centrul scenei și folosindu-și aspectul pentru a evoca dorința, dar 
narcisicii apar în diverse forme: 

Plictisitorul care vorbeşte într-una despre el și pe care nu îl 
interesează nimeni altcineva. 

Extravertitul extrem, de obicei foarte fermecător, care domină 
conversaţia cu povești interesante, care nu îl fac neapărat să pară 
superior sau dezirabil. Scopul principal este să rămână în centrul 
atenției. 

Artistul sau sportivul care își afișează încontinuu talentul, 
cerându-vă aprobarea. 

Pentru toţi narcisicii, obiectivul este acela de a monopoliza 
atenția. Ei solicită interesul și admiraţia celorlalți pentru că, în 
mod inconștient, se simt defecţi, urâţi și lipsiți de valoare. 


SUPRAEUL MOTIVAT DE RUȘINE 


Oamenii care se luptă cu rușinea se așteaptă, de obicei, să fie ide- 
ali, pentru a putea scăpa de sentimentul de degradare internă și a-i 

dovedi falsitatea. Ei solicită perfecțiunea de la ei înșiși și, atunci 
când nu reușesc să atingă acest standard, trec la atac. 

Cu siguranță cunoașteți termenul de Supraeu — numele dat de 
Freud aspectului din sine care ne observă, ne evaluează și ne cri- 
tică, vocea moralei și valorilor noastre. În limba germană, Freud a 
inventat un termen nou pentru acest concept, Uber-ich, un substantiv 
compus, format din două cuvinte obișnuite; înseamnă ceva de tipul 
„deasupra mea“, deoarece simțim că suntem urmăriți (și criticați) 
de cineva aflat mai sus. Ca de obicei, traducătorii englezi au căutat 
un termen care să sune mai științific și au găsit superego (Supraeul). 

Acest termen a fost încorporat acum în vocabularul nostru zilnic 
și face parte din cunoștințele noastre comune despre psihologia 
umană. Majoritatea dintre noi înțelegem exact ce vrea să spună 
cineva atunci când vorbește despre un „Supraeu sever“. Oamenii 
care se luptă cu rușinea au, de obicei, Supraeuri extrem de crude 
(şi sălbatic de perfecționiste). Preţul pentru eșecul de a atinge 
perfecțiunea este un atac al urii de sine, atât de brutal încât ne 
neagă pe noi înșine. 

Într-un limbaj mai apropiat de experiența reală, ne putem simți ca: 

un ratat complet distrus 

un rahat cu ochi 

un gunoi bun de aruncat la tomberon. 

Întoarcerea rușinii se simte îngrozitor, și este înrăutățită de ura 
de sine care o însoțește. Pentru o persoană cu apărări narcisice, 
această experiență se va dovedi a fi insuportabil de dureroasă; pen- 
tru a scăpa de acea durere sau a o evita, ea va recurge la mecanisme 
de apărare suplimentare. 


ÎNVINOVĂȚIREA 


Combinarea rușinii cu vinovăția este extrem de des întâl- 
nită. Pentru oamenii care se străduiesc să pară ideali și se simt 


ameninţaţi de întoarcerea rușinii, este dificil să audă orice sea- 
mănă a critică. Deoarece prețul pentru „eșec“ sau imperfecţiune 
este ura de sine brutală, ei vor devia toate criticile, mutând vina 
asupra celorlalți. 

Una dintre pacientele mele, Holly, se baza foarte mult pe 
această apărare, mai ales în ceea ce privea relaţia ei cu soțul, Eric. 
După oricare dintre certurile lor (iscate, de obicei, din cauza unui 
comportament ostil și provocator din partea ei), Holly petrecea 
ore întregi revizuind discuţia într-o manieră acuzatoare, enume- 
rând toate greșelile lui Eric și mergând până la asasinarea totală 
a caracterului acestuia. 

Dedesubt (inconștient), se simțea rușinată și vinovată pentru 
modul „nebunesc“ în care instiga aceste certuri. În ședințele noas- 
tre împreună, am discutat atât de mult despre acest subiect, încât 
mi-am dezvoltat un mijloc prescurtat de a i-l indica. Oftam într-un 
mod exagerat și profund îndurerat, spunând, ca și cum aș fi vor- 
bit din punctul ei de vedere: „Eric ăsta!“ Ei îi era greu să își recu- 
noască propriul rol în aceste certuri, deoarece se simțea copleșită 
de rușine și ură de sine. 

Holly vedea această chestiune în termeni de alb sau negru: fie 
(1) ea avea completă dreptate, iar Eric era de vină; fie (2) ea era 
atât de nebună încât ar fi fost mai bine să renunțăm la terapie și 
să o lăsăm să se ducă pe apa Sâmbetei. La fel ca toți perfecționiștii 
fără milă, nici ea nu credea în dezvoltarea pas cu pas, care are loc 
treptat. O lungă perioadă de timp, ideea de a învăța din experiență 
nu a însemnat mare lucru pentru ea. 

Majoritatea oamenilor cu o conștiință dură sau perfecționistă 
nu pot să creadă că dezvoltarea poate avea loc puţin câte puțin, în 
timp. La fel ca Holly, ei refuză să recunoască eșecurile și le este 
greu să accepte modurile supărătoare în care se comportă. Din 
acest motiv, le este greu să înveţe din experiență, implicându-se, 
în schimb, de nenumărate ori, în aceleași comportamente contra- 
productive. 

DISPREȚUL 


Un alt pacient, lan — el însuși se pregătea să devină terapeut — 
asculta cu atenție observaţiile pe care le făceam și îmi spunea 
adesea: „Dar de unde să știu dacă ceea ce spui tu e adevărat? 
Poate că ai dreptate; poate că un alt mod de a privi această 
problemă este la fel de valid.“ La suprafață, aceste comentarii 
păreau neutre; la un alt nivel, simțeam disprețul său față de 
mine. 

Ian avea obiceiul de a-mi răspunde la comentarii cu propria 
lui interpretare, oferită pe un ton condescendent și cu un rânjet 
superior, aproape insesizabil. Uneori, îmi vorbea de parcă eram 
idiot. Adeseori, îi apăream în vise într-o manieră degradată — 
în zdrențe, murdar sau desfigurat. În loc să își simtă propria 
rușine, sentimentul de defect interior și urâțenie internă, mă 
transforma pe mine într-un ratat patetic. 

Probabil că aţi cunoscut pe cineva ca lan, care se simte supe- 
rior faţă de toţi ceilalți și se pricepe să îi facă să se simtă prost. 
Pentru un narcisic convins, a fi ideal înseamnă, de obicei, a 
simţi că ești deasupra altor oameni; înseamnă să dovedești că 
ești un învingător și că triumfi asupra pierzătorilor. Acești nar- 
cisici pot fi extrem de competitivi. Ei simt nevoia să dovedească 
în mod continuu că sunt victorioși și, prin urmare, mai buni 
decât toţi ceilalți. Sentimentele de îngâmfare, superioritate și 
dispreţ față de ceilalți merg mână în mână cu acest tip de com- 
petitivitate. 

Triumfând asupra celeilalte persoane, narcisicul „dovedește“ 
că a reușit să scape de propria rușine nedorită. Disprețuirea și 
umilirea pierzătorului confirmă această imagine de sine idea- 
lizată. În conformitate cu celelalte capitole, am putea spune 
că narcisicul își neagă rușinea și o proiectează asupra celeilalte 
persoane, triumfând asupra acesteia. 


MECANISMELE DE APĂRARE PENTRU CAZURI 
EXTREME 


Atunci când rușinea domină complet modul în care ne perce- 
pem — atunci când degradarea pare profundă și universală — 
mecanismele obișnuite de apărare nu reușesc să ne ajute. Poate 
fi imposibil să ne apărăm împotriva adevărului cu minciuni, pen- 
tru a ne ușura durerea. La fel ca în cazul pacientului meu, David, 
acești indivizi își pot căuta refugiul în fantasme, dar fără a încerca 
vreodată să le transforme în realitate. Ei dispar în cărți sau în 
filme; prin împlinire indirectă, ei scapă de rușine și se leapădă de 
sinele deteriorat. Îl puteţi considera un tip ascuns de narcisism. 

Persoanele cu o astfel de rușine copleșitoare se luptă, de 
obicei, și cu o ură de sine puternică. Ele suferă sub imaginea 
sinelui perfect, superior, pe care artrebui să îl întruchipeze, ata- 
cându-se cu cruzime pentru că nu reușesc să se ridice la înălțimea 
acelui ideal. Este ca și cum nu și-ar putea imagina decât două 
posibilități — ratatul inferior, defect, care consideră ei că sunt, 
şi persoana ideală care ar dori să devină. Frumoasa sau bestia. 
Înțeleptul sau imbecilul. Se poate să vadă și lumea exterioară 
în același mod, cu doar două categorii de oameni: câștigători și 
pierzători. 

Deși acestepersoane par uneori să nu aibă apărări, să fie afun- 
date în rușine și ură de sine, perfecționismul lor întruchipează 
un mecanism de apărare pentru cazuri extreme: „poate că sunt 
un ratat vrednic de dispreţ, dar măcar știu asta și mă privesc cu 
ură și mă disprețuiesc. Nu sunt atât de stupid încât să accept pur 
şi simplu ceea ce sunt!“ Vocea interioară care îi umilește și îi bru- 
talizează exprimă, de fapt, propriul lor dispreț — același dispreţ 
discutat mai devreme în acest capitol, care servește drept apărare 
împotriva rușinii. 

Acesta poate fi un concept greu de înțeles. În cadrul tera- 
piei, pacienţii mei descriu cât de mult suferă din cauza acestui 
perfecționism crud, de parcă ar trăi într-un regim dictatorial corupt 
şi nemilos, care îi domină prin brutalitate; este o provocare să îi 
ajut să vadă că dictatorul cel brutal este, de asemenea, un aspect al 
propriei persoane, partea care respinge complet defectele, cerând, 
în schimb, perfecțiune. 

„Eu sunt un zeu superior și disprețuitor,; îl desconsider și îl 
resping pe acel ratat nenorocit!“ 

Ei refuză să accepte că trebuie să profite la maximum de cine 
sunt, să își înfrunte rușinea și defectele, începând să crească, por- 
nind de la acea bază. Respingerea completă a propriei persoane 
şi ura de sine a unei firi perfecționiste reprezintă mecanismul de 
apărare împotriva rușinii pentru cazuri extreme. 


LA CE TREBUIE SĂ FIŢI ATENŢI 


Deși acest capitol îi va atrage cel mai mult pe cititorii care s-au 
identificat cu afirmațiile din Grupul 5 și Grupul 6, mulți oameni 
se luptă cu rușinea, indiferent ce mecanisme de apărare folosesc. 
Ideea (de obicei inconștientă) că am fost afectați de propria creștere 
poartă cu sine sentimente de rușine, chiar dacă părinţii noștri și 
alte persoane importante nu ne-au făcut de rușine sau nu ne-au 
umilit în timpul copilăriei. Aproape fiecare pacient pe care l-am 
cunoscut în practica mea a fost nevoit să se confrunte cu rușinea, 
la un moment dat în viața sa. 


NEVOIA ȘI DEPENDENȚA 


Persoanele copleșite de rușine se pot simţi jenate de propriile 
nevoi. Pot considera că dorinţa este umilitoare. Deoarece se simt 


deteriorați și lipsiți de valoare, pot considera că intimitatea este 
greu de gestionat, sau se pot implica într-o relație abuzivă cu o 
persoană care le „confirmă“ rușinea, denigrându-le sau subesti- 
mându-le. Astfel de indivizi sunt descriși ca neavând stimă de sine 
sau sentimente de valoare personală (Grupul 6). 

Spre deosebire de acestea, persoanele care se apără intens împo- 
triva rușinii pot căuta parteneri cu stimă de sine scăzută, care să 
poarte rușinea în locul lor. Cu alte cuvinte, sinelevătămat, copleșit 
de rușine, este proiectat în cealaltă persoană, care devine apoi 
membrul inferioral unui parteneriat de tipul învingător-pierzător. 

Ceea ce poate fi mai puțin evident este modul în care parte- 
nerul superior poartă și își exprimă tipul de ură de sine descris 
în secțiunea anterioară. Disprețul membrului superior poate apă- 
rea cu privire la chestiunile legate de dependență, în care acesta 
își respinge partenerul pentru că este slab sau dornic de atenție. 
Cititorii care s-au identificat mai mult cu afirmaţiile din Grupul 5 
sunt predispuși să se implice în astfel de relații. 


EMOŢIILE 


Pentru persoana copleșită de rușine, emoțiile suportabile în 
mod normal, cum ar fi invidia sau gelozia, devin toxice, deși apar, 
de obicei, deghizate. Invidia otrăvitoare poate apărea sub formă 
de complimente siropoase, care nu sună real, sau nenumărate 
comparații critice la adresa propriei persoane, care devin, în cele 
din urmă, enervante pentru persoana care le ascultă. Persoana 
invidioasă poate arunca săgeți ironice către oamenii invidiați. Le 
puteţi recunoaște deoarece, în ciuda umorului, comentariile se 
simt a fi ostile sau degradante. 

Pentru persoana cu o stimă de sine extrem de scăzută, poate fi 
insuportabil de dureros ca altcineva să se simtă bine (Grupul 6). 
Imaginea altora implicați în relaţii fericite, iubitoare, poate provoca 
o gelozie chinuitoare. Respectiva persoană poate evita compania 

acestor oameni, pentru a scăpa de emoțiile dureroase. Acest lucru 
poate însemna izolare sau înconjurarea cu oameni care nu evocă 
nici invidie, nici gelozie. 

Şi sentimentele de remuşcare pot deveni intolerabile; din cauza 
aşteptărilor brutale și perfecționiste, bărbații și femeile care se con- 
fruntă cu rușinea își pot pierde brusc stima de sine atunci când fac 
greșeli sau rănesc pe cineva în mod accidental. Din punctul lor de 
vedere, devin rapid lipsiţi de valoare și vrednici de dispreț, atunci 
când se confruntă cu greșeli. Deşi uneori devin defensivi, de cele 
mai multe ori se atacă singuri pentru propriile eșecuri. 

Spre deosebire de aceștia, narcisicii cu apărări puternice 
pot încerca să inspire sentimente intense de invidie, gelozie sau 
vinovăție în alți oameni. Ei provoacă invidia și gelozia în ceilalți 
nu doar pentru a se convinge că ei le au pe toate, ci și pentru a 
scăpa de astfel de sentimente dureroase. Tipurile de comporta- 
ment „demonstrative“, în care persoana încearcă să își etaleze un 
bun sau o calitate reprezintă, de fapt, proiecții în spectator, care 
trebuie apoi să poarte toate emoțiile nedorite (Grupul 5). 

Narcisicii nu suportă remușcările și trebuie să aibă întotdeauna 
dreptate. Astfel de persoane încearcă adesea să își facă partenerii, 
membrii familiei și prietenii să se simtă vinovaţi, într-o manieră 
generalizată, ca și cum ar vrea să îi acuze pentru caracterele lor: 
„Ar trebui să te simțiprost, pentru că ești o persoană îngrozitoare.“ 


STIMA DE SINE 


Acest capitol s-a concentrat asupra problemelor legate de 
rușine și stimă de sine. Deşi am discutat cele trei preocupări psi- 
hice primare exclusiv cu privire la persoanele care se identifică cu 
afirmaţiile din Grupul 5 și Grupul 6, mulți cititori se vor desco- 
peri, într-o oarecare măsură, în aceste descrieri. 


EXERCIŢII 


Deoarece rușinea este o experienţă îngrozitor de dureroasă, se 
poate ca aceste exerciții să vi se pară mai dificile decât altele. 
Probabil că vor suscita mai multă rezistență decât unele dintre 
celelalte exerciții. 

Dacă vă este greu să le rezolvaţi, întoarceți-vă la ele mai târziu. 
Nu treceţi peste aceste exerciții, sub nicio formă. 


1. Încercați să vă amintiți un moment când v-aţi simțit umiliți — 
o căldură bruscă și neplăcută la nivelul feței și scalpului. 
Probabil că v-aţi ferit privirea sau nu ați putut să menţineţi 
contactul vizual; poate că v-aţi dorit chiar să dispăreţi. Aceste 
simptome fizice exprimă sentimentul de rușine. 

e Ceanume s-a întâmplat, determinându-vă să vă simțiți ast- 
fel? Vi s-a părut că tocmai s-a dezvăluit ceva despre dum- 
neavoastră, ce nu aţi fi vrut să vadă alți oameni? 

e Descrieţi ce anume credeţi că s-a dezvăluit. Aţi simţit că 
a fost dat în vileag un lucru negativ legat de caracterul 
dumneavoastră sau calitatea dumneavoastră generală, ca 
persoană? 


2. Există oameni în viața dumneavoastră care vă fac să vă simțiți 
prost cu privire la propria persoană, în comparaţie cu ei — nu 
prin lucrurile pe care le spun sau le fac, ci prin simplul fapt 
că există? Ce anume vă face să vă simțiți astfel? 


3. Gândiţi viaţa în termeni de învingători și învinși? Dacă da, 
dumneavoastră cum vă identificaţi, ca învingător sau ca 
învins? Cum definiţi „victoria“? Ce simțiți față de oamenii 
din celălalt grup? 

4. Data viitoare când mergeţi la o petrecere sau o altă activitate 
socială unde cunoașteți o persoană nouă: 

e Fițiatenți la modul în care vă prezentați. Majoritatea din- 
tre noi vrea să pășească cu dreptul într-o relație nouă, dar 
dacă această tendință este escaladată — dacă observați că 
omiteți o mare parte din adevăr și încercați să faceți ca 
viața dumneavoastră să pară mult mai frumoasă decât este, 
de fapt — atunci întregul adevăr poate părea jenant sau 
dezonorant. Să păstrezi confidențialitatea informațiilor 
sensibile este una; dar prezentarea unei imagini a sinelui 
atât de înfrumusețată încât devine un fel de minciună este 
cu totul altceva. 

e Ce anume ați omis? Imaginaţi-vă că spuneți acele lucruri 
unei persoane pe care tocmai ați cunoscut-o. Cum v-aţi 
simți, dacă le-aţi spune? Cum credeţi că ar reacționa cea- 
laltă persoană față de ceea ce tocmai i-ați spus (chiar dacă 
şi-ar ascunde reacția)? 

e Ascultați modul în care alte persoane se descriu pe sine. 
Poate cunoașteți o persoană care face ca viața sa să pară 
uimitoare, sau care se străduiește să pară că le are pe toate. 
Ce simțiți față de acea persoană? Dar față de dumneavoas- 
tră înșivă? Vă străduiţi să evitați sentimentele de inferio- 
ritate? Apare vreo urmă de invidie? 


5. Atunci când vă certaţi cu prietenii, colegii sau partenerii de 
cuplu, cât de greu vă este să recunoașteți că ați greșit sau că 
dumneavoastră sunteţi de vină? Foarte mulți oameni au pro- 
bleme cu acest lucru, așa că nu vă judecaţi prea aspru. 

o Încercați să vă aduceți aminte de o situație în care ați acu- 
zat pe altcineva, dar aveați sentimentul apăsător că dum- 
neavoastră erați vinovaţi. Era adevărat? 

o Înțelegeţi de ce era atât de important să aveţi dreptate? 
Care era miza și cum v-aţi fi simțit, dacă v-aţi fi acceptat 
responsabilitatea? 


@ 


e Ați mințit vreodată pentru a ascunde ceva de care vă era 
rușine, și v-aţi susținut cu îndârjire nevinovăția? Ce anume 
s-ar fi dezvăluit despre dumneavoastră, dacă ar fi ieșit la 
suprafață adevărul? Dincolo de a fi „prinși“ sau pedepsiți, 
v-aţi temut că acea dezvăluire ar fi fost umilitoare? 


6. V-aţi simţit vreodată dispreţuitori sau batjocoritori? 

e Încercați să vă amintiţi câteva ocazii când v-aţi simţit ast- 
fel cu privire la alți oameni sau ceea ce au făcut aceștia. 
Notaţi-le. 

e Analizaţi această listă și vedeți dacă puteţi izola o trăsă- 
tură de personalitate sau o calitate care evocă sentimente 
puternice de dispreţ. 

Ce anume vă deranjează atât de mult la acea trăsătură? 
Vă aduceţi aminte situaţii când este posibil să fi dat 
dovadă de această trăsătură? Străduiţi-vă să vă amintiți. 
Dispreţuiți ceva la propria persoană? 


7. Aveţi o voce interioară crudă? Dacă da: 

e  Notaţi toate lucrurile pentru care vă critică această voce. 
Care sunt așteptările sale? 

e Descrieţi persoana care ați fi, dacă v-aţi ridica la înălțimea 
acelor așteptări. Aţi fi o persoană ideală sau lipsită de 
defecte? 

e lImaginaţi-vă că dumneavoastră sunteți acea voce interi- 
oară crudă, și nu victima sa. Încercați să identificați un 
sentiment de superioritate disprețuitoare, care privește 
de sus umanitatea imperfectă (adică celălalt sine al dum- 
neavoastră). Vă face să vă simțiți puternici? Vă face să vă 
simțiți ca niște învingători? 

CE URMEAZĂ? 


Ar trebui să aveți deja o idee generală despre rolul pe care îl joacă 
rușinea în viața dumneavoastră emoţională și despre apărările pe 
care le folosiți pentru a o evita: (1) dorinţa ca ceilalți să fie atenţi la 
dumneavoastră, să vă invidieze sau să vă admire; (b) învinovăţirea,; 
și (c) disprețul. 

Rușinea merge mână în mână cu recunoașterea faptului că sun- 
tem defecți; după ce aţi parcurs toate capitolele din această parte 
și — sper eu — ați descoperit niște lucruri neașteptate despre dum- 
neavoastră, se poate să descoperiţi că rușinea apare mai des decât 
înainte. De asemenea, puteţi crede că aveţi mai multe probleme 
decât aveaţi inițial și vă puteți teme că nu vă veți schimba niciodată. 

Nu vă descurajați. Următoarea parte vă va învăța cum să lucraţi 
cu aceste cunoștințe nou dobândite, cum să vă recunoașteţi meca- 
nismele de apărare în acțiune și cum să le dezarmați. De asemenea, 
ţineţi minte că toată lumea se confruntă cu durerea emoțională, 
toată lumea se bazează pe apărări pentru a o evita, și puțini oameni 
sunt suficient de curajoși încât să privească spre interior și să con- 
teste acele apărări. 

Aţi ajuns până aici, în cartea aceasta, iar asta spune multe des- 
pre curajul dumneavoastră. Să trecem la Partea a III-a. 


PARTEA a Ill-a 


Dezarmatea mecanismelor 
de apărare 


DOISPREZECE 


Mentalitatea necesară 
pentru schimbare 


„Pretul libertăţii este vigilenta veşnică.” 
— Thomas Jefferson 


Chiar dacă am explicat diversele mecanisme psihice de apărare sufi- 
cient de bine, iar dumneavoastră le-aţi aplicat conştiincios propriei 
persoane, în exerciţiile din capitolele precedente, se poate să vă 
simțiți, în continuare, puţin copleșiți. Se poate ca ideile dumnea- 
voastră obișnuite despre sine să fi fost zdruncinate zdravăn. Eu 
sper să nu vă mai gândiţi la propria persoană sau la cei din jurul 
dumneavoastră în același fel, de acum înainte: odată ce ați des- 
coperit rolul apărărilor psihice în a ne proteja de durere, lumea 
psihologiei și relaţiilor umane pare să fie mult mai complicată. 

Dar și mai bogată. Mai densă și mai fascinantă. 

Spre deosebire de manualele de psihologie practică, care pre- 
zintă o anumită tehnică pentru gestionarea unei anumite probleme, 
cartea de față are ca obiectiv lărgirea perspectivei dumneavoastră, 
astfel încât să deveniți un pic psihoterapeut psihodinamic. Pentru a 
beneficia pe deplin de această nouă înțelegere, trebuie să încercați 
să o aplicaţi în mod regulat, în fiecare zi. Trebuie să fiți atenți la 
modul cum reacționați și vă apăraţi, la provocările emoţionale care 
vi se prezintă și la manierele caracteristice prin care reacționați 
la acestea. 

Parcurgând aceste capitole și exerciții din Partea a II-a, ar tre- 
bui să vă fi dezvoltat un fel de hartă internă, nu foarte detaliată, 
dar cu repere pentru principalele domenii ale intereselor psihice. 

Ceea ce simțiți cu privire la experiența nevoii de atenție sau 
dependenței. 

Capacitatea dumneavoastră de a vă gestiona emoțiile puternice. 

Locurile sensibile care dau naștere rușinii. 

Ar trebui să aveți cunoștințe de bază despre mecanismele de 
apărare pe care le considerați, de obicei, cele mai eficiente în a vă 
proteja de durere. 


TENACITATEA APĂRĂRILOR DUMNEAVOASTRĂ 


Aceste mecanisme de apărare nu vor dispărea doar pentru că ați 
ajuns să le recunoașteţi. Sunt obiceiuri mentale, dezvoltate de-a 
lungul întregii vieți, „gravate“ în conexiunile și traiectoriile neu- 
ronale din creierul nostru. Cu cât apărarea este ascunsă mai bine, 
cu atât mai profund este gravată conexiunea neuronală. Îmi place 
să asociez mecanismele de apărare cu șanțurile adânci de pe un 
drum foarte circulat. Ori de câte ori călătoriţi pe un teren deran- 
jant, tindeţi să cădeți în acele șanțuri — adică folosiţi aceleași apă- 
rări vechi și bine împământenite — la fel cum o roată va aluneca 
întotdeauna în șanțul format pe drum. 

Pentru a ocoli șanțul, trebuie fie să modificaţi terenul 
emoțional, fie să găsiți o altă cale de a-l parcurge. Chiar și atunci 
când dezvoltați alte tehnici — formând șanțuri noi, ca să spunem 
așa — cele vechi vor reprezenta întotdeauna o problemă, deoa- 
rece există de mai mult timp, iar anii de trafic intens le-au săpat 
mai adânc. 

Întotdeauna. 

La fel cum am discutat în ceea ce priveşte rușinea, dacă îngriji- 
torii principali sunt extrem de limitați în capacitatea lor de a oferi 


hrana emoțională de care are nevoie bebelușul, creierul acestuia se 
va dezvolta într-o manieră anormală și durabilă. Prin urmare, per- 
sonalitatea și mecanismele de apărare ale unei astfel de persoane 
vor purta semnele acelei experiențe timpurii pentru toată viața. 
Nu se poate vindeca prin medicamente care corectează un așa-zis 
dezechilibru chimic, pentru că anatomia creierului a fost modi- 
ficată permanent. Nu poate fi învinsă prin învăţarea unui set de 
afirmaţii sau tehnici cognitiv-comportamentale, deși aceste metode 
oferă un real ajutor. 

Asta nu înseamnă că schimbarea autentică este imposibilă. 
Terapeutul meu îmi spunea adesea că nu putem scăpa de nimic 
din psihicul nostru; putem doar să dezvoltăm alte aspecte ale 
propriei ființe, astfel încât să compensăm respectivul lucru. Prin 
introspecție și muncă asiduă, puteți crea conexiuni neuronale care 
vor compensa, cel puțin parțial, daunele produse deja. Studiile 
recente din domeniul neuroplasticității au dezvăluit capacitatea 
remarcabilă a creierului de a continua să crească și să se dezvolte 
pe tot parcursul maturității. 

Mentalitatea pentru o schimbare autentică și trainică începe 
prin acceptarea faptului că o vindecare sau o transformare totală 
este imposibilă. Doar dacă ajungeţi să vă cunoaşteţi foarte bine, 
să recunoașteți zonele problematice și modurile caracteristice în 
care le gestionați, puteţi începe să vă dezvoltați. Doar atunci puteți 
asimila aptitudini și calități noi, care vă ajută să navigaţi mai bine 
prin propria lume emoţională. 


VIGILENȚA 


De asemenea, trebuie să fiți atenţi la propria persoană, cât puteți 
de mult și de consecvent. În citatul celebru de la începutul aces- 
tui capitol, Thomas Jefferson făcea referire la nevoia de vigilență 
politică pentru a proteja libertățile obținute cu atât de mult efort, 

dar regula se aplică și libertății psihologice și emoționale. Nu veți 
deveni niciodată indiferenți la provocările emoționale care vi se 
par extrem de dificile. Nu veți triumfa niciodată asupra rușinii 
și nu o veţi putea lăsa permanent în urmă. Atunci când factorii 
declanșatori obișnuiți vă vor ameninţa, prima reacţie va fi să vă 
apăraţi de ei prin metodele vechi și familiare. 

Doar fiind vigilenți — acordându-vă atenţie constantă, obser- 
vându-vă mecanismele obișnuite de apărare în acţiune și apoi 
alegând să nu vă implicați în ele, dacă este posibil — veţi putea 
să subminaţi controlul pe care îl au asupra dumneavoastră. 
Doar făcând o alegere diferită, din nou și din nou, veţi începe să 
dezvoltați obiceiuri noi. După cum au ajuns să înțeleagă Sigmund 
Freud și mulți alți teoreticieni din aria psihodinamicii, insight-ul 
(înțelegerea profundă) nu este suficient. Momentul de revelație se 
simte foarte intens în timpul unei ședințe de psihoterapie, ampli- 
ficând modul în care ne înțelegem pe noi înșine, dar nu conduce 
automat la schimbare. Schimbarea autentică depinde de alegerile 
pe care le faceţi, din nou și din nou, pe parcursul vieții — subiec- 
tul următorului capitol. 

La fel ca orice aptitudine, cultivarea capacității de a acorda 
atenţie constantă necesită timp. Vă îmbunătățiți aptitudinea cu efort 
continuu, la fel cum deveniți un muzician mai bun exersând zilnic. 


SURSELE DE DISTRAGERE A ATENȚIEI 


Nu veţi putea să vă recunoașteți mecanismele de apărare în acțiune 
dacă atenţia vă este concentrată mereu asupra altor lucruri, și nu 
asupra propriei persoane. Viața modernă este atât de plină de surse 
de distragere a atenţiei, încât ne putem petrece întreaga zi fără 
vreun minut de introspecţie. Cariera și viața de familie solicită o 
mare parte din atenția noastră, dar o listă nesfârșită de posibile 
diversiuni așteaptă să ne împiedice să privim către sine. 


Facebook 

Muzica de pe iPod-ul dumneavoastră 

Emisiuni de televiziune și filme 

Ştirile 

Twitter 

Navigarea pe internet 

Literatura escapistă 

E-mailurile și SMS-urile 

Cumpărăturile 

Sarcinile de serviciu 

Partenerul de viață 

Toată lumea are nevoie de divertisment; cu toții ne bazăm pe 
un tip de recreere pentru a ne recăpăta energia epuizată de stresul 
vieții cotidiene. Trebuie să eliberați un spaţiu între acele diversiuni 
necesare și solicitările inevitabile ale atenţiei noastre. 

Într-un fel, distragerea atenţiei, în sine, este un mecanism de 
apărare. Distrăgându-ne constant atenţia, prin televiziune, muzică, 
e-mailuri și internet, ne mutăm atenția de la lucrurile pe care am 
prefera să nu le știm. Ne acoperim durerea cu mult zgomot sen- 
zorial. Mentalitatea pentru schimbare înseamnă cultivarea unui 
spaţiu liniștit în mijlocul acelui zgomot și ascultarea propriilor 
emoții. 


ANESTEZIA 


Pe lângă devierea atenţiei de la propriile sentimente, le putem și 
anestezia prin consumul de substanţe legale și ilegale. Puteţi con- 
sidera drogurile și alcoolul mecanisme suplimentare de apărare, 
care alină durerea atunci când mecanismele noastre de apărare nu 
își fac treaba. La fel ca în cazul distragerii atenţiei, cu toții trebuie 
să ne gândim la altceva, în afară de probleme, din când în când, 
iar aceste anestezice ne pot ajuta. Dacă ne bazăm prea mult pe ele, 

devine aproape imposibil să dezvoltăm strategii de gestionare mai 
eficiente, deoarece conştientizarea durerii a fost eliminată. 
Majoritatea dintre noi știe dacă propriul consum de alcool sau 
droguri este excesiv și ar fi mai bine să îl reducă, fără să-i spună 
altcineva. Dacă uneori aveți îndoieli sâcâitoare, dacă vă imaginați 
că alţii vă vor dezaproba, sau dacă vă simțiți defensivi atunci când 
cineva face o glumă cu privire la un anumit subiect, acordaţi atenţie 
acestui lucru. Nu trebuie să deveniți abstinenți, dar dacă vă amorțiți 
constant, pe dumneavoastră și durerea dumneavoastră, vă va fi 
imposibil să învățați modalități mai bune de a o gestiona. 
Mentalitatea pentru schimbare înseamnă reducerea consumului 
de droguri sau alcool, astfel încât durerea și mecanismele de apă- 
rare pe care le folosiți pentru a o gestiona să apară în prim-plan. 


MINDFULNESS 


În ultimii ani, practica mindfulness sau meditaţia mindfulness a 
câștigat notorietate în conștiința publică. Descris inițial în budism 
ca unul dintre cei șapte factori ai iluminării, mindfulness-ul a fost 
încorporat, ulterior, în psihologia occidentală ca metodă de alinare 
a diverselor tulburări mentale și fizice, printre care anxietatea și 
tulburarea obsesiv-compulsivă. 

Buddha recomanda să integrăm mindfulness-ul în viața noastră 
de zi cu zi, prin menţinerea unei conștientizări calme a propriilor 
funcţii corporale, senzaţii, emoții, precum și gânduri și percepții. 
Ca aspect al practicii meditative, de obicei vă concentrați atenția 
asupra unei anumite experienţe corporale (de obicei respiraţia), 
reorientând-o discret ori de câte ori vă dați seama că v-a fugit min- 
tea în altă parte. Conform budismului, scopul final al unui astfel 
de exercițiu meditativ este un fel de iluminare, în care emoțiile 
precum furia și ura au fost depășite și sunt acum absente din 
minte. 


Deoarece propria mea experiență m-a învăţat că furia și ura 
sunt aspecte universale, inevitabile ale experienței umane, consi- 
der că acest scop al practicii mindfulness este extrem de idealist. 
În același timp, consider că tehnicile de mindfulness sunt ajutoare 
inestimabile ale muncii pe care o întreprind eu, atât pentru mine, 
cât și pentru pacienţii mei. Unii dintre pacienţii mei au descope- 
rit că exerciţiile de meditaţie îi ajută, dar cei mai mulți au hotă- 
rât, în cele din urmă, să facă ceea ce fac eu — să se întoarcă, în 
diverse momente ale zilei, la o conștientizare a propriei respiraţii, 
în același timp încercând să renunţe la sau să reducă la tăcere flu- 
xul mental al gândurilor verbale. 

În special pentru persoanele care folosesc „gândirea“ ca meca- 
nism principal de apărare (Capitolul Zece) sau care se bazează 
pe învinovăţire pentru a evita sentimentele de rușine (Capitolul 
Unsprezece), este ușor să se afunde în fluxul de cuvinte mentale 
și să se lase duși de val. Suntem atât de „implicaţi“ în procesul de 
gândire verbală, încât nici măcar nu ne dăm seama; dacă ne întoar- 
cem la propria respirație de câteva ori în timpul zilei, putem ieși 
în mod eficient din acest flux și ne putem distanţa de el, suficient 
încât să percepem cuvintele care curg și să nu ne lăsăm duși de val. 

Încercaţi chiar acum. După ce citiți paragraful acesta și para- 
graful următor, lăsaţi cartea jos și concentraţi-vă asupra propriei 
respirații. Simțiți cum se ridică și coboară pieptul. Observaţi cum 
se simt nările dumneavoastră pe măsură ce inspirați și expirați. 
(Ale mele sunt reci atunci când inspir și calde atunci când expir 
aerul încălzit din plămâni.) Extindeţi-vă atenţia, astfel încât să 
includeți și alte locuri din corpul dumneavoastră, analizându-vă 
senzațiile. Dacă staţi jos, puteți simți presiunea scaunului pe spa- 
tele dumneavoastră. Dacă bate vântul, puteți observa felul cum se 
simte pe pielea dumneavoastră. 

Vedeţi cât timp puteți menţine această conștientizare tăcută, 
înainte să fiți distrași de alte gânduri din mintea dumneavoastră. 
La prima încercare de mindfulness, pacienţii povestesc de obicei că 
pot respira doar de două-trei ori înainte să fie cuprinși iar de fluxul 

verbal. Este destul de dificil să faceți acest lucru. Dacă observați 
că vi s-a mutat atenția de la propria respirație, aduceți-o înapoi la 
pieptul sau nările dumneavoastră, eliberându-vă de fluxul cuvin- 
telor. Nu ați eșuat, aşadar nu vă criticați! 

Scopul nu este un mindfulness perfect, ci o conștientizare 
extinsă a senzațiilor, dar și o oarecare perspectivă — adică 
distanță — față de fluviul de gânduri care ne poartă, de obicei, 
în timpul zilei. Uneori, ne putem îndepărta de acest curent; de 
pe mal, ne vedem gândurile plutind, unul după altul. Bineînțeles 
că este imposibil să rămânem constant în starea de mindfulness, 
dar crearea unor momente de linişte mentală în timpul zilei vă va 
aduce beneficii reale. 


*k*k 


Ca parte a mentalității pentru schimbare, va trebui să 
încorporați acest tip de mindfulness în rutina dumneavoastră 
zilnică. Chiar dacă alegeți să cumpăraţi una dintre numeroasele 
cărți excelente despre meditaţia mindfulness și să vă stabiliți un 
exercițiu zilnic,” mai important va fi procesul de întoarcere la 
propria respirație pe parcursul rutinei dumneavoastră zilnice. La 
început, poate avea loc doar pe durata câtorva respirații, de mai 
multe ori în timpul zilei. La fel ca în cazul tuturor eforturilor de 
acest tip, se va îmbunătăţi, cu timpul. 

Chiar dacă nu gândiţi „defensiv“, întorcându-vă la pro- 
pria respirație vă veți dezvolta conştientizarea de sine și vă veți 
conecta mai bine la propriile senzații corporale. Pentru majoritatea 
oamenilor care nu știu întotdeauna ceea ce simt, acest proces de 
redirecționare a atenţiei dinspre cap spre corp îi ajută să înceapă 
să își identifice emoțiile. 


25 Vedeţi, de exemplu, Thich Nhat Hanh, „Miracolul conştientizării: 
Introducere în practica meditaţiei“, Editura Adevăr Divin, Braşov, 2016 
sau Smalley şi Winston, „Fully Present: the Science, Art and Practice of 
Midfulness“, New York: Da Capo, 2010. 


„LOCALIZAREA SENTIMENTELOR 


Să expunem un adevăr evident, dar probabil nerecunoscut: toate 
emoțiile umane implică „excitare fiziologică, comportamente 
expresive și experienţe conștiente“.2 Cu alte cuvinte, atunci când 
simțim ceva, putem fi conștienți de faptul că simțim, putem face ceva 
(putem zâmbi de fericire, de exemplu, sau ne putem încrunta de 
supărare) și vom avea senzaţii corporale care însoțesc, de obicei, acel 
sentiment. Dacă observăm sau nu cu adevărat aceste senzații, este 
un subiect diferit; dacă nu le observăm, vom rămâne inconștienți 
de sentimentele noastre: se poate să ne încruntăm fără să ne dăm 
seama. 

În practica mea, lucrând alături de pacienți care au un con- 
tact redus cu propriile emoții, îi ajut de multe ori să devină 
conștienți de ceea ce simt, învățându-i să „citească“ locurile din 
corp în care s-ar putea înregistra emoțiile, să recunoască senzațiile 
care semnalează, de regulă, un anumit sentiment. Mindfulness 
ajută la facilitarea acestui proces. Redirecționându-ne atenția 
de la cap către corp, putem recunoaște mai ușor felul cum ne 
simțim. 

De exemplu, atunci când mă simt trist, eu observ, de obicei, 
următoarele senzaţii. 

Ochi: chiar dacă nu se umplu de lacrimi, îi simt mai sensibili. 

Gură /gât: o senzaţie de durere în partea posterioară a gâtului; 
îmi lasă gura apă. 

Piept: tensiune sau chiar durere, poate și dificultate de a res- 
pira — respirația începe să îmi tremure. 

Burtă: un sentiment de deranj sau chiar greață. 

Se poate să nu simțiți aceste lucruri în același fel ca mine, dar 
este foarte probabil ca senzațiile de tristețe să apară în aceleași 


26 David G. Meyers, „Theories of emotion“ în „Psychology“, ed. 7, New York: 
Worth Publishers, 2004, p. 500. 

locuri. Furia își face simțită prezenţa în maxilar și tâmple; mi se 
încordează spatele și umerii; uneori simt căldură la nivelul feţei 
și bustului. Probabil că veți „găsi“ furia în aceleași locuri din cor- 
pul dumneavoastră. 

Începem prin a cultiva liniștea mentală, îndreptându-ne 
atenţia departe de distracţiile vieţii cotidiene, dinspre cap înspre 
corp, unde putem observa apoi ceea ce simțim cu adevărat. Nu 
hotărâți dinainte ce veți găsi sau nu acolo, odată ce veţi începe să 
vă conectaţi cu propriul corp. Fiţi pregătiți pentru orice. 


SĂ NU CREDEŢI TOT CEEA CE SIMȚIȚI 


Pe de altă parte, doar pentru că vă simțiți într-un anumit fel, nu 
înseamnă neapărat că acea emoție reprezintă un ghid de încre- 
dere către adevărul obiectiv. Atunci când idealizați o persoană 
care vă place și pasiunea pare copleșitoare, sau disprețuiți imbe- 
cilitatea unei cunoștințe, sau sunteți revoltați de insensibilita- 
tea unui membru al familiei, nu trebuie să credeți neapărat acel 
sentiment. 

Poate suna ca un sfat ciudat din partea unui psihoterapeut care 
tocmai v-a oferit indicaţii pentru a vă localiza emoţiile; dar, deși 
unul dintre obiectivele terapiei și explorării sinelui trebuie să fie 
conectarea la propriile sentimente, uneori trebuie să păstrăm o 
doză de scepticism cu privire la acestea. Sub impulsul momentului, 
intensitatea emoţiilor noastre le poate face să pară incontestabil de 
reale, astfel încât ne bazăm pe ele pentru a ne determina acțiunile, 
uneori în defavoarea noastră. 

Mentalitatea pentru schimbare înseamnă conectarea la senti- 
mente dificile și dureroase, dar și amintirea faptului că, uneori, 
acele sentimente pot fi defensive ca natură. Voi spune mai multe 
despre acest subiect în următorul capitol. 


SINCERITATEA VIGILENTĂ 


Pe parcursul vieții, primim nenumărate mesaje referitoare la tipul 
de sentimente pe care ar trebui să le avem față de alți oameni. 
Începând de la primele cărți pe care ni le citesc părinții noștri, con- 
tinuând cu școala generală și până la maturitate, suntem învățați 
să fim generoși, iubitori, recunoscători, toleranți față de cei diferiți 
de noi, iertători și lipsiți de prejudecăți etc. — toate sentimentele 
și atitudinile care ajută o societate liberală să prospere. Pe scurt, 
primim instrucţiuni continue cu privire la modul corect în care 
trebuie să simțim. 

Dacă ne-am simţi întotdeauna iubitori și toleranți la adresa 
celorlalți, societatea ar putea deveni un loc mai simplu (dar și mai 
puțin interesant), dar adevărul este că noi, ființele umane, nu sun- 
tem amabile în mod constant. După cum am insistat pe parcursul 
acestei cărți, emoțiile mai puțin acceptabile din punct de vedere 
social, cum ar fi furia, ura, gelozia și invidia, sunt parte integrantă 
din construcția noastră emoțională. Mentalitatea pentru schim- 
bare înseamnă să acceptăm că nu putem evita aceste sentimente; 
cel mai bun lucru pe care îl putem face este să învăţăm modalități 
mai bune de a le gestiona atunci când apar. 

Nu vă așteptați să depășiți sau să scăpaţi de acele sentimente 
dureroase atunci când le observați. Nu sunteți în curs de a deveni 
persoane mai luminate, mai amabile, care nu se mai luptă cu aceste 
probleme; încercaţi să dezvoltați modalități mai sănătoase de a 
vă gestiona sentimentele dificile, atunci când ele apar, în mod 
inevitabil. Dacă dumneavoastră credeţi că nu vă simțiți niciodată 
furioși, invidioși sau geloși, înseamnă că vă minţiți într-un fel 
sau altul. 

Cu alte cuvinte, încercaţi să vă concentrați și să acceptaţi 
„Ceea ce este“ și să nu vă străduiţi să deveniți ceea ce „ar trebui 
să fiți“. 

CURAJUL $I COMPASIUNEA 


Dacă mecanismele de apărare sunt minciuni pe care ni le spunem 
singuri pentru a evita durerea, facem acest lucru pentru că ne este 
frică să simțim acea durere. Bineînțeles că ne este frică! Mai ales 
dacă nu știm cât de intense vor fi și cât vor dura. Înfruntarea dure- 
rii poate fi terifiantă, prin comparaţie cu evitarea acesteia. Dar, 
dacă vrem să înțelegem și să dezvoltăm moduri mai eficiente de a 
o gestiona, va trebui, în cele din urmă, să o înfruntăm. lar pentru 
asta avem nevoie de curaj. 

Mentalitatea pentru schimbare înseamnă să ne facem curaj, 
dar să ne respectăm și propriile limite, astfel încât să nu ne forțăm 
dincolo de ceea ce putem îndura. La fel cum fac părinții buni pen- 
tru copiii lor, va trebui să echilibrați compasiunea cu așteptările: 
pe de o parte, nu vă permiteți să dați înapoi prea ușor din fața 
unei provocări emoţionale; pe de altă parte, nu vă forțați prea 
tare. Fiți curajoși atunci când începe să apară durerea, dar nu 
vă forţaţi să vă asumaţi mai mult decât puteţi îndura. La fel ca 
în cazul tuturor celorlalte aptitudini, dezvoltarea acestui tip de 
toleranță necesită timp. Nu trebuie să vă înfruntați toată dure- 
rea deodată. 


PREGĂTIREA PENTRU A ALEGE 


Pe scurt, pentru a ne situa într-o stare de spirit în care schimbarea 
devine posibilă, trebuie să acceptăm anumite adevăruri dificile și 
să ne dezvoltăm anumite obiceiuri mentale. În primul rând, tre- 
buie să acceptăm faptul că mecanismele noastre de apărare nu 
dispar doar pentru că nu le recunoaștem noi; înfruntarea aces- 
tora va reprezenta o provocare continuă. Pentru a face față acestei 
provocări, trebuie să reducem la minimum distragerea atenției, 


dezvoltându-ne, în același timp, capacitatea de a fi foarte atenţi la 
noi și la corpurile noastre. 

Pentru ca schimbarea să poată fi posibilă, trebuie să fim vigilenți 
şi curajoși, echilibrând așteptările ferme cu respectarea proprii- 
lor limite. Trebuie să acceptăm caracterul inevitabil al emoţiilor 
urâte sau dureroase și să rămânem sceptici cu privire la validita- 
tea altor sentimente, care ar putea fi defensive ca natură. La fel ca 
niște oameni de știință aflați în căutarea adevărului, trebuie să fim 
pregătiți să acceptăm orice am putea să găsim. 

Iar odată ce descoperim adevăruri noi — adică atunci când iden- 
tificăm un mecanism de apărare aflat în acțiune și simțim durerea 
din spatele lui — trebuie să hotărâm ce facem cu privire la acestea. 
Insight-ul și conştientizarea propriei persoane nu ne îndepărtează 
emoțiile dificile. În schimb, ele înlocuiesc încercările inconștiente 
de a scăpa de durere prin posibilitatea de a alege o reacție diferită, 
mai eficientă. În următorul capitol, vom discuta despre rolul ale- 
gerii în dezarmarea mecanismelor de apărare. 


TREISPREZECE 
Rolul alegerilor 


„Puși în fata alegerii de a se răzgândi sau a dovedi că nu este nevoie să 
se răzgândească, aproape toți oamenii se ocupă de căutarea dovezilor.“ 
— John Galbraith 


Odată ce recunoașteți faptul că unul dintre mecanismele dumnea- 
voastră de apărare se află în acțiune — adică odată ce ați deve- 
nit conștienți de acest lucru — trebuie să luaţi o decizie: dacă să 
continuaţi cu ceea ce vă este la îndemână și automat, sau să vă 
străduiți să vă schimbaţi. Dacă alegeţi să faceţi ceva diferit și apoi 
să vă urmați decizia până la capăt, va trebui să depuneți mult efort. 
Gândiţi-vă la asta în timp ce călătoriți pe drumul cu șanțuri adânci: 
la atenţia și energia necesare pentru a nu aluneca iar în făgașul 
atât de familiar. 

În lupta noastră pentru a ne schimba, probabil că vom inventa 
minciuni noi pentru a le sprijini pe cele vechi, motive noi pentru a 
recurge la vechile apărări. De fiecare dată când încercăm să ne con- 
vingem să nu ne schimbăm, ne vom confrunta din nou cu o alegere 
importantă — să credem noua minciună și să alunecăm înapoi în 
aceeași rutină sau să ne străduim să mergem înainte. Schimbările 
semnificative implică alegeri continue, dificile, care ne vor solicita 
din punct de vedere psihic și emoţional. 

Să încep cu un exemplu care nu implică un mecanism de apă- 
rare în sine, dar care ar trebui să clarifice dificultățile implicate 
în efortul de schimbare, cel puţin pentru toți cei care au încercat 


vreodată să slăbească. Ajută la ilustrarea modului în care ne submi- 
năm singuri atunci când ne contestăm modurile familiare de a fi. 

Este vineri, a treia zi de dietă, și vă simțiți privați. Acul cânta- 
rului nu s-a mișcat deloc; nu sunteți convinși că acest regim este 
cel mai potrivit pentru dumneavoastră, dacă va funcţiona, dar 
continuaţi să îl ţineţi. După-amiaza, un prieten de la serviciu vă 
invită să îl însoţiţi, împreună cu alți colegi, să beți ceva la sfârșitul 
zilei. Sună distractiv, o recompensă în mijlocul întregii privări. 
Alcoolul nu face parte din dieta dumneavoastră, dar vă spuneți că 
puteți comanda o Cola dietetică. 

La barul local, este happy hour. Prietenii dumneavoastră se duc 
la masa de bufet suedez și se întorc cu farfurii pline de aripioare 
picante și creveţi pané. Dumneavoastră sorbiți din Cola dietetică, 
ronțăiți morcovii pe care vi i-ați adus de acasă și vă este foame. 
Cocktailul comandat de colega dumneavoastră arată atât de bine! 
După ce termină primul rând de băuturi, prietenii dumneavoastră 
par să se simtă din ce în ce mai bine, în timp ce dumneavoastră 
sunteți din ce în ce mai morocănos. 

În cele din urmă, luaţi decizia că privarea completă este prea 
mult în aceste circumstanțe, și vă subminează hotărârea. De fapt, 
dacă vă permiteţi să beți doar un pahar de alcool, vă va ajuta să 
vă menţineţi dieta. Câte calorii ar putea să aibă? Le puteți com- 
pensa mâine, renunțând la altceva. Așadar, comandați un cocktail 
din acela delicios și începeţi să vă simțiți mai bine instantaneu. 
Se termină surprinzător de repede. Aroma picantă a aripioarelor 
își exercită atracția; aproape imediat, hotărâți să încălcaţi dieta — 
este, în mod clar, dieta nepotrivită pentru dumneavoastră — și vă 
îndreptați către masa de bufet suedez. 

Haideţi să analizăm ce s-a întâmplat, diversele momente de 
alegere care vi s-au prezentat și minciunile pe care vi le-aţi spus. 
Sunteţi foarte șiret în modul în care vă subminaţi: nu hotărâți să 
renunțaţi la dietă imediat, ci vă distrugeți fărâmă cu fărâmă capa- 
citatea de a exercita o judecată corectă. 

Happy hour împreună cu prietenii va fi o desfătare în mijlocul aces- 
tei privări. 

Alegerea proastă nr. 1. Deși poate fi o desfătare, vă situați 
într-un mediu plin de provocări suplimentare, care vă va îngre- 
una decizia de a vă ține de dietă. Atunci când vă spuneți că vă veţi 
mulțumi cu o Cola dietetică, în timp ce colegii dumneavoastră beau 
cocktailuri, vă mințiți. 

Devierea de la dietă „doar un pic“ vă va ajuta să o respectaţi, pe 
termen lung. 

Alegerea proastă nr. 2. Alegerea de a bea „doar un pahar“, pen- 
tru a reduce sentimentul de privare, ignoră faptul că alcoolul ne 
reduce capacitatea de a lua decizii bune. În sinea dumneavoas- 
tră, știți că sunteţi pe cale să abandonaţi complet dieta, dar nu 
recunoașteți acest lucru. În schimb, vă subminați angajamentul 
cu o margarita. Fără să recunoașteți asta față de propria persoană, 
ştiţi că sunteți mult mai ușor de păcălit atunci când bei. 

Este evident că nu mi se potrivește această dietă și nu are rost să 
o mai respect. 

Alegerea proastă nr. 3. În acest moment, după ce aţi băut acea 
margarita, veți crede aproape orice minciună pe care v-o spuneţi 
singuri. Renunțați la dietă și vă întoarceți la vechile obiceiuri ali- 
mentare, mâncând aceleași alimente pe care știți că ar trebui să le 
evitați și mai bând încă un pahar, deoarece, până la urmă, e vineri! 


REZISTENȚA LA SCHIMBARE 


Atunci când încercați să vă dezarmați mecanismele psihice de apă- 
rare și să faceți ceva diferit de ceea ce ați făcut întotdeauna, este 
ca și cum aţi începe o dietă alimentară. Deși ar fi mai ușor dacă 
ne-am dori din toată inima să ne schimbăm și să ne dezvoltăm 
(sau să scăpăm de kilogramele în plus), adevărul este că ne agățăm 
de vechile noastre obiceiuri și ne opunem aspectelor care pun la 


încercare status-quoul. A lăsa în urmă un mecanism de apărare este 
cel puțin frustrant, reprezintă un fel de privare, la fel ca renunțarea 
la alimentele pe care le mâncăm în mod obișnuit. De fapt, implică 
simțirea unei dureri pe care apărarea v-a ajutat să o evitați. 

Poate că vreți să o faceți, dar de fapt nu prea vreți asta. Drept 
urmare, veți simți un îndemn foarte puternic de a vă abandona 
hotărârea și a recurge din nou la apărările familiare, la fel cum per- 
soana care se străduiește să slăbească simte impulsul de a renunța 
la dietă. Acel mecanism de apărare v-a protejat de durere; este 
puţin probabil să acceptați, deodată, respectiva durere, cu brațele 
deschise. 

Deoarece vă înfruntați cu ceva nefamiliar, simţiți ceva nou 
şi, probabil, dureros, se poate să vă fie și frică. Schimbarea este 
înfricoșătoare. Poate părea că înfruntareainconștientului implică 
mai multă durere decât puteți suporta. În efortul dumneavoastră 
de a vă dezarma apărările, vi se prezintă alegeri repetate — dacă 
să mergeţi înainte și să înfruntați durerea sau să vă întoarceţi la 
rutina familiară. Partea din dumneavoastră care se opune schim- 
bării vă va îndemna să luaţi decizii greșite, să inventați minciuni 
noi pentru a le sprijini pe cele vechi. 

Gradul de schimbare va depinde de cât de sinceri puteţi fi cu 
propria persoană, de cât de buni veți deveni în a detecta minciu- 
nile interne și, drept urmare, în a face alegeri mai bune. Să vă dau 
un exemplu despre cum poate funcționa acest lucru. 


ALEGEREA CEA MAI DIFICILĂ 


Una dintre pacientele mele, Nicole, alunecă adeseori într-o stare 
de negare, în care se consideră o persoană extrem de competentă, 
care se poate descurca în orice situaţie, deși, de fapt, ajunge să se 
simtă copleșită destul de ușor și să abandoneze dacă nu își respectă 
limitele. Începe să se vadă pe sine drept o persoană incredibil de 

eficientă, și să preia din ce în ce mai multe sarcini, suprasolici- 
tându-se în cele din urmă. 

Este un fel de apărare narcisică împotriva conștientizării modu- 
rilor în care a fost afectată profund de copilăria sa (avea un istoric 
familial de psihoză la ambii părinți) și împotriva rușinii pe care 
o simţea cu privire la limitările impuse de acele daune. Sub presi- 
une emoţională, gândurile devin din ce în ce mai incoerente și mai 
incontrolabile; poate dezvolta halucinaţii vizuale sau auditive și, 
în cele din urmă, se poate să nu mai poată fi capabilă să doarmă. 

În decursul timpului, eu și Nicole am trecut prin acest ciclu de 
mai multe ori: negarea și insistarea asupra faptului că „este bine“, 
apoi haosul emoţional atunci când ceda sub presiune, pentru că și-a 
asumat prea multe sarcini. După cădere, Nicole devenea deprimată 
şi simţea că este un dezastru complet, o ratată care nu își mai putea 
reveni niciodată. Se simțea lipsită de speranţă și considera că nu 
mai are niciun viitor... până când își revenea, treptat, și negarea 
prelua din nou controlul. 

Într-o zi foarte ocupată, Nicole și-a analizat procesul de gândire 
şi și-a dat seama că făcea ceea ce făcuse foarte des înainte — încerca 
să se convingă să își asume și mai multe sarcini. Avea o pauză de 
o oră în program — suficient pentru a da o fugă la supermarket. 
Simţea un puseu de energie, care o determina să intre în modul 
„extrem de competent“. Deoarece lucrează până târziu în acea zi 
a săptămânii, de obicei încearcă să reducă planurile pentru cină 
şi să pregătească ceva simplu. Pe măsură ce intra în modul Super 
Nicole, își amintea de rețeta cea nouă și complicată pe care voia 
să o încerce. Putea cumpăra majoritatea lucrurilor de care avea 
nevoie de la supermarket, iar apoi se putea opri la piață, în drum 
spre casă. Soţul și copiii aveau să fie extrem de impresionați! 

Nicole ajunsese deja să se cunoască suficient de bine încât să își 
dea seama ce se întâmpla, să identifice toate minciunile pe care și 
le spunea. În același timp, se simțea bine în rolul de Super Nicole, 
pregătită să cucerească lumea. Era îngrozitor să își confrunte limi- 
tările, să accepte faptul că nu era o persoană care putea integra 


cu ușurință un drum la supermarket în programul său și pregăti 
o cină complicată după o zi lungă la serviciu. Își dorea cu ardoare 
să fie învingătoarea care reușește să le facă pe toate! 

Nicole trebuia să ia o decizie. A include un drum la supermar- 
ket într-un program deja încărcat, ar fi fost stresant pentru toată 
lumea, dar mai ales pentru Nicole, deoarece tindea să cedeze în 
condiţii de stres. Oare avea să recurgă la negare și la apărările sale 
narcisice, crezându-se acea învingătoare extrem de competentă, 
sau își va lua în considerare propriile probleme și limitări, dar și 
rușinea care le însoțește, pentru a lua o decizie mai bună? Înăuntrul 
ei avea loc o dispută verbală. 

„Sigur, înainte îţi era greu dacă te suprasolicitai, dar acum 
te-ai dezvoltat foarte mult. Acum, poţi să te descurci și cu drumul 
acela până la supermarket. Cât despre cină, oricum vei găti — ce 
mai contează 20 de minute în plus?“ 

Nicole își dorea foarte tare să își creadă propriile minciuni... 
dar nu a făcut-o. A ales să rămână în birou în timpul pauzei, odih- 
nindu-se și citind, în loc să meargă până la supermarket. În loc să 
pregătească o cină complicată, avea să se rezume la pastele simple 
pe care le planificase deja. 

Drept urmare, a simţit o mulțime de emoţii pe care nu dorea 
să le simtă. Furie — pentru că nu putea să devină Super Nicole. 
Ruşine — pentru că avea atât de multe limitări din cauza răni- 
lor emoționale timpurii. Suferință — pentru că nu avea să își 
depășească niciodată complet trecutul. A fost nevoie de putere și 
curaj pentru a alege aceste sentimente dureroase în locul extazu- 
lui provocat de hipereficiență. Detesta faptul că trebuia să accepte 
realitatea. Dar, pentru că a făcut o alegere mai bună, nu a mai cedat 
fizic și psihic, și nici nu a căzut în depresie drept consecință. 

De atunci, Nicole a mai optat din când în când pentru apărări. 
Schimbarea este un proces continuu, și nu este complet liniar: 
uneori reușești să îți înfrunți durerea, iar alteori revii la vechea 
rutină. După ani de terapie proprie și o carieră îndelungată ca psi- 
hoterapeut, și eu mai fac alegeri proaste uneori. La fel ca în cazul 

lui Nicole, vechile mele mecanisme de apărare sunt întotdeauna 
acolo, chemându-mă; atunci când viața devine deosebit de grea sau 
dureroasă, uneori recurg la ele. Continui să mă străduiesc să dez- 
volt obiceiuri noi, modalități mai bune de a gestiona problemele, 
şi să înfrunt adevărul despre mine, cât se poate de mult. 

Așadar, nu vă așteptați la perfecțiune. Nu vă veți schimba deo- 
dată, ca apoi să rămâneţi așa pentru totdeauna. Nu puteți șterge 
sau depăși definitiv anumite părți ale propriei persoane, indiferent 
cât de mult ați vrea. Schimbarea este un proces continuu; dezvolta- 
rea autentică înseamnă acceptarea naturii implacabile a apărărilor 
noastre și a modurilor în care continuăm să ne mințim singuri. Pe 
parcurs, ne vom confrunta cu alegeri după alegeri — dacă să ne 
folosim mecanismele de apărare sau să ne străduim să ieşim de pe 
drumul bătut. Alegerile nu se vor termina niciodată. 

Voi face o nouă analogie, cu exersarea la un instrument muzi- 
cal. Nu terminăm niciodată să învăţăm cum să cântăm la un anu- 
mit instrument; trebuie să continuăm să exersăm și să muncim. 
Dacă facem asta, vom continua să ne îmbunătăţim aptitudinile. 
Dacă suntem delăsători, ne vom pierde îndemânarea. Dar nu ajun- 
gem, într-o bună zi, la o stare de desăvârșire, ca apoi să trecem la 
o vacanţă perpetuă. 

La fel ca mine, Nicole cântă la pian. Exersează din greu, dar 
cu multă tensiune; se simte determinată să „ajungă acolo“, să 
devină muzicianul iscusit care își dorește să fie, și, drept urmare, 
se forțează prea tare. Ea crede că, dacă depune suficient efort, 
va atinge o stare de perfecţiune, o stare superioară, înrudită cu 
Super Nicole. Pe parcursul ședințelor noastre, eu am continuat să 
îi amintesc că trebuie să îi șiplacă să exerseze — munca asiduă și 
provocările constante — în loc să vadă totul ca pe un mijloc de a 
atinge un scop ideal. 

Nu veți termina niciodată schimbarea. Nu veți ajunge niciodată 
la sinele dumneavoastră „nou și îmbunătățit“, care nu trebuie să 
se mai străduiască. Pe măsură ce continuaţi, veți înfrunta provo- 
cări suplimentare, simțindu-vă atrași să le gestionaţi în aceleași 


moduri familiare. Drept consecinţă, vă veți confrunta cu alegeri 
după alegeri — să folosiți apărările sau să încercaţi o nouă metodă. 
Dacă vă menţineţi mentalitatea pentru schimbare și faceți o alegere 
bună, cel puţin o parte din timp, veţi continua să vă dezvoltați pe 
parcursul întregii vieţii. 


ÎNFRUNTAREA RUSINII 


Un alt pacient s-a confruntat cu o rușine de nedescris majoritatea 
vieţii, și s-a bazat pe mecanismele tipice de apărare descrise în 
Capitolul Unsprezece. Mai exact, Stan se bazează pe învinovăţire ca 
manieră principală de apărare. În gândurile sale, se ceartă adesea cu 
soţia lui, de fiecare dată când au o neînțelegere. Se plânge, la nivel 
mental, de comportamentul ei, cu un sentiment de nemulțumire. 
Acesta a fost un tipar constant în relaţiile lui. În spatele naturii 
sale defensive, Stan se lupta cu sentimentul că este fundamental 
defect din punct de vedere emoțional, din cauza copilăriei sale — 
cu alte cuvinte, avea un sentiment bazal de rușine, despre care am 
discutat în Capitolul Unsprezece. 

În timpulcrizei economice care a început în 2008, Stan a suferit 
câteva pierderi în propria afacere, care i-au afectat familia, mutând 
povara financiară a susținerii acesteia pe umerii soției sale, până 
când el avea să își revină. Ea nu l-a criticat pentru ceea ce s-a întâm- 
plat și nici nu s-a plâns de povara grea pe care trebuia să o poarte 
acum. A recunoscut faptul că această criză economică nu era vina 
lui, dar Stan tot s-a simțit umilit și defensiv. Accesa o convingere 
de o viaţă că era defect și ineficient — un ratat. 

După doi ani de criză financiară, Stan încă avea probleme cu 
firma și a observat că soţia lui începuse să devină din ce în ce mai 
irascibilă. Chiar și cele mai mici lucruri păreau să o irite; atunci când 
se întâlneau după muncă, la sfârșitul zilei, ea începea imediat să 
enumere toate lucrurile care nu îi plăceau la slujba ei. Îi părea foarte 

supărată, dar nu neapărat pe el. Deoarece se simțea rușinat de inca- 
pacitatea lui de a contribui financiar la fel de mult ca soția sa, încerca 
să o sprijine și să o asculte; măcar atât putea să facă. Cu toate acestea, 
„sesiunile de văitături“ deveneau din ce în ce mai greu de suportat. 

Într-un weekend, înainte de ședința noastră de luni, Stan și 
soţia lui și-au petrecut o mare parte din timpul liber ocupându-se 
de treburi pe care, în zilele mai bune, le lăsau în seama altora — au 
tăiat iarba, au făcut curat în casă etc. Soția lui a avut o „dispoziție 
proastă“ aproape tot timpul. Deși nu a spus nimic, Stan o bodogă- 
nea în minte, plângându-se de irascibilitatea ei și de faptul că nu 
putea să țină nimic pentru ea. 

Eu și Stan lucram deja de ceva timp împreună; el ajunsese să se 
cunoască destul de bine și să își recunoască mecanismul de apă- 
rare — învinovăţirea — în acțiune. După o luptă internă intensă, a 
ales să muncească din greu și să își reducă mintea la tăcere, oprind 
fluxul de cuvinte-gânduri defensive pentru a crea spațiu mental. 
Acolo, în acea liniște, a găsit rușinea familiară, alimentată de senti- 
mentul dureros al responsabilității pentru faptul că și-a adus fami- 
lia în acea situaţie dificilă. La urma urmei, pierderile lui financiare 
au condus la faptul că nu își mai puteau permite o menajeră de 
două ori pe lună și un grădinar care să le tundă iarba. 

Apoi, cu o înţelegere profundă provocată de dezarmarea propri- 
ilor apărări, Stan și-a dat seama că acuzele și irascibilitatea soției 
sale erau modul ei de a-și exprima furia pe care o simţea față de 
problemele din viața lor — furie față de el, în ciuda faptului că ea 
spusese, în mod repetat, că nu îl considera pe el responsabil. A 
simțit un val de empatie: la vârsta a doua, tocmai când spera ca 
lucrurile să devină mai puţin stresante și mai sigure din punct de 
vedere financiar, ea trebuia să muncească mai mult și să suporte 
o mai mare anxietate cu privire la viitor. 

Duminică seara, Stan a stat de vorbă cu soţia lui și i-a spus ce 
credea el că simte ea. „Deși știi că nu e vina mea, ești supărată pe 
mine“, i-a zis el. A spus-o într-o manieră directă, afectuoasă și fără 
a o critica. Ea a recunoscut imediat că avea dreptate. După aceea a 


urmat o conversație îndelungată, prin care cuplul lor s-a unit mai 
mult, și au discutat despre viitor într-un mod constructiv. Soția 
lui se simţea înțeleasă. Stan se simțea ușurat. Nimeni nu era de 
vină pentru nimic. 

Atunci când am vorbit despre nevoia de a ne dezarma apărările 
pentru a face față durerii din spatele acestora, probabil că am sunat 
ca un părinte sever, care le spune copiilor să își ia medicamen- 
tele, pentru că le vor face bine, dar acest exemplu demonstrează 
potenţialele beneficii majore ale unui astfel de demers. Deși, în 
cazul lui Stan, învinovăţirea evita pe termen scurt sentimentul 
dureros de rușine, înfruntarea rușinii l-a ajutat să empatizeze cu 
soţia lui și să se implice, alături de ea, într-o manieră mai construc- 
tivă de a gestiona problemele, fapt care i-a apropiat. 

De asemenea, i-a creat un sentiment autentic de stimă de sine. 
În ședința noastră de a doua zi, Stan mi-a spus că se simțea mândru 
şi recunoscător pentru că a reușit să se înțeleagă pe sine și să își 
înţeleagă soția în acele moduri, pentru că a reacționat constructiv, 
şi nu defensiv, cu multă compasiune, și nu cu critici. S-ar putea ca 
rușinea reziduală care însoțește rănile timpurii să nu îl părăsească 
niciodată, dar a descoperit că putea conviețui cu sentimentul de 
mândrie față de munca asiduă depusă pentru a se dezvolta și pen- 
tru ceea ce putea realiza de acum încolo. A descoperit că întreaga 
experienţă a fost extrem de emoţionantă. 

Oricât ar părea de paradoxal, calea către construirea unei stime 
de sine autentice depinde de a accepta realitatea rușinii și a alege 
să nu ne apărăm împotriva acesteia. 


JUSTIFICAREA APĂRĂRILOR NOASTRE 


Cele două exemple oferite până acum implică oameni care au iden- 
tificat un mecanism de apărare aflat în acțiune, ascultându-și cu 
atenție procesul mental: Nicole „a auzit“ minciunile pe care și le 

spunea pentru a-și nega propriile limitări. Stan a reușit să recu- 
noască natura defensivă a vociferărilor sale interne, faptul că își 
învinovățea soția pentru a-și evita propria rușine. „Gândind“, fiecare 
dintre ei încerca să se convingă de validitatea propriilor apărări. 

După cum am menționat mai devreme, acestefortintern de a ne 
convinge că propria perspectivă defensivă este „adevărată“ repre- 
zintă unul dintre semnele distinctive ale unui mecanism de apărare. 
Este repetitiv și constant. Dacă vă conectaţi și ascultați cu atenție, 
veţi simți că este defensiv, de parcă v-aţi certa cu cineva pentru 
a-l convinge că punctul dumneavoastră de vedere este cel corect. 
Deși nimeni nu v-a provocat cu adevărat, veți începe să vă apărați. 
Uneori, descopăr că mă implic în certuri mentale cu o persoană 
reală, pe care o cunosc — un semn clar că mă aflu în defensivă. 

Prin repetiţie, acest proces de autojustificare stârnește emoții 
care par complet reale și convingătoare, mai ales atunci când vine 
vorba de învinovăţire. Atât Nicole, cât și Stan se puteau introduce 
singuri într-o stare de indignare justificată, care părea destul de 
convingătoare. Dacă simțiți că sunteţi o persoană complet nevino- 
vată, căreia i s-a făcut o nedreptate, alimentându-vă rănile într-o 
stare de inocență superioară, ar fi bine să vă opriți și să vă întrebaţi 
dacă nu cumva se află altceva în spatele acestei stări. 


NE ÎNCREDEREA ÎN PROPRIILE EMOȚII 


Cu alte cuvinte, după cum am sugerat în ultimul capitol, nu tre- 
buie să credeți tot ceea ce simțiți, mai ales atunci când vine vorba 
de emoţiile iscate de acest proces intern de justificare. Dispreţul, 
indignarea justificată și învinovăţirea furioasă pot fi suscitate de 
mecanismele noastre de apărare, pentru a le sprijini. Prin urmare, 
trebuie să fim mai sceptici cu privire la validitatea acestor emoții. 

În acest sens, tehnicile de respirație și de mindfulness discutate 
în capitolul anterior pot fi extrem de utile. Mai ales atunci când se 


află în acțiune autojustificarea, ne putem descrește temperatura 
emoțională aducându-ne la o stare de liniște. Concentrându-ne asu- 
pra propriei respirații, putem atenua sentimentele care ne îndeamnă 
către o acțiune pe care s-ar putea să o regretăm mai târziu. Opriți-vă 
și respirați adânc. Reduceţi la tăcere zgomotul mental (cât de mult 
puteți). Întoarceţi-vă ochii minții către acele sentimente intense și 
faceţi loc pentru ideea că s-ar putea să nu fie complet valide. 

Acest lucru se aplică și situaţiilor în care avem o reacție 
emoțională exagerată față de o persoană sau un eveniment — 
atunci când suntem „declanșați“, ca să folosim o frază la modă. 
Putem reacționa cu furie (modul de luptă) dacă ne simțim rușinaţi 
sau umiliți, iar rușinea profundă ameninţă să iasă la suprafață. 
Putem intra în modul de fugă îngrozită atunci când iese la suprafață 
anxietatea. În acele cazuri, crearea unui spaţiu liniștit, în loc de a 
reacționa imediat la o emoție puternică, ne va permite să alegem 
modul cum răspundem. 

Nu vreau să sune ca și cum ar fi un lucru ușor de făcut. Pentru 
mine, personal, este una dintre cele mai dificile provocări pe care le 
înfrunt. Este foarte greu să rămân sceptic în toiul unor sentimente 
puternice, și mult mai simplu să „mă las purtat de val“. Este greu 
să ne împotrivim emoțiilor declanșate. La fel ca în cazul tuturor 
lucrurilor, devine mai ușor, odată cu practica. Într-o zi, în timp ce 
conducem camionul emoțional, ne vom strădui să obținem liniștea, 
și atunci ne vom da seama: „Am mai trecut pe aici și știu unde voi 
ajunge. Mai bine m-aș opri.“ 


SENTIMENTELE NU DUREAZĂ PENTRU 
TOTDEAUNA 


Atunci când ne îndrăgostim până peste urechi, atunci când moare 
o persoană importantă pentru noi și suntem cuprinși de o durere 

profundă, sau atunci când suntem copleșiți de un atac de panică, 
intensitatea experienţei ne poate face să credem că vom simți asta 
pentru totdeauna. Sentimentele puternice par să sfideze sau să 
nege timpul; în toiul acestora, întreaga noastră realitate constă în 
aici şi acum. Putem fi incapabili să gândim, să lăsăm memoria să 
ne ghideze așteptările pentru viitor, sau să ne folosim imaginația 
pentru a întrezări un moment când ne vom simţi altfel. 

Pe măsură ce mecanismele de apărare își pierd controlul auto- 
mat asupra noastră, pe măsură ce intrăm în contact cu durerea 
pe care am evitat-o, ne putem teme că va dura pentru totdeauna. 
Prima noastră tendinţă va fi să ne retragem din fața durerii, să ne 
întoarcem la apărarea pe care ne-am creat-o inițial pentru a o ges- 
tiona. Deși apelarea la acest mecanism reprezintă reacția obișnuită, 
familiară, odată ce devenim conștienți că facem asta, putem alege 
să facem ceva diferit. Adeseori, asta înseamnă să îndurăm dure- 
rea suficient de multtimp, până când se reduce sau apare un nou 
sentiment. 

„Totul este trecător“ reprezintă un proverb care se aplică atât 
efemerității tuturor stărilor emoționale, cât și emoțiilor noastre. 
Pasiunea dispare, iar oamenii se „dez-îndrăgostesc“; după o lungă 
perioadă de doliu, majoritatea oamenilor ies din starea cea mai 
profundă de suferință; atacul de panică ia sfârșit. Însă, odată prinși 
în vârtejul emoţiilor, ne este aproape imposibil să credem asta. 
Atunci când intrăm în contact cu durerea pe care am evitat-o prin 
mecanismele noastre de apărare, ne este teamă că s-ar putea să ne 
copleșească. 

Poate că vă aduceţi aminte de o perioadă când v-aţi simțit astfel, 
în copilărie — copleșiți de un sentiment și convinși că va dura pen- 
tru totdeauna. Majoritatea copiilor se simt astfel la un moment dat 
în timpul vieţii. În Capitolul Opt, am discutat despre modul în care 
bebelușii se bazează pe proiecție pentru a scăpa de emoțiile insu- 
portabile; o parte din motivul pentru care fac acest lucru este faptul 
că nu au nici cea mai vagă idee cât vor dura aceste sentimente, și 


se tem că vor dăinui pentru totdeauna. Bebelușii, și chiar și copiii 
mai mari, nu înţeleg încă efemeritatea acestor experiențe. 

La fel cum mindfulness și concentrarea asupra respirației pot 
ajuta la scurtarea stărilor de emoție iscate de autojustificările noas- 
tre interne, ele ne pot ajuta și să rezistăm la durerea care pare 
nesfârșită. Durerea are un efect dezorganizant asupra psihicului 
nostru: deoarece ne este frică, vrem să ne mutăm atenția de la 
aceasta — să fugim de ea, ca să spunem așa. Concentrarea asupra 
respirației ne ajută să ne „reorganizăm“, să ne adunăm atenția și 
să o atașăm de o experiență neutră — ridicarea și coborârea piep- 
tului, senzaţia dată de aer atunci când trece prin nările noastre. 
Putem găsi un fel de alinare în familiaritatea acestei experiențe. Ne 
ajută să putem aștepta suficient de mult ca sentimentul să treacă. 

Atunci când am discutat despre tolerarea durerii, pe pagina mea 
de internet, un cititor a înțeles că am spus ceva de tipul „strânge 
din dinți și îndură“. Nu am vrut să spun așa ceva. Oamenii care 
folosesc această expresie o fac adeseori cu nerăbdare sau dispreţ, 
de parcă ar spune: „Taci din gură și nu te mai plânge“. În schimb, 
eu ofer instrucțiuni pentru tolerarea sentimentelor puternice, ade- 
seori dureroase, suficient de mult timp pentru ca acestea să treacă, 
sau pentru ca dumneavoastră să vă dați seama cum puteți gestiona 
acea durere, în loc să recurgeți la apărarea familiară. 


PROVOCAREA APĂRĂRII ASCUNSE 


Pană acum, am discutat despre modurile uneori frapante prin 
care suntem capabili să ne observăm mecanismele de apărare 
în acțiune. Dar cum rămâne cu apărările ascunse, cele atât de 
adânc înrădăcinate în personalitatea noastră, încât nu avem ce 
să „auzim“, ci doar liniște deplină cu privire la subiectul emoției 
sau nevoii puternice? 

Persoana ale cărei apărări sunt atât de eficiente încât nu simte 
niciodată furie, în mod conștient. 

Orice persoană care nu prezintă aproape niciun interes față 
de a face sex. 

Femeia ale cărei apărări narcisice sunt atât de eficiente, încât 
nu intră în contact conștient cu propria rușine. 

Dezarmarea acestor apărări necesită un alt fel de efort, unul 
prin care va trebui să vă puneţi într-o poziție nefamiliară sau chiar 
temută, care va provoca acele mecanisme de apărare. Luaţi exem- 
plul exerciţiului din Capitolul Doi, în care am sugerat să cereți cuiva 
ajutorul. Pentru persoana al cărei caracter este marcat de autono- 
mie, folosirea cuvintelor „am nevoie de ajutorul tău“ poate stârni 
sentimente incomode, care altfel nu ar apărea. 

Personajul calm, flegmatic, va învăţa să evite situaţiile care ar 
putea stârni un conflict sau conduce la emoţii intense. Nu sugerez 
că astfel de oameni ar trebui să caute ceartă pentru a simți ceva, dar 
ieşirea din zona de confort este esenţială. Dacă nu vă plac conflic- 
tele și vă reduceți la tăcere opiniile, s-ar putea să trebuiască să vă 
contraziceţi cu un prieten sau o rudă... la început, cu privire la un 
aspect minor. Nu vă forțați prea tare. Respiraţi adânc și încercați 
să toleraţi sentimentele neplăcute sau chiar dureroase care apar 
drept rezultat. 

Dacă vă refulaţi, în mare parte, conştientizarea dorințelor sexu- 
ale, poate fi nevoie să le recuperaţi intrând în contact cu acele 
părți ale corpului dumneavoastră unde aţi simţi dorinţa: organele 
genitale. În Lebăda neagră (2010), coregraful trupei o îndrumă 
pe Nina, prima balerină, care își refulează dorinţele sexuale, să 
se masturbeze, determinând-o să intre în contact cu o parte din 
sine pe care a negat-o. Poate și dumneavoastră va trebui să faceți 
la fel. În decursul acestui proces, probabil că vă veţi confrunta cu 
o rezistență internă puternică — frică, dezaprobare sau dezgust 
(formațiunea reacţională). Va fi nevoie de curaj și perseverenţă ca 
să nu vă retrageți. 


Să vă ofer un exemplu mai detaliat din practica mea, care 
demonstrează cum vă puteți provoca personalitatea, dar și tipul 
de emoție care poate apărea ca rezultat. Pacienta mea, Erika, era o 
femeie de vârstă mijlocie, care lucrase câțiva ani ca asistent admi- 
nistrativ al vicepreședintelui unei corporaţii mari. Deși era extrem 
de inteligentă și responsabilă atunci când venea vorba de slujba 
ei, Erika nu reușea să rezolve unele dintre sarcinile mai dificile 
pe care încerca să i le dea șeful ei — tipul de sarcini pe care i le-ar 
fi dat în mod normal unui funcţionar junior din cadrul manage- 
mentului. Se pare că sesizase potenţialul imens al Erikăi și încerca 
să îl dezvolte. 

Pe parcursul ședințelor noastre, eu și Erika am explorat moti- 
vele pentru care nu putea să îndeplinească respectivele sarcini. 
După ce începea fiecare astfel de sarcină, descoperea că nu se putea 
gândi clar la probleme și se pierdea în amănunte. Munca ei implica 
o atenţie deosebită acordată calculelor complexe, iar toată viața ei, 
avusese dificultăți cu matematica. În cele din urmă, a devenit evi- 
dent că sarcinile o înfuriau, de fapt. Detesta responsabilitatea cres- 
cută pe care o implicau; nu voia să gândească de una singură sau 
să muncească atât de mult. Drept consecință, mintea ei nu reușea 
să se concentreze și ea devenea pasivă din punct de vedere mental. 

Această pasivitate era o trăsătură principală a întregului său 
caracter. Începând cu ultimii ani de adolescență, Erika dezvoltase 
ataşamente puternice față de profesori și alți mentori, tânjind după 
o apropiere specială, în care aceste personaje să aibă grijă de ea sau 
să „gândească“ pentru ea. Ca adult, se baza pe soțul ei atunci când 
venea vorba de decizii financiare și nu lua inițiativa în menținerea 
relațiilor de prietenie. Într-o viață imaginară extrem de activă și 
idealizată, ea se vedea pe sine implicată într-o relație cu o persoană 
dinamică și puternică; uniunea lor reprezenta soluția pentru toate 
problemele ei și partenerul ei avea grijă de ea. Atunci când se tre- 
zea la realitatea vieţii sale adevărate și responsabilităților care o 
înconjurau, se enerva. 

Reacția ei ostilă oglindea ceea ce simțea față de schimbarea prin 
terapie. Ori de câte ori observam semne că începuse să se schimbe, 
că nu mai depindea atât de mult de ajutorul meu și era mai capa- 
bilă să folosească ceea ce învățase, Erika începea să deteste aceste 
lucruri. Refuza să devină independentă și să aibă grijă de ea însăși, 
retrăgându-se într-un loc pasiv, unde putea rămâne pentru tot- 
deauna „copilul meu“. Insista că avea să urmeze terapia întreaga 
viaţă, și nu va putea niciodată să se descurce fără tratament. 

Aparenta ei neputinţă reflecta, de fapt, un fel de control ascuns 
(după cum am discutat în Capitolul Nouă) prin care încerca să 
evoce o reacţie de îngrijire în ceilalți, astfel încât să îndeplinească 
ei sarcinile mentale pe care ea le detesta. În cadrul terapiei, mă 
vedea într-o lumină idealizată, așteptându-se ca eu să gândesc în 
locul ei, să îi rezolv problemele și să îi spun ce să facă. Deși era 
devotată tratamentului, era, de fapt, destul de pasivă, bazându-se 
pe mine să „rezolv“ totul, fără ca ea să facă vreun efort. 

Datorită muncii noastre asidue, Erika a început să recunoască, 
treptat, preţul pe care îl plătea pentru propria pasivitate. Avea 
aproape 55 de ani: timpul trecea, iar oportunitățile dispăreau. În 
cele din urmă, a luato decizie importantă, forțându-se să facă unele 
lucruri pe care le evitase și pe care nu dorea să le facă. A învățat 
să lucreze într-un program financiar și a preluat controlul asupra 
bugetului familiei. Apoi, s-a înscris la un curs de contabilitate, 
pentru a rezolva sarcinile mai dificile de la locul de muncă. Acasă, 
și-a asumat un rol mai activ în viața socială. În același timp, făcea 
eforturi mari să reducă viața imaginară idealizată care contribuia 
la pasivitatea sa. 

Cu timpul, prin eforturile sale, Erika a devenit mult mai efici- 
entă şi mai capabilă în aproape toate aspectele vieții sale. Drept 
urmare, a început să simtă nenumărate emoții, dintre care unele au 
luat-o prin surprindere. Deși se așteptase ca înfruntarea realității 
să-i genereze furie, la fel ca în trecut, nu era pregătită pentru 
suferință și sentimentul de pierdere. La fel ca pacientul meu, Stan, 
se simțea mândră de sine pentru că îndeplinise acele sarcini grele; 


dar, atunci când și-a văzut potenţialul — cât de multe putea face 
dacă își punea mintea la contribuţie — a început să se gândească 
la anii pe care i-a pierdutrămânând pasivă. Având acea inteligență 
nativă, oare ce ar fi putut să realizeze, dacă și-ar fi folosit mintea, 
în loc să aștepte să o facă alţii în locul ei? 

Atunci când apărările sunt prea adânc înrădăcinate, prea mult 
timp, de obicei ajung să ne restricționeze viețile și să ne împiedice 
dezvoltarea emoţională. Odată ce ne oprim, poate fi nevoie să sufe- 
rim după timpul pierdut, oportunităţile ratate și relațiile eșuate. 
Dezarmarea unei apărări implică întotdeauna înfruntarea durerii. 


NATURA CONTINUĂ A ALEGERILOR ȘI 
SCHIMBĂRILOR 


Sper că am explicat destul de clar faptul că lupta împotriva meca- 
nismelor de apărare va fi un proces care va dura întreaga viață. 
Dacă perseveraţi, veți continua să creșteți și să vă schimbaţi, dar nu 
veți ajunge niciodată la o stare de desăvârșire, la o versiune nouă 
şi îmbunătățită a dumneavostră, care nu se mai luptă cu aceleași 
probleme familiare. La vârsta de 57 de ani, după propria mea psi- 
hoterapie îndelungată, și o perioadă mult mai lungă în care am 
continuat acea muncă singur, după ce am terminat terapia, încă mă 
lupt cu multe dintre aceleași sentimente, zilnic. Sunt într-o formă 
mentală bună, ca să spun așa, și sunt dispus să fac față provocări- 
lor, deoarece îmi exersez în mod regulat abilitățile deprinse, dar 
nu voi considera niciodată că „am terminat“. 

Într-un fel, este ca mersul la sala de sport; dacă nu te mai duci, 
în cele din urmă, pierzi beneficiile orelor de efort depus acolo, așa 
că trebuie să perseverați, dacă vreți să rămâneți în formă. După cum 
am mai spus, procesul seamănă cu a cânta la pian. Pentru a pro- 
duce muzică frumoasă, trebuie să vă menţineţi mâinile puternice 

și agile, prin exersare repetată. Pentru a putea trăi cea mai satisfă- 
cătoare și mai bogată viață din punct de vedere emoțional, trebuie 
să ascultați și să observați indiciile conform cărora un mecanism 
de apărare este în acțiune, sau să provocaţi apărările invizibile 
integrate în caracterul dumneavoastră... 

Iar atunci când veţi face acest lucru, puteți alege să reacționați 
sau să vă comportațţi diferit. Poate că nu pare foarte mult, în 
comparaţie cu dorința de a trăi o viață de tipul „fericiți până la 
adânci bătrâneţi“, fără durere sau conflicte, dar capacitatea de a 
alege reprezintă una dintre cele mai preţioase libertăți pe care le 
avem — indiferent dacă estevorba de libertatea politică de a alege, 
întrupată de democrație, sau libertatea psihologică de a ne ges- 
tiona sentimentele și comportamentul în moduri mai construc- 
tive, odată ce mecanismele noastre de apărare nu ne mai dictează 
comportamentul atât de mult. 


PAISPREZELE 


Viitorul mecanismelor 
dumneavoastră de apărare 


„Idealismul este despotul gândirii.“ 
— Mihai] Alexandrovici Bakunin 


Încă de la începutul acestei cărți, am descris mecanismele de apă- 
rare ca un mijloc de a evita durerea pe care o considerăm insuporta- 
bilă. Deşi am explicat importanţa și beneficiile tolerării ocazionale 
a durerii, se poate să vă întrebaţi de ce facem, totuși, aceste lucruri 
grele și unde ar trebui să ducă efortul de a ne dezarma apărările. 
La sfârșitul zilei, vă puteţi întreba: „Cum arată, de fapt, sănătatea 
mentală?“ 

Pe de o parte, aș vrea să răspund la această întrebare lăsând 
cât se poate de mult loc pentru variații. Eu văd „normalul“ ca pe 
un ideal pe care nimeni nu îl atinge. Mai ales odată cu apariția 
mass-mediei și serialelor de televiziune orientate către familie, 
cultura noastră a promovat o imagine aseptizată a individului bine 
adaptat, căruia conflictele nu îi provoacă foarte multă durere, și 
ale cărui probleme se rezolvă cu ușurință. Adevărul este că noi toți 
(inclusiv persoanele care provin din familii rezonabil de fericite 
Sau care au petrecut ani de zile în terapie, obținând rezultate bune) 
continuăm să avem zone dificile, sensibile, dar și mecanisme de 
apărare pentru a le gestiona. Viaţa tuturor este plină de probleme, 
foarte multe probleme, și nimeni nu le gestionează în mod perfect. 

Pe de altă parte, consider că există un fel de sănătate mentală 
care ia în considerare și acceptă realitatea naturii umane, în loc să 
se apere prea intens împotriva ei. Poate suna astfel: 

Toleraţi dependenţa destul de bine, cu un sentiment general că 
obţineţi ceea ce doriţi, de cele mai multe ori. 

Aveţi sentimente profunde, fără teama de a fi copleșiți, încrezători 
că emoțiile dumneavoastră dau sens vieţii și relaţiilor dumneavoastră. 

Puteți avea încredere în imaginea dumneavoastră despre propria 
persoană; nu sunteți mulțumiți 100% de propria persoană, deși 
sunteți siguri că sunteți o persoană valoroasă, care nu a încetat să 
se dezvolte. 

Din moment ce mecanismele de apărare nu dispar niciodată 
permanent, chiar dacă le înțelegeţi, veți continua să vă luptați cu 
apărările dumneavoastră în această stare a „sănătății mentale“. 
Ele nu vor arăta exact la fel cum arătau cândva; acum, că sunteți 
conștienți de ele, nu vă vor mai controla atât de mult. După o peri- 
oadă lungă de apreciere de sine sinceră și multă muncă, iată cum 
ar putea mecanismele dumneavoastră de apărare să continue să 
vă afecteze și să joace un rol în legătură cu preocupările dumnea- 
voastră psihice primare. 


NEGAREA $I REFULAREA 


Deoarece sunteți mai conectaţi la propriile nevoi, vă este mult mai 
greu să continuaţi nesatisfăcuţi perioade lungi de timp, deși din 
când în când, vă surprindeți prefăcându-vă că sunteți complet auto- 
nomi. Într-un fel, părea mai simplu atunci când nu știați despre 
aceste nevoi, mai ales dacă trebuie să așteptați mult timp până când 
obţineţi ceea ce doriţi. Apelaţi la resurse emoționale înlocuitoare 
mai puțin decât înainte, dar în condiţii de stres, este mai ușor să vă 
trataţi cu toleranță decât să cereți ajutor sau să vă stabiliți limite. 
În ansamblu, vă simțiţi mult mai satisfăcuţi decât înainte. 


Omisiunile și greșelile „nevinovate“ nu mai par atât de inofensive 
ca înainte; dacă vă dați seama că ați uitat să faceți ceva ce ați pro- 
mis că veţi face, acum obișnuiți să vă întrebaţi de ce anume sunteți 
furioși. Nu vă puteți identifica întotdeauna sentimentele ostile de la 
început, dar în cele din urmă, veți ajunge să faceți acest lucru. Deși nu 
vreți să vorbiți despre asta cu prietenii și persoanele dragi, de obicei 
vă ajută. Dar nu întotdeauna. Uneori, vă doriți să fi păstrat tăcerea. 

Deși știți mai bine, încă doriți să credeți că natura umană (inclu- 
siv a dumneavoastră) este mai puțin agresivă, „mai drăguță“ decât 
este în realitate, iar conflictul emoţiilor este evitabil. Filmele senti- 
mentale despre oameni simpli, buni, care ajung, în cele din urmă, 
să trăiască fericiți până la adânci bătrâneți, vă fac să lăcrimați. Încă 
doriți să fiți o persoană „bună“, dar nu mai știți sigur ce înseamnă 
asta. Deși uneori nu puteți suferi felurile în care simțiți, considerați că 
faptul de a fi dispuși să le înfruntați demonstrează tărie de caracter. 

Încă nu credeţi cu adevărat că veţi muri. Preferați să nu vă 
gândiţi la asta. 


DEPLASAREA ȘI FORMAȚIUNEA REACȚIONALĂ 


Nu vă mai răzbunațţi pe alții atât de mult ca înainte. Puteţi identi- 
fica mai bine motivele reale pentru care vă simțiți într-un anumit 
fel, deși uneori este înfricoșător să înfruntați adevărul. În momen- 
tele în care nu sunteţi suficient de atenți la propria persoană și 
ajungeţi să răniți un martor nevinovat, vă simțiți vinovaţi într-un 
mod care vă pare complet adecvat. Sentimentul de vinovăţie nu este 
copleșitor. Vă străduiți să vă cereți scuze și să vă revanșați pentru 
durerea pe care ați provocat-o. 

Unele dintre reacțiile și opiniile dumneavoastră și-au pierdut o 
mare parte din intensitate. Probabil că încă mai simțiți o repulsie 
de nestăvilit față de anumite lucruri, dar deoarece nu credeți în 
ea cu adevărat, reacția se diminuează. Din când în când, judecaţi 

aspru comportamentul cuiva, așa cum făceați altădată, dar, deoa- 
rece acum vă cunoaşteţi mai bine, vă dați seama că motivul este 
acela că doriţi cu ardoare să faceți același lucru, chiar dacă nu prea 
vă permiteți să o faceți. 

Aţi devenit o persoană mai tolerantă în anumite privinţe, 
dar asta nu înseamnă că sunteţi întotdeauna de acord cu ceilalți. 
Indiferent cât de mult conștientizați faptul că există un anumit 
mecanism de apărare implicat în reacția dumneavoastră, există 
anumite lucruri care nu vă vor plăcea niciodată. Nu mai sunteți la 
fel de siguri de sine cum erați odată, dar nu vedeţi niciun motiv pla- 
uzibil pentru a vă analiza mai în detaliu dezgustul față de fumători. 


CLIVAJUL 


Deși uneori descoperiţi că insistaţi, cu convingere furioasă, asupra 
lucrurilor despre care sunteți siguri că sunt adevărate, ați devenit 
o persoană mai grijulie. Lumea nu mai pare a fi un loc al binelui și 
răului, al „noi contra ei“. Este mult mai greu să împăcați perspec- 
tive diferite și să acceptați răspunsuri care nu sunt absolute; une- 
ori, doriţi să vă întoarceţi la vechea dumneavoastră siguranță, dar 
per total, aveți conversații mult mai interesante acum. Aveţi grijă 
să nu vă implicaţi prea intens în discuţii cu persoane care adoptă 
gândirea de tipul „alb sau negru“, mai ales atunci când vine vorba 
de politică și religie. 

Atunci când simţiţi ură față de cineva la care ţineţi, vă puteți 
aminti că iubiţi această persoană și să nu o bombardați cu întreaga 
forță a furiei dumneavoastră. Dar nu întotdeauna. Uneori, încă mai 
spuneți și faceți lucruri pe care le regretați mai târziu, dorindu-vă 
să gestionați mai bine propriile sentimente puternice, dar tindeți 
mai mult să simțiți remușcări decât să vă justificați comportamen- 
tul. Cu timpul, pare că vă pricepeți din ce în ce mai bine la a gândi 
și a simți în același timp. 


S-au schimbat și percepțiile dumneavoastră cu privire la alți 
oameni și viața lor emoţională: toți oamenii par atât de complecși! 
Nu aveţi răbdare cu privire la dogma, politică sau de altă natură, 
care încearcă să vă manipuleze și să inspire ură față de alte grupuri. 
Din când în când, vă dezgustă complet mentalitatea simplistă noi 
buni/ei răi care caracterizează politica. 

Dacă nu aveţi o relaţie stabilă, dar vă doriți una, sunteți pe calea 
cea bună către a o găsi. Nu vă mai îndrăgostiți și „dez-îndrăgostiți“ 
ca înainte; știți ce anume căutați și sunteți dispuși să tolerați per- 
soanele care nu sunt perfecte, atâta timp cât puteți simți dragoste 
și grijă reală în toiul dificultăților. În toate relaţiile dumneavoas- 
tră intime, sunteți mai puțin „sensibili“ decât erați cândva. Puteţi 
tolera furia altora, mai ales atunci când nu este vătămătoare în 
mod intenționat, și nu considerați că recunoașterea unei greșeli 
reprezintă o umilință imensă. Sunteţi om, la fel ca toți ceilalți. 


IDEALIZAREA 


Căderile dumneavoastră nu mai sunt la fel de abrupte ca înainte, dar 
nici perioadele de fericire nu mai sunt atât de intense, și nu sunteți 
foarte mulțumiți de asta. Încă vă doriți să existe o modalitate de a 
menține mereu acel sentiment impetuos de „viaţa este minunată“, 
fără a trebui să treceţi prin zilele triste, dar acceptaţi, fără tragere 
de inimă, că una este legată de cealaltă. Nu există soluții perfecte, 
definitive, la problemele dumneavoastră. Știți că „fericiți până la 
adânci bătrâneţi“ există doar în povești și comedii romantice. 

Se poate ca atracția dumneavoastră pentru comediile romantice 
să fie la fel de mare ca înainte. Atunci când unul dintre prietenii 
dumneavoastră se îndrăgostește, simţiți un fior de invidie, chiar 
dacă știți că această fericită pasiune nu va dura foarte mult. Alcoolul 
și drogurile recreaționale încă au puterea de a inspira același tip 
de extaz. Poate că încă vă luptaţi cu viciile dumneavoastră; uneori, 

probabil că beți mai mult decât ați fi dorit și vă simțiți rău din acest 
motiv, a doua zi. 

Nu mai sunteți convinși de bunătatea absolută a eroilor dumnea- 
voastră, și credeți acum că până și personajele negative au anumite 
calități izbăvitoare. Uneori, vă doriți ca lucrurile să poată fi mai sim- 
ple decât sunt, și este greu să vă împotriviți nostalgiei după un timp 
mitic, în care lucrurilepăreau să fie mai simple. Deși știți că lucrurile 
nu stau așa, vă este greu să credeți că vedetele dumneavoastră prefe- 
rate nu au vieți mult mai interesante și mai satisfăcătoare din punct 
de vedere emoţional decât a dumneavoastră. Dacă nu aveţi grijă, 
această convingere nerecunoscută vă poate face să fiți nefericiți. 

Vacanţele încă înseamnă mult pentru dumneavoastră. Deși știți 
că s-ar putea să fiți dezamăgiţi, tot le așteptați cu nerăbdare și vă 
construiți speranțe enorme. De obicei, vă simțiți destul de bine, 
iar atunci când vă întoarceți la „viața reală“, nu sunteţi la fel de 
dezamăgiți ca înainte. Ghidurile care prezintă case de vacanță vă 
atrag la fel de mult, dar sunteţi sceptici la adresa faptului că viața 
într-un alt oraș sau o altă țară ar putea fi diferită, din punct de 
vedere calitativ, de cea pe care o trăiţi acum. 

Nu vă întoarceţi împotriva prietenilor, rudelor sau persoanelor 
dragi atunci când aceștia vă rănesc sau vă dezamăgesc. Puteți tolera 
mai bine frustrarea care apare, inevitabil, atunci când depindeți 
de oameni reali, imperfecți. Nu aveţi mulți prieteni, dar sunteți 
siguri de cei pe care îi aveţi, cu tot cu defectele acestora. Și ei v-au 
văzut defectele și tot vă iubesc, deși uneori vă mai călcați pe nervi 
unii pe ceilalți. 


PROIECȚIA 


Atunci când vă aduceți aminte de conversațiile în care vă descărcați 
pe cel mai bun prieten, vă simțiți puţin jenați. Era un gest egoist, 
şi ce anume credeați că obţineţi de pe urma acestui lucru? Dacă 


oamenii pe care îi cunoașteți vă fac același lucru acum, experiența 
vă imprimă o stare neplăcută; o încheiați, într-un mod cât de blând 
posibil. Încercaţi să clarificați diferențele dintre a vă descărca ner- 
vii pe cineva și a împărtăși informații cu cineva. Acum, dacă vă 
destăinuiți cuiva, vă asiguraţi că vorbiți cu persoana adecvată, a 
cărei părere o apreciaţi și ale cărei sfaturi le-aţi putea urma. 

Vă mândriți cu faptul că vă străduiți să nu vă răzbunațţi pe alți 
oameni. În ciuda eforturilor dumneavoastră, într-o zi extrem de 
stresantă, se poate să „învinovăţiți“ pe cineva care a făcut o simplă 
greșeală; chiar dacă încercați, este posibil să nu vă puteți opri. Mai 
târziu, remușcările vă vor determina să vă cereți scuze. În majori- 
tatea timpului, vă simțiți mai iertători față de cei dragi care se răz- 
bună uneori pe dumneavoastră pentru propriile probleme, deoarece 
înţelegeți că și-au depășit limitele emoţionale. În afară de vărul 
dumneavoastră — pe el nu îl puteți ierta. Devine un nesimțit atunci 
când e stresat și vă enervează că nici măcar nu încearcă să se abțină. 

Relaţiile dumneavoastră cu prietenii, familia și cei dragi nu mai 
par disproporționate. Nu mai simţiți că sunteți atât de dependenți 
sau că ceilalți se bazează prea mult pe dumneavoastră. Aţi ajuns 
să apreciaţi conceptul de reciprocitate, deși uneori pare că puţini 
oameni simt la fel. Din când în când, vă puneţi întrebări cu privire 
la prietenii pe care i-ați pierdut pe parcursul timpului, în mare 
parte deoarece nu puteaţi vedea clar cealaltă persoană sau aveați 
așteptări prea mari, și vă întrebaţi dacă nu cumva prietenia ar fi 
putut supraviețui, dacă ați fi înțeles atunci ceea ce înțelegeți acum. 
Acest lucru vă poate face să vă întristați puțin. 


CONTROLUL 


Sunteţi destul de echilibrați: nici nu îi duceți la disperare pe ceilalți 
cu nevoia dumneavoastră ca totul să fie perfect, nici nu lăsaţi casa 
să se transforme într-o cocină, în speranța ca altcineva să curețe în 

urma dumneavoastră. Deși continuaţi să simţiți anxietate înainte de 
a pleca în vacanţă, înțelegeți că partenerii de cuplu ar putea avea idei 
diferite despre momentul potrivit pentru a pleca spre aeroport sau 
ruta pe care ar trebui să o alegeți pentru a economisi timp. Poate că 
se înșală, dar nu insistați ca toată lumea să facă așa cum spuneți dum- 
neavoastră. Renunțarea la control vă face să vă simțiți agitați, dar 
în alt mod decât înainte — nu mai sunteţi la feel de dornici să opriți 
acea situație, nu vă mai enervați pe ceilalți pentru că vă stau în cale. 

La serviciu, oamenii vă spun că păreți mai relaxaţi, și bineînțeles 
că le place acest lucru. Acest tip de compliment este greu de auzit, 
deoarece vă aduce aminte de vechile comportamente, știind efectul 
pe care probabil că îl aveau asupra colegilor dumneavoastră. Chiar 
vă simțiți mai relaxaţi, deşi uneori vă simțiți și mai neputincioşi. 
Din când în când, trebuie să vă reamintiţi că este imposibil să 
atingeți controlul deplin asupra fiecărei variabile din viața dum- 
neavoastră, deși vi se prezintă ca fiind o opţiune viabilă. 

Realitatea prietenilor ai căror parteneri sau părinți le oferă o 
viață mai comodă decât a dumneavoastră nu vă mai irită la fel de 
mult. Deși pare că unii oameni au o viață simplă și sunt îngrijiţi 
din toate punctele de vedere, nu credeți că aceștia nu plătesc niciun 
preţ pentru asta. Apreciați independența câștigată cu greu și ceea 
ce aduceți dumneavoastră într-o relație, deși recunoașteți față de 
sine (dar față de nimeni altcineva) că încă vă doriți ca cineva să 
observe toate aceste lucruri și să spună: „Deoarece te-ai străduit 
atât de mult, poți să te oprești acum. Voi avea eu grijă de tine.“ 

În situaţiile sociale, vă simțiți mai liberi și mai autentici decât 
înainte. Nu mai încercaţi atât de mult să controlați modul în care 
vă văd cei din jur, să faceți să pară că „totul este bine“. În afară de 
momentul când doamna aceea de la contabilitate începe să poves- 
tească despre cea mai recentă petrecere „extraordinară“ la care a 
fost invitată; înțelegeţi ce face, dar tot vă enervează. Aţi ajuns să 
apreciați conversațiile cu prietenii apropiaţi, iar ocazional și cu 
anumite cunoștințe, când oamenii recunosc că se află într-o situație 
dificilă, și descoperiți cât de multe dificultăți aveţi în comun. 


„GÂNDIREA“ 


Aceasta este o problemă continuă și știți că va trebui să vă întoarceți 
constant la liniște, în timpul zilei, concentrându-vă asupra locu- 
rilor în care corpul dumneavoastră înregistrează emoțiile. 
Raţionalizarea nu este o problemă foarte mare — atunci când 
descoperiți că sunteţi implicați într-un astfel de comportament, 
de obicei zâmbijţi și transformați totul într-o poveste amuzantă 
pe care să o povestiţi în timpul cinei din seara respectivă. Atunci 
când nu vă comportați adecvat, nu vă grăbiţi să găsiți justificări; 
vă cereți scuze atunci când este necesar. 

Încă vă mai pierdeţi în șirul gândurilor. În zilele când „gândi- 
rea“ preia controlul, se poate să vă simțiți îndepărtați de oame- 
nii care contează cel mai mult pentru dumneavoastră, nesiguri de 
modul cum ar trebui să vă reapropiați de ei și de propriile dumnea- 
voastră emoţii. Ocazional, vă puteți simţi prinși în propria minte. 
Liniştea mentală și concentrarea cu o conștiință deplină asupra 
respirației vă ajută... dacă nu uitaţi să încercaţi. Uneori, vă sur- 
prinde cât de mult puteţi rămâne implicați în pălăvrăgeala mentală 
fără să vă daţi seama că o faceți. 

Chiar dacă ştiţi că lucrurile nu sunt așa cum par, vă atrag întot- 
deauna persoanele care se exprimă elocvent și par să le aibă pe 
toate, doar pentru că reușesc să stăpânească arta discursului. 
Uneori, o frază bine închegată poate părea un fel de magie. În 
același timp, ați început să apreciați mai mult schimburile normale 
ale vieţii cotidiene, care îi dau acesteia însemnătate: o cină cu pri- 
eteni vechi, chiar dacă discuţia nu a fost excelentă, plimbarea pe 
plajă, în care nu ați rostit niciun cuvânt, dimineața de duminică 
petrecută în pat, citind ziarul. 

Cu siguranţă este mai greu să simțim decât să nu simțim; în 
majoritatea timpului, nu regretați. Dar atunci când rămâneți blocați 
în propria minte mult timp, în curând începe să semene cu un 
deșert, atât de arid și de lipsit de viață, încât vă veţi dori să simțiți 

ceva, chiar și durere. Orice este mai bine decât o existență pus- 
tie. Adeseori, atunci când vă reîntoarceți la sine și vă reconectați 
cu cei dragi, încep să vă lăcrimeze ochii. Nu aveți cuvintele nece- 
sare pentru a descrie sentimentul de suferință și recunoștință — 
suferință pentru anii pierduţi și recunoștință pentru viața de care 
vă bucurați acum. 


RUȘINEA ȘI STIMA DE SINE 


Vă simțiți mult mai bine cu privire la propria persoană, sunteți 
mândri de integritatea personală și de eforturile pe care le depuneți 
pentru a face alegeri mai bune, dar din când în când, descoperiți 
că „vă dați mari“ în moduri care vă umplu de rușine. Poate că, 
după ce beți câteva pahare de alcool, începeţi să povestiți cât de 
impresionată a fost o anumită persoană de dumneavoastră, sau 
vă lăudațţi, subtil, cu cea mai recentă realizare. Dacă vă gândiţi la 
asta mai târziu, vă simțiți jenați pentru că dorința secretă de a fi 
admirați sau invidiați de ceilalți încă nu v-a părăsit. 

Rușinea pe care o simțiți este veche și familiară, dar nu vă mai 
afectează ca înainte. Nu vă mai aduceţi acuzații nimicitoare și nu 
vă mai distrugeți sentimentul valorii personale. În același timp, 
urâţi acest sentiment de rușine și vă doriți să existe o cale dea vă 
„vindeca“ și a scăpa de el pentru totdeauna. Vă va însoți mereu; și 
puteţi trăi cu gândul acesta. Într-un fel, faptul că experienţa rușinii 
reprezintă un risc constant vă menţine alerți. Sunteţi conștienți că 
încă mai aveți tendinţe narcisice, și probabil că le veţi avea întot- 
deauna, iar rușinea vă ajută să rămâneți modești. 

Este mai ușor să vă asumaţi responsabilitatea pentru propriile 
greșeli. Resentimentele vă pot alimenta dorința de a inversa rapor- 
tul de forțe, atunci când cineva vă critică, dar știți că nu trebuie 
să faceţi asta. Nu trebuie să câștigați fiecare luptă. Uneori, vă va 
încerca disprețul față de anumite persoane, dar rareori veți crede 


că acesta este real. Durerea pe care încercaţi să o evitați nu vă este 
întotdeauna clară. Poate fi greu să trasați un raport de cauzalitate 
între dispreț și sursa rușinii dumneavoastră. 

Nu vă simțiți la fel de competitivi ca înainte; nu vă mai este 
teamă că sunteți niște învinși invidioși, inferiori câştigătorilor care 
le au pe toate. Lumea vă pare un loc foarte diferit. Toată lumea are 
parte de durere. Bărbaţii, femeile și copiii au nevoi pe care, uneori, 
nu le pot suporta. Se pare că toată lumea are locuri secrete, marcate 
de rușine. Acum, că înțelegeți legătura dintre rușine și comporta- 
mentul narcisic, puteți vedea rolul enorm pe care îl joacă rușinea 
în vieţile oamenilor pe care îi cunoaşteţi. 

În cele din urmă, preferați să fiți dumneavoastră, decât ori- 
cine altcineva. Bineînţeles că există aspecte ale dumneavoastră pe 
care doriți să le schimbaţi. Ar fi bine să vă detectați mai devreme 
manevrele defensive. Adeseori, vă doriți să nu fiți nevoiți să purtați 
aceleași bătălii în fiecare zi, chiar dacă acum pare mai ușor decât 
înainte. Și, desigur, nu v-ar deranja să fiți mai tineri, mai bogați 
şi mai atrăgători. 

În ciuda frustrării şi durerii inevitabile, multe dintre 
experiențele dumneavoastră vă provoacă o reală plăcere. Vă prețuiți 
relațiile, găsind însemnătate în sentimentele care vă leagă de fami- 
lie, prieteni și parteneri de cuplu. 

În majoritatea timpului, pur și simplu vă bucurați că trăiţi. 


CONCLUZIE 


O mare parte din ceea ce am scris în ultimele pagini descrie pro- 
pria mea sănătate mentală — luptele mele zilnice cu problemele 
familiare constante, modul în care m-am dezvoltat și felurile în 
care încă sunt aceeași persoană care a început terapia, acum mai 
bine de patruzeci de ani, pentru că era foarte deprimată. Acum mă 
cunosc mult mai bine și m-am dezvoltat în moduri care diminuează 

daunele provocate de copilăria mea, dar atunci când durerea și 
ruşinea devin prea mult, vechile mele mecanisme de apărare îmi 
stau la îndemână. Încerc să nu mă bazez foarte mult pe ele. 

Am avut privilegiul de a lucra, pe termen lung, cu multe per- 
soane care au apelat la mine pentru psihoterapie individuală; 
același lucru este valabil pentru fiecare dintre ei. Cu toții s-au dez- 
voltat enorm. În multe feluri, sunt aceiaşi oameni care au apelat la 
mine cu ani în urmă, cerându-mi ajutorul pentru a-și alina durerea. 
Pe parcursul terapiei, au ajuns să se înțeleagă mai bine pe sine, dar 
au dobândit și aptitudinile mentale și emoţionale necesare pen- 
tru a-și gestiona durerea fără ajutorul meu. Pot suporta ideea că 
au nevoi într-o relație, pot trece printr-o gamă variată de emoții și 
adesea se simt foarte bine cu privire la propria persoană. Niciuna 
dintre aceste persoane nu a scăpat complet de rușine. 

Atât pentru clienţii mei, cât și pentru mine, autoobservarea a 
devenit un mod de viață. Niciunul dintre noi nu a încetat să învețe 
despre propria persoană și, drept rezultat, niciunul nu a încetat să 
se dezvolte. Mai sunt zile când mă surprind singur, când descopăr 
o formă nouă de autoamăgire, dacă întâlnesc durere, dar găsesc 
un mod de a o gestiona care funcționează mult mai bine decât 
vechile mele mecanisme de apărare. În viața pe care mi-o imagi- 
nez pentru viitor, voi continua să simt durere și voi continua să 
dezvolt modalități mai sincere de a-mi gestiona durerea, iar acest 
lucru îmi va amplifica sentimentul de bunăstare. Mă simt bine cu 
privire la acest lucru. 

Conform primului adevăr nobil al lui Buddha, viața înseamnă 
suferință: diverse tipuri de durere și dezamăgire sunt parte inevi- 
tabilă a condiției umane. Mai puțin filosofic, în „File de poveste“, 
bărbatul în negru îi spune lui Buttercup: „Viaţa este durere, Alteță. 
Oricine spune contrariul încearcă să vă vândă ceva.“ Astăzi, indus- 
tria farmaceutică ne spune că durerea fizică poate fi alinată cu aju- 
torul unui medicament, sau unei combinații de medicamente. Acest 
punct de vedere domină domeniul sănătății mentale în toată lumea 
occidentală, având drept rezultat un profit de milioane de dolari 


pentru companiile care vând acele medicamente. Atunci când am 
scris această carte, am încercat să ofer o perspectivă diferită. Sunt 
de acord, în mare parte, cu ceea ce spune bărbatul în negru. Viaţa 
nu înseamnă numai durere, dar, din experiența mea, durerea există 
din abundență. Pentru toată lumea. 

Tema asupra căreia m-am concentrat este modul în care ne 
apărăm de acea durere, adesea în detrimentul propriei persoane; 
scopul meu a fost să vă ajut să vă recunoașteţi aceste apărări în 
acțiune, să le dezarmaţi și să găsiți moduri mai eficiente de a vă 
gestiona durerea. Sper că, citind această carte, veți găsi modalități 
de a vă tolera nevoile și a vi le satisface în relațiile dumneavoastră, 
de a trece prin gama variată de emoţii care dau sens vieţii, și de a 
vă simți satisfăcuți cudumneavoastră înșivă ca persoană. Va fi un 
proces îndelungat, nesfârșit. Dacă urmați sfaturile prezentate în 
această carte, nu veți scăpa de durere și nu vă veţi vindeca pentru 
totdeauna rușinea, dar dacă vă străduiți să urmați aceste sfaturi, 
efortul vă va ajuta să duceţi o viață mai bogată, mai ușor de înțeles 
şi mai satisfăcătoare. 


Multumiri 


În primul an de facultate, fiind extrem de deprimat și având pro- 
bleme cu unele cursuri, mi-am stabilit o programare la un psihiatru 
din Beverly Hills. La acel moment, nu știam nimic despre psiho- 
terapie sau psihiatrie; auzisem numele acestui bărbat de la tatăl 
meu, muncitor în construcţii, care l-a menționat ca fiind investitor 
într-un anumit proiect de construcție. Nu știam la cine altcineva să 
apelez și nu le-am spus părinților despre acea programare. După 
întâlnirea cu psihiatrul, acesta l-a convins pe tata că am nevoie de 
tratament și m-a trimis la un coleg de-al său care mă putea ajuta. 

Am început un tratament care consta într-o ședință pe săptă- 
mână cu dr. Michael lan Paul, tratament pe care l-am continuat 
timp de 13 ani, trecând la o frecvență de două ședințe pe săptămână 
după cinci ani, apoi la trei ședințe, și, în cele din urmă la patru 
ședințe pe săptămână, după ce mi-am terminat studiile de masterat 
și am început formarea în psihoterapie. Consider că sunt un om 
foarte norocos. A fost o pură întâmplare că psihologul a investit în 
proiectul tatălui meu și că eu am auzit numele lui; am avut noroc 
că nu m-a trimis la un alt coleg de-al său. Am recunoscut faptul că 
aveam nevoie de ajutor, l-am căutat și m-am ținut de el odată ce 
l-am găsit, dar a fost o coincidenţă că propriile circumstanţe ale 
vieţii mele m-au adus în contact cu Michael Paul. 

Nu trece nici măcar o zi în care să nu folosesc ceva ce am învățat 
de la el; chiar și acum, la peste 25 de ani de la terminarea analizei 
mele, mă gândesc adesea la el și îi sunt recunoscător pentru ceea 
ce mi-a oferit. Atunci când oamenii pe care îi cunosc se plâng de 


costul terapiei și se minunează că am urmat terapia atât de mult 
timp, nu pot să le răspund decât: „Ce preț pui pe viața ta?“ Am 
muncit din greu pentru a-mi permite ședințele de terapie, după 
ce părinții mei au refuzat să le mai plătească, și m-am străduit 
să profit din plin de ele; dar fără ajutorul său, nu aș avea familia, 
cariera sau prietenii de care mă bucur astăzi. 

Fără experiența mea ca pacient al lui Michael Paul, nu aș fi putut 
să scriu această carte. Multe dintre observațiile din aceste pagini 
au fost absorbite și asimilate în anii petrecuți pe canapeaua sa. 
Am învăţat să fiu terapeut în mare parte fiind martorul exemplu- 
lui său extraordinar. Poate că mă exprim în moduri diferite, și am 
continuat să progresez în înțelegerea rușinii mult după sfârșitul 
terapiei, dar viziunile mele asupra naturii umane și lucrurilor care 
ne impulsionează sunt, în esenţă, ale sale. 

În timpul pregătirii psihanalitice formale, am avut profesori și 
mentori minunati, și am învățat și de la aceștia. Richard Alexander, 
Robert Caper, James Gooch, Yvonne Hansen și Donald Marcus au 
jucat un rol important în dezvoltarea mea profesională. Prietenia 
colegului meu de grupă Tom Grant m-a susținut pe parcursul pre- 
gătirii. De asemenea, sunt recunoscător pentru încrederea și loia- 
litatea pacienţilor mei, dintre care mulți au lucrat cu mine ani la 
rândul, adesea așteptând ca înţelegerea mea să evolueze suficient 
încât să îi pot ajuta. 

Atunci când m-am mutat în Chapel Hill, Carolina de Nord, acum 
14 ani, soarta m-a adus la cursul de scriere al lui Laurel Goldman. 
Laurel este cel mai sensibil și mai perspicace critic pe care l-am 
cunoscut vreodată. Împreună cu colegii mei, Christina Askounis, 
Angela Davis-Gardner, Peter Filene, Linda Orr și Peggy Lane, Laurel 
m-a ajutat să mă dezvolt ca scriitor. Am citit primele versiuni ale 
acestei cărți, capitol cu capitol, în timpul acelor cursuri; criticile și 
încurajările grupului au ajutat la conturarea cărții pe care o citiți 
astăzi. 

Acum aproape doi ani, Marla Estes mi-a sugerat să scriu o 
serie de postări pentru pagina mea de internet, detaliind diversele 

mecanisme de apărare; a fost ideea ei să scriu o carte despre cum 
pot fi „dezarmate“ acestea. Pe măsură ce cartea prindea viață, deve- 
nea ceva mai mult — o descriere cuprinzătoare a experienței umane 
şi o încercare de a adapta ceea ce am învăţat ca terapeut la forma- 
tul de psihologie practică, dar mulțumirile pentru ideea inițială 
îi revin Marlei. Melissa Kirk, de la New Harbinger Publications, 
mi-a sugerat titlul. 

Bunii mei prieteni Kathy Stanford și Dave Birkhead au contri- 
buit cu aptitudinile lor de proiectare grafică la crearea copertei și 
la designul cărții. Fără sprijinul și încurajările constante ale lui 
Michael Eha, nu aș fi reușit să duc la capăt acest proiect. 

În cele din urmă, aş dori să mulțumesc întregii mele familii, 
pentru răbdare și entuziasm — în special fiului meu, William, care 
m-a îndemnat acum mult timp să încep să scriu un blog. 


Lecturi suplimentare 


În moduri importante, toate cărțile de mai jos mi-au influențat 
înţelegerea intereselor noastre emoționale principale. Deoarece 
sunt scrise în limbajul științific tipic profesiei mele, mulți citi- 
tori vor descoperi că este greu să se conecteze cu acestea la nivel 
emoțional; dar dacă doriţi să aflați mai multe, aceste lucrări stau 
la baza teoriei psihodinamice, așa cum am învățat-o eu. Lista mea 
este una extrem de selectivă și de personală. 

Editura Trei, 2012. 

Melanie Klein, Invidie și recunoștință, București: Editura Trei, 
2008. 

Heinz Kohut, The Analysis of the Self, New York: International 
Universities Press, 1971. 

Heinz Kohut, The Restoration of the Self, New York: International 
Universities Press, 1977. 

Donald Meltzer, The Kleinian Development, Perthshire: Clunie 
Press, 1978. 

R.E. Money-Kyrle, Man's Picture of His World, New York: 
International Universities Press, 1960. 

D.W. Winnicott, De la pediatrie la psihanaliză (Opere, vol. 1), 
Bucureşti: Editura Trei, 2003. 

D.W. Winnicott, Procesele de maturizare, ed. a II-a, București: 
Editura Trei, 2014. 

Dr. Joseph Burgo a practicat psihoterapia timp de peste 30 de 
ani, având licenţă de terapeut de familie și de cuplu, și de psiho- 
log clinician. A obținut diploma de licență de la UCLA și diploma 

zat formarea în centrele de consiliere comunitară. De asemenea, 
este psihanalist autorizat și a lucrat ca membru al consiliului de 
administraţie și profesor la o societate componentă a Asociaţiei 
Psihanalitice Internaționale. 

Ca scriitor, a publicat două romane, ambele opere de ficțiune, 
scrise acum mult timp și ieșite de sub tipar. A scris o rubrică des- 
pre creşterea copilului pentru o mică agenție de presă din zona Los 
Angeles și a ajutat la crearea de conținut pentru pagina de internet 
a Băncii Mondiale, Portalul pentru Dezvoltare. Acum scrie blogul 
popular „After Psychotherapy“, unde dezbate probleme de dez- 
voltare personală din perspectivă psihodinamică. În plus, scrie 
un blog intitulat „Therapy Case Notes“, găzduit de PsychCentral, 
unde dezbate probleme care apar în timpul şedinţelor de psiho- 
terapie individuală. 

În practica sa privată, dr. Burgo oferă consiliere și psihoterapie 
video prin internet pacienților săi din Statele Unite și Canada, dar 
și din Europa, Africa și Asia. 

